(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΣΤ΄

Δευτέρα, 01 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Α. Χαρίτση και Μ. Χρυσομάλλη, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Γυμνάσιο Αλεξάνδρειας Ημαθίας, το 6ο Δημοτικό Σχολείο του Βόλου και από το 2ο Γυμνάσιο της Λέρου , σελ.   
3. Ανακοινώνεται ότι ο Υπουργός Δικαιοσύνης επέστρεψε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύουν, την 29.03.2024 και την 01.04.2024, τα αντίγραφα των πορισμάτων που κατατέθηκαν ενώπιον της Εισαγγελίας του Αρείου Πάγου από Βουλευτές των Κοινοβουλευτικών Ομάδων ΣΥΡΙΖΑ-Προοδευτική Συμμαχία, ΚΚΕ και τον Ανεξάρτητο Βουλευτή Κωνσταντίνο Φλώρο, για «τη διερεύνηση του εγκλήματος των Τεμπών και όλων των πτυχών που σχετίζονται με αυτό», τα πρωτότυπα των οποίων βρίσκονται στο αρχείο της αρμόδιας Εξεταστικής Επιτροπής, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Προστασίας του Πολίτη:   
 i. με θέμα: «Τα εγκλήματα μίσους κατά των ατόμων ΛΟΑΤΚΙ και ο ανεπαρκής ρόλος της πολιτείας στην αποτροπή τους», σελ.   
 ii. με θέμα: «Οι αστυνομικές διευθύνσεις Θεσσαλονίκης εκπέμπουν SOS», σελ.   
 β) Προς τον Υπουργό Εθνικής Άμυνας με θέμα: «Επίλυση του αδιεξόδου των ηλικιακών ορίων συνταξιοδότησης των Επαγγελματιών Οπλιτών (ΕΠΟΠ), σελ.   
 γ) Προς τον Υπουργό Υποδομών και Μεταφορών με θέμα: «Κρατικός Αερολιμένας Χίου στη δέσμη παραβάσεων της Ευρωπαϊκής Επιτροπής», σελ.   
 δ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Αποδέχεται η Κυβέρνηση την πρόταση της Ολλανδικής Εταιρείας για σταδιακή αντικατάσταση του βαμβακιού στη Θεσσαλία;», σελ.   
 ii. με θέμα: «Ανάγκη άμεσης πληρωμής της ειδικής ενίσχυσης βάμβακος στους βαμβακοπαραγωγούς», σελ.   
 iii. με θέμα: «Για τα οξυμένα προβλήματα των καστανοπαραγωγών του Δήμου Αγιάς», σελ.   
 iv. με θέμα: «Για τα προβλήματα των μηλοκαλλιεργητών στο Δήμο Αγιάς της Περιφερειακής Ενότητας (ΠΕ) της Λάρισας», σελ.   
 ε) Προς τον Υπουργό Υγείας:   
 i. με θέμα: «Η δημόσια υγεία στη Χίο», σελ.   
 ii. με θέμα: «Σε κίνδυνο η ποιότητα ζωής, η ίδια η ζωή των παιδιών και ενηλίκων με μεσογειακή αναιμία εξαιτίας της υπομετάγγισης», σελ.   
 iii. με θέμα: «Για την ασφαλή και απρόσκοπτη λειτουργία των Νοσοκομείων, του Κέντρου Υγείας, των Περιφερειακών Ιατρείων και του ΕΚΑΒ της Περιφερειακής Ενότητας (Π.Ε.) Λασιθίου Κρήτης», σελ.   
 στ) Προς την Υπουργό Εσωτερικών, με θέμα: «Η διαρροή προσωπικών δεδομένων πολιτών από το Υπουργείο Εσωτερικών προς την Ευρωβουλευτή κ. Άννα-Μισέλ Ασημακοπούλου.» , σελ.   
 ζ) Προς την Υπουργό Εργασίας και Κοινωνικής Ασφάλισης με θέμα: «Για την ιατροφαρμακευτική κάλυψη των μη μισθωτών», σελ.   
 η) Προς τον Υπουργό Δικαιοσύνης με θέμα: «Κατάργηση της δικαστικής δομής του Ειρηνοδικείου της Νιγρίτας του Δήμου Βισαλτίας στον Νομό Σερρών», σελ.   
 θ) Προς τον Υπουργό Κλιματικής Κρίσης και Πολιτικής Προστασίας:   
 i. με θέμα: «Αγνοείται η τύχη του σχεδίου για την ανασυγκρότηση της Ηλείας», σελ.   
 ii. με θέμα: «Για την αποκατάσταση των σεισμοπαθών πληγέντων στον Δήμο Τυρνάβου», σελ.   
 ι) Προς τον Υπουργό Περιβάλλοντος και Ενέργειας:   
 i. με θέμα: «Θα αυξήσει τα τιμολόγια νερού η Κυβέρνηση;», σελ.   
 ii. με θέμα: «Η εγκατάσταση πλωτών φωτοβολταϊκών στη Λίμνη Πολυφύτου ναρκοθετεί το περιβάλλον, τις παραγωγικές δραστηριότητες και τις προοπτικές της», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., ΣΕΛ.

ΓΕΡΟΒΑΣΙΛΗ Ο., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
 ΑΛΕΞΟΠΟΥΛΟΥ Χ. , σελ.   
 ΒΕΤΤΑ Κ. , σελ.   
 ΓΕΩΡΓΙΑΔΗΣ Σ. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΚΚΑΛΗΣ Β. , σελ.   
 ΛΑΜΠΡΟΥΛΗΣ Γ. , σελ.   
 ΜΙΧΑΗΛΙΔΗΣ Σ. , σελ.   
 ΜΠΑΡΚΑΣ Κ. , σελ.   
 ΜΠΟΥΓΑΣ Ι. , σελ.   
 ΜΠΟΥΜΠΑΣ Κ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΕΡΚΑ Θ. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΡΑΚΑ Χ. , σελ.   
 ΣΥΝΤΥΧΑΚΗΣ Ε. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΤΣΑΚΛΟΓΛΟΥ Π. , σελ.   
 ΤΣΟΚΑΝΗΣ Χ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΣΤ΄

Δευτέρα 1η Απριλίου 2024

Αθήνα, σήμερα την 1η Απριλίου 2024, ημέρα Δευτέρα και ώρα 13.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 1η Απριλίου 2024 ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 855/15-3-2024 επίκαιρη ερώτηση του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ.Σταύρου Μιχαηλίδη προς τον Υπουργό Υγείας, με θέμα: «Η δημόσια υγεία στη Χίο».

Η υπ’ αριθμόν 877/22-3-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας με θέμα: «Σε κίνδυνο η ποιότητα ζωής, η ίδια η ζωή των παιδιών - ενηλίκων με μεσογειακή αναιμία εξαιτίας της υπομετάγγισης».

Η υπ’ αριθμόν 878/22-3-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για την ασφαλή και απρόσκοπτη λειτουργία των νοσοκομείων, του κέντρου υγείας, των περιφερειακών ιατρείων και του ΕΚΑΒ της Περιφερειακής Ενότητας (Π.Ε.) Λασιθίου Κρήτης».

Αυτές οι επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Η υπ’ αριθμόν 865/21-3-2024 επίκαιρη ερώτηση της Βουλευτού Φλώρινας της Κοινοβουλευτικής Ομάδας «Νέα Αριστερά» κ. Θεοπίστης Πέρκα προς τον Υπουργό Περιβάλλοντος και Ενέργειας με θέμα: «Θα αυξήσει τα τιμολόγια νερού η Κυβέρνηση;».

Η υπ’ αριθμόν 869/21-3-2024 επίκαιρη ερώτηση της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον ΥπουργόΠεριβάλλοντος και Ενέργειας με θέμα: «Η εγκατάσταση πλωτών φωτοβολταϊκών στη λίμνη Πολυφύτου ναρκοθετεί το περιβάλλον, τις παραγωγικές δραστηριότητες και τις προοπτικές της».

Αυτές οι επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμόν 884/22-3-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς την Υπουργό Εσωτερικών με θέμα: «Η διαρροή προσωπικών δεδομένων πολιτών από το Υπουργείο Εσωτερικών προς την Ευρωβουλευτή, κ. Άννα - Μισέλ Ασημακοπούλου» θα απαντηθεί από τον Αναπληρωτή Υπουργό Εσωτερικών κ. Θεόδωρο Λιβάνιο.

Η υπ’ αριθμόν 858/19-3-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Εθνικής Άμυνας με θέμα: «Επίλυση του αδιεξόδου των ηλικιακών ορίων συνταξιοδότησης των Επαγγελματιών Οπλιτών (ΕΠ.ΟΠ.)» θα απαντηθεί από τον Υφυπουργό Εθνικής Άμυνας κ. Ιωάννη Κεφαλογιάννη.

Η υπ’ αριθμόν 874/21-3-2024 επίκαιρη ερώτηση του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Προστασίας του Πολίτη με θέμα: «Οι αστυνομικές διευθύνσεις Θεσσαλονίκης εκπέμπουν SOS» και η υπ’ αριθμόν 885/22-3-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Προστασίας του Πολίτη με θέμα: «Τα εγκλήματα μίσους κατά των ατόμων ΛΟΑΤΚΙ και ο ανεπαρκής ρόλος της πολιτείας στην αποτροπή τους» θα απαντηθούν από τον Υφυπουργό Προστασίας του Πολίτη κ. Ανδρέα Νικολακόπουλο.

Η υπ’ αριθμόν 864/20-3-2024 επίκαιρη ερώτηση του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ.Σταύρου Μιχαηλίδη προς τον Υπουργό Υποδομών και Μεταφορών με θέμα: «Κρατικός Αερολιμένας Χίου στη δέσμη παραβάσεων της Ευρωπαϊκής Επιτροπής» θα απαντηθεί από την Υφυπουργό Υποδομών και Μεταφορών κ. Χριστίνα Αλεξοπούλου.

Η υπ’ αριθμόν 876/22-3-2024 επίκαιρη ερώτηση του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ.Χρήστου Τσοκάνη προς την Υπουργό Εργασίας και Κοινωνικής Ασφάλισης με θέμα: «Για την ιατροφαρμακευτική κάλυψη των μη μισθωτών» θα απαντηθεί από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου.

Η υπ’ αριθμόν 863/20-3-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Δικαιοσύνης με θέμα: «Κατάργηση της δικαστικής δομής του Ειρηνοδικείου της Νιγρίτας, του Δήμου Βισαλτίας, στον Νομό Σερρών» θα απαντηθεί από τον Υφυπουργό Δικαιοσύνης κ. Ιωάννη Μπούγα.

Η υπ’ αριθμόν 859/19-3-2024 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Αγροτικής Ανάπτυξης και Τροφίμων με θέμα: «Ανάγκη άμεσης πληρωμής της ειδικής ενίσχυσης βάμβακος στους βαμβακοπαραγωγούς», η υπ’ αριθμόν 867/21-3-202 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Αποδέχεται η Κυβέρνηση την πρόταση της ολλανδικής εταιρείας για σταδιακή αντικατάσταση του βαμβακιού στη Θεσσαλία;», η υπ’ αριθμόν 879/22-3-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων με θέμα: «Για τα οξυμένα προβλήματα των καστανοπαραγωγών του Δήμου Αγιάς» και η υπ’ αριθμόν 882/22-3-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας « Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων με θέμα: «Για τα προβλήματα των μηλοκαλλιεργητών στο Δήμο Αγιάς της Περιφερειακής Ενότητας (Π.Ε.) Λάρισας» θα απαντηθούν από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Τέλος, η υπ’ αριθμόν 862/19-3-2024 επίκαιρη ερώτηση του Βουλευτή Ηλείας της Κοινοβουλευτικής Ομάδας «ΠΑΣΟΚ - Κίνημα Αλλαγής » κ. Μιχαήλ Κατρίνη προς τον Υπουργό Κλιματικής Κρίσης και Πολιτικής Προστασίας με θέμα: «Αγνοείται η τύχη του σχεδίου για την ανασυγκρότηση της Ηλείας», η υπ’ αριθμόν 880/22-3-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Κλιματικής Κρίσης και Πολιτικής Προστασίας με θέμα: «Για την αποκατάσταση των σεισμοπαθών πληγέντων στον Δήμο Τυρνάβου» και η υπ’ αριθμόν 883/22-3-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας με θέμα: «Να σταματήσει η ομηρία των πληγέντων από τον σεισμό στο Αρκαλοχώρι, τον Σεπτέμβριο 2021» θα απαντηθούν από τον Υφυπουργό Κλιματικής Κρίσης και Πολιτικής Προστασίας κ. Χρήστο Τριαντόπουλο.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία, όσο και ερωτώντες Βουλευτές».

Αρχίζουμε τη συζήτηση με την έκτη με αριθμόν 885/22-3-2024 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Προστασίας του Πολίτη με θέμα: «Τα εγκλήματα μίσους κατά των ατόμων ΛΟΑΤΚΙ και ο ανεπαρκής ρόλος της πολιτείας στην αποτροπή τους»

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα κατ’ αρχάς να διευκρινίσω ότι η ερώτηση αυτή υπεβλήθη πριν περίπου τρεις εβδομάδες, αλλά λόγω των τριήμερων διακοπών και της πρότασης δυσπιστίας της Κυβέρνησης αναβλήθηκε η συζήτησή της μέχρι σήμερα.

Ωστόσο, πιθανόν να υπήρχε μία σοφία σε αυτή την αναβολή δεδομένου ότι χθες ήταν η παγκόσμια ημέρα αφιερωμένη στην ορατότητα των τρανς ατόμων, των διεμφυλικών ατόμων και όπως θα γνωρίζετε, αυτή είναι μια μέρα που έχει αποκτήσει τελευταία μεγάλη δημοσιότητα και από τον ΟΗΕ, αλλά και το 2021 ο Πρόεδρος των Ηνωμένων Πολιτειών Μπάιντεν έχει επίσης δώσει ιδιαίτερη έμφαση, ακριβώς για να προασπίζονται τα άτομα αυτά από τα εγκλήματα μίσους.

Η ερώτησή μου, λοιπόν, μέσα στο πλαίσιο αυτό αφορά τα γεγονότα που έλαβαν χώρα το Σάββατο και την Κυριακή 9 και 10 Μαρτίου στη Θεσσαλονίκη, όπου πραγματοποιήθηκε μια τρανσφοβική επίθεση κατά δύο ανθρώπων από ομάδα εκατόν πενήντα, διακοσίων ατόμων περίπου.

Θα ήθελα να χρησιμοποιήσω αυτή την ευκαιρία για να εκφράσω τη συμπαράστασή μου και την αλληλεγγύη μου απέναντι στα δύο αυτά άτομα και να τονίσω ότι η σύλληψη κάποιων ατόμων από την Ελληνική Αστυνομία το Σάββατο 9 Μαρτίου –είκοσι ενός ατόμων συγκεκριμένα- δεν απέτρεψε το να εκδηλωθούν ξανά παρόμοια συμβάντα και την επόμενη μέρα.

Όπως γνωρίζετε, κύριε Υπουργέ, τα ανθρώπινα δικαιώματα των ατόμων ΛΟΑΤΚΙ παραβιάζονται συστηματικά και στην κοινωνία μας και αλλού. Οι έρευνες των αρχών θεμελιωδών δικαιωμάτων της Ευρωπαϊκής Ένωσης για το 2020 δείχνουν πως σχεδόν ένα στα τέσσερα διεμφυλικά άτομα στην Ελλάδα, το 22% συγκεκριμένα, έχουν πέσει θύμα βίας την προηγούμενη πενταετία επειδή είναι μέλη της κοινότητας ΛΟΑΤΚΙ και ένα στα δύο άτομα, το 49% συγκεκριμένα, πάντοτε ή συχνά σύμφωνα με την έρευνα αυτή αποφεύγουν να παραβρίσκονται σε συγκεκριμένους δημόσιους χώρους, επειδή θεωρούν ότι η ασφάλειά τους απειλείται. Δηλαδή, έχουμε ένα γενικευμένο πρόβλημα.

Αυτά και άλλα στοιχεία πιστοποιούν ότι τα συμβάντα της 9ης και 10ης Μαρτίου στη Θεσσαλονίκη δεν ήταν μεμονωμένα περιστατικά. Επιβεβαιώνουν, επίσης, ότι η πολιτεία έχει μεγάλη ευθύνη στο να προασπίζει τα δικαιώματα και τις ελευθερίες των ατόμων ΛΟΑΤΚΙ από τα εγκλήματα μίσους εις βάρος τους.

Σας ερωτώ, κύριε Υφυπουργέ: Ποια είναι -στο βαθμό που υπάρχει- η πολιτική της Κυβέρνησης και ειδικότερα του Υπουργείου Προστασίας του Πολίτη για την προάσπιση των δικαιωμάτων ελεύθερης διακίνησης και έκφρασης των ατόμων ΛΟΑΤΚΙ και την επαρκή πρόληψη των εγκλημάτων μίσους και της ομοφοβικής και της τρανσφοβικής βίας που διαπράττονται εις βάρος τους;

Και δεύτερον, δεδομένης της γνωστής και δημόσιας καχυποψίας της κοινότητας ΛΟΑΤΚΙ προς την Ελληνική Αστυνομία, ιδίως μετά τη δολοφονία του Ζακ Κωστόπουλου το 2018, ποια προγράμματα διαφώτισης και εκπαίδευσης των αστυνομικών παρέχει το Υπουργείο σας για την καλύτερη προστασία της ασφάλειας και των ελευθεριών των ατόμων ΛΟΑΤΚΙ στο δημόσιο χώρο;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καζαμία.

Θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Παρακαλώ, κύριε Υπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, η προστασία των συνταγματικά κατοχυρωμένων ατομικών και κοινωνικών δικαιωμάτων των πολιτών αποτελούν βασική και αδιαπραγμάτευτη προτεραιότητα του Υπουργείου Προστασίας του Πολίτη και του Αρχηγείου της Ελληνικής Αστυνομίας. Ειδικότερα, η αντιμετώπιση του ρατσισμού, της ξενοφοβίας, των διακρίσεων, που αντίκεινται ευθέως στις αρχές της ελευθερίας, της δημοκρατίας και των θεμελιωδών δικαιωμάτων, αποτελεί πρώτιστο μέλημα και αποτυπώνεται σαφώς στο υλοποιούμενο πρόγραμμα Αντεγκληματικής Πολιτικής 2020 - 2024 και στο Στρατηγικό Επιχειρησιακό Πρόγραμμα της Ελληνικής Αστυνομίας 2021 - 2025. Βάσει αυτών προσδιορίζονται συγκεκριμένοι στόχοι, η επίτευξη των οποίων επιδιώκεται μέσα από ένα συνεκτικό πλέγμα δράσεων.

Σε επιτελικό επίπεδο λειτουργεί το Τμήμα Κοινωνικών Ζητημάτων και Αντιμετώπισης Ρατσισμού της Διεύθυνσης Κρατικής Ασφάλειας του αρχηγείου, το οποίο έχει επιτελική εποπτεία και στρατηγικό σχεδιασμό για την ουσιαστική και αποτελεσματική καταπολέμηση της βίας που εκδηλώνεται κατά μεμονωμένων ατόμων ή ομάδων ατόμων με ρατσιστικό κίνητρο και υπόβαθρο. Κατά το χρονικό διάστημα 2019 - 2024 το εν λόγω τμήμα έχει ενισχυθεί με έξι επιπλέον αστυνομικούς.

Σε επιχειρησιακό επίπεδο δραστηριοποιούνται κεντρικές και περιφερειακές υπηρεσίες για τον χειρισμό συναφών υποθέσεων, δύο τμήματα Αντιμετώπισης Ρατσιστικής Βίας των Υποδιευθύνσεων Κρατικής Ασφάλειας, των Διευθύνσεων Ασφάλειας Αττικής και Θεσσαλονίκης, καθώς και εξήντα οκτώ Γραφεία Αντιμετώπισης Ρατσιστικής Βίας στις Περιφερειακές Υπηρεσίες Ασφάλειας της χώρας. Πρέπει να αναφέρω, επίσης, το Τμήμα Αντιμετώπισης Ρατσιστικής Βίας της Υποδιεύθυνσης Κρατικής Ασφάλειας της Διεύθυνσης Ασφάλειας Αττικής που ενισχύθηκε κατά το χρονικό διάστημα 2023 - 2024 με δέκα αστυνομικούς.

Βασική αρμοδιότητα αυτών των τμημάτων είναι όλα τα εγκλήματα που μπορούν να προκαλέσουν διακρίσεις, μίσος η βία σε βάρος προσώπων ή ομάδας προσώπων που προσδιορίζονται με βάση τη φυλή, το χρώμα, τη θρησκεία, τις γενεαλογικές καταβολές, την εθνοτική καταγωγή, σεξουαλικό προσανατολισμό, ταυτότητα φύλου, αναπηρία. Διώκονται όλα αυτά τα εγκλήματα και οδηγούνται στη δικαιοσύνη. Κατά το χρονικό διάστημα 2019 - 2023 σχηματίστηκαν εκατόν πενήντα δικογραφίες για αδικήματα με πιθανολογούμενο ρατσιστικό κίνητρο σε βάρος ΛΟΑΤΚΙ ατόμων ένεκα του σεξουαλικού τους προσανατολισμού ή της ταυτότητας ή των χαρακτηριστικών του φύλου τους.

Θα πρέπει, επίσης, να σας πούμε ότι με πρωτοβουλία της Κυβέρνησης της Νέας Δημοκρατίας υλοποιήθηκε, εκπονήθηκε και υιοθετήθηκε το πρώτο Εθνικό Σχέδιο Δράσης κατά του Ρατσισμού και της Μισαλλοδοξίας για το 2020 - 2023 και στις 17 Μαρτίου του 2021 με απόφαση του Πρωθυπουργού συγκροτήθηκε επιτροπή, αποτελούμενη από διακεκριμένους νομικούς εμπειρογνώμονες και εκπροσώπους οργανώσεων της κοινωνίας, Εθνική Στρατηγική για την Ισότητα των ΛΟΑΤΚΙ Ατόμων. Στο πλαίσιο αυτών των εθνικών σχεδίων δράσης έχουν εκδοθεί: οδηγός αντιμετώπισης διαχείρισης περιστατικών της βίας σε βάρος ΛΟΑΤΚΙ πολιτών, οδηγός για τα δικαιώματα των θυμάτων ρατσιστικού εγκλήματος, οδηγός συμπεριφοράς για την πρόληψη και αντιμετώπιση των διακρίσεων σε βάρος ΛΟΑΤΚΙ+ ατόμων στις τουριστικές επιχειρήσεις.

Όλα αυτά, κύριε συνάδελφε, δεν υπήρχαν από προηγούμενες κυβερνήσεις και θα πρέπει αυτό να το αναγνωρίσετε. Αυτά εκπονήθηκαν από την Κυβέρνηση της Νέας Δημοκρατίας. Δίνει, λοιπόν, ιδιαίτερη σημασία η Ελληνική Αστυνομία στον χειρισμό συναφών περιστατικών, προσεγγίζοντας τις υποθέσεις αυτές ανθρωποκεντρικά και εκτελώντας τα καθήκοντά τους με ενσυναίσθηση και επαγγελματική συνείδηση.

Θα πρέπει, επίσης, να σας πω ότι λειτουργεί τηλεφωνικός αριθμός 11414 για την προστασία των θυμάτων και την ενίσχυση της εμπιστοσύνης των πολιτών προς την Ελληνική Αστυνομία, ενώ υπάρχει, επίσης, ειδική φόρμα επικοινωνίας και καταγγελιών στην ιστοσελίδα της Ελληνικής Αστυνομίας, προκειμένου οι ενδιαφερόμενοι να μπορούν ανώνυμα, με τη διασφάλιση του απορρήτου της επικοινωνίας, να καταγγέλλουν οποιαδήποτε διάπραξη άδικης πράξης με ρατσιστικά κίνητρα. Τα στοιχεία επικοινωνίας προβάλλονται και μέσω των λογαριασμών προφίλ της Ελληνικής Αστυνομίας στα ηλεκτρονικά μέσα κοινωνικής δικτύωσης.

Επιπλέον, το προσωπικό της Ελληνικής Αστυνομίας συμμετέχει σε εκδηλώσεις, ημερίδες, διεπιστημονικά σεμινάρια, ενώ πραγματοποιούνται και συναντήσεις με διάφορους φορείς, προκειμένου να ενισχύεται και να εκπαιδεύεται. Στη συνέχεια στη δευτερολογία μου θα σας πω και περισσότερα πράγματα που έχουμε κάνει. Έχει αναπτυχθεί, λοιπόν, μια ολοκληρωμένη στρατηγική παρέμβαση για την πρόληψη και αντιμετώπιση της ρατσιστικής βίας σε βάρος ευάλωτων προσώπων και κοινωνικών ομάδων, που στηρίζονται στην πρόληψη, στην αποτροπή και στην καταγγελία, διαπίστωση και δίωξη τέτοιων αξιόποινων πράξεων.

Σας ευχαριστώ. Θα επανέλθω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Τον λόγο έχει ο κ. Καζαμίας για τη δευτερολογία του.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, άκουσα με προσοχή όσα είπατε για την ενίσχυση των τμημάτων εποπτείας και των τμημάτων αντιμετώπισης ρατσιστικής βίας. Αν δεν κάνω λάθος, τα νούμερα που συγκράτησα ήταν έξι αστυνομικοί και δέκα αστυνομικοί. Η Ελλάδα, κύριε Υφυπουργέ, έχει περίπου πενήντα χιλιάδες αστυνομικούς. Άμα ενισχύετε σε πέντε χρόνια τα τμήματα αυτά με έξι και δέκα αστυνομικούς, έχουμε την αίσθηση ότι είναι πάρα πολύ περιορισμένος ο αριθμός των αστυνομικών οι οποίοι αυτή τη στιγμή συμβάλλουν στην καλύτερη αντιμετώπιση της ρατσιστικής βίας.

Επίσης, πρέπει να πω ότι, αν ακούσατε στη διάρκεια των συζητήσεων της ακρόασης φορέων στην επιτροπή κατά τη συζήτηση του νομοσχεδίου για τα ομόφυλα ζευγάρια, αν ανατρέξετε εκεί, θα ακούσετε φρικιαστικές ιστορίες για τη βία και τον στιγματισμό που αντιμετωπίζουν άτομα της κοινότητας ΛΟΑΤΚΙ στην Ελλάδα από την υπόλοιπη κοινωνία. Είναι προφανές, νομίζω, ότι δεν μπορεί κανείς να είναι ευχαριστημένος με αυτές τις επιδόσεις και ότι θα πρέπει να δώσετε πολύ μεγαλύτερη έμφαση στην καταστολή των εγκλημάτων μίσους απέναντι στα άτομα της κοινότητας ΛΟΑΤΚΙ. Αυτό όσον αφορά την καταστολή.

Ο κύριος Πρωθυπουργός, μετά το συμβάν στη Θεσσαλονίκη, έδωσε μια σειρά από συνεντεύξεις στις οποίες ανέφερε συγκεκριμένα ότι το ζήτημα δεν μπορεί να αντιμετωπιστεί μόνο με μεθόδους καταστολής, αλλά ότι πρέπει να αντιμετωπιστεί και με μεθόδους πρόληψης. Αυτή στα χαρτιά, στη ρητορική της Κυβέρνησης, ακούγεται ως μια ισορροπημένη αντιμετώπιση, στην πράξη, όμως, φοβόμαστε ότι ελάχιστα και όσον αφορά την πρόληψη έχει κάνει η Κυβέρνησή σας. Θα σας αναφέρω συγκεκριμένα, γιατί νομίζουμε ότι η πρόληψη είναι ένα πάρα πολύ σύνθετο ζήτημα αναφορικά με τα εγκλήματα μίσους.

Θα σας αναφέρω συγκεκριμένα ότι ενώ ο Πρωθυπουργός μιλάει για ανάγκη πρόληψης, η Κυβέρνηση υιοθετεί μια τεθλασμένη γραμμή όσον αφορά τα ζητήματα των δικαιωμάτων των ατόμων της κοινότητας ΛΟΑΤΚΙ. Ίσως να γνωρίζετε ότι στις 11 Μαρτίου τέθηκε στο Ευρωπαϊκό Κοινοβούλιο αίτημα της ομάδας των Πρασίνων να συζητηθεί το θέμα και συζητήθηκε τελικά την Τετάρτη 13 Μαρτίου στο Ευρωπαϊκό Κοινοβούλιο. Το θλιβερό, βέβαια, είναι ότι εκατόν δύο Βουλευτές, εκ των οποίων όλη η ομάδα των Ευρωβουλευτών του Ευρωπαϊκού Λαϊκού Κόμματος, δεν συνεφώνησαν στο να συζητηθεί το θέμα αυτό στο Ευρωπαϊκό Κοινοβούλιο και αυτό είναι βαθιά απογοητευτικό. Γιατί να μη συζητηθεί; Είναι ένα σοβαρό ζήτημα αυτό, τα επεισόδια που συνέβησαν στη Θεσσαλονίκη, και πρέπει να συζητηθούν. Είναι ένα ζήτημα που αφορά και την ελληνική κοινωνία, αλλά και την ευρωπαϊκή κοινωνία. Η εκπρόσωπος της επιτροπής που συμμετείχε στη συζήτηση στο Ευρωπαϊκό Κοινοβούλιο υπογράμμισε ότι είναι σοβαρά ζητήματα αυτά, τα οποία πρέπει να απασχολούν όλη την Ευρωπαϊκή Ένωση.

Μας εκπλήσσει, δηλαδή, το γεγονός ότι οι Ευρωβουλευτές της Νέας Δημοκρατίας δεν θέλησαν να συζητηθεί αυτό το θέμα. Επίσης, μας εκπλήσσει μια άλλη προσέγγιση της τεθλασμένης γραμμής, όσον αφορά τα δικαιώματα των ατόμων ΛΟΑΤΚΙ που υιοθέτησε ο κύριος Πρωθυπουργός στο νομοσχέδιο για τα ομόφυλα ζευγάρια. Άφησε πάρα πολλά μέλη της πλειοψηφίας, καθώς και υπουργούς, να μη συμμετέχουν στη συζήτηση και να μην ψηφίσουν, δίνοντας την αίσθηση ότι είναι εντάξει το να μην επιχειρεί ένα μέλος της Κυβέρνησης, να ακολουθήσει μια κυβερνητική γραμμή η οποία έχει σκοπό να δώσει ίσα δικαιώματα στα ομόφυλα ζευγάρια και στα άτομα της κοινότητας ΛΟΑΤΚΙ. Δεν είναι εντάξει να μην προασπίζονται τα ίσα δικαιώματα των ανθρώπων αυτών.

Η Πλεύση Ελευθερίας τα υποστηρίζει και τα υποστηρίζει διαρκώς και νομίζω ότι η Κυβέρνηση αν θέλει να εμφανίζεται ως μια Κυβέρνηση που τα υποστηρίζει, πρέπει να είναι πιο αποφασιστική. Τέλος, θα ήθελα να πω ότι η ρητορική μίσους, κατά τη γνώμη μας, είναι εκείνη που συμβάλλει πάρα πολύ στο να διαπράττονται εγκλήματα μίσους. Αυτό είναι μια άποψη όλων των κοινωνιολόγων και όλων των εμπειρογνωμόνων που ασχολούνται με το θέμα. Το υπόδειγμα που δίνουν οι πολιτικοί και γι’ αυτό αναφέρθηκα στα παραδείγματα του Ευρωπαϊκού Κοινοβουλίου και της στάσης υπουργών της Κυβέρνησης, όπως ο ήταν κ. Βορίδης, στην περίπτωση του νόμου για τα ομόφυλα ζευγάρια, στέλνει ένα μήνυμα στην κοινωνία και θεωρούμε ότι είναι το εντελώς λάθος μήνυμα. Δεν πρέπει να στέλνεται αυτό, πρέπει να δίνεται ένα υπόδειγμα στους πολίτες, ότι οι πολιτικοί πρόκειται να αναλάβουν τα απαιτούμενα ρίσκα, για να προασπίσουν την ασφάλεια και τα δικαιώματα αυτών των ανθρώπων. Δεν μπορεί να έχουμε μια κοινωνία στην οποία άτομα λόγω της διαφορετικής σεξουαλικής τους ταυτότητας και προσανατολισμού φοβούνται να κυκλοφορήσουν στις κεντρικές πλατείες της πόλης.

Αυτή είναι μια κοινωνία η οποία δεν μπορεί να παρέχει ασφάλεια σε όλα τα μέλη της και αυτό είναι ένα ζήτημα που πρέπει να σας απασχολήσει πολύ πιο σοβαρά. Οπότε, δέκα και έξι αστυνομικοί φοβόμαστε πως δεν αρκούν καθόλου. Πρέπει η Κυβέρνηση να λάβει πολύ πιο δραστικά μέτρα και να πάρει πραγματικά στα σοβαρά αυτό το ζήτημα. Και στο πεδίο της καταστολής και στο πεδίο της πρόληψης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καζαμία.

Ο κύριος Υπουργός έχει τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, εγώ σας ανέλυσα μία ολοκληρωμένη στρατηγική και πολιτική πάνω στα θέματα των δικαιωμάτων όλων των ευάλωτων κοινωνικών ομάδων και των ΛΟΑΤΚΙ+ ατόμων, γιατί η προστασία των δικαιωμάτων δεν γίνεται μόνο στη θεωρία και στα λόγια, αλλά γίνεται με συγκεκριμένα πράγματα.

Εσείς, πράγματι, στην ερώτησή σας αναφερθήκατε σε κάποια συγκεκριμένα στοιχεία και αναφερθήκατε και στα γεγονότα της Θεσσαλονίκης της 9ης και 10ης Μαρτίου, αλλά είναι λίγο διαφορετικό το περιστατικό της 9ης με το περιστατικό της 10ης. Δεν έχει τα ίδια κίνητρα, θα το αναλύσω συνέχεια. Δεν μπορώ, επίσης, και δεν έχω τον χρόνο να αναλύσω τι συνέβη στο Ευρωκοινοβούλιο. Αυτό που θα σας πω, όμως, είναι το εξής: Ότι χρησιμοποιήσατε ως στατιστικά, για να συγκρίνετε τις διαδικασίες και την αποτελεσματικότητα της πολιτικής αυτής της Κυβέρνησης, μία έρευνα της Αρχής Θεμελιωδών Δικαιωμάτων της Ευρωπαϊκής Ένωσης. Αυτή την έρευνα τη βρήκαμε, λοιπόν. Αυτή η έρευνα έχει δημοσιευτεί το 2020. Αναφέρεται στην έρευνα που έγινε το 2019 -τα δείγματα έγιναν το 2019- και ανατρέχει σε περιστατικά που έγιναν την προηγούμενη πενταετία, όπως είπατε και εσείς.

Καταλαβαίνετε, δηλαδή, ότι αφορά ένα χρονικό διάστημα, όπου η Κυβέρνηση δεν ήταν η Κυβέρνηση της Νέας Δημοκρατίας, αλλά ήταν μια άλλη κυβέρνηση, του ΣΥΡΙΖΑ, μία αριστερή κυβέρνηση η οποία επίσης έλεγε πολύ ωραία λόγια για την προστασία των δικαιωμάτων, αλλά δεν είδαμε όπως λέτε και εσείς, να ήταν πολύ αποτελεσματικά.

Εμείς σας λέμε, λοιπόν, τώρα ότι πολύ μεγάλη σημασία, εκτός από αυτή την ολοκληρωμένη πολιτική, είναι να υπάρχουν και σωστή και κατάλληλη εκπαίδευση και επιμόρφωση του προσωπικού της Ελληνικής Αστυνομίας, για να διαχειρίζεται τέτοια περιστατικά. Και θέλετε να δείτε και τη διαφορά, για να δείτε τι επιμόρφωση και εκπαίδευση υπάρχει τα τελευταία χρόνια και τι υπήρχε παλιότερα και θα καταλάβετε και ίσως και να εξηγήσετε και τα αποτελέσματα της έρευνας.

Σε βασικό επίπεδο στα προγράμματα σπουδών της Σχολής Αξιωματικών της Ελληνικής Αστυνομίας, υπάρχει στο πρώτο έτος σπουδών Συνταγματικό Δίκαιο Ανθρώπινα Δικαιώματα, Δικαιώματα των μελών της ΛΟΑΤΚΙ+ κοινότητας.

Όλο αυτό το χρονικό διάστημα -σας μιλάω από το 2021 μέχρι το 2024- διαλέξεις και ομιλίες από τον Συνήγορο του Πολίτη πάνω στα θέματα αυτά. Διαλέξεις και ομιλίες από καθηγητή Κοινωνιολογίας τα δικαιώματα των ευάλωτων ομάδων και ΛΟΑΤΚΙ+. Στις Σχολές Αστυφυλάκων, επίσης, αυτό το χρονικό διάστημα από το 2021 μέχρι το 2024 υπάρχει στο 1ο έτος σπουδών Συνταγματικό Δίκαιο, Ανθρώπινα Δικαιώματα, Θεμελιώδη Δικαιώματα, Δικαιώματα των ΛΟΑΤΚΙ+. Διαλέξεις και ομιλίες στο ίδιο χρονικό διάστημα από τον συνήγορο του πολίτη.

Δεν σταματάμε, όμως, εκεί. Μετεκπαιδευτικό επίπεδο. Από το 2019 έως το 2023, μπορώ να σας αναφέρω μια σειρά από σεμινάρια. Το 2019 έγιναν δύο επιμορφωτικά σεμινάρια για την καταπολέμηση διακρίσεων, ρατσισμού και για τα άτομα της ΛΟΑΤΚΙ κοινότητας, όπου συμμετείχαν σαράντα στελέχη της Ελληνικής Αστυνομίας. Δύο επιμορφωτικά σεμινάρια για την καταπολέμηση των διακρίσεων του ρατσισμού της ξενοφοβίας, της ομοφοβίας, έγιναν με τη συμμετοχή σαράντα στελεχών της Ελληνικής Αστυνομίας. Πάλι το 2019, είκοσι ένα στελέχη της Ελληνικής Αστυνομίας σε εκπαιδευτική συνάντηση σχετικά με την έμφυλη και σεξουαλική βία. Επιμορφωτικό σεμινάριο για την έμφυλη βία, με δεκαοκτώ στελέχη της Ελληνικής Αστυνομίας. Το 2020 και λόγω της πανδημίας υπήρξε πάλι σεμινάριο μέσα στην πανδημία, με τέσσερα στελέχη της Γενικής Περιφερειακής Αστυνομικής Διεύθυνσης Κεντρικής Μακεδονίας σε διημερίδα για την έμφυλη βία. Το 2021, δύο στελέχη της Διεύθυνσης Οργάνωσης και Νομικής Υποστήριξης συμμετείχαν σε σεμινάριο της ΕΠΟΛ, για τα θεμελιώδη δικαιώματα και την αστυνομική δεοντολογία. Η συμμετοχή της Ελληνικής Αστυνομίας έγινε σε ένα επιμορφωτικό πρόγραμμα του Ινστιτούτου Επιμόρφωσης του Εθνικού Κέντρου Δημόσιας Διοίκησης και Αυτοδιοίκησης, ανάπτυξη διαπολιτισμικών δεξιοτήτων και διαχείριση της διαφορετικότητας. Μέσα στο 2021, έντεκα αστυνομικοί πάλι σε εκπαιδευτικό σεμινάριο, με αντικείμενο την έμφυλη και ενδοοικογενειακή βία.

Επίσης, το 2022 τέσσερις αστυνομικοί σε επιμορφωτικό σεμινάριο, εκπαίδευση δύο αστυνομικών του Α.Τ. Περιστερίου σε ίδιο αντικείμενο, εκπαίδευση προσωπικού των προαναχωρησιακών κέντρων, εκατόν εβδομήντα εννιά συνοριακοί φύλακες ορισμένου χρόνου συμμετείχαν σε τέτοιο πρόγραμμα. Εκπαίδευση του προσωπικού των τμημάτων των γραφείων ενδοοικογενειακής βίας, εβδομήντα οκτώ στελέχη συμμετείχαν σε αυτό. Διαδικτυακό εκπαιδευτικό σεμινάριο για την έμφυλη, με τη συμμετοχή οκτώ εκπαιδευομένων και δύο εκπαιδευτών. Εκπαιδευτικό πρόγραμμα με τη συμμετοχή διακοσίων σαράντα τριών αστυνομικών το 2022, με αντικείμενο τα δικαιώματα των ευάλωτων ομάδων, εκπαίδευση αστυνομικών και εκπαιδευτών. Σε εκπαιδευτικό πρόγραμμα επιμόρφωσης αστυνομικού προσωπικού, διακόσιοι είκοσι εννιά αστυνομικοί για τα δικαιώματα των ευάλωτων ομάδων. Και το 2023 γίνεται ένα πολύ μεγάλο πρόγραμμα επιμόρφωσης με τη συμμετοχή δεκαέξι χιλιάδων εκατόν έντεκα στελεχών, με αντικείμενο τα δικαιώματα των ευάλωτων ομάδων και των ΛΟΑΤΚΙ+, αλλά και άλλων ευάλωτων ομάδων. Διαδικτυακή εκπαίδευση με τη συμμετοχή εξήντα στελεχών της Ελληνικής Αστυνομίας, σε πρόγραμμα του Ινστιτούτου Επιμόρφωσης και του Εθνικού Κέντρου Δημόσιας Διοίκησης και Αυτοδιοίκησης, για τη διασφάλιση της ισότητας και των δικαιωμάτων των ατόμων της ΛΟΑΤΚΙ+ κοινότητας.

Τι έγινε, όμως, την περίοδο 2015 - 2019; Σε βασικό επίπεδο, στη Σχολή Αξιωματικών, το μόνο που υπήρχε ήταν διαλέξεις και ομιλίες από τον Συνήγορο του Πολίτη. Σε μετεκπαιδευτικό επίπεδο, πάλι το 2015 - 2019, υπήρχαν κάποια σεμινάρια και μόνο, συγκεκριμένα διαδικτυακά σεμινάρια της ΕΠΟΛ, σχετικά με την καταπολέμηση ρατσιστικής βίας και συγκεκριμένα συμμετείχαν σαράντα αστυνομικοί με αντικείμενο λεσβιακά, ομοφυλοφιλικά, αμφισεξουαλικά και άλλα συναφή θέματα και ένα δεύτερο με τη διαφορετικότητα και την καταπολέμηση των διακρίσεων.

Υπήρξε, επίσης, μια συνδιοργάνωση εκπαίδευσης του αστυνομικού προσωπικού από το Συμβούλιο της Ευρώπης, με αντικείμενο τα ρατσιστικά εγκλήματα, εγκλήματα μίσους και η αντιμετώπισή τους από την Αστυνομία. Υπήρξε, επίσης, μια εκπαιδευτική ημερίδα με τη συμμετοχή τριάντα στελεχών και ένα διαδικτυακό σεμινάριο της ΕΠΟΛ, δηλαδή, τριάντα στελέχη συμμετείχαν στο ένα και ένα στο άλλο. Καταλαβαίνετε, λοιπόν, πόσο μικρότερη συμμετοχή υπήρχε σε τέτοια σεμινάρια.

Εμείς και πρόσφατα, η νέα πολιτική και φυσική ηγεσία διοργανώσαμε μια πολύ ωραία ημερίδα πάνω στα θέματα της βίας που έχουν ρατσιστικά κίνητρα. Δεν είδαμε βέβαια να συμμετέχει κάποιος από τα κόμματα της αντιπολίτευσης, αλλά συνεχίζουμε και σε επίπεδο εκπαιδευτικό.

Θεωρούμε, λοιπόν, ότι με μια ολοκληρωμένη πολιτική προστατεύουμε ουσιαστικά και όχι στα λόγια, γιατί σας εξήγησα ότι η προηγούμενη κυβέρνηση η οποία πάλι μιλούσε για την προστασία των δικαιωμάτων είδατε πόσο λιγότερα αποτελέσματα κατάφερε και αυτό αποτυπώνεται και στην έρευνα την οποία υιοθετήσατε.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Συνεχίζουμε τώρα με τη δέκατη ένατη, με αριθμό 874/21-3-2024 επίκαιρη ερώτηση του δεύτερου κύκλου του Βουλευτή Πρεβέζης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Κωνσταντίνου Μπάρκα, προς τον Υπουργό Προστασίας του Πολίτη, με θέμα: «Οι αστυνομικές διευθύνσεις Θεσσαλονίκης εκπέμπουν SOS».

Παρακαλώ, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, στις 28 Φεβρουαρίου του 2024 η Ένωση Αξιωματικών Ελληνικής Αστυνομίας Κεντρικής Μακεδονίας, σας έστειλε μια επιστολή με θέμα υπηρεσιακή αβεβαιότητα, αναστάτωση και αναστάτωση εντός της Γενικής Αστυνομικής Διεύθυνσης Θεσσαλονίκης.

Εκεί αναπτύσσουν τα προβλήματα που έχει η Αστυνομική Διεύθυνση Θεσσαλονίκης και μάλιστα επισημαίνουν ότι η εγκληματικότητα έχει αγγίξει κόκκινο. Οι αστυνομικές υπηρεσίες πρώτης γραμμής είναι αποδεκατισμένες.

Ελπίζω, κύριε Υπουργέ, επειδή σας έχουν ενημερώσει ήδη οι αστυνομικές διευθύνσεις, να μην πέσετε κι εσείς στην τραγική δήλωση πρώην Υπουργού της Νέας Δημοκρατίας, που έλεγε ότι θλίβεται για το γεγονός ότι η Αντιπολίτευση αναφέρεται σε ανακοινώσεις εργαζομένων. Έχετε ειδοποιηθεί.

Πριν περάσουν λίγες ημέρες, στις 11 Μαρτίου, επίσης, η Ένωση Αξιωματικών Ελληνικής Αστυνομίας Κεντρικής Μακεδονίας βγάζει μια ανακοίνωση για τα γεγονότα της 9ης και της 10ης Μαρτίου. Εκεί -και λυπάμαι πάρα πολύ, γιατί ο Βουλευτής της Πλεύσης Ελευθερίας, δεν έκανε αναφορά- είχαμε την επίθεση σε ΛΟΑΤΚΙ άτομα το βράδυ της 9ης Μαρτίου και την 10η Μαρτίου έχουμε τον τραυματισμό αστυνομικού από επίθεση όχλου προς τον Πρόεδρο του ΣΥΡΙΖΑ - Προοδευτική Συμμαχία, Στέφανο Κασσελάκη, με χαρακτηρισμούς οι οποίοι δεν μπορούν να λεχθούν στην ελληνική Βουλή, δεν μπορούν καν να ειπωθούν στον δημόσιο βίο, ούτε μεταξύ μας.

Άρα, κύριε Υπουργέ, είχατε ενημέρωση και αναφέρομαι μόνο στα δύο αυτά γεγονότα. Στην ανακοίνωση αυτή η Ένωση Αξιωματικών Ελληνικής Αστυνομίας μιλάει για αποτυχημένα μέτρα, τα οποία οδήγησαν στον τραυματισμό και ανθρώπων οι οποίοι δεν είχαν καμμία σχέση με τις συγκεντρώσεις αυτές.

Θα ήθελα, λοιπόν, κύριε Υπουργέ, πέραν των όσων είπατε, γιατί νομίζω ότι οι δύο ερωτήσεις τις οποίες απαντήσατε σήμερα έχουν μια συνέχεια και μια συνάφεια, να μου πείτε σε ποιες ενέργειες θα προβείτε για την επαρκή στελέχωση και τη σωστή λειτουργία των αστυνομικών τμημάτων της Θεσσαλονίκης, αλλά και όλης της υπόλοιπης χώρας, που και εκεί έχουμε σοβαρότατα προβλήματα. Ήδη η ενημέρωση που εγώ έχω ως αρμόδιος τομεάρχης, είναι ότι αστυνομικά τμήματα παραμένουν κλειστά.

Επίσης, κύριε Υπουργέ, σε ποιες ενέργειες θα προβείτε για την υπεράσπιση πολιτικών προσώπων, αλλά και πολιτών, που έρχονται αντιμέτωποι με σκηνές πογκρόμ με όχλο, δηλαδή όπως αυτές που είδαμε στη Θεσσαλονίκη;

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μπάρκα.

Παρακαλώ, κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κύριε συνάδελφε, ήδη έχουμε προβεί σε συγκεκριμένες ενέργειες, πολύ πριν από τα συγκεκριμένα περιστατικά, για την ενίσχυση της Αστυνομίας στη Θεσσαλονίκη. Η Ελληνική Αστυνομία δίνει μεγάλη σημασία στην επαρκή στελέχωση των περιφερειακών αστυνομικών υπηρεσιών και φροντίζει για την ορθολογική κατανομή του προσωπικού.

Κατά τις τακτικές μεταθέσεις του 2024, για την ενίσχυση της Γενικής Αστυνομικής Διεύθυνσης Θεσσαλονίκης, προκηρύχθηκαν εξήντα θέσεις αστυνομικού προσωπικού διαφόρων βαθμών και τρεις θέσεις ειδικών φρουρών. Ενώ, για την ενίσχυση των διευθύνσεων αστυνομίας χώρας προκηρύχθηκαν τριάντα οκτώ θέσεις αστυνομικού προσωπικού και δύο θέσεις ειδικών φρουρών.

Το Υπουργείο και το αρχηγείο, αναγνωρίζοντας τις αυξημένες υπηρεσιακές ανάγκες, επαναξιολογούν συνεχώς και με βάση τη νομοθεσία για τις μετακινήσεις και αποσπάσεις, κάνουν τις απαραίτητες διορθώσεις.

Γίνεται μνεία, λοιπόν, ότι για την κάλυψη των υφιστάμενων υπηρεσιακών αναγκών της Διεύθυνσης Τροχαίας Θεσσαλονίκης και συγκεκριμένα της υποδιεύθυνσης Τροχαίας Θεσσαλονίκης, το Flyover ενισχύθηκε επιπλέον με εκατόν σαράντα εννέα αστυνομικούς, εξήντα από άλλες διευθύνσεις της Θεσσαλονίκης, δεκαεπτά από άλλες διευθύνσεις της χώρας και εβδομήντα δύο από αυτοτελείς κεντρικές υπηρεσίες του τομέα της Βορείου Ελλάδας.

Επιπλέον, για την κάλυψη έκτακτων υπηρεσιακών αναγκών η Γενική Αστυνομική Διεύθυνση Θεσσαλονίκης και οι υφιστάμενες αισθήσεις ενισχύθηκαν κατόπιν διαταγών του αρχηγείου με τριακόσιους δεκαοκτώ αστυνομικούς από υπηρεσίες εκτός αυτής. Διακόσιοι ενενήντα εννιά ενισχύουν την Υποδιεύθυνση Ειδικών Επιχειρησιακών Δράσεων, εννιά τη Διεύθυνση Αστυνομικών Επιχειρήσεων Αττικής και δέκα τη Γενική Αστυνομική Διεύθυνση Θεσσαλονίκης.

Παράλληλα θα πρέπει να σας πω ότι έγινε επαναπροσδιορισμός της επιχειρησιακής δράσης με συσκέψεις από όλους υπηρεσιακούς παράγοντες και συμμετοχή του Υπουργού Προστασίας του Πολίτη πριν από περίπου έναν μήνα και αποφασίστηκε ο νέος σχεδιασμός ασφάλειας της περιοχής εδαφικής ακεραιότητας της Θεσσαλονίκης, με έμφαση στην ενίσχυση της εμφανούς αστυνόμευσης.

Στο πλαίσιο αυτό προκρίθηκε ως επιτακτική η ανάγκη ενίσχυσης και στελέχωσης των ΟΠΚΕ με εκατόν πενήντα αστυνομικούς, προκειμένου να αυξηθούν οι περιπολίες, τόσο από ομάδες ήπιας αστυνόμευσης όσο και από ομάδες πρώτης. Δεν περιμέναμε, λοιπόν, να συμβούν αυτά. Πολύ πριν δόθηκαν οι προτάσεις από όλες τις αστυνομικές διευθύνσεις και αποφασίστηκε για χρονικό διάστημα τριών μηνών να ενισχυθούν αυτές οι υπηρεσίες.

Κατά συνέπεια, λοιπόν, πραγματοποιήθηκαν όλες αυτές. Και θα πρέπει να σας πω ότι στην περιοχή εδαφικής αρμοδιότητας της Θεσσαλονίκης λαμβάνουν χώρα πλέον σε καθημερινή βάση στοχευμένοι και συστηματικοί έλεγχοι και αναπτύσσονται εξειδικευμένες δράσεις.

Θα πρέπει να σας πω, επίσης, ότι στην περιοχή του κέντρου της Θεσσαλονίκης δραστηριοποιούνται καθημερινώς και συνδυαστικά οι εποχούμενες πεζές περιπολίες των οικείων τμημάτων τάξης και ασφάλειας, της Υποδιεύθυνσης Δίωξης Ναρκωτικών, Δίωξης Εγκλημάτων κατά Ζωής και Ιδιοκτησίας, της ΟΠΚΕ, της «ΔΙΑΣ», των ομάδων άμεσης αντιμετώπισης συμβάντων, των ομάδων πεζών περιπολιών, των ομάδων χρήσης ηλεκτροκίνητων ποδηλάτων, ενώ παράλληλα εφαρμόζονται και ειδικά μέτρα αστυνόμευσης με στόχο την εξασφάλιση του επιθυμητού επιπέδου προληπτικής αστυνόμευσης. Θα πρέπει, επίσης, να σας πω ότι υλοποιούνται δράσεις με διαρκή χαρακτήρα, αξιολογούνται και διαρκώς γίνονται οποιασδήποτε βελτιωτικές κινήσεις.

Το συμπέρασμα, λοιπόν, είναι ότι η παρουσία της Ελληνικής Αστυνομίας στην περιοχή του κέντρου της Θεσσαλονίκης είναι συνεχής, έντονη και στοχευμένη. Και γι’ αυτόν τον λόγο υπήρξε αποτελεσματική αντιμετώπιση των περιστατικών της 9ης και 10ης Μαρτίου, στην οποία θα αναφερθώ στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, αφού ήσασταν τόσο καλά προετοιμασμένοι, αλήθεια, γιατί συνέβησαν όλα αυτά στη Θεσσαλονίκη, με τον τραυματισμό πολιτών, με την επίθεση στον Αρχηγού της Αξιωματικής Αντιπολίτευσης, τον τραυματισμό ενός αστυνομικού ο οποίος φύλασσε τον χώρο όπου θα γινόταν η εκδήλωση με τον Αρχηγό της Αξιωματικής Αντιπολίτευσης, Στέφανο Κασσελάκη; Αφού ήσασταν τόσο καλά προετοιμασμένοι, κύριε Υπουργέ, γιατί η Ένωση Αξιωματικών Αστυνομίας γράφει στις 28 Φεβρουαρίου ότι η ΟΠΚΕ είναι υποστελεχωμένη και ο γενικός αστυνομικός διευθυντής Θεσσαλονίκης λέει ότι σε κάθε αστυνομική διεύθυνση προτείνετε πέντε άτομα για την τροχαία και πέντε άτομα για την ΟΠΚΕ; Τι είδους οργάνωση είναι αυτή την οποία έχετε, κύριε Υπουργέ; Γιατί φαντάζομαι ότι η οργάνωση προκύπτει από το δικό σας σχεδιασμό.

Πώς γίνεται να λέτε ότι είναι στελεχωμένη καλά η Θεσσαλονίκη, αλλά αποσπάτε κόσμο για το Flyover και έχετε εξήντα θέσεις από αστυνομικές διευθύνσεις της Θεσσαλονίκης; Δηλαδή πώς ακριβώς προκύπτει ότι είναι καλά στελεχωμένα τα υπόλοιπα τμήματα της Θεσσαλονίκης, όταν αποσπάτε τόσο κόσμο προς το Flyover; Δεν υποστελεχώνονται οι άλλες υπηρεσίες;

Επίσης, κύριε Υπουργέ, καλά μου τα είπατε όλα αυτά, αλλά δεν άκουσα κουβέντα για το γεγονός ότι Αρχηγός του κόμματος της Αξιωματικής Αντιπολίτευσης δέχθηκε επίθεση και μάλιστα με ρατσιστικά κίνητρα σε μία εκδήλωση η οποία ήταν και καλά προγραμματισμένη και καλά προετοιμασμένη από την Ελληνική Αστυνομία, από το από εσάς, για τον τρόπο με τον οποίον θα διαχειριστείτε τα όποια προβλήματα; Τη στιγμή μάλιστα που είχατε ήδη γνώση από το προηγούμενο βράδυ που είχαμε την επίθεση του πογκρόμ κόσμου απέναντι σε ανθρώπους οι οποίοι είχαν άλλο σεξουαλικό προσανατολισμό. Πώς ακριβώς, δηλαδή, θεωρείτε ότι διασφαλίσατε την ασφάλεια του προέδρου της Αξιωματικής Αντιπολίτευσης;

Είστε ικανοποιημένος από τη δράση σας αυτή; Πώς θεωρείτε ότι διασφαλίζετε την ασφάλεια των εργαζομένων της Ελληνικής Αστυνομίας, των απλών αστυνομικών, οι οποίοι κάνουν τη δουλειά τους; Τους καλέσατε να διασφαλίσουν έναν χώρο που θα γινόταν μία εκδήλωση και αυτός ο άνθρωπος δέχθηκε ένα κράνος στο κεφάλι. Είστε, επίσης, ικανοποιημένος από αυτό;

Το ξαναλέω, κύριε Υπουργέ, επειδή και κατά το παρελθόν είχαμε έναν πρώην συνάδελφό σας, ο οποίος μεμφόταν την αντιπολίτευση και έλεγε ότι ντρέπεται για το γεγονός ότι η αντιπολίτευση έθετε θέμα ασφάλειας των τρένων. Είδατε στη συνέχεια τι έγινε.

Θέλω, λοιπόν, εδώ να μου απαντάτε επί των συγκεκριμένων, αν είστε ικανοποιημένος για την εξέλιξη αυτή, αν νιώθετε ικανοποιημένος που η Ένωση Αξιωματικών Ελληνικής Αστυνομίας Κεντρικής Μακεδονίας βγάζει τέτοιες ανακοινώσεις και λέει ότι δεν υπάρχει κανένας σχεδιασμός, δεν υπάρχει ασφάλεια. Τίθεται εν αμφιβόλω και η ασφάλεια των ίδιων των εργαζομένων, Ελλήνων και Ελληνίδων αστυνομικών. Και εσείς έρχεστε εδώ και μου λέτε ότι κάνουμε έναν σχεδιασμό. Τι σχεδιασμός είναι αυτός; Τραβάτε κόσμο από άλλα αστυνομικά βήματα για το Flyover; Για ποιο λόγο; Πώς λειτουργούν τα αστυνομικά τμήματα από τα οποία φεύγει κόσμος; Και τι ασφάλεια παρέχεται στον κόσμο εκεί πέρα, όταν είναι υποστελεχωμένα τα τμήματα αυτά;

Ευχαριστώ και ελπίζω, κύριε Υπουργέ, να απαντήσετε.

**ΠΡΟΕΔΡΕΥΩΝ (Ιωάννης Πλακιωτάκης):** Kύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, σας εξήγησα με συγκεκριμένους αριθμούς με ποιον τρόπο έχουμε ενισχύσει την Ελληνική Αστυνομία στην περιοχή της Θεσσαλονίκης και βέβαια κάθε άλλο παρά εκπέμπουν SOS οι αστυνομικές διευθύνσεις της Θεσσαλονίκης, όπως παραπλανητικά -θα έλεγα- λέτε στον τίτλο της επίκαιρης ερώτησής σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Αστυνομία Θεσσαλονίκης ώρα μηδέν, κύριε Υπουργέ. Το SOS τι είναι; Στις 11 Μαρτίου.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Αφήστε με να απαντήσω. Σας λέω λοιπόν ότι στηρίζετε όλη σας την επιχειρηματολογία στα γεγονότα της 9ης και 10ης Μαρτίου. Γι’ αυτό τον λόγο θα ήθελα να σας εξηγήσω λίγο τι συνέβη εκεί πέρα και να καταλάβετε πόσο άμεση ήταν η αντιμετώπιση της Ελληνικής Αστυνομίας των περιστατικών.

Συγκεκριμένα, στις 9 Μαρτίου, στην επίθεση σε βάρος δύο ΛΟΑΤΚΙ ατόμων, ήταν άμεση και χωρίς χρονοτριβή η παρέμβαση της Ελληνικής Αστυνομίας, με αποτέλεσμα να προσαχθούν είκοσι τέσσερα άτομα, να συλληφθούν είκοσι ένα από την αστυνομική προανάκριση που έγινε -δώδεκα αλλοδαποί, εννέα ημεδαποί- σε βάρος των οποίων σχηματίστηκε δικογραφία με βάση τον νόμο για την αντιμετώπιση της βίας με ρατσιστικά χαρακτηριστικά και συγκεκριμένα το άρθρο 82Α του Ποινικού Κώδικα, με την επιβαρυντική περίπτωση για τα αδικήματα της απλής σωματικής βλάβης, τετελεσμένης και σε απόπειρα εξύβρισης απειλής. Σχηματίστηκε δικογραφία και οδηγήθηκε στη δικαιοσύνη. Απετράπησαν οποιεσδήποτε άλλες ενέργειες σε βάρος των συγκεκριμένων προσώπων και γι’ αυτόν τον λόγο προστατεύσαμε τα συγκεκριμένα άτομα και βέβαια αυτό δεν ήταν ένα οργανωμένο περιστατικό. Ήταν ένα τυχαίο περιστατικό, καθώς βρέθηκαν στην πλατεία εκείνη την ώρα τα δύο αυτά άτομα.

Στις 10 Μαρτίου -αναφέρεστε και στο περιστατικό με τον Πρόεδρο του ΣΥΡΙΖΑ - Προοδευτική Συμμαχία κ. Κασσελάκη- θα πρέπει να σας πω για να βάλουμε τα πράγματα στις σωστές τους διαστάσεις και να μην λέτε την Αστυνομία απλό θεατή, ενώ η Αστυνομία εκείνη την ημέρα όχι μόνο προστάτευσε τα δύο άτομα και έκανε συλλήψεις, αλλά προστάτευσε και τον πρόεδρό σας και τα άλλα άτομα που βρίσκονταν μέσα στον χώρο του «ΟΛΥΜΠΙΟΝ».

Τι έγινε, λοιπόν, στις 10 Μαρτίου στις 7.00΄; Με πρωτοβουλία μελών της κοινότητας ΛΟΑΤΚΙ+ και φεμινιστικών οργανώσεων έγινε συγκέντρωση ενάντια στην ομο-τρανσφοβία, με αφορμή το περιστατικό της προηγούμενης ημέρας. Κάποια από τα άτομα που συμμετείχαν -σαράντα περίπου- βρέθηκαν έξω από τον χώρο του «ΟΛΥΜΠΙΟΝ» όπου βρισκόταν ο κ. Κασσελάκης. Εκεί, λοιπόν, η Αστυνομία προστάτευσε -με κίνδυνο σωματικής ακεραιότητας της Αστυνομίας- και τον κ. Κασσελάκη και τα υπόλοιπα άτομα. Δεν ήταν απλός θεατής.

Εσείς θα πείτε ένα μπράβο κάποια στιγμή ή θα κάνετε μόνο κριτική στους αστυνομικούς που προστάτευσαν και τον πρόεδρό σας;

**ΚΩΝΣΤΑΝΤΙΝΟΣ ΜΠΑΡΚΑΣ:** Μα, εγώ το είπα, κύριε Υπουργέ. Ο Αστυνομικός έφαγε «κρανιά».

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ακούστε λίγο, με κίνδυνο της σωματικής του ακεραιότητας. Σας λέω, λοιπόν, ότι γι’ αυτό το περιστατικό έγινε αστυνομική προανάκριση, διατάχθηκε προανάκριση από την εισαγγελία, έχουν δοθεί οι δικογραφίες και ερευνάται για το ποιος έκανε αυτό.

Όμως, λέτε, επίσης και την εξής ανακρίβεια και συνδέετε το γεγονός: Ότι η επίθεση στον κ. Κασσελάκη είχε ομοφοβικά χαρακτηριστικά. Δεν έχει προκύψει πουθενά αυτό, δεδομένου ότι και η συγκέντρωση έγινε από άλλα άτομα. Δεν το ξέρουμε αυτό. Μπορεί και να είναι, μπορεί και να μην είναι. Μην συνδέουμε όμως τέτοια γεγονότα. Δεν προκύπτει ότι η επίθεση έγινε λόγω του σεξουαλικού προσανατολισμού ή για κάποιον άλλον λόγο.

Άρα, οφείλουμε ορισμένες φορές να λέμε μπράβο όταν η Ελληνική Αστυνομία και επεμβαίνει αμέσως και προστατεύει τα δύο άτομα στις 9 Μαρτίου και στις 10 Μαρτίου όταν προστατεύει.

Άρα τα περιστατικά που αναφέρετε ως πρόβλημα και αποδεικνύουν την αποτυχία της οργανωμένης και της σχεδιασμένης πολιτικής για τη Θεσσαλονίκη, αυτά της 9ης και της 10ης Μαρτίου, είναι περιστατικά επιτυχημένα για την Ελληνική Αστυνομία.

Σε συνέχεια και της προηγούμενης ερώτησης σας εξήγησα πως η Ελληνική Αστυνομία έχει εκπαιδευτεί για να αντιμετωπίσει τέτοια περιστατικά.

Κλείνω όμως τώρα με κάτι άλλο. Νομίζω ότι ήσασταν εδώ όταν απάντησα στον συνάδελφο κ. Καζαμία. Η έρευνα που χρησιμοποίησε ο κ. Καζαμίας για τέτοια περιστατικά ήταν έρευνα, που αφορούσε τη χρονική περίοδο διακυβέρνησης ΣΥΡΙΖΑ. Πείτε μας, λοιπόν, εσείς πόσα κάνατε γι’ αυτό το θέμα και πώς αντιμετωπίσατε τέτοια περιστατικά.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Προχωρούμε στην τέταρτη, με αριθμό 858/19-3-2024, επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας της «Ελληνικής Λύσης» κ. Κωνσταντίνου Μπούμπαπρος τον Υπουργό Εθνικής Άμυνας με θέμα: «Επίλυση του αδιεξόδου των ηλικιακών ορίων συνταξιοδότησης των Επαγγελματιών Οπλιτών (ΕΠ.ΟΠ.).

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με βάση αυτό το πρόβλημα που αντιμετωπίζουν οι εθελοντές οπλίτες των Ενόπλων Δυνάμεων και στη δική μας εκλογική περιφέρεια, που υπάρχει πολύ μεγάλο ζήτημα το οποίο έχει θέσει και η Ένωση Στρατιωτικών της Περιφερειακής Ενότητας Σερρών αλλά και το συνδικαλιστικό τους όργανο η πανελλήνια συνομοσπονδία, εσείς, που επαίρεστε το λεγόμενο επιτελικό κράτος, δημιουργείτε μια κοινωνική ανισότητα.

Οι εθελοντές οπλίτες των Ενόπλων Δυνάμεων, με βάση το άρθρο 39 παράγραφος 2 του ν.445/1974, για την ιεραρχία τους σε ό,τι αφορά την εξέλιξη που έχουν οι υπαξιωματικοί με τον βαθμό του αρχιλοχία, αλλά και οι ανθυπασπιστές, υπάρχει ένας ηλικιακός διαχωρισμός, στα πενήντα και στα πενήντα τέσσερα έτη.

Σύμφωνα με την παράγραφο 2 του άρθρου 20 του ν.3865/2010 θεμελιώνουν κάποια συνταξιοδοτικά δικαιώματα οι εθελοντές μακράς θητείας, που εκεί μεριμνήσατε, αλλά για τους ΕΠΟΠ δεν μεριμνήσατε, οπότε υπάρχει μια διάκριση σε στρατιωτικούς ανάμεσα σε πληβείους και πατρικίους αυτή την ώρα, δηλαδή σε ιππείς και μη ιππείς.

Θα πρέπει να το δείτε λοιπόν διότι αυτή η κοινωνική ανισότητα δημιουργεί στρεβλώσεις στο στράτευμα. Οι άνθρωποι αυτοί μπήκαν στον στρατό σε μια παραγωγική ηλικία, στο εικοστό όγδοο έτος της ηλικίας τους, και τώρα τους διώχνετε -γιατί αυτή τη φράση θα χρησιμοποιήσω-, τους αποστρατεύετε αναγκαστικά στα πενήντα. Βρίσκονται σε μια ηλικία που -αντιλαμβάνεστε- αυτοί και οι οικογένειές τους -και είναι χιλιάδες οικογένειες Ελλήνων οπλιτών- θα βρεθούν σε απόγνωση χωρίς ασφαλιστική και συνταξιοδοτική κάλυψη, με μόλις είκοσι δύο χρόνια γιατί για να λάβουν σύνταξη θα πρέπει να διανύσουν τουλάχιστον το εξηκοστό έτος της ηλικίας τους ή να έχουν σαράντα χρόνια στον Ελληνικό Στρατό ή στο Πολεμικό Ναυτικό ή στην Αεροπορία.

Ξέρετε, στρατός δεν είναι μόνο για να παίρνεις Ραφάλ και Μπελαρά. Θα πρέπει να δείξετε ότι μεριμνάτε για το φρόνημα των Ενόπλων Δυνάμεων και δη για αυτούς τους ανθρώπους οι οποίοι αυτή τη στιγμή πληρώνουν καίριες θέσεις, είναι εξειδικευμένο προσωπικό, καλύπτουν στρατιωτικές ανάγκες.

Στην ηλικία που θα φύγουν από τον Στρατό δεν μπορούν εύκολα να βρουν δουλειά με βάση την εξειδίκευση και τα βιώματα που έχουν, δηλαδή με το βιογραφικό τους στον Στρατό. Πρέπει με μια νομοθετική παρέμβαση να λύσετε αυτό το ζήτημα, να παραμείνουν περισσότερα χρόνια στο στράτευμα διότι καλύπτουν -επαναλαμβάνω- καίριες θέσεις υψηλής ετοιμότητας και ανάγκης, εξειδίκευσης δηλαδή που έχουν στο στράτευμα. Η μάνα-Ελλάς -και θα το πω έτσι απλά- τους χρειάζεται.

Άρα, θα πρέπει να μεριμνήσετε γι’ αυτούς τους ανθρώπους οι οποίοι στα είκοσι οκτώ τους μπήκαν στον Ελληνικό Στρατό γιατί ήθελα να έχουν μια επαγγελματική αποκατάσταση, αλλά κυρίως δεν μπήκαν γιατί έτσι τους κάπνισε, ήταν ένα αντικείμενο όπου οι περισσότεροι από αυτούς το αγαπούν.

Άρα, μην τους διώχνετε βίαια αυτούς τους ανθρώπους δημιουργώντας μια κοινωνική ανισότητα οικονομικής και οικογενειακής φύσης όπου οι άνθρωποι αυτοί θα χάσουν το ηθικό τους. Διότι, ξέρετε πολύ καλά, ότι στο Υπουργείο Εθνικής Άμυνας πρωτίστως πρέπει να είναι το ηθικό ακμαιότατο. Για ανθρώπους μιλάμε και όχι μόνο για στρατιωτικούς εξοπλισμούς, αυτή την ώρα.

Άρα, δείτε το φρόνημα αυτών των οικογενειών των εθελοντών οπλιτών των Ενόπλων Δυνάμεων, τους περιβόητους ΕΠΟΠ, για να μπορούν να συνταξιοδοτηθούν και δώστε τους μια χρονική παράταση απέναντι στη διάρκεια που έχουν για να μπορέσουν οι άνθρωποι όταν θα συμπληρώσουν το ανάλογο ηλικιακό όριο, ή αν θέλετε μετά τα πενήντα πέντε αν τους αφήσετε να πάρουν και κάποια πλασματικά χρόνια, ώστε να μπορέσουν οι άνθρωποι να χαίρουν ισονομίας και ισοπολιτείας ως κύτταρα της ελληνικής κοινωνίας που προσέφεραν στο στράτευμα και να μπορέσουμε να ορθοποδήσουν.

Πρέπει να το δείτε. Τούτη την ώρα κρέμονται από τα χείλη σας, κύριε Υπουργέ, για το τι θα μεριμνήσετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο Υφυπουργός Εθνικής Άμυνας κ. Ιωάννης Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, ξέρετε πολύ καλά ότι αυτή η Κυβέρνηση έχει μεριμνήσει, όπως είπατε πολύ σωστά, όχι μόνο για τους εξοπλισμούς, αλλά και για το προσωπικό των Ενόπλων Δυνάμεων, γιατί εμείς τους θεωρούμε πολλαπλασιαστή ισχύος.

Μάλιστα, ξέρετε πολύ καλά ότι πρόσφατα ανακοινώσαμε μια σειρά από μέτρα που αφορούν ακριβώς τη μέριμνα του προσωπικού, στεγαστικό και υγειονομικά.

Και προφανώς θα προβούμε και σε μία σειρά από νομοθετικές πρωτοβουλίες, που άπτονται και αυτού του ζητήματος, ακριβώς για να βοηθήσουμε αυτούς τους ανθρώπους οι οποίοι πραγματικά δίνουν τον καλύτερο τους εαυτό κάθε μέρα προκειμένου να φυλάττουν Θερμοπύλες.

Θα μου επιτρέψετε, όμως, με βάση και την ερώτηση που μου κάνατε, να κάνω και μία αναδρομή συνολικά στο πλαίσιο, που αφορά το συνταξιοδοτικό των στελεχών των Ενόπλων Δυνάμεων, γιατί καλό είναι όσοι μας ακούν σήμερα να γνωρίζουν όλες τις παραμέτρους και θα έρθω βεβαίως και στο προκείμενο, έτσι ώστε να γίνει μία εποικοδομητική συζήτηση.

Όσον αφορά τη συμπλήρωση της πλήρους συντάξιμης υπηρεσίας για τους αξιωματικούς, τους ανθυπασπιστές και τους υπαξιωματικούς είτε είναι απόφοιτοι από στρατιωτικές σχολές είτε όχι, όπως, για παράδειγμα, οι εθελοντές μακράς θητείας ή οι μονιμοποιηθέντες επαγγελματίες οπλίτες, τονίζω για άλλη μια φορά ότι αποτέλεσε και αποτελεί διαχρονικά, θα πω, για το Υπουργείο Εθνικής Άμυνας μία βασική προτεραιότητα. Και ως προς αυτό αν ερμηνεύω σωστά και το πνεύμα της ερώτησής σας, όπου κάνετε αναφορά για έγκαιρη και ευμενή όπως την αποκαλείται ρύθμιση του ν.2439/1996 όσον αφορά τα όρια ηλικίας των αξιωματικών των Ενόπλων Δυνάμεων από τον υποστράτηγο μέχρι και τον συνταγματάρχη, με τη ρητή μάλιστα τότε πρόβλεψη συμπλήρωσης των τριάντα πέντε ετών πραγματικής υπηρεσίας, όπως βεβαίως και τη δυνατότητα για τους αξιωματικούς που υπάγονται στον νεότερο νόμο του 2010, τον ν.3883, να παραμένουν εκτός οργανικών θέσεων μέχρι να συμπληρώσουν πραγματική υπηρεσία συντάξιμη, τα τριάντα πέντε έτη, νομίζω επιβεβαιώνουν για άλλη μια φορά τη μέριμνα του Υπουργείου Εθνικής Άμυνας ακριβώς για το προσωπικό τους.

Όσον αφορά, βεβαίως, ειδικότερα τις ρυθμίσεις για τα όρια ηλικίας των αξιωματικών των Ενόπλων Δυνάμεων βαθμού υποστρατήγου μέχρι συνταγματάρχη και αντιστοίχων, στους οποίους αναφέρεστε και εσείς, αφορούν σε στελέχη τα οποία εξακολουθούν να υπάγονται στο καθεστώς των κρίσεων και προαγωγών σύμφωνα με τον νόμο που αναφέρετε και στην ερώτησή σας.

Όσον αφορά τα όρια ηλικίας τα οποία αυξήθηκαν με τον νεότερο νόμο, τον ν.4915/2022, και συγκεκριμένα με το άρθρο 66 ώστε να αποφευχθούν δυσμενείς διακρίσεις σε στελέχη, που πληρούν ταυτόσημα ουσιώδη κριτήρια, όπως, για παράδειγμα, η προέλευσή τους και η υπηρεσιακή αξιοποίησή τους, αλλά και για να υπάρξει και μια ομαλή μετάβαση του στρατιωτικού προσωπικού στον νεότερο νόμο περί ιεραρχίας τον ν.3883/2010, καθώς και με την παρέλευση των ετών θα μειώνεται το υποκειμενικό πεδίο εφαρμογής του παλαιότερου νόμου του 1996, η ίδια μέριμνα, που αναφέρεται και εσείς στο ερώτημά σας, υπήρξε για τους εθελοντές μακράς διάρκειας με νομοθετική πρωτοβουλία της παρούσας Κυβέρνησης.

Αναγνωρίζουμε ότι, πράγματι, αυτή τη στιγμή υπάρχει ένα κενό όσον αφορά τους επαγγελματίες οπλίτες και πράγματι σε σχέση με τις υπόλοιπες κατηγορίες θα μπορούσα να πω ότι ίσως υπάρχει μια αδικία. Θα ήθελα να ενημερώσω σήμερα το Κοινοβούλιο ότι ήδη βρισκόμαστε σε στάδιο επιτελικής επεξεργασίας, έχουμε ζητήσει από τα επιτελεία τις προτάσεις τους για ένα σχέδιο νόμου, μια διάταξη ή διατάξεις αναλόγως, που θα ρυθμίζουν αυτό το θέμα και αυτή τη στιγμή είναι σε φάση αξιολόγησης. Περιμένουμε τις τελικές τους εισηγήσεις -θα πω περισσότερα και στη δευτερολογία μου, κύριε συνάδελφε- και νομίζω ότι βρισκόμαστε σε έναν καλό δρόμο προκειμένου και αυτό το ζήτημα να επιλυθεί με όρους ισότητας προς αυτούς τους συνανθρώπους μας, άνδρες και γυναίκες των Ενόπλων Δυνάμεων, που πραγματικά επιτελούν καθημερινά ένα εξαιρετικά σημαντικό ρόλο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, δεκτό. Αναγνωρίζετε αυτό το κενό που υπάρχει για τους εθελοντές οπλίτες των Ενόπλων Δυνάμεών, οι οποίοι, όπως και εσείς λέτε, καλύπτουν σημαντικές θέσεις στον ελληνικό στρατό.

Απλά να θυμίσω ότι στις 7 Φεβρουαρίου του 2023 ο ίδιος ο Πρωθυπουργός, ο Κυριάκος Μητσοτάκης, είχε υποσχεθεί ότι θα επιλυθεί το ζήτημα και αν πάμε και σε παλαιότερες δηλώσεις, το ίδιο έχουν δηλώσει ο κ. Παναγιωτόπουλος, ο κ. Χαρδαλιάς, ο κ. Δένδιας, ο νυν Υπουργός, ότι θα επιλυθεί το ζήτημα.

Λέτε ότι είστε σε μία διαδικασία νομοθετικής επεξεργασίας γιατί έχετε αντιληφθεί αυτό το κενό, ώστε να γίνει κάτι αντίστοιχο με αυτό που έγινε για τους εθελοντές μακράς θητείας, διότι υπάρχει μία βαθμολογική και ηλικιακή ανακολουθία. Το έχετε πει και εσείς.

Το θέμα είναι αν μπορούμε να τους δώσουμε έναν χρονικό ορίζοντα, έναν προσδιορισμό χρονικό και να μην το αφήνουμε στο διηνεκές, υπό την έννοια ότι τούτη την ώρα πρέπει να ξέρουμε διότι είναι και σε μία «κρίσιμη» ηλικία, στα πενήντα, που αντιλαμβάνεστε ότι και στρατιές ανέργων θα δημιουργήσουμε και κοινωνικές ανισότητες και αντιξοότητες. Υπό την έννοια αυτή οι άνθρωποι μπήκαν είκοσι οκτώ χρονών και στα πενήντα δεν πρέπει να φύγουν για τους λόγους που και εσείς λέτε, ότι έχετε διαπιστώσει αυτό το κενό.

Πρέπει, λοιπόν, να δώσουμε ένα συγκεκριμένο χρονοδιάγραμμα ένα συγκεκριμένο χρονικό πλαίσιο, διότι, ξέρετε, το να λέμε ότι «θα το δούμε», «θα το ρυθμίσουμε», «έχουμε αντιληφθεί το κενό» ακούγεται ναι μεν με ένα πολιτικό στόμφο καλό, αλλά επί της ουσίας οι άνθρωποι αυτοί πρέπει να γνωρίζουν τι θα γίνει με το μέλλον τους, δηλαδή ποια είναι η επόμενη ημέρα γι’ αυτούς. Εφόσον έχουν γίνει ρυθμίσεις αντίστοιχες για άλλους κλάδους -και ορθώς- θα πρέπει να γίνει και γι’ αυτούς διότι, επαναλαμβάνουμε -το είπατε και εσείς- αυτό το κενό πρέπει να καλυφθεί για πάρα πολλούς λόγους και κυρίως κοινωνικούς λόγους, γι’ αυτούς, τα παιδιά τους, τις οικογένειές τους.

Πείτε μας, λοιπόν, αν είστε σε θέση πότε θα καλυφθεί το κενό αυτό και πότε αυτή την αδικία θα την άρετε ή αφού την έχετε εντοπίσει θα την διορθώσετε. Ήταν μία παράλειψη για χιλιάδες εθελοντές οπλίτες, οι οποίοι προσέφεραν τα μάλα και θα πρέπει όπως και οι άλλοι συνάδελφοί τους να χαίρουν ίσης μεταχείρισης σε ό,τι αφορά τη βαθμολογική, αλλά κυρίως να μην υπάρχει αυτή η ηλικιακή ανακολουθία για να μπορέσουν οι άνθρωποι να συνταξιοδοτηθούν, έστω με τον νόμο ο οποίος θεμελιώνει συνταξιοδοτικά δικαιώματα, όταν συμπληρώσουν το εξηκοστό έτος της ηλικίας τους. Δείτε το, αλλά από αυτή την ώρα θέλουν συγκεκριμένα να τους πείτε το χρονικό πλαίσιο κάλυψης αυτού του κενού που και εσείς το παραδεχθήκατε, κύριε Υπουργέ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μπούμπα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα τέσσερις μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Αλεξάνδρειας Ημαθίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, είστε πλέον και εσείς αρκετά έμπειρος. Με τόσα χρόνια στο ελληνικό Κοινοβούλιο ξέρετε, πολύ καλά, ότι η νομοθετική διαδικασία περιλαμβάνει διάφορα στάδια. Πρώτα απ’ όλα τη διάγνωση του προβλήματος από πλευράς της Κυβέρνησης η οποία στην ουσία έχει την πρωτοβουλία της νομοθέτησης. Άρα για να σας ανακοινώνω σήμερα ότι αυτή τη στιγμή βρισκόμαστε στο τελικό στάδιο αξιολόγησης συγκεκριμένων διατάξεων, σημαίνει ότι προφανώς έχουμε ήδη λάβει τις εισηγήσεις από τα αρμόδια επιτελεία, γιατί αντιλαμβάνεστε ότι το να έρθει μια ρύθμιση δεν είναι απλά να πούμε ότι τα πενήντα τα κάνουμε πενήντα δύο ή πενήντα πέντε ή αν θέλετε απλώς βάζουμε μία υπογραφή και φέρνουμε μία νομοθετική διάταξη. Πρέπει να ληφθούν υπ’ όψιν μια σειρά από παραμέτρους τις οποίες βεβαίως έχουν λάβει τα επιτελεία, υπηρεσιακές, οικονομικές, έτσι ώστε να έρθει μία ρύθμιση τέτοια που να ρυθμίζει πραγματικά αυτήν την κατάσταση που σας περιέγραψα προηγουμένως -συμφωνούμε όλοι ότι υπάρχει μια αδικία έναντι αυτών των συμπολιτών μας- με τέτοιο τρόπο ώστε στην ουσία να δώσουμε μια λύση οριστική χωρίς να δημιουργηθούν περαιτέρω προβλήματα.

Αυτό, λοιπόν, που σας λέω είναι ότι πράγματι αυτή η εισήγηση υπάρχει στο γραφείο του κυρίου Υπουργού, ο οποίος έχει και τη νομοθετική πρωτοβουλία, αξιολογείται, θα κατατεθεί εφόσον βεβαίως -και δεν έχω κάποιο λόγο να πω το αντίθετο- δοθεί το πράσινο φως εντός του επόμενου χρονικού διαστήματος, έτσι ώστε πράγματι αυτό το μεγάλο ζήτημα το οποίο απασχολεί άντρες και γυναίκες στελέχη Ενόπλων Δυνάμεων να επιλυθεί με έναν τέτοιο τρόπο που πραγματικά θα άρει αυτές τις αδικίες.

Σε κάθε περίπτωση νομίζω έχουμε δώσει δείγματα γραφής, ειδικά στο Υπουργείο Εθνικής Άμυνας, ότι, όπως είπα και στην πρωτολογία μου, καλά τα οπλικά συστήματα, προφανώς έχουμε μία συνεχή μέριμνα όσον αφορά την ενίσχυση της αποτρεπτικής ισχύος της πατρίδας μας, αλλά αν δεν έχουμε ηθικό, που υπάρχει, αλλά ακόμη μεγαλύτερο, στους άνδρες και στις γυναίκες ων Ενόπλων Δυνάμεων προφανώς από μόνα τους τα οπλικά συστήματα δεν αρκούν.

Επομένως, από το οποίο μπορώ να ανακοινώσω σήμερα στην Εθνική Αντιπροσωπεία είναι ότι αυτή η ρύθμιση θα έρθει προς ψήφιση στο ελληνικό Κοινοβούλιο. Οι τελευταίες πινελιές, να το πω έτσι πολύ απλά, μπαίνουν αυτή τη στιγμή και θα είμαστε σε θέση ενδεχομένως και στη δημόσια διαβούλευση να αξιολογηθεί, να γίνουν οι παρατηρήσεις και βεβαίως εκεί θα θέλουμε και τη δική σας συμβολή και ως συνάδελφοι και ως κόμμα προκειμένου πραγματικά με μια ευρεία πλειοψηφία να περάσει αυτή η διάταξη μέσα από το ελληνικό Κοινοβούλιο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωρούμε στη δέκατη έβδομη με αριθμό 864/20-3-2024 επίκαιρη ερώτηση δεύτερου κύκλου του Βουλευτή Χίου της Κοινοβουλευτικής Ομάδας. «ΠΑΣΟΚ - Κίνημα Αλλαγής» κ. Σταύρου Μιχαηλίδη προς τον Υπουργό Υποδομών και Μεταφορών με θέμα: «Κρατικός Αερολιμένας Χίου στη δέσμη παραβάσεων της Ευρωπαϊκής Επιτροπής».

Παρακαλώ, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κυρία Υπουργέ, καλησπέρα. Από τη δέσμη παρεμβάσεων της Ευρωπαϊκής Επιτροπής με τίτλο: «Ασφάλεια της πολιτικής αεροπορίας» που δημοσίευσε η Ευρωπαϊκή Επιτροπή προκύπτει ότι καλείται η Ελλάδα να συμμορφωθεί με τους ενωσιακούς κανόνες για τις πτητικές λειτουργίες και τα αεροδρόμια. Οι διαπιστωμένες παραβάσεις αφορούν δεκατέσσερα αεροδρόμια, ανάμεσα στα οποία περιλαμβάνεται και ο Κρατικός Αερολιμένας Χίου.

Συγκεκριμένα η Ευρωπαϊκή Ένωση τον περασμένο Ιούλιο 2023 απέστειλε προειδοποιητική επιστολή στην Ελλάδα, επειδή δεν συμμορφώνεται με τους σχετικούς κανόνες σχετικά με την επαλήθευση της συμμόρφωσης των αερομεταφορέων και τη διενέργεια εποπτικών δραστηριοτήτων, όσον αφορά την ασφάλεια της πολιτικής αεροπορίας, καθώς και επειδή δεν συμμορφώνεται με τους ενωσιακούς κανόνες σχετικά με την πιστοποίηση των αεροδρομίων.

Οι αρμόδιες αρχές των κρατών-μελών πρέπει να ελέγχουν τη συμμόρφωση των εμπορικών αερομεταφορέων με ορισμένες απαιτήσεις για τις οποίες πρέπει να θεσπίσουν και να διατηρούν σύστημα διαχείρισης με ελάχιστο αριθμό ειδικευμένου προσωπικού.

Από τον έλεγχο που διενήργησε ο Ευρωπαϊκός Οργανισμός Ασφάλειας Αεροπορίας (EASA) προέκυψε ότι αρμόδια αρχή στην Ελλάδα, η ΥΠΑ, δεν διενήργησε τις αναγκαίες επαληθεύσεις της συμμόρφωσης, όπως καθορίζονται στον κανονισμό 965/2012.

Επιπρόσθετα, δέκα ελληνικά αεροδρόμια φαίνεται να έχουν χαρακτηριστεί ως μη δεόντως πιστοποιημένα σύμφωνα με τον κανονισμό 1139/2018, ανάμεσα στα οποία είναι και ο κρατικός αερολιμένας Χίου.

Επιπρόσθετα και πέραν των παραπάνω, απαράδεκτη και επικίνδυνη –κατά την άποψή μου- για την ασφάλεια αλλά και την υγεία των επιβατών κρίνεται η εικόνα που εμφανίζει σήμερα το συγκεκριμένο αεροδρόμιο. Ενώ το κτήριο εξυπηρέτησης επιβατών επισκευάζεται με απίστευτα αργούς ρυθμούς, εκατόν σαράντα επιβάτες δύο ταυτόχρονων πτήσεων συνωστίζονται σε ένα απολύτως ανεπαρκές δωμάτιο πενήντα περίπου τετραγωνικά για έλεγχο και αναμονή αναχώρησης, δίχως καθίσματα, ο ένας σε επαφή με τον άλλον, με ό,τι αυτό συνεπάγεται για τη διαχείρισή τους σε κατάσταση κινδύνου, μετάδοσης μολυσματικών ασθενειών και λοιπά.

Ερωτάσθε, κύριε Υπουργέ:

Πρώτον, σε τι ακριβώς συνίσταται η μη συμμόρφωση με τους ενωσιακούς κανόνες, όσον αφορά τον αερολιμένα Χίου και στις αεροπορικές εταιρείες που τον προσεγγίζουν και σε ποιες ενέργειες έχει προβεί το Υπουργείο Υποδομών και Μεταφορών για την αντιμετώπιση των ελλείψεων που επισημάνθηκαν από την Ευρωπαϊκή Ένωση;

Δεύτερον, ενώ επικρατούν απαράδεκτες συνθήκες ελέγχου, αναμονής και αναχώρησης στον κρατικό αερολιμένα Χίου, γιατί επιτρέπεται ταυτόχρονα άφιξη και αναχώρηση δύο πτήσεων που θέτουν σε κίνδυνο την υγεία και την ασφαλή διακίνηση των επιβατών;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μιχαηλίδη.

Στην ερώτηση θα απαντήσει η Υφυπουργός Υποδομών και Μεταφορών, κ. Χριστίνα Αλεξοπούλου.

Παρακαλώ, κυρία Υπουργέ.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, σας ευχαριστώ πάρα πολύ για την ερώτησή σας και προς ενημέρωσή σας θα ήθελα να παραθέσω τα ακόλουθα.

Επί του ερωτήματος σχετικά με την προειδοποιητική επιστολή της Ευρωπαϊκής Επιτροπής που επικαλείστε, απαντώ ότι τόσο η πολιτική ηγεσία του Υπουργείου Υποδομών και Μεταφορών όσο και η Αρχή Πολιτικής Αεροπορίας βάσει των εποπτικών της αρμοδιοτήτων έγκαιρα και τεκμηριωμένα απάντησαν στις 21-9-2023 στην επιτροπή για τις εν εξελίξει διαδικασίες πιστοποίησης των συγκεκριμένων αεροδρομίων, συμπεριλαμβανομένου και της Χίου, η οποία απάντηση κρίθηκε από την επιτροπή ικανοποιητική και δεν επανήλθε.

Περαιτέρω, σε εφαρμογή της παρακολούθησης συμμόρφωσης των αερομεταφορών με τον ενωσιακό κανονισμό 965/2012, η Αρχή Πολιτικής Αεροπορίας, η ΑΠΑ, εφαρμόζει πρόγραμμα ελέγχων προσαρμοσμένο στην αναγκαιότητα παρακολούθησης κάθε αερομεταφορέα. Όπως βεβαιώνει η ΑΠΑ, το 2023 πραγματοποιήθηκαν διακόσιοι ογδόντα δύο έλεγχοι. Από τους ελέγχους πτητικής λειτουργίας των αερομεταφορέων δεν προέκυψαν ευρήματα για το αεροδρόμιο της Χίου.

Επίσης, κατά τον έλεγχο εφαρμογής της ενωσιακής νομοθεσίας από τον Ευρωπαϊκό Οργανισμό Ασφάλειας Αεροπορίας (EASA), στον οποίο και εσείς αναφερθήκατε, καθώς και του προγράμματος ελέγχου επίβλεψης ασφάλειας για την εφαρμογή των παραρτημάτων του Διεθνή Οργανισμού Πολιτικής Αεροπορίας (ICAO), δεν προέκυψαν ευρήματα για το αεροδρόμιο της Χίου.

Είναι αληθές ότι ο αερολιμένας Χίου –καθώς και εννέα ακόμη αεροδρόμια- βρίσκεται στο πεδίο εφαρμογής του κανονισμού 2018/1139 και έπρεπε να είχε πιστοποιηθεί έως την 31η Δεκεμβρίου του 2017. Για τον λόγο αυτό η Αρχή Πολιτικής Αεροπορίας, η ΑΠΑ, με την έναρξη λειτουργίας της το 2022 ανέλαβε άμεσα δράση για την πιστοποίηση των δέκα αεροδρομίων μαζί και αυτό της Χίου.

Συγκεκριμένα, 29-6-2022 και με συμπληρωματικά στοιχεία 13-9-2023 υποβλήθηκαν από την ΥΠΑ αιτήσεις πιστοποίησης κατά EASA για τα αεροδρόμια Χίου, Αλεξανδρούπολης, Ηρακλείου, Ιωαννίνων, Καρπάθου, Κυθήρων, Λήμνου, Μήλου, Σύρου, Σητείας και η διαδικασία αυτή είναι σήμερα σε πλήρη εξέλιξη.

Μέχρι να επιτευχθεί η πλήρης συμμόρφωση με τους ευρωπαϊκούς κανονισμούς και ληφθεί η πιστοποίηση, η ΑΠΑ προβαίνει σε επιτόπιες επιθεωρήσεις των συγκεκριμένων αεροδρομίων και της Κεντρικής Υπηρεσίας της ΥΠΑ. Οι έλεγχοι της αρχής πρόκειται να συνεχιστούν και τους επόμενους μήνες και μάλιστα, σύμφωνα με το υφιστάμενο πλάνο, ο αερολιμένας Χίου θα επιθεωρηθεί τις επόμενες ημέρες εντός δηλαδή του Απριλίου. Καλό μήνα, κιόλας!

Στο δεύτερο ερώτημα, δεν είναι ακριβές ότι κατά την εξέλιξη του έργου που υλοποιεί το Υπουργείο Υποδομών και Μεταφορών για την επέκταση και αναδιαρρύθμιση του κτηρίου του αεροσταθμού διατίθενται μόνο πενήντα τετραγωνικά μέτρα στους αναχωρούντες επιβάτες, ενώ στην πραγματικότητα –σύμφωνα με τον αερολιμενάρχη και την αρμόδια Υπηρεσία Υποδομών Αεροδρομίων- κατά το στάδιο εκτέλεσης των εργασιών προσωρινά διατίθεται αίθουσα τριακοσίων εβδομήντα τετραγωνικών μέτρων.

Συμπληρωματικά, θα επανέλθω στη δευτερολογία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ.

Κυρία Υπουργέ, συγκρατώ πρώτα ότι το αεροδρόμιο της Χίου δεν είναι ακόμα πιστοποιημένο. Γεννιούνται λοιπόν απορίες πώς προσεγγίζουν με το αεροπλάνο τους αεροπορικές εταιρείες. Βεβαίως πρέπει να σας ενημερώσω –ελπίζω το γνωρίζετε- ότι καμμία ξένη εταιρεία δεν προσεγγίζει το αεροδρόμιο της Χίου, με ό,τι αυτό συνεπάγεται.

Πριν ξεκινήσω όμως τη δευτερολογία μου, κυρία Υπουργέ –και παρακαλώ να μην εκληφθούν ως προσωπικές αιχμές, πολιτικά θα μιλήσω- εκφράζω τη δυσαρέσκεια –θα πω χρησιμοποιήσω αυτή τη βαριά κουβέντα- για το ότι μετά από τον κοινοβουλευτικό έλεγχο –τούτη είναι η τρίτη φορά που επικοινωνώ με το Υπουργείο Υποδομών και Μεταφορών- εξαναγκάστηκε η ηγεσία του Υπουργείου Υποδομών να έρθει στη Χίο να δει την εξέλιξη των εργασιών, εν τούτοις συγκάλεσε σύσκεψη και δεν κάλεσε τον υποφαινόμενο ως δεύτερο Βουλευτή της Χίου, παρά μόνο περιορίστηκε σε μία κομματική εκδήλωση άνευ ουσίας και χωρίς να δοθεί λύση στα πολύ μεγάλα προβλήματα, σε ένα έργο πνοής, που είναι η επέκταση και η βελτίωση του αεροδρομίου της Χίου, το οποίο έχει κολλήσει και δεν περπατάει βήμα, όσον αφορά τουλάχιστον τον διάδρομο.

Κυρία Υπουργέ, είναι προφανές ότι τα προβλήματα που αντιμετωπίζουμε στη Χίο, η απαράδεκτη αυτή κατάσταση που επικρατεί στο αεροδρόμιο δεν γίνεται αντιληπτή από τον Οργανισμό Συντονισμού των Πτήσεων.

Θα καταθέσω φωτογραφίες, γιατί προφανώς και εσείς δεν έχετε εικόνα. Αλλά και η πολιτική ηγεσία του Υπουργείου σας που ήρθε πριν δυο-τρεις μέρες στη Χίο δεν πέρασε από εκεί που περνάμε όλοι οι συνηθισμένοι επιβάτες. Βγήκαν και μπήκαν στο αεροσκάφος από πλαϊνές πόρτες του αεροδρομίου. Και δεν καταλαβαίνουν, δεν έχουν εικόνα το πώς γίνεται αυτό σε ένα αεροδρόμιο, το οποίο είναι γιαπί, όπου η αίθουσα αναχωρήσεων δεν υπερβαίνει τα πενήντα με εξήντα τετραγωνικά. Θα το δείτε και στις φωτογραφίες.

Επιτρέπετε εσείς, η ηγεσία του Υπουργείου Υποδομών, να καταφτάνουν ταυτόχρονα και να αναχωρούν δύο πτήσεις, δύο ξεχωριστών εταιρειών και να υφίσταται ο επιβάτης αυτή την απαράδεκτη, την ντροπιαστική μεταχείριση. Να περιμένουν όρθιοι εκατόν σαράντα άτομα σε αυτή τη μικρή Αίθουσα μέσα στο κρύο, το καλοκαίρι στη ζέστη, σε συνθήκες COVID, ο ένας να είναι πάνω στον άλλον και να μην παρεμβαίνετε, όπως έχετε δικαίωμα από τον νόμο στην Επιτροπή Συντονισμού των Πτήσεων και να εξαναγκάσετε τις εταιρείες να έχουν μία διαφορά στις αφίξεις για λόγους δημοσίου συμφέροντος.

Και δεν φτάνει μόνο αυτό -θα το καταθέσω και στα Πρακτικά- τώρα, τη θερινή περίοδο προστίθεται και μία τρίτη πτήση όπου η πρώτη με τη δεύτερη δεν έχουν διαφορά χρόνου και η δεύτερη με την τρίτη έχουν μισή ώρα. Δηλαδή μέσα σε μισή ώρα, μέσα σε σαράντα λεπτά, σε αυτή την απαράδεκτη κατάσταση θα εξαναγκάσουμε τον επιβάτη που μετακινείται με το αεροπλάνο, να ταξιδεύει σε αυτές τις συνθήκες.

Προφανώς δεν έχετε καταλάβει και τίποτε από όσα συνέβησαν στα Τέμπη αναφορικά με τη διαχείριση κινδύνου. Η Χίος είναι σεισμογενής περιοχή.

Η Χίος ζει απίστευτες καταστάσεις τα τελευταία δύο χρόνια, όπου το Υπουργείο Μεταφορών δεν είναι ικανό να ξεκολλήσει τα έργα για να περπατήσουν. Και δεν ακούτε ούτε τα παράπονα του κόσμου ούτε καν αντιλαμβάνεστε αυτό που λέω τώρα και θα καταθέσω φωτογραφίες να το δείτε και ιδίοις όμμασι, γιατί δεν έρχεται και κανένας από τις υπηρεσίες σας να κουβεντιάσουμε τα θέματα που μας ταλαιπωρούν.

Λέω λοιπόν, έχετε πραγματικά την πολιτική βούληση να καλέσετε τον Πρόεδρο του Οργανισμού Συντονισμού Πτήσεων να σας εξηγήσει με ποια αιτιολογία συνωστίζει -διότι δεν είναι συντονισμού, είναι συνωστισμού ο οργανισμός!- τρεις πτήσεις την ίδια ώρα σε αυτό το αεροδρόμιο που καταταλαιπωρεί και πραγματικά διακινεί με κίνδυνο τους επιβάτες;

Ευχαριστώ.

(Στο σημείο αυτό ο Βουλευτής κ. Σταύρος Μιχαηλίδης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μιχαηλίδη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα έξι μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Αλεξάνδρειας Ημαθίας (δεύτερο τμήμα).

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Τον λόγο έχει η κυρία Υπουργός.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε, κύριε συνάδελφε, καταλαβαίνω αλλά επειδή εδώ μιλάμε με νούμερα και επειδή επανήλθατε, ενώ σας απάντησα στην πρωτολογία μου σχετικά με το μέγεθος, με τα τετραγωνικά των χώρων, θα σας δώσω και στα Πρακτικά να δείτε ότι ο χώρος αφίξεων είναι επιφάνειας διακοσίων τεραγωνικών τετραγωνικών μέτρων και η προσωρινή αίθουσα για τις αναχωρήσεις είναι τριακόσια εβδομήντα τετραγωνικά μέτρα. Αυτό προς αποκατάσταση, γιατί νωρίτερα επαναλάβατε τα περί πενήντα και εξήντα τετραγωνικών που δεν είναι αληθές.

Θέλω κατ’ αρχάς να σας διαβεβαιώσω ότι η πολιτική ηγεσία του Υπουργείου Υποδομών και Μεταφορών στο πλαίσιο πάντα του εποπτικού μας ρόλου έχουμε και τη βούληση και πράττουμε ότι είναι απαραίτητο για την αποτελεσματική αναβάθμιση και ενίσχυση των υποδομών της χώρας. Και για τον λόγο αυτό σε συνεργασία με τους συναρμόδιους φορείς, την ΑΠΑ και την ΥΠΑ, εργαζόμαστε πολύ μεθοδικά και εντατικά για να προστατεύσουμε το δημόσιο συμφέρον και αυτονόητα το υπέρτατο αγαθό της ανθρώπινης ζωής.

Κύριε συνάδελφε, τα ελληνικά αεροδρόμια, όπως γνωρίζετε, σχεδιάστηκαν σύμφωνα με τα διεθνή πρότυπα Πολιτικής Αεροπορίας που ίσχυαν κατά την περίοδο ίδρυσής τους και λειτουργούν εφαρμόζοντας τα κριτήρια ασφαλούς λειτουργίας στο περιορισμένο χωρικό περιβάλλον ανάπτυξής τους. Το αεροδρόμιο Χίου, λοιπόν, συμπεριλαμβάνεται στην περιοχή που δραστηριοποιούνται οι αερομεταφορείς και περιγράφεται στα εγκεκριμένα από την ΑΠΑ εγχειρίδια, που περιγράφουν διαδικασίες εκπαίδευσης των πληρωμάτων που επιχειρούν στον αερολιμένα.

Στον αερολιμένα Χίου, λοιπόν, πραγματοποιούνται πτήσεις βάσει των εγκεκριμένων ωραρίων πτήσεων, χρονοθυρίδες, που εκχωρούνται από τον Εθνικό Οργανισμό Συντονισμού Πτήσεων, σύμφωνα με τη χωρητικότητα του αερολιμένα. Αποτελεί δε ευθύνη των αερομεταφορών να πραγματοποιούν πτήσεις βάσει των εγκεκριμένων χρόνων χρήσης. Ο οργανισμός λοιπόν παρακολουθεί την τήρηση αυτών των όρων για την αποφυγή συμφόρησης στον αερολιμένα και σε περίπτωση παραβίασης επιβάλλει κυρώσεις και πρόστιμα στους αερομεταφορείς κατά τους ισχύοντες κανόνες.

Κλείνοντας, κύριε Πρόεδρε, θεωρώ εξαιρετικά σημαντικό να αναφέρω ότι πρόσφατα τον Δεκέμβριο του 2023 η Αρχή Πολιτικής Αεροπορίας επιθεωρήθηκε από τον Διεθνή Οργανισμό Πολιτικής Αεροπορίας στους τομείς αεροδρομίων, αεροναυτιλίας, πτητικών προτύπων, την πιστοποίηση και έλεγχο των αεροπορικών εταιρειών, την αξιοπλοΐα αεροσκαφών. Αντικείμενο του ελέγχου ήταν η αξιολόγηση της ΑΠΑ σε αποτελεσματική εποπτεία με στόχο την πρόληψη και έγκαιρη αντιμετώπιση κενών ασφαλείας. Η ΑΠΑ τοποθετήθηκε πάνω από τον ευρωπαϊκό μέσο όρο για χώρες που υποβάλλονται για πρώτη φορά σε επιθεώρηση πλήρους κλίμακας και μέσω αυτής ελέγχθηκε η Ευρωπαϊκή Ένωση, αφού η Ελλάδα ήταν το μόνο κράτος-μέλος της Ένωσης που επιθεωρήθηκε από το ICAO το 2023.

**ΣΤΑΥΡΟΣ ΜΙΧΑΗΛΙΔΗΣ:** Κυρία Υπουργέ, το αεροδρόμιο είναι μη πιστοποιημένο! Για όνομα του Θεού, κύριε Πρόεδρε.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Εγώ σας άκουσα.

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, κύριε Μιχαηλίδη, σας ακούσαμε!

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Η Ελλάδα αύξησε το επίπεδο εφαρμογής των διεθνών προτύπων ασφαλείας από το 69,1% στο 74,9%, όταν παγκοσμίως ο μέσος όρος αυτός είναι 69,3%.

Συγχαρητήριες επιστολές λάβαμε τόσο από τον ICAO όσο και από την EASA αλλά και την Ευρωπαϊκή Επιτροπή, τις οποίες κατέθεσε ο Υπουργός, ο κ. Σταϊκούρας, στα Πρακτικά της Βουλής σε αντίστοιχη επίκαιρη ερώτηση που συζητήθηκε στις 26-1-2024.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, την κυρία Υπουργό.

Οι επόμενες τέσσερις ερωτήσεις απευθύνονται στον Υπουργό Αγροτικής Ανάπτυξης και Τροφίμων.

Ξεκινάμε λοιπόν με την πρώτη με αριθμό 867/21-3-2024 επίκαιρη ερώτηση πρώτου κύκλου του Βουλευτή Λαρίσης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαληπρος τον Υπουργό Αγροτικής Ανάπτυξης και Τροφίμων με θέμα: «Αποδέχεται η Κυβέρνηση την πρόταση της ολλανδικής εταιρείας για σταδιακή αντικατάσταση του βαμβακιού στη Θεσσαλία;».

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, δεν ήρθε ο κ. Αυγενάκης σήμερα. Βέβαια δεν έχουμε κάτι με εσάς. Ελπίζουμε να έρθει στην επόμενη επίκαιρη, που έχει να κάνει με το πρόστιμο που προτείνει η επιτροπή για τον ΟΠΕΚΕΠΕ για τις άμεσες ενισχύσεις.

Τα νέα δεν είναι καλά από Θεσσαλία, κύριε Σταμενίτη, και το ξέρετε πάρα πολύ καλά. Τα νέα δεν είναι καθόλου καλά ούτε για τους αγρότες ούτε για τους κτηνοτρόφους. Προχθές έληξε η δημόσια διαβούλευση του περιβόητου σχεδίου των Ολλανδών, ένα σχέδιο το οποίο ήταν στα αγγλικά και με μία τρισέλιδη περίληψη στα ελληνικά.

Θα χρησιμοποιήσω την έκφραση που χρησιμοποίησε σήμερα ο περιφερειάρχης. Η ανασυγκρότηση της Θεσσαλίας είναι σοβαρή υπόθεση. Δεν είναι ξεπέτα, ώστε να γίνεται με fast track διαδικασίες. Και ειλικρινά δεν μπορούμε να καταλάβουμε ποιο είναι το κυβερνητικό σχέδιο για την ανασυγκρότηση της Θεσσαλίας.

Εν προκειμένω η ερώτησή μου έχει να κάνει με δύο θέματα. Μεταξύ άλλων το σχέδιο αυτό προτείνει την αντικατάσταση του βάμβακος, -το ξέρετε πολύ καλά- μετά από επτά χρόνια, ένα προϊόν ναυαρχίδα για τη χώρα μας και ειδικά για τη Θεσσαλία, με άλλου είδους προϊόντα, όπως κηπευτικά και δενδροκαλλιέργειες, χωρίς βέβαια να προτείνει και πώς θα γίνει αυτό. Φανταστείτε πόση αοριστία έχει το συγκεκριμένο σχέδιο!

Η ερώτηση είναι η εξής. Εσείς ως Κυβέρνηση αποδέχεστε τη συγκεκριμένη πρόταση του ολλανδικού σχεδίου για αντικατάσταση του βάμβακος στη Θεσσαλία; Και αν όχι, ποια είναι ακριβώς η πολιτική να στηρίξετε το βαμβάκι, στο πλαίσιο πάντα της κλιματικής αλλαγής; Γιατί εδώ απαιτούνται συγκεκριμένες αποφάσεις. Και ποιο είναι το συνολικό σχέδιο -δεν το έχουμε δει επτά μήνες μετά, κύριε Υπουργέ. Και αυτό δεν είναι αντιπολιτευτική τακτική- ανασυγκρότησης του πρωτογενούς τομέα στη Θεσσαλία, είτε αφορά το βαμβάκι είτε αφορά άλλα προϊόντα, με συγκεκριμένους άξονες; Αυτό δεν έχει παρουσιαστεί μέχρι σήμερα στον κόσμο τον οποίο τον απασχολεί.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κόκκαλη.

Θα απαντήσει ο Υφυπουργός Αγροτικής Ανάπτυξης και Τροφίμων, ο κ. Διονύσιος Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, πράγματι οι Θεσσαλοί αγρότες και η Θεσσαλία έχουν υποστεί μια τεράστια θεομηνία και πάρα πολύ μεγάλες ζημιές. Όμως, βλέπουν οι Θεσσαλοί βήμα-βήμα να υλοποιείται ένα πρόγραμμα αποκατάστασης και αποζημίωσης της φυτικής παραγωγής, το οποίο εξελίσσεται.

Ας πάμε στο βαμβάκι. Θα κατανοούσα πλήρως την ανησυχία σας για τους βαμβακοπαραγωγούς της Θεσσαλίας, αν δεν είχε σαφώς εκφραστεί η θέση μας στο θέμα, τόσο δια στόματος του Υπουργού, του Λευτέρη Αυγενάκη, όσο και διά στόματος του Πρωθυπουργού Κυριάκου Μητσοτάκη. Και ποια είναι αυτή; Ότι δεν είναι απαραίτητο να εγκαταλείψουμε το βαμβάκι.

Συγκεκριμένα, το master plan που εκπόνησε η ολλανδική εταιρεία είναι μια ολιστική πρόταση διαχείρισης του προβλήματος των υδάτινων πόρων της Θεσσαλίας, που ξεπερνά τις τετρακόσιες σελίδες. Σε αυτό συμπεριλαμβάνονται προτάσεις για τη συνολική ανασυγκρότηση της περιοχής, μετά την επεξεργασία των οποίων θα προκύψει μια σειρά μέτρων και παρεμβάσεων που θα ληφθούν και τα οποία θα έρθουν να συμπληρώσουν τα μέτρα τα οποία ήδη έχουν εξαγγελθεί ή έχουν εφαρμοστεί, όπως: Το μέτρο των 45 εκατομμυρίων μέσω του ΠΑΑ για την ανασυγκρότηση της κτηνοτροφίας. Το πρόγραμμα απονιτροποίησης ύψους 150 εκατομμυρίων. Ο υπερδιπλασιασμός του προϋπολογισμού των σχεδίων βελτίωσης. Οι υπερδεσμεύσεις για τα τοπικά προγράμματα LEADER. Το πρόγραμμα για τις παρακάρλιες περιοχές.

Οι προτάσεις του συγκεκριμένου σχεδίου της ολλανδικής εταιρείας αφορούν διάφορους τομείς, όπως είναι η γεωργία και η κτηνοτροφία, προτάσεις που δεν είναι απαραίτητο να υιοθετηθούν στο σύνολό τους για να έχουμε ένα καλό αποτέλεσμα ούτε να εφαρμοστούν όλες αύριο κιόλας.

Η Κυβέρνηση θα λάβει υπ’ όψιν της, θα μελετήσει και θα αξιολογήσει τις προτάσεις των υπηρεσιών των συναρμόδιων Υπουργείων, των αγροτών και των φορέων σχετικά με τα προτεινόμενα στο ολλανδικό σχέδιο. Γι’ αυτό άλλωστε υπήρξε άμεση ενημέρωση από τον ίδιο τον Πρωθυπουργό στους εκπροσώπους των θεσμικών φορέων για ανάρτηση του σχεδίου προς διαβούλευση.

Θα διευκρινίσω εδώ ότι όλες οι τεκμηριωμένες προτάσεις εισακούγονται και θα εισακουστούν, ακόμη και μετά το τέλος της διαβούλευσης. Το Υπουργείο μας ποτέ δεν ήταν κλειστό σε νέες προτάσεις από τους ανθρώπους που τις κομίζουν. Οπότε, μην ανησυχείτε για τη διάρκεια της διαβούλευσης.

Επανέρχομαι, λοιπόν, στο master plan. Πρόκειται για μια δουλειά η οποία εκπονήθηκε από επιστήμονες με εμπειρία και τεχνογνωσία και εκπονήθηκε στο πεδίο με πραγματικά δεδομένα. Άρα, πρόκειται για μια πολύ σοβαρή δουλειά, που οφείλουμε να λάβουμε υπ’ όψιν μας εξίσου σοβαρά ως οδικό χάρτη όμως, που μας δείχνει τον δρόμο για να μετατρέψουμε την καταστροφή σε μια ευκαιρία ουσιαστικής αναδιάρθρωσης.

Πέρα αυτού, αυτό δεν είναι δεσμευτικό. Είναι στην ευχέρεια της ελληνικής πολιτείας να επιλέξει ποιες από τις προτάσεις θα υλοποιήσει, της ελληνικής πολιτείας που γνωρίζει καλύτερα από τον καθένα την ελληνική πραγματικότητα. Και όταν λέμε «ελληνική πολιτεία», εννοούμε την Κυβέρνηση, τους θεσμούς, τους πολίτες. Μαζί θα συνδιαμορφώσουμε το τελικό σχήμα εφαρμογής του ολλανδικού σχεδίου ή την πρόταση ανασυγκρότησης, με γνώμονα ότι τα περιβαλλοντικά θέματα παραμένουν σταθερά ψηλά στην ατζέντα της πολιτικής των κυβερνήσεων του Κυριάκου Μητσοτάκη και ότι η κλιματική αλλαγή και η σωστή διαχείρισή της προς όφελος του πλανήτη και του βιοτικού μας επιπέδου παράλληλα παραμένουν πάντοτε μια πρόκληση, ένα στοίχημα, για εμάς.

Στη δευτερολογία μου θα αναφερθώ πιο αναλυτικά στο βαμβάκι.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Κόκκαλης για τη δευτερολογία του.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, έχουν περάσει επτά μήνες και γνωρίζουμε πολύ καλά τα μέτρα τα οποία έχουν εξαγγελθεί, πλην όμως αφορούν την προκαταβολή για τη φυτική παραγωγή.

Ναι μεν, κανείς δε μπορεί να πει ότι δεν είναι σε θετική κατεύθυνση οτιδήποτε βοηθάει τους αγρότες και τους κτηνοτρόφους –πρέπει να το ξεκαθαρίσουμε-, αλλά όμως δεν είναι μακροπρόθεσμα, όπως τα 45 εκατομμύρια για τους κτηνοτρόφους, για την αντικατάσταση.

Λέτε ότι δεν θα υιοθετήσετε όλα όσα λένε οι Ολλανδοί. Τι θα προτείνετε, όμως;

Εμείς έχουμε προτείνει: Πρώτον, επικαιροποίηση του εδαφολογικού χάρτη της Θεσσαλίας. Αυτό δεν το προτείνουν οι Ολλανδοί. Γιατί δεν το υιοθετείτε; Δεύτερον, δημιουργία αγρο-οικολογικών ζωνών πλέον στη Θεσσαλία. Ούτε αυτό το προτείνουν οι Ολλανδοί. Το προτείνουν, όμως, άλλοι επιστήμονες του Πανεπιστημίου Θεσσαλίας, με συγκεκριμένες προτάσεις.

Αυτό για το οποίο σας μεμφόμαστε είναι ότι έχει βγει μπροστά το master plan των Ολλανδών και η Κυβέρνηση από πίσω περιμένει να δει τις αντιδράσεις. Η Κυβέρνηση πρέπει να παίρνει πρωτοβουλίες, ένα, δύο, τρία συγκεκριμένα πράγματα μακροπρόθεσμα όσον αφορά το μέλλον της Θεσσαλίας και όχι καθαρά αποσπασματικά μέτρα.

Κύριε Υπουργέ, σχετικά με το βαμβάκι, στις επτά παρεμβάσεις που εξήγγειλε ο κ. Αυγενάκης περιλαμβάνεται μία που λέει «επανασύσταση της ομάδας βάμβακος». Αυτό είναι ντροπή. Έχει να συνεδριάσει η ομάδα βάμβακος τρία χρόνια, νομίζω. Η ομάδα βάμβακος στο Υπουργείο ασχολείται με την εθνική στρατηγική για το βαμβάκι.

Εμείς προτείνουμε άμεσα την εκ νέου σύσταση της ομάδας βάμβακος, προκειμένου να επικαιροποιηθεί η εθνική στρατηγική για το βαμβάκι, μια εθνική στρατηγική, κύριε Υπουργέ, η οποία εκπονήθηκε το 2018 και υιοθετήθηκε αυτούσια από τη δική σας την Κυβέρνηση. Και καλά έκανε. Υιοθετήθηκε αυτούσια η εθνική στρατηγική για το βαμβάκι. Πλην, όμως, τα δεδομένα λόγω των πλημμυρών έχουν αλλάξει.

Γι’ αυτό απαιτείται νέα επικαιροποίηση της εθνικής στρατηγικής, με στόχους που θα βάλει πλέον η Κυβέρνηση για το βαμβάκι, στους οποίους στόχους πρέπει να είναι: Πρώτον, να μην βγαίνει έξω η προστιθέμενη αξία του βαμβακιού, να μην πηγαίνει στην Τουρκία. Το βαμβάκι το ελληνικό το παίρνουν από την Τουρκία. Να μένει εδώ. Αυτή είναι η εθνική στρατηγική για το βαμβάκι. Δεύτερον, στάγδην άρδευση σε όλες τις καλλιέργειες στη Θεσσαλία.

Βλέπετε, κύριε Υπουργέ, ότι εκτός από την κριτική την οποία σας κάνουμε και η οποία έχει να κάνει με το γεγονός ότι οχυρώνεστε πίσω από το master plan των Ολλανδών, προτείνουμε συγκεκριμένα μέτρα τα οποία έχουν να κάνουν με την ανασυγκρότηση του πρωτογενούς τομέα. Διότι τα δεδομένα έχουν αλλάξει. Τα εδάφη δεν είναι τα ίδια, κύριε Υπουργέ. Πρέπει επειγόντως να γίνει επικαιροποίηση του εδαφολογικού χάρτη και δημιουργία πλέον αγρο-οικολογικών ζωνών.

Όσον αφορά τις υπόλοιπες καλλιέργειες, πρέπει να υπάρχει μια εμπεριστατωμένη μελέτη για όλες τις καλλιέργειες που υπάρχουν στη Θεσσαλία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κόκκαλη. Τον λόγο έχει ο Υπουργός κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Τον Σεπτέμβριο του 2023 είχαμε την εκδήλωση του φαινομένου και τις μεγάλες καταστροφές. Αμέσως προχωρήσαμε στην εντολή για υλοποίηση μιας ολιστικής πρότασης για ανασυγκρότηση της Θεσσαλίας. Στο τέλος Φεβρουαρίου είχαμε την πρόταση των Ολλανδών. Η διαβούλευση ολοκληρώθηκε στις 24 - 3. Πήρε παράταση μέχρι 12 - 4, όπου περιμένουμε και τις προτάσεις των φορέων.

Θεωρείτε ότι το χρονικό διάστημα είναι μεγάλο; Δεν θα έπρεπε να υπάρχει μια ολιστική πρόταση για την αντιμετώπιση του φαινομένου; Δεν θα έπρεπε να υπάρχει διαβούλευση δημόσια; Δεν θα έπρεπε να αναμένουμε τις προτάσεις, όπως και τη δική σας πρόταση, που σωστά την κάνατε και έχει ενδιαφέρον και θα αξιολογηθεί;

Επομένως, είναι ένα χρονοδιάγραμμα, που εγώ το χαρακτηρίζω πολύ γρήγορο, που δείχνει ότι τα αντανακλαστικά της Κυβέρνησης είναι άμεσα και το οποίο υλοποιείται βήμα–βήμα, όσον αφορά την ολιστική πρόταση ανασυγκρότησης της Θεσσαλίας.

Τώρα, όσον αφορά συγκεκριμένα το βαμβάκι, είναι αναμφισβήτητα προϊόν στρατηγικής σημασίας για τη χώρα μας με ιστορία βιομηχανικής και επαγγελματικής παραγωγής ήδη από τα τέλη του δέκατου ένατου αιώνα.

Θα σας πω εν τάχει μερικά στοιχεία, με τα οποία δεν νομίζω να διαφωνήσει κανένας. Η Ελλάδα διαθέτει το 80% των ευρωπαϊκών εκτάσεων βαμβακοκαλλιέργειας. Διεθνώς η Ελλάδα βρίσκεται στην έβδομη θέση εξαγωγής βαμβακιού. Το βαμβάκι βρίσκεται ανάμεσα στα δέκα πιο εξαγώγιμα προϊόντα της χώρας μας και στα τρία πιο εξαγώγιμα αγροτικά προϊόντα.

Η Θεσσαλία αποτελεί το κέντρο της ελληνικής βαμβακοκαλλιέργειας. Η Βιομηχανία Βάμβακος είναι κατά 90%-95% προσανατολισμένη στις εξαγωγές. Δεν αποτελεί, λοιπόν, μόνο για τη Θεσσαλία μείζων οικονομικό τομέα, αλλά για το σύνολο της χώρας και της οικονομίας. Παράλληλα, η αποφυγή εξάντλησης της ποιοτικής υποβάθμισης των υδάτινων πόρων στη Θεσσαλία –και όχι μόνο- αποτελεί ευθύνη όλων μας.

Όμως, οι απαιτήσεις σε νερό δεν είναι ο μοναδικός παράγοντας για να κριθεί η καταλληλότητα μιας καλλιέργειας. Το ελληνικό βαμβάκι έχει συγκριτικό πλεονέκτημα την υψηλή του ποιότητα. Έχουμε αναπτύξει μεγάλη τεχνογνωσία γύρω από αυτό. Η χώρα μας διαθέτει ιδιαίτερα καλές συνθήκες κλιματολογικές και εδαφολογικές. Έχουν επενδυθεί πολλά χρήματα από επιχειρήσεις και παραγωγούς. Υπάρχουν οι απαραίτητες υποδομές και ο απαραίτητος μηχανικός εξοπλισμός. Δεν απαιτούνται πολλά εργατικά χέρια. Υπάρχει μια διασφαλισμένη αγορά.

Παράλληλα υπάρχουν και άλλες παρεμβάσεις για την εξοικονόμηση του νερού που μπορούν και πρέπει να γίνουν, πριν προχωρήσουμε σε οποιαδήποτε συζήτηση για αναδιάρθρωση καλλιεργειών, όπως εγγειοβελτιωτικά έργα, συστήματα άρδευσης, νέες τεχνολογίες, εφαρμογή καλών γεωργικών πρακτικών, εκπαίδευση στην ορθολογική χρήση της άρδευσης.

Και εδώ να σημειώσω ότι το βαμβάκι για να έχει μεγάλη παραγωγή χρειάζεται απλά επάρκεια νερού, όχι υπερκατανάλωση. Είναι, δηλαδή, σημαντικό να αντιληφθούμε όλοι τη διαφορά ανάμεσα στις πραγματικές ανάγκες για άρδευση και τη συνολική κατανάλωση νερού που πρακτικά λαμβάνει χώρα τώρα.

Επομένως, ναι, ακούμε και αξιολογούμε πάντοτε όλες τις προτάσεις που φτάνουν σε εμάς. Όμως, όχι, δεν υποστηρίζουμε αβίαστα οποιαδήποτε αντικατάσταση της καλλιέργειας. Απαιτείται, λοιπόν, περαιτέρω μελέτη, ενδελεχής διερεύνηση και συνεκτίμηση όλων των παραμέτρων που επηρεάζουν και επηρεάζονται από την επάρκεια εργατικών χεριών, την ύπαρξη αγορών, το ισοζύγιο εξαγωγών, την εσωτερική αγορά και τον εσωτερικό ανταγωνισμό, τον κοινωνικό αντίκτυπο. Μια λανθασμένη και βεβιασμένη απόφαση μπορεί να οδηγήσει σε αποσταθεροποίηση της αγοράς σε όλη την αλυσίδα, δηλαδή την παραγωγή, τη μεταποίηση, τη διάθεση και την εμπορία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Εν προκειμένω, λοιπόν, για το βαμβάκι, θα συνεχίσουμε να το στηρίζουμε μέσα από την κοινή ευρωπαϊκή πολιτική και τις εθνικές στρατηγικές. Θυμίζω ότι συνεχίζονται οι παρεμβάσεις που προβλέπονται για τη στήριξη του τομέα βάμβακος, όπως τα προγράμματα αναδιάρθρωσης για βιομηχανίες και γεωργούς και η ειδική ενίσχυση βάμβακος, η οποία θα χορηγείται σίγουρα μέχρι το 2027 με την ίδια τιμή ενίσχυσης ανά στρέμμα 73,3 ευρώ το στρέμμα και για την οποία μάλιστα πετύχαμε να δύναται να μειωθεί η ελάχιστη απαιτούμενη στρεμματική απόδοση στο «-30» του μέσου όρου από «-20» που ήταν.

Συμπερασματικά, όπως προαναφέρθηκα, το ολλανδικό σχέδιο είναι ένας οδικός χάρτης, ένα σύνολο δυνατών παρεμβάσεων από τις οποίες θα επιλέξουμε να υλοποιήσουμε αυτές που θεωρούμε πιο αποτελεσματικές, αλλά και πιο εναρμονισμένες στο ελληνικό περιβάλλον, την ελληνική οικονομία και κοινωνία. Η εγκατάλειψη της καλλιέργειας του βαμβακιού δεν είναι μια από τις επιλογές μας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Συνεχίζουμε τώρα με τη δεύτερη με αριθμό 859/19-3-2024 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Αγροτικής Ανάπτυξης και Τροφίμων με θέμα: «Ανάγκη άμεσης πληρωμής της ειδικής ενίσχυσης βάμβακος στους βαμβακοπαραγωγούς».

Ορίστε, κυρία Σταρακά, έχετε τον λόγο.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υφυπουργέ, κάθε χρόνο η πληρωμή της ειδικής ενίσχυσης βάμβακος ολοκληρωνόταν μέχρι τον Μάρτιο. Σήμερα έρχεται ο ΟΠΕΚΕΠΕ και το Υπουργείο Αγροτικής Ανάπτυξης και μας λένε ότι η πληρωμή στις συνδεδεμένες θα γίνει τον Απρίλιο, όπως παραδέχθηκε και ο Πρόεδρος του ΟΠΕΚΕΠΕ σε πρόσφατη ανακοίνωσή του.

Παρ’ όλα αυτά, σύμφωνα με τον ΟΠΕΚΕΠΕ οι εφαρμογές για την καταχώρηση των ποσοτήτων για τα συνδεδεμένα συγκεκριμένα καθεστώτα άμεσων ενισχύσεων το 2023 ήταν ανοιχτές μέχρι σήμερα, μέχρι την 1η Απριλίου, πλην βέβαια της ενίσχυσης βάμβακος, η οποία ολοκληρώθηκε την Παρασκευή. Μιλάμε για συνδεδεμένες ενισχύσεις που αφορούν την καλλιέργεια ρυζιού, ντομάτας, κορινθιακής σταφίδας, σπόρων, παράδοσης πορτοκαλιών για χυμοποίηση, αλλά και για την ειδική ενίσχυση βάμβακος. Στη συνέχεια, μας ανακοίνωσε ο ΟΠΕΚΕΠΕ ότι θα ακολουθήσουν οι έλεγχοι για να δοθούν οι πληρωμές μέχρι το Πάσχα, δηλαδή τον Μάιο.

Πέραν, όμως, από την καθιερωμένη καθυστέρηση που πλέον είναι χαρακτηριστικό της Κυβέρνησης, να θυμηθούμε ότι χρωστάει ακόμα ενισχύσεις του 2023 και για τα οικολογικά σχήματα και για τις συνδεδεμένες ενισχύσεις και για τη βασική ενίσχυση, την αναδιανεμητική ενίσχυση, την ενίσχυση στους νέους αγρότες και χρήματα από άμεσες ενισχύσεις.

Όσον αφορά την ενίσχυση στους βαμβακοπαραγωγούς έχουμε επιπλέον ένα πολύ σοβαρό πρόβλημα. Στην ανάρτηση της 5ης έκδοσης αποτελεσμάτων ελέγχων των αγροτεμαχίων για την ειδική ενίσχυση βάμβακος που αφορά τα αγροτεμάχια των βαμβακοπαραγωγών τους μήνες Οκτώβριο και Νοέμβριο του 2023, τα αποτελέσματα είναι καταστροφικά τόσο για περιοχές της Αιτωλοακαρνανίας, του τόπου μου δηλαδή, όπως είναι το Νεοχώρι, η Κατοχή, το Λεσίνι, η Πεντάλοφος, όσο και για άλλες βέβαια περιοχές στη χώρα. Αυτό συμβαίνει γιατί οι έλεγχοι που έγιναν μέσω του monitoring έβγαλαν πάρα πολλά αγροτεμάχια κίτρινα, όπως λέγονται, δηλαδή μη επιλέξιμα, προτείνοντας στους καλλιεργητές να κινήσουν τη διαδικασία ένστασης μέσω των ΚΥΔ, κάτι που προκαλεί προφανώς ανησυχία στους βαμβακοπαραγωγούς, οι οποίοι έχουν συλλέξει την παραγωγή τους, την έχουν παραδώσει στα εργοστάσια και έχουν αναρτήσει και στο μηχανογραφικό σύστημα του ΟΠΕΚΕΠΕ τα προβλεπόμενα ώστε να πάρουν τη συνδεδεμένη επιδότηση που τους αντιστοιχεί.

Επίσης, τους επιβαρύνει με αδικαιολόγητο γραφειοκρατικό κόστος και μία αδικαιολόγητη σπατάλη χρόνου. Γι’ αυτόν τον λόγο φοβούνται ότι δεν θα πάρουν το ποσό της ειδικής ενίσχυσης που τους αναλογεί, επειδή τα αγροτεμάχια χαρακτηρίζονται ακατάλληλα, σύμφωνα με τα αποτελέσματα του monitoring. Σκέφτονται, επίσης, ότι μέσω της ένστασης στα ΚΥΔ ίσως καθυστερήσουν πολύ να πάρουν τα χρήματα τους.

Σας ρωτώ, λοιπόν, κύριε Υφυπουργέ, εκτός από τους ελέγχους μέσω του δορυφόρου, έχουν πραγματοποιηθεί ή προβλέπεται να γίνουν δειγματοληπτικοί επιτόπιοι έλεγχοι; Και αν έχουν πραγματοποιηθεί, τι έχουν δείξει αυτοί;

Πείτε μας, επίσης, σας παρακαλώ, αν σκοπεύετε να κινήσετε άμεσα τις διαδικασίες ώστε να πληρωθούν πριν το Πάσχα οι καλλιεργητές βάμβακος στο σύνολό τους, συμπεριλαμβανομένων και αυτών που δήλωσαν αντίρρηση για τα αποτελέσματα του monitoring.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Κυρία συνάδελφε, έχουμε ξαναβρεθεί εδώ να συζητάμε θέματα που άπτονται των πληρωμών των άμεσων ενισχύσεων του 2023. Και τότε ανησυχούσατε και τότε κινδυνολογούσατε και τότε χρησιμοποιούσατε βαρύγδουπες λέξεις, όπως «χειρότερη χρονιά», «καταστροφική εξέλιξη» και άλλα. Φοβάμαι ότι θα διαψευστείτε για μια ακόμη φορά, ευτυχώς για τους παραγωγούς.

Ας δούμε τα πράγματα πώς έχουν στην πράξη. Κατ’ αρχάς, πρέπει να πούμε ότι οι έλεγχοι με τη μέθοδο παρακολούθησης, το γνωστό και ευρέως γνωστό monitoring, αποτελούν ενωσιακή απαίτηση από το 2023 και μετά. Δεν είναι μια δική μας εφεύρεση. Άρα, αποτελεί υποχρέωση της χώρας μας η εφαρμογή του, προκειμένου να λάβουν ενισχύσεις οι παραγωγοί και η υποχρέωση αυτή απορρέει από τον κανονισμό της Ευρωπαϊκής Επιτροπής 2115/2021, 2116/2021, 1172/2023 και 1173/2022, όπου περιγράφεται το συνολικότερο σύστημα παρακολούθησης εκτάσεων, μέρους του οποίου είναι και το monitoring. Ο έλεγχος διενεργείται υποχρεωτικά στο σύνολο των αγροτεμαχίων της χώρας και αντικαθιστά τις προηγούμενες μεθόδους ελέγχου, όπως η τηλεπισκόπηση και οι επιτόπιοι έλεγχοι που εφαρμόζονταν σε μεγάλο ποσοστό των αιτήσεων.

Στο πλαίσιο της προετοιμασίας μας για την εφαρμογή της νέας ΚΑΠ είχαμε φροντίσει ήδη από το προηγούμενο έτος ενίσχυση το 2022 να εφαρμόσουμε τη συγκεκριμένη μέθοδο προπαρασκευαστικά σε τρεις νομούς της χώρας, ώστε να προετοιμαστούν και να εξοικειωθούν όλοι οι εμπλεκόμενοι, δηλαδή ΟΠΕΚΕΠΕ, ΚΥΔ, παραγωγοί. Και το γνώριζαν οι πάντες ότι θα εφαρμοστεί από φέτος καθολικά.

Σε σχέση με τα όσα γράφετε στην ερώτησή σας για ξαφνική κοινοποίηση αποτελεσμάτων, μάλλον πρέπει να ενημερώσουμε αρκετά καλά για τη διαδικασία. Τα αποτελέσματα των ελέγχων monitoring, τόσο για τη βασική όσο και για τα ειδικά καθεστώτα όπως το βαμβάκι, κοινοποιούνται σε πρώτη φάση στους παραγωγούς πολύ πριν την πληρωμή, πώς εξελίσσονται οι έλεγχοι. Εν προκειμένω, αυτό έγινε το Φθινόπωρο του 2023. Σκοπός αυτού ήταν η προληπτική αντιμετώπιση και όχι η τιμωρητική. Τα στοιχεία για τα προβληματικά αγροτεμάχια ανεβαίνουν σε ειδική εφαρμογή του gov.gr για να μπορέσει να τα δει ο παραγωγός. Αποστέλλεται μάλιστα σχετική επιστολή ενημέρωσης στα ΚΥΔ και στους online παραγωγούς. Παράλληλα, γίνεται ανακοίνωση στο site του ΟΠΕΚΕΠΕ και ο παραγωγός έχει τη δυνατότητα να ανεβάσει τις φωτογραφίες στο gov.gr, όπου τεκμηριώνεται η αίτησή του όπως έχει υποβληθεί είτε να τροποποιήσει την αίτησή του ως προς το είδος της καλλιέργειάς του, την ψηφιοποίηση του αγροτεμαχίου ή το αίτημα συνδεδεμένης ενίσχυσης.

Τώρα, σε αυτά που με ρωτήσατε θα επανέλθω στη δευτερολογία μου με συγκεκριμένα στοιχεία σχετικά με το ποσοστό των ελέγχων και ποιο ακριβώς θα είναι το χρονοδιάγραμμα πληρωμών.

Σας ευχαριστώ.

**ΠΡΟΕΔΡΕΥΩΝ (Ιωάννη Πλακιωτάκης):** Παρακαλώ.

Κυρία Σταρακά, έχετε τον λόγο για τη δευτερολογία σας.

**ΧΡΙΣΤΙΝΑ ΣΤΑΡΑΚΑ:** Κύριε Υφυπουργέ, κατ’ αρχάς, είπατε ότι κακώς ανησυχούσαμε για τις πληρωμές. Ίσως δεν έχετε αντιληφθεί ότι μέχρι σήμερα που μιλάμε κοντεύει σχεδόν το 1 δισεκατομμύριο, τα 750 εκατομμύρια αυτά που χρωστάτε ακόμα στους αγρότες. Εάν δεν έχετε αντιληφθεί ότι ήδη αυτή η καθυστέρηση που έχει σημειωθεί είναι εις βάρος των αγροτών και ότι όλο αυτό το διάστημα οι αγρότες είναι σε πολύ κακή κατάσταση, λυπάμαι πολύ, αλλά ζούμε σε δύο διαφορετικούς κόσμους.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Πέραν από τα αγροτεμάχια -επανέρχομαι στο συγκεκριμένο θέμα για τους βαμβακοπαραγωγούς- τα οποία βγάζετε κίτρινα και άρα ακατάλληλα, ενώ είναι στην πραγματικότητα επιλέξιμα, υπάρχει ένα σοβαρό ζήτημα στο αδιέξοδο αυτό που αντιμετωπίζουν οι βαμβακοπαραγωγοί. Δεν άκουσα να μας πείτε ότι η συγκεκριμένη εφαρμογή, το AgriSnap του ΟΠΕΚΕΠΕ, που υποτίθεται ότι θα διευκόλυνε τη διαδικασία του ελέγχου και των αγροτεμαχίων που βρίσκονται στο λεγόμενο monitoring, έχει μια σειρά από προβλήματα. Δεν μας είπατε ότι δεν έχει καλό σήμα ίντερνετ στις αγροτικές περιοχές, οπότε πολλές φορές αποτυγχάνει η λήψη στίγματος και η εξακρίβωση της τοποθεσίας τού αγροτεμαχίου, με αποτέλεσμα η ανάρτηση των φωτογραφιών που ζητά ο ΟΠΕΚΕΠΕ να καθίσταται σχεδόν αδύνατη λόγω του ανύπαρκτου σήματος. Αυτά δεν τα λέω εγώ, αλλά τα λένε οι χιλιάδες χρήστες της εφαρμογής οι οποίοι την αξιολογούν ως απαράδεκτη και απογοητευτική.

Καταλαβαίνετε, λοιπόν, ότι αμφισβητείται το αποτέλεσμα του συγκεκριμένου συστήματος και βγαίνουν λάθος μη επιλέξιμα τα αγροτεμάχια, με αποτέλεσμα οι καλλιεργητές να κινδυνεύουν να μην πάρουν την ενίσχυση που αντιστοιχεί σε 73 ευρώ το στρέμμα. Έχετε καταφέρει να σπείρετε την αμφιβολία σε παραγωγούς, επειδή η εφαρμογή του ΟΠΕΚΕΠΕ δεν λειτουργεί σωστά. Στις αρχές τού έτους ο Υπουργός ανακοίνωνε όλο έπαρση ότι καθάρισε τον ΟΠΕΚΕΠΕ και όλες οι πληρωμές θα γίνονται πιο γρήγορα. Φτάσαμε Απρίλη και πάλι βλέπουμε προβλήματα και καθυστερήσεις.

Βέβαια, είναι αυτονόητο, κύριε Υφυπουργέ, ότι δεν μπορεί πλέον ο αγροτικός κόσμος να σας εμπιστευτεί, ούτε τον ΟΠΕΚΕΠΕ ούτε το Υπουργείο Αγροτικής Ανάπτυξης, την ώρα που η Ευρωπαϊκή Ένωση ζητάει επιβολή προστίμου 280 εκατομμυρίων ευρώ στην Ελλάδα για παρατυπίες στις πληρωμές των στρεμματικών ενισχύσεων της συνδεδεμένης στήριξης για τα ζώα, αλλά και για την πολλαπλή συμμόρφωση για την περίοδο 2020-2022. Και εδώ θα ήθελα το σχόλιό σας.

Κυρίως, δε, την ώρα που ζητάτε να ανεβάσουν -επανέρχομαι στο θέμα- οι παραγωγοί φωτογραφίες για μια ετήσια καλλιέργεια, όπως το βαμβάκι, έναν χρόνο μετά την καλλιέργεια στο χωράφι. Εδώ καλά δεν έχετε κλείσει το ΟΣΔΕ για το 2023 και έχετε ανοίξει ήδη το ΟΣΔΕ για το 2024 με τον κίνδυνο να χαθούν χρήματα από τα οικολογικά σχήματα. Αλήθεια, τα 425 εκατομμύρια που χρωστάτε από το 2023 από τα οικολογικά σχήματα; Δεν έχουμε καμμία ενημέρωση τι γίνεται με αυτό. Επίσης, είναι στο συρτάρι του Υπουργού ή μήπως δεν υπάρχουν και παίζετε το παιχνίδι των καθυστερήσεων, μήπως τυχόν και ξεχαστεί;

Όταν όλες οι κινητοποιήσεις στην Ευρώπη και στην Ελλάδα αναφέρονται στο γραφειοκρατικό κόστος, αλλά και την πολυπλοκότητα, εσείς ανοίγετε το ΟΣΔΕ για να συνεχιστούν οι υπερβολικές και οι καταχρηστικές χρεώσεις του 2023. Είναι αυτό άνοιγμα του ΟΣΔΕ ή κλείσιμο του ματιού στους ενδιάμεσους για να αφαιρέσουν πάλι επιπλέον 40 εκατομμύρια ευρώ για τα οικολογικά σχήματα και να γίνουν μπάχαλο;

Ο κ. Αυγενάκης, επίσης, αντί να μας πει γιατί δεν έρχεται στην Επιτροπή Παραγωγής και Εμπορίου που τον έχουμε καλέσει επανειλημμένα προκειμένου να αποφασίσουμε από κοινού μια εθνική στρατηγική για τα προβλήματα του πρωτογενή μας τομέα, μας στέλνει επιστολές και πάει στις Βρυξέλλες λέγοντας ότι μόνο η Νέα Δημοκρατία πρότεινε λύσεις για την ΚΑΠ, εξασφαλίζοντας συμμαχίες, και γυρνάει πίσω όμως απογοητευμένος επειδή δεν υιοθετήθηκαν οι προτάσεις του. Εδώ διαπιστώνουμε ότι και παίζετε στις καθυστερήσεις και βάζετε και αυτογκόλ.

Αλλά το θέμα μας δεν είναι αυτό, δηλαδή η ανικανότητα του Υπουργού. Εμάς εκείνο που μας ενδιαφέρει είναι τα λεφτά του Έλληνα αγρότη, οι ενισχύσεις που δικαιούται να λάβει για τον μόχθο και τον κόπο του κάτω από αυτές τις αντίξοες συνθήκες. Μέσα σε όλα αυτά, όσα χρωστάτε, οφείλετε να ενδιαφερθείτε για τους βαμβακοπαραγωγούς, ώστε να λάβουν άμεσα την ενίσχυση που δικαιούνται μέσω των πραγματικών και όχι των πλασματικών ελέγχων.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υφυπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Τελικά οφείλουμε ένα δισεκατομμύριο στους παραγωγούς ή 425 εκατομμύρια των οικολογικών σχημάτων; Θα πρέπει να το αξιολογήσετε και να το κρίνετε. Ή το ένα ή το άλλο. Η πραγματικότητα είναι ότι δεν έχουν πληρωθεί 425 εκατομμύρια των οικολογικών σχημάτων, τα οποία πληρώνονταν κάθε χρόνο τέλος Δεκεμβρίου, και αυτό οφείλεται στην καθυστερημένη έναρξη υποβολής των δηλώσεων ΟΣΔΕ. Είναι η μόνη χρονιά που έχει δημιουργηθεί αυτή η καθυστέρηση και προφανώς το 2024 θα επανέλθουμε στις συγκεκριμένες ημερομηνίες. Αυτό οφείλεται στο ότι ήταν η πρώτη χρονιά εφαρμογής της νέας ΚΑΠ.

Επίσης, δεν έχω δει τον Υπουργό να είναι απογοητευμένος μετά το Συμβούλιο Υπουργών. Ίσα-ίσα, η επιλογή του και η πρόταση του για να δημιουργηθεί αυτή η ομάδα των εννιά χωρών του Νότου, αλλά και η στήριξη που έχει από το Ευρωπαϊκό Λαϊκό Κόμμα έχει πολύ συγκεκριμένα αποτελέσματα και ελπίζουμε στις ευρωεκλογές να έχουμε συγκεκριμένες αποφάσεις από το Ευρωπαϊκό Κοινοβούλιο που αφορούν την αλλαγή των υποχρεωτικών καλών καλλιεργητικών πρακτικών. Θα δούμε.

Τώρα, για την ειδική ενίσχυση βάμβακος, σας ενημερώνω -για να είμαστε ακριβείς- ότι ελήφθησαν δορυφορικές εικόνες ως 31-12-23 και παράλληλα, όπου κρίθηκε απαραίτητο λόγω αμφιβολιών, έγιναν επιτόπιες επισκέψεις. Ελήφθησαν υπ’ όψιν τα υπολείμματα καλλιεργειών, τραβήχτηκαν φωτογραφίες κατά το διάστημα Οκτωβρίου και Δεκεμβρίου του 2023, όχι έναν χρόνο μετά. Το πρώτο καμπανάκι, η πρώτη προειδοποίηση έγινε το φθινόπωρο, ακριβώς όταν γινόταν η συγκομιδή της καλλιέργειας.

Μετά από αυτά τα δεδομένα και με την εικόνα που υπήρχε στις 4-1-2024, κρίθηκε ποια τεμάχια πληρούν τους όρους επιλεξιμότητας και ποια όχι. Τα πρώτα χαρακτηρίστηκαν πράσινα και τα δεύτερα κίτρινα. Τα αποτελέσματα αυτά αναρτήθηκαν στις 10-3-2024 στο gov.gr. Αυτή ήταν και η δεύτερη φάση κοινοποίησης και δόθηκε πάλι, για δεύτερη φορά, στους παραγωγούς με κίτρινα τεμάχια η δυνατότητα τροποποίησης της αίτησής τους. Εναλλακτικά, οι παραγωγοί που επιμένουν στην ορθότητα της αίτησης τους είχαν δυνατότητα υποβολής αντιρρήσεων ως τις 24-3-2024 και προφανώς δεν είχαν υποχρέωση να ανεβάσουν φωτογραφίες στο σύστημα. Πού βλέπετε, λοιπόν, σε όλη αυτή τη διαδικασία το πρόβλημα και το ξάφνιασμα; Οι παραγωγοί έχουν σε όλη τη διάρκεια της διαδικασίας δυνατότητα να λάβουν γνώση των αποτελεσμάτων, να αντιδράσουν με διορθώσεις ή αντιρρήσεις. Σημειώνω δε ότι πραγματοποιήθηκε έλεγχος σε εκατόν δεκαεπτά χιλιάδες πεντακόσια αγροτεμάχια με αίτημα για ειδική ενίσχυση βάμβακος, από τα οποία το 95% κρίθηκε επιλέξιμο.

Το ποσοστό του 5% των μη επιλέξιμων τεμαχίων είναι αναμενόμενο και δεν διαφέρει με αυτό των προηγούμενων ετών. Τα αιτήματα αντιρρήσεων έχουν ήδη αρχίσει να εκδικάζονται από τον ΟΠΕΚΕΠΕ. Επαναλαμβάνω ότι ο ΟΠΕΚΕΠΕ οφείλει να εφαρμόζει τις ενωσιακές απαιτήσεις, ώστε να εξασφαλίζει όχι μόνο έγκαιρες, αλλά και έγκυρες, αξιόπιστες και διαφανείς πληρωμές και οι πληρωμές και από το 2023 θα είναι έγκαιρες και έγκυρες, όπως ήταν και όσες πραγματοποιήθηκαν μέχρι τώρα, παρά τις δυσοίωνες προβλέψεις σας.

Εκτός των οικολογικών σχημάτων που κατ’ εξαίρεση για το 2023 -γιατί ήταν όπως είπα και πριν, ήταν πρώτο έτος εφαρμογής- δεν πληρώθηκαν μαζί με τη βασική ενίσχυση, όλες οι άλλες οι άμεσες ενισχύσεις πληρώθηκαν ή θα πληρωθούν σε συνήθεις περιόδους. Οι πληρωμές των συνδεδεμένων ενισχύσεων, μεταξύ αυτών και της ειδικής βάμβακος προγραμματίζονται για τον Απρίλιο του 2024. Οι συνδεδεμένες ενισχύσεις πάντοτε πληρώνονταν τέλος Μαρτίου, αρχές Απριλίου.

Για ποια καθυστέρηση, λοιπόν, μιλάμε όταν ειδικά για φέτος η εκκοκκιστική περίοδος παρατάθηκε έως 16 Φεβρουαρίου από 31 Ιανουαρίου του 2024, πάντοτε με τα αιτήματα των παραγωγών και ο ΟΠΕΚΕΠΕ μας διαβεβαιώνει ότι καταβάλλεται κάθε προσπάθεια να συμπεριλαμβάνονται σε αυτές και τα τεμάχια, τα οποία δικαιώθηκαν μετά από αντιρρήσεις που υποβάλλουν οι παραγωγοί. Ενημερωτικά κατά τα ισχύοντα, όσα τεμάχια εμφανίζονται κίτρινα κατά την πληρωμή θα εξαιρεθούν από αυτή, χωρίς όμως, να επισύρουν κυρώσεις. Το δε σύνολο των πληρωμών θα έχει ολοκληρωθεί μέχρι τις 30 Ιουνίου του 2024, ημερομηνία που αποτελεί και κανονιστική απαίτηση ολοκλήρωσης των πληρωμών.

Εν κατακλείδι, όλες οι πληρωμές γίνονται στους προβλεπόμενους χρόνους, σύμφωνα με το χρονοδιάγραμμα πληρωμών που έχει ανακοινωθεί. Το monitoring είναι υποχρεωτικό για να λαμβάνουμε ενισχύσεις. Ο τρόπος που το εφαρμόζουμε προβλέπει τους απαραίτητους τρόπους και χρόνους αντίδρασης των παραγωγών, ώστε να μην ξαφνιαστεί κανένας αλλά και να μην αδικηθεί. Φροντίσαμε, ώστε να υπάρχουν όλες οι διαδικασίες που διασφαλίζουν την ορθή και δίκαιη εφαρμογή του, για να έχουμε τελικά μια ορθή και δίκαιη πληρωμή. Το monitoring δεν είναι καταστροφικό. Είναι ευεργετικό για όλους όσοι είναι συνεπείς παραγωγοί και αυτοί έχουν πάντοτε τη στήριξη της Κυβέρνησής μας.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθητές και μαθήτριες και τέσσερις εκπαιδευτικοί συνοδοί τους από το 8ο Δημοτικό Σχολείο Γιαννιτσών Πέλλας, καθώς και δεκαεπτά μαθητές και μαθήτριες και δύο εκπαιδευτικοί συνοδοί τους από το 6ο Δημοτικό Σχολείο του Βόλου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες)

Θα ακολουθήσει η συζήτηση της δωδέκατης, με αριθμό 879/22-3-24 επίκαιρης ερώτησης του δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων με θέμα: «Για τα οξυμένα προβλήματα των καστανοπαραγωγών του Δήμου Αγιάς».

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Επειδή είναι δύο ερωτήσεις, η μία μετά την άλλη, αν θυμάμαι καλά, αριθμητικά, τουλάχιστον, ήταν πρώτα για τα μήλα, αλλά δεν υπάρχει πρόβλημα, μιλάμε για το κάστανο και μετά για τα μήλα.

Κύριε Υφυπουργέ, επανερχόμαστε σε ένα θέμα που είχαμε αναδείξει και στον κοινοβουλευτικό έλεγχο πριν από ενάμιση περίπου χρόνο, ίσως και λίγο παραπάνω, σχετικά με τα προβλήματα των καστανοπαραγωγών στο Δήμο Αγιάς, στην περιφερειακή ενότητα Λάρισας. Και επανερχόμαστε, εξαιτίας ακριβώς των προβλημάτων που οξύνονται διαρκώς σε επίπεδο προφανώς οικονομικό, λόγω της απώλειας παραγωγής, λόγω ασθενειών που εμφανίστηκαν διαδοχικά τα τελευταία χρόνια. Η μία ασθένεια αφορά τη σφήκα, η οποία προκαλεί και μείωση της παραγωγής, μείωση της ανάπτυξης και τελικά, την εξασθένηση των δέντρων. Και προ περίπου διετίας εμφανίστηκε ένας μύκητας που προκαλεί τη λεγόμενη φαιά σήψη, με αποτέλεσμα την τεράστια καταστροφή της παραγωγής τού κάστανου, όχι μόνο στην περιοχή της Αγιάς, αλλά και σε άλλες περιοχές της επικράτειας της Ελλάδας.

Τώρα, καταλαβαίνετε ότι η κατάσταση έχει οδηγήσει σε αδιέξοδο εδώ και χρόνια, αλλά πολύ περισσότερο διαρκούντως αυτού του προβλήματος των παθογόνων που καταστρέφουν την παραγωγή και τα δέντρα. Μειωμένη παραγωγή, μειωμένα έσοδα, άρα τεράστια οικονομική επιβάρυνση, αλλά και τεράστια οικονομικά προβλήματα και αδιέξοδα που έχουν να αντιμετωπίσουν οι καστανοκαλλιεργητές στην περιοχή της Αγιάς.

Μιλάμε για απώλειες, κύριε Υπουργέ, 60%-70% και μάλιστα, όποια παραγωγή παραμένει και συγκομίζεται, είναι και αυτή πολύ προβληματική και βέβαια, δεν προωθείται στην αγορά. Συγχρόνως, αυτό το πρόβλημα για το συγκεκριμένο ζήτημα έχει να κάνει και με τις παρεμβάσεις του κράτους σε ό,τι αφορά την αντιμετώπιση των ασθενειών. Το δεύτερο που αναδεικνύουμε είναι το ζήτημα του εισοδήματος, δηλαδή της αναπλήρωσης του χαμένου εισοδήματος των καστανοπαραγωγών της Αγιάς και φυσικά, τη λήψη όλων των απαραίτητων εκείνων επιστημονικών, τεχνικών και πάει λέγοντας μέτρων, από τη μεριά του κράτους και των υπηρεσιών του, προκειμένου να αντιμετωπιστούν αυτά τα παθογόνα αίτια που καταστρέφουν την παραγωγή.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Να καλωσορίσω εγώ και τους μαθητές από το 8ο Δημοτικό Σχολείο Γιαννιτσών, στην πόλη που μεγάλωσα και γεννήθηκα. Καλώς ήρθατε μαζί με τους συνοδούς δασκάλους.

Λοιπόν, κύριε συνάδελφε, με αυτή την ερώτησή σας θίγετε δύο ομολογουμένως υπαρκτά ζητήματα για τους καλλιεργητές καστάνων σε διάφορες περιοχές της χώρας, μεταξύ αυτών και η Αγιά Λάρισας. Το ένα είναι το έντομο της σφήκας της καστανιάς και το άλλο η φαιά σήψη του καρπού. Ας τα δούμε, λοιπόν, ένα-ένα.

Η προσβολή από τη σφήκα έκανε την εμφάνισή της το 2018, αλλά επεκτάθηκε σε κλίμακα που να συνιστά πρόβλημα το 2019 και συγκεκριμένα, εμφανίστηκε πρώτη φορά στα Αμπελάκια Λάρισας. Το συγκεκριμένο έντομο αντιμετωπίζεται αποτελεσματικά μόνο με βιολογική καταπολέμηση κα συγκεκριμένα με την εξαπόλυση του παρασιτοειδούς εντόμου Torymus sinensis.

Η βασικότερη παράμετρος για την επιτυχία της κλασικής βιολογικής καταπολέμησης είναι η επιτυχής εγκατάσταση του ωφέλιμου εντόμου, του οποίου οι πληθυσμοί αυξάνονται σε βάθος χρόνου, ώστε να έρθουν κάποια στιγμή σε ισορροπία με τον πληθυσμό του επιβλαβούς εντόμου. Μετά το σημείο, αυτό οι προσβολές περιορίζονται τόσο ώστε να παύουν πρακτικά να αποτελούν πρόβλημα. Ειδικά για το έντομο της σφήκας, απαιτείται ένα διάστημα τεσσάρων με πέντε ετών, ώστε να φανεί το αποτέλεσμα της μεθόδου βιολογικής καταπολέμησης.

Πράγματι, ήδη από το 2018 ξεκίνησε η εφαρμογή ενός προγράμματος από το Υπουργείο Αγροτικής Ανάπτυξης και Τροφίμων, με ενδιάμεσο φορέα διαχείρισης μια υπηρεσία του ΥΠΕΝ για την προμήθεια, εξαπόλυση και παρακολούθηση της ανάπτυξης του ωφέλιμου εντόμου και της αντίστοιχης μείωσης του επιβλαβούς. Υπέγραψαν τρεις συγκεκριμένες συμβάσεις με το Μπενάκειο Φυτολογικό Ινστιτούτο το 2018, το 2019 και το 2011 και οι εξαπολύσεις έλαβαν χώρα από το 2018 μέχρι το 2022. Στην περιοχή της Λάρισας εξαπολύσεις πραγματοποιήθηκαν τα έτη 2019 και 2020. Παράλληλα, πραγματοποιήθηκαν και δειγματοληψίες για τη διαπίστωση εγκατάστασης και την παρακολούθηση της εξέλιξης των πληθυσμών τού εντόμου.

Σημειώνεται ότι εφόσον ο πληθυσμός εγκατασταθεί επιτυχώς, επιπλέον εξαπολύσεις δεν έχουν κανένα επιπλέον όφελος.

Τα καταγεγραμμένα στοιχεία δείχνουν ότι ο πληθυσμός του ωφέλιμου παρασίτου αυξήθηκε από το 2,3% που ήταν το 2021 στο 55,3% για το 2023 με αντίστοιχη μείωση του επιβλαβούς πληθυσμού. Αναμένεται περαιτέρω αύξηση του ωφέλιμου εντόμου. Συνεπώς, το πρόγραμμα πέτυχε σε τέτοιο βαθμό που μπορούμε να πούμε ότι το φαινόμενο για το συγκεκριμένο πρόβλημα βαίνει στην εξάλειψή του.

Αυτό δεν σημαίνει ότι το έντομο της σφήκας θα εξαφανιστεί εντελώς. Κάτι τέτοιο είναι φυσικώς και βιολογικώς αδύνατο. Ωστόσο, οι προσβολές είναι τόσο μειωμένες, που σε συνδυασμό με τις σωστές πρακτικές από τους παραγωγούς, αποφυγή ψεκασμών με εντομοκτόνα ευρέος φάσματος παύουν να έχουν την έκταση του φαινομένου επιζήμιου για τις καλλιέργειες.

Στη δευτερολογία μου, θα επανέλθω για το άλλο πρόβλημα συγκεκριμένα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Λαμπρούλη, έχετε τον λόγο έχετε τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κοιτάξτε, και τα δύο αυτά παθογόνα, το ένα μετά το άλλο, πρώτα η σφήκα και μετά ο μύκητας, είναι φορέας το ένα του άλλου και γι’ αυτό έχουμε και αυτή την αλληλουχία ή τη συνέχεια της εμφάνισης των παθογόνων αυτών αιτιών που καταστρέφουν.

Κύριε Υπουργέ, τα πράγματα είναι δεδομένα. Σε ό,τι αφορά τη σφήκα υπάρχει μια ύφεση, αλλά λίγα πράγματα έχουν γίνει. Μακάρι, με τις παρεμβάσεις που γίνονται, να μειωθεί προοπτικά ή σε βάθος χρόνου. Αυτό δεν μπορώ να το ξέρω. Μπορεί ενδεχομένως οι ειδικοί να κάνουν τις εκτιμήσεις.

Το δεύτερο πρόβλημα με τον μύκητα που δημιουργεί τη φαιά σήψη είναι όντως τεράστιο και οι απώλειες της παραγωγής όντως είναι μεγάλες. Σχετικά με τα οικονομικά αποτελέσματα θέλω να πω πως προφανώς στη δευτερολογία σας θα εστιάσετε και σε αυτό γιατί είναι ένα από τα ερωτήματα που μπαίνουν στην επίκαιρη ερώτηση, δηλαδή η αναπλήρωση του εισοδήματος αυτών των ανθρώπων.

Διότι, δείτε, το 2022 η απάντηση του Υπουργού -την οποία έχω εδώ- από τη συζήτησή μας τότε, λέει: «Το Υπουργείο με τα χρηματοδοτικά εργαλεία που έχει θα προσπαθήσει να καλύψει όσο μεγαλύτερο μέρος της απώλειας εισοδήματος των καστανοπαραγωγών, αφού αυτή προσδιοριστεί το επόμενο διάστημα, γιατί ξέρουμε ότι αυτή είναι η περίοδος συγκομιδής…», η ερώτηση έγινε τότε, το Φθινόπωρο, «…και της πώλησης του κάστανου»..

Και ολοκληρώνοντας ο Υπουργός τη δευτερολογία του είπε: «Αυτό που έχω να σας πω για τους καστανοπαραγωγούς, όχι μόνο της Λάρισας, όλης της χώρας, που αντιμετωπίζουν αυτή την ασθένεια…» για τη φαιά σήψη δηλαδή «…είναι ότι το κράτος, η πολιτεία, το Υπουργείο, θα συνδράμουν στην κάλυψη της απώλειας του εισοδήματός τους».

Πέρασε, όμως, λίγο παραπάνω από ενάμισης χρόνος από τη συζήτηση και οι αγρότες, συγκεκριμένα οι καστανοπαραγωγοί, δεν έχουν πάρει τίποτα. Είναι στο έλεος. Τα χρέη τρέχουν. Πιέσεις από παντού. Εισόδημα δεν υπάρχει. Και καλούνται να κάνουν τι; Σηκώνουν τα χέρια. Και γι’ αυτό ήταν και στις κινητοποιήσεις των αγροτών. Γιατί παράλληλα με την καταστροφή της παραγωγής από τα παθογόνα αυτά που αναφέρονται στην ερώτηση, είναι γνωστό ότι οι αγρότες αντιμετωπίζουν προβλήματα με το υψηλό κόστος παραγωγής, έχουν να αντιμετωπίσουν προβλήματα με τις τιμές των προϊόντων τους -κυρίως αυτά τα δύο είναι τα πιο βασικά- και από εκεί και πέρα είναι και το ζήτημα των αποζημιώσεων. Υπάρχει το ζήτημα της συνδεδεμένης τιμής για παράδειγμα στο κάστανο. Και θα πούμε μετά ότι το ίδιο ισχύει και για το μήλο. Και η Ευρωπαϊκή Ένωση τα διέγραψε: Κάστανο, καρύδι, αμύγδαλο, μήλο.

Άρα, τι θα κάνουν αυτοί οι άνθρωποι; Είναι απλά ερωτήματα, αλλά ουσιώδη για την πορεία τους. Είναι πολλοί πλέον που είναι μπροστά στο φάσμα να εγκαταλείψουν την καλλιέργεια ή να αλλάξουν, ενδεχομένως όσοι μπορούν, που δεν μπορούν, και να μετακομίσουν, να «μεταναστεύσουν» σε μεγάλα αστικά κέντρα, προκειμένου να βρουν εργασία.

Μιλάμε, βεβαίως, για μια περιοχή η οποία στηρίζεται και στο κάστανο -εννοώ για τον Δήμο Αγιάς- και είναι ένα από τα βασικά προϊόντα που στηρίζουν την οικονομία της ντόπιας περιοχής. Με αυτά τα προβλήματα των παθογόνων και της μείωσης της παραγωγής, της καταστροφής της παραγωγής, δέχτηκαν τεράστιο πλήγμα και οι εξαγωγές αυτού του προϊόντος -του κάστανου εν προκειμένω- χάθηκαν συμβόλαια, συμφωνίες αντίστοιχα που υπήρχαν, γιατί παρήγαγε ένα καλό, ποιοτικό προϊόν.

Άρα, κύριε Υφυπουργέ, πέρα από την αντιμετώπιση και αυτού του ζητήματος της φαιάς σήψης, τι παρεμβάσεις θα γίνουν από τη μεριά του κράτους και των μηχανισμών του, προκειμένου αυτό να αντιμετωπιστεί και κυρίως να στηριχθεί το απολεσθέν εισόδημα των αγροτών, όσο διάστημα διαρκέσει αυτή η κατάσταση;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υφυπουργέ, έχετε τον λόγο για να ολοκληρώσετε την απάντησή σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, το σημαντικό είναι ότι στο πρόβλημα με τη σφήκα έχει προσδιοριστεί η αντιμετώπισή του. Όπως λένε οι επιστήμονες του Μπενακείου Ιδρύματος, πράγματι έχει πολύ καλά αποτελέσματα τα οποία θα τα δούμε σε σύντομο χρονικό διάστημα.

Όσον αφορά το πρόβλημα με τη φαιά σήψη, πρόκειται για μια μυκητολογική ασθένεια, αναδυόμενη διεθνώς, που καθιστά τους καρπούς μη εμπορεύσιμους. Ο μύκητας εντοπίστηκε πρώτη φορά το 2015 στην Ελλάδα και συγκεκριμένα στην Πιερία. Η εξάπλωσή του σε άλλες περιοχές της Ελλάδας σε έκταση είναι τέτοια που συνιστά πρόβλημα. Ξεκίνησε ουσιαστικά πριν από τέσσερα χρόνια. Τα ποσοστά προσβολής κυμαίνονται και μπορούν να φτάσουν πάρα πολύ ψηλά, στο 60%-70%-80%. Ο μύκητας είναι ενδοφυτικός και ιδιαίτερα ανθεκτικός σε παθογόνα. Και η εμφάνιση και η εξάπλωσή του ευνοείται από τις εντομολογικές προσβολές, τις δυσμενείς κλιματολογικές συνθήκες και τις εδαφικές συνθήκες. Δηλαδή από ένα σύνολο βιοτικών παραγόντων. Λόγω της ενδοφυτικής του φύσης δεν μπορεί να αντιμετωπιστεί αποτελεσματικά με χημικά και βιολογικά μέσα. Σημειώνεται δε ότι η επιδημιολογία του μύκητα παραμένει δυστυχώς άγνωστη μέχρι τώρα. Ως εκ τούτου, απαιτείται μια στρατηγική ολοκληρωμένης διαχείρισης όλων των παραγόντων που συμβάλλουν στην εμφάνιση και στην εξάπλωσή του και όχι ατελέσφορα αποσπασματικά μέτρα.

Στη λογική αυτή, το Υπουργείο μας αποφάσισε τη χρηματοδότηση έρευνας σε συνεργασία του Υπουργείου με τον ΕΛΓΟ «ΔΗΜΗΤΡΑ» και το Πανεπιστήμιο Θεσσαλίας με σκοπό τη μελέτη της επιδημιολογίας του παθογόνου και πιλοτικές εφαρμογές σκευασμάτων και μεθοδολογιών. Υπεγράφη σχετική σύμβαση διάρκειας τριάντα έξι μηνών στις 27-12-2023.

Από τα αποτελέσματα που θα προκύψουν, θα διαμορφωθούν οι κατάλληλες πρακτικές για την αντιμετώπιση του προβλήματος και τελικά τη βιωσιμότητα της καλλιέργειας. Διότι αν δεν μελετηθεί επαρκώς η βιο-οικολογία του παθογόνου, ώστε να καταλήξουμε σε τρόπους διαχείρισής του, τότε ως πράγματι μοναδική λύση θα αποβεί η εγκατάλειψη της καλλιέργειας της καστανιάς, κάτι που η ηγεσία του Υπουργείου Αγροτικής Ανάπτυξης και Τροφίμων θέλουμε να αποφύγουμε με κάθε θυσία, καθώς γνωρίζουμε τη σημασία του προϊόντος τόσο για την τοπική οικονομία, όσο και για την εθνική.

Δεν είναι άλλωστε τυχαίο ότι με απόφαση του 2023 η καλλιέργεια καστανιάς ενισχύθηκε με συνολικό ποσό 8.350.000 ευρώ, εκ των οποίων τα 2.577.000 χιλιάδες ευρώ στην περιοχή της Λάρισας, σε συνέχεια της απάντησης που αναφέρατε πριν από λίγο του τότε αρμόδιου Υπουργού.

Δεδομένου ότι οι φυτοπαθολογικές προσβολές δεν καλύπτονται ασφαλιστικά από τον ΕΛΓΑ, δεν είναι δυνατή η αποζημίωση της φαιάς σήψης μέσω του μηχανισμού του ΕΛΓΑ. Ωστόσο, οι γεωτεχνικοί του οργανισμού παρακολουθούν το φαινόμενο και φέτος, συλλέγουν στοιχεία και καταγράφουν την εξέλιξη των καλλιεργειών. Σε συνδυασμό με τα αποτελέσματα που θα αρχίσει να δίνει το ερευνητικό έργο, θα διερευνηθεί και κάθε πιθανότητα ενίσχυσης μέσω εθνικών ή ενωσιακών χρηματοδοτικών εργαλείων.

Σε κάθε περίπτωση, τόσο το πρόγραμμα για την καταπολέμηση της σφήκας που ήδη άρχισε να αποδίδει επιτυχώς, όσο και το πρόγραμμα για έρευνα και μελέτη της φαιάς σήψης αποδεικνύει ότι το Υπουργείο μας αναζητά ουσιαστικές και μακροπρόθεσμες λύσεις για τον πρωτογενή τομέα στις οποίες η οικονομική ενίσχυση είναι μόνο ένα μέρος, γιατί το όραμά μας δεν είναι μια οριακή βιωσιμότητα των εκμεταλλεύσεων για λίγο καιρό ακόμα, το όραμα μας έχει βάθος χρόνου και είναι ο εκσυγχρονισμός και η ανανέωση των εκμεταλλεύσεων, η διατήρησή τους και η επαναφορά τους σε ανταγωνιστικό επίπεδο.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η εικοστή πρώτη, με αριθμό 882/22-3-2024, επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούληπρος τον Υπουργό Αγροτικής Ανάπτυξης και Τροφίμων με θέμα: «Για τα προβλήματα των μηλοκαλλιεργητών στον Δήμο Αγιάς της Περιφερειακής Ενότητας (ΠΕ) της Λάρισας».

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Τα έντονα πλημμυρικά φαινόμενα που σημειώθηκαν στη Θεσσαλία είναι γνωστά καθώς και τα αποτελέσματα που είχαν στην περιοχή. Πλημμύρισαν χωράφια, πλημμύρισαν πόλεις, πλημμύρισαν σπίτια και χωριά, είχαμε καταστροφές σε υποδομές και φυσικά στην αγροτική παραγωγή.

Μια περιοχή που επλήγη από τα πλημμυρικά φαινόμενα ήταν και η περιοχή του Δήμου Αγιάς. Καταστράφηκε η αγροτική οδοποιία, υπήρξε διακοπή για αρκετές μέρες του κεντρικού οδικού άξονα Αγιάς - Λάρισας και φυσικά υπήρξαν χωράφια πλημμυρισμένα και χωράφια με μηλοκαλλιέργεια.

Αυτές ακριβώς οι καταστροφές εμπόδισαν για αρκετό διάστημα τη συγκομιδή και φυσικά τη μεταφορά και διάθεση της καλλιέργειας του μήλου σε μια περίοδο που ήταν σε συγκομιδή, που κατά την περίοδο αυτή περίπου το 20% - 30% της παραγωγής διατίθεται στην αγορά είτε στο εσωτερικό, είτε στο εξωτερικό.

Συγχρόνως, τμήμα της παραγωγής, λόγω της αδυναμίας έγκαιρης συγκομιδής της, υποβαθμίστηκε ποιοτικά. Και φυσικά, εδώ και τόσους μήνες -πέντε μήνες ήταν όταν γράφτηκε ερώτηση τουλάχιστον, έξι μήνες περίπου σήμερα- ένα 50% με 60% της παραγωγής είναι αδιάθετο στους θαλάμους συντήρησης στα ψυγεία, αφού χάθηκε το κρίσιμο διάστημα από το φθινόπωρο έως την άνοιξη, που είναι το διάστημα κατανάλωσης του προϊόντος.

Προφανώς, γίνεται κατανοητό, κύριε Υπουργέ, σε όλους ότι είναι τεράστια τα οικονομικά προβλήματα που προέκυψαν και λόγω των πλημμυρών και έρχονται να προστεθούν στα χρόνια και οξυμένα προβλήματα που αντιμετωπίζουν και οι μηλοπαραγωγοί, όπως η πλειοψηφία των αγροτών. Υπάρχει τεράστιο κόστος παραγωγής, χαμηλές τιμές, ζημιές που δεν αποζημιώνονται στο 100% της παραγωγής από τον ΕΛΓΑ.

Εδώ έχουμε συγκεκριμένα και το πρόβλημα που δημιουργήθηκε από το 2014, με την πολιτική τότε -θυμίζω- απόφαση της Ευρωπαϊκής Ένωσης, που συμφώνησαν και οι Κυβερνήσεις στη χώρα μας, για το εμπάργκο στη Ρωσία, με αποτέλεσμα τεράστιες ποσότητες μήλων -και από την περιοχή της Αγιάς- να σταματήσουν να εξάγονται και συγχρόνως υπάρχει η κατάργηση της συνδεδεμένης ενίσχυσης, όπως είπαμε πριν και για το κάστανο.

Όλα αυτά, λοιπόν, και αυτά τα καινούργια δεδομένα, μετά την έλευση του Daniel, δημιουργούν μία ακόμα πιο ασφυκτική κατάσταση σε ό,τι αφορά την επιβίωση των μηλοπαραγωγών και των αγροτών γενικότερα, αν θέλετε, αλλά και συγκεκριμένα των μηλοκαλλιεργητών.

Τα ερωτήματα, λοιπόν, που μπαίνουν και στην ερώτηση είναι: Πώς άμεσα θα χορηγηθεί στους μηλοπαραγωγούς της Αγιάς κρατική οικονομική ενίσχυση, όπως αντίστοιχα -το τονίζουμε αυτό- συνέβη πριν από λίγους μήνες στους πλημμυροπαθείς στις περιοχές του Πηλίου στους αντίστοιχους μηλοπαραγωγούς. Καλώς έγινε! Δεν το βάζουμε σε αντιπαράθεση, το τονίζω για να μην υπάρχουν παρεξηγήσεις.

Εδώ, όμως, πέρα από την κρατική οικονομική ενίσχυση που μπαίνει στο ερώτημα -και ζητούν και οι ίδιοι οι μηλοπαραγωγοί-, δεν έχουν αποζημιωθεί για τον περσινό παγετό. Μάλιστα, εκκρεμούν ακόμα τα πορίσματα ζημιάς. Έχω την επιστολή του Συνεταιρισμού των Μηλοπαραγωγών της Αγιάς, που θα καταθέσω και στα Πρακτικά, αν θέλετε.

Το δεύτερο, που τίθεται και στο ερώτημά μας, είναι να δοθεί η συνδεδεμένη ενίσχυση στο σύνολο της μηλοκαλλιέργειας, η οποία κόπηκε, όπως είπαμε και πριν για το κάστανο. Μάλιστα, ζητάνε να υπάρξει και ενίσχυση της τιμής αυτής. Αγορές δεν υπάρχουν. Υπήρχε μια διέξοδος τα προηγούμενα δύο χρόνια περίπου προς τις αραβικές χώρες που σταμάτησε λόγω του πολέμου στο Ισραήλ και της κατάστασης στην ευρύτερη περιοχή. Κι εκεί υπάρχουν τεράστιες ευθύνες και με τη συμμετοχή της ελληνικής Κυβέρνησης και των ευρωπαϊκών κυβερνήσεων και πάει λέγοντας!

Άρα, λοιπόν, τι θα γίνει; Αυτοί οι άνθρωποι τι θα απογίνουν; Γνωρίζετε πολύ καλά ότι και το προηγούμενο διάστημα, στις κινητοποιήσεις τους, αυτό που ανέδειξαν είναι ακριβώς αυτά τα προβλήματα, στα οποία, όμως, δεν δόθηκε καμία λύση. Και φανταστείτε τώρα να μην μπορείς να πουλήσεις και το προϊόν σου, να μην έχεις εισόδημα, τα χρέη να τρέχουν, οι πιέσεις να υπάρχουν από παντού, είτε με δάνεια είτε αυτά είτε τρέχουσες υποχρεώσεις στις οικογένειες και πάει λέγοντας. Τα ξέρετε και νομίζω δεν χρειάζεται κάτι περισσότερο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Σταμενίτη, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, ομολογώ ότι με εκπλήσσεται όταν λέτε ή υπονοείτε ότι οι μηλοπαραγωγοί της Αγιάς δεν αντιμετωπίστηκαν όπως οι άλλοι πληγέντες παραγωγοί της Θεσσαλίας και -όπως το αναφέρατε- επιχειρείτε και μια σύγκριση με τους συναδέλφους τους στη Μαγνησία.

Κοιτάξτε, η Κυβέρνησή μας έλαβε όλα τα μέτρα που ισχύουν αδιακρίτως για όλους τους πληγέντες από τα καταστροφικά φαινόμενα του Σεπτεμβρίου του 2023 και τα έλαβε άμεσα επιδεικνύοντας πρωτοφανή αντανακλαστικά, όπως απαιτούσαν οι πρωτοφανείς διαστάσεις των φαινομένων και όπως αρμόζει σε μια Κυβέρνηση του Κυριάκου Μητσοτάκη.

Γενικώς, είναι μάλλον αυταπόδεικτο αν αναλογιστεί κανένας ότι οι δηλώσεις της Θεσσαλίας ανήλθαν σε τριάντα χιλιάδες ογδόντα οκτώ για τη φυτική παραγωγή και σε δύο χιλιάδες τριακόσιες εξήντα έξι για τη ζωική παραγωγή. Η περίοδος υποβολής δηλώσεων έληξε στις 20 Οκτωβρίου του 2023, κατόπιν παρατάσεων που ζητήθηκαν από τους ίδιους τους παραγωγούς. Ήδη στις 8-11-2023 δόθηκε προκαταβολή για το ζωικό κεφάλαιο και ήδη 17-11-2023 δόθηκε η πρώτη παρτίδα προκαταβολών και το φυτικό κεφάλαιο.

Έχουμε από καιρό ανακοινώσει ότι οι προκαταβολές θα δίνονται σταδιακά αναλόγως με την επιχειρησιακή ετοιμότητα του ΕΛΓΑ, αλλά και το μέγεθος και την έκταση της ζημιάς των διαφόρων περιοχών, μέχρι την τελική εξόφληση, η οποία έχουμε δεσμευτεί ότι θα λάβει χώρα για τις ζημιές του «Ντάνιελ» έως 30-6-2024. Και πράγματι μέχρι τώρα έχουν πραγματοποιηθεί τέσσερις προκαταβολές για τη φυτική παραγωγή στις 17-11-2023, στις 21-12-2023, στις 14-2-2024 και 15-3-2024, συνολικού ύψους προκαταβολών ως τώρα 140 εκατομμύρια ευρώ, εκ των οποίων τα 44 εκατομμύρια για την Περιφερειακή Ενότητα Λάρισας και 90.000 ευρώ περίπου στα μήλα Αγιάς για σαράντα πέντε δηλώσεις.

Προκειμένου να καταστεί εφικτή η άμεση και πλήρης αποζημίωση των πληγέντων, το Υπουργείο μας μέσω του ΕΛΓΑ εφάρμοσε ένα ad hoc πρόγραμμα οικονομικών ενισχύσεων ύψους 260 εκατομμυρίων ευρώ από τον κρατικό προϋπολογισμό, όχι από ασφαλιστικές εισφορές των παραγωγών, ούτε από ευρωπαϊκή χρηματοδότηση. Και εφόσον όλοι οι παραγωγοί αποζημιώνονται μέσω του ίδιου προγράμματος, αποζημιώνονται με τους ίδιους όρους, ακριβώς με τις ίδιες τιμές, σύμφωνα με το μέγεθος της ζημιάς που θα προκύψει από τα πορίσματα.

Ο δε ΕΛΓΑ ακολουθεί πάντοτε τις ίδιες διαδικασίες για να φτάσει στη σύνταξη του πορίσματος και τον υπολογισμό της προκαταβολής, δηλαδή: λήψη δήλωσης, αξιολόγηση αυτής, οριοθέτηση της έκτασης της ζημιάς στην αρχή μακροσκοπικά και στη συνέχεια με επιτόπιο έλεγχο, καθορισμό του ύψους των προκαταβολών για ποιες περιοχές και ποιες ποικιλίες. Επομένως όλες οι πληρωμές γίνονται με δικαιοσύνη, ακρίβεια και διαφάνεια.

Αν υπάρχει κάποια ένσταση που δεν συμπεριλήφθηκαν οι μηλοπαραγωγοί της Αγιάς στην πρώτη προκαταβολή, προφανώς από το σύνολο των δηλώσεων, των οκτώ χιλιάδων οκτακοσίων ενενήντα εννέα δηλώσεων ζημιάς του Νομού Λάρισας, οι εκατόν πενήντα τρεις ήταν για τα μήλα Αγιάς και αφορούσαν δύο χιλιάδες διακόσια είκοσι τρία στρέμματα. Μετά την ολοκλήρωση των εκτιμήσεων του ΕΛΓΑ, η τελική ζημιωθείσα έκταση, σύμφωνα με τον κανονισμό φυτικής αποζημίωσης του ΕΛΓΑ, καθορίστηκε ότι μόνο στα εκατόν πέντε στρέμματα υπάρχει ζημιά η οποία αποζημιώνεται από τον ΕΛΓΑ, δηλαδή ένα ποσοστό 5% των δηλωθέντων, με ποσοστά ζημιάς περίπου 30% μέχρι 100%. Άρα, λοιπόν, ήταν πολύ μικρή έκταση της ζημιάς και δεν συμπεριλήφθηκε στην πρώτη και συμπεριλήφθηκε στη δεύτερη.

Όσον αφορά τα θέματα της συνδεδεμένης των μήλων και των αποζημιώσεων των παραγωγών από φαινόμενα που καλύπτει ο ΕΛΓΑ εκτός «Ντάνιελ», θα επανέλθω στη δευτερολογία μου με συγκεκριμένες απαντήσεις.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Άκουσα με προσοχή τον Υπουργό. Τόνισα και στην πρωτολογία μου, αν και δεν θέλω να του προσάψω, αλλά ψιλο-επιχειρήσατε -επιτρέψτε μου την έκφραση, κυρία Πρόεδρε- να βάλετε αντιπαραθετικά το ζήτημα των μηλοπαραγωγών της Αγιάς με του Πηλίου ή άλλων περιοχών. Όχι, εμείς δεν το βάζουμε, αλλά λέμε εάν αντιμετωπίζει ισότιμα τους αγρότες -εν προκειμένω τους μηλοπαραγωγούς-, όπως σε όλα τα ζητήματα υποτίθεται, όταν πας και δίνεις στον άλλον το 70% της απώλειας σε οικονομική ενίσχυση για να μπορέσει να τα βγάλει πέρα, γιατί είχε την απώλεια της παραγωγής του -δες Πήλιο, για παράδειγμα-, ο μηλοπαραγωγός ή η Αγιά που έχει τον ίδιο χαρακτηρισμό με το Πήλιο, ως πληγέντες από τις πλημμύρες και έκτακτη κατάσταση, όπως θέλετε πείτε το, τι ζητούν; Το ίδιο ακριβώς για να μπορέσουν να μπούνε. Ξεκίνησε η νέα καλλιεργητική περίοδος, ας το πούμε έτσι, πώς θα μπουν στα χωράφια; Δείτε τώρα το κόστος παραγωγής. Το λένε οι ίδιοι και θα σας το καταθέσω να το δείτε. Οι τιμές πώλησης των μήλων στη δεκαετία που πέρασε ήταν από 20 έως 30 λεπτά -τόσο πουλούσαν οι παραγωγοί-, όταν το κόστος παραγωγής είναι 40 με 45 λεπτά.

Πέρα από τις συγκεκριμένες αδιάθετες ποσότητες που μένουν στα ψυγεία για αυτή τη χρονιά λόγω του «Ντάνιελ» που είπαμε και θέτουμε και στην ερώτηση, υπάρχουν και προβλήματα με τις αθρόες εισαγωγές μήλων. Φέτος είναι πενταπλάσιες ποσότητες από την περσινή χρονιά. Έχουμε μεγάλο αδιάθετο όγκο των ελληνικών μήλων στα ψυγεία και παράνομες ελληνοποιήσεις. Και φυσικά έχουμε μείωση κατά 70% των εξαγωγών, γιατί δεν υπάρχουν χώρες να τα προωθήσουν με αποτέλεσμα να παραμένουν στα ψυγεία.

Όσον αφορά τη συνδεδεμένη, να πω ότι ήταν ένα αντιστάθμισμα που δόθηκε λόγω του εμπάργκο στη Ρωσία και στα μήλα. Καταργήθηκε. Τι θα γίνει με αυτό; Το αίτημα των αγροτών και αυτό που προβάλουμε, είναι να επανέλθει και μάλιστα με μεγαλύτερο ποσό.

Η επιστροφή του φόρου κατανάλωσης του πετρελαίου να υπολογιστεί με βάση την πραγματική αξία. Ξέρετε το μικρό αυτό τρακτέρ που μπαίνει μέσα στις δενδροκαλλιέργειες -εν προκειμένω στα μήλα-, πόσα λίτρα χρειάζεται ένα στρέμμα; Χρειάζεται εξήντα πέντε λίτρα. Πόσα αποδίδονται στους παραγωγούς; Αποδίδονται 4,3 ευρώ. Αυτό δεν εκτοξεύει το κόστος παραγωγής, μαζί φυσικά με όλα τα άλλα αγροεφόδια που χρειάζονται και έχουν φτάσει στα ύψη;

Πέρασε ένας χρόνος από το 2023 από τον παγετό. Δεν έχουν βγει τα πορίσματα ζημιάς. Για τον «Ντάνιελ» μπορεί να δόθηκε μία προτεραιότητα ενδεχομένως για να βγουν πορίσματα, αλλά γίνεται ένα μπέρδεμα τεράστιο, ποιοι ήταν, ποιοι δεν ήταν, πόσα στρέμματα καταστράφηκαν που δικαιούνται ενδεχομένως κάποιες αποζημιώσεις.

Κύριε Υπουργέ, είναι ξεκάθαρα τα πράγματα, το λένε και οι ίδιοι, κινητοποιούνται: Όσον αφορά την Αγιά με το κάστανο και ιδίως με το μήλο, έτσι όπως πήγε και φέτος και πέρσι και όλα τα προηγούμενα χρόνια, αλλά και έτσι όπως προδιαγράφεται η πορεία, θα μαραζώσει οικονομικά όλη αυτή η περιοχή. Έχουν τεράστια προβλήματα.

Σας βάλαμε συγκεκριμένα αιτήματα. Εμείς θέλουμε πράξεις στην κατεύθυνση της ενίσχυσης του εισοδήματος των μηλοπαραγωγών, όπως των καστανοπαραγωγών, όπως είπαμε προηγουμένως, για να μπορέσουν αυτοί οι άνθρωποι να μείνουν στον τόπο τους, γιατί αλλιώς θα το εγκαταλείψουν.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, ας κάνουμε μια μικρή σύγκριση με την κατάσταση στον Νομό Μαγνησίας που πράγματι έλαβε νωρίτερα προκαταβολή, μιας και το αναφέρατε και τώρα.

Στον Νομό Μαγνησίας δηλώθηκαν εννέα χιλιάδες τριακόσια πενήντα επτά στρέμματα μήλων, εκ των οποίων τα οκτώ χιλιάδες οκτακόσια εβδομήντα δύο στρέμματα είχαν ζημιές, οι οποίες επιδεινώθηκαν από το ανάγλυφο του εδάφους, τον τρόπο καλλιέργειας, τις κατολισθήσεις και την καταστροφή του οδικού δικτύου. Σε αυτά προστέθηκε και ισχυρή χαλαζόπτωση εκείνη την εποχή στο Δημοτικό Διαμέρισμα Ζαγοράς. Δεν είναι άδικο να εξισώνονται αυτές οι δύο περιπτώσεις;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν εξίσωσα τίποτα. Γιατί το επαναλαμβάνετε;

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Πέρα από αυτό, λέω ξανά ότι δεν υφίσταται καμμία διαφορά ως προς τις πληρωμές. Όλοι οι πληγέντες αποζημιώνονται από το ίδιο ad hoc πρόγραμμα με τον ίδιο τρόπο, με τις ίδιες τιμές, πάντοτε όμως με διαδικασίες και ελέγχους που εξασφαλίζουν τη δικαιοσύνη και την αξιοπιστία, πάντοτε με σεβασμό στον Έλληνα φορολογούμενο.

Σχετικά δε με τις αποζημιώσεις του 2023 για ζημιές πέρα από αυτές του «Ντάνιελ» υποβλήθηκαν συνολικά δεκαεπτά χιλιάδες εννιακόσιες εξήντα επτά δηλώσεις ζημιάς στη Λάρισα. Οι πληρωμές ξεκίνησαν στις 27-2-2024 και μέσα σε αυτή την εβδομάδα -αύριο συγκεκριμένα- θα γίνει μια μεγάλη πληρωμή ύψους 59,2 εκατομμυρίων ευρώ στο σύνολο της χώρας και από αυτά το εκτιμώμενο ποσό για τη Λάρισα ανέρχεται στα 12,5 εκατομμύρια ευρώ εκ των οποίων πλέον των 11 εκατομμυρίων ευρώ αφορούν τον παγετό, που είναι το θέμα για το οποίο θέλατε απάντηση. Μιλάμε για εξόφληση 100% του ποσού της υπολογιζόμενης αποζημίωσης και θυμίζουμε ότι καμία πληρωμή δεν μπορεί να γίνει πριν την ολοκλήρωση της επεξεργασίας του αρχείου ΟΣΔΕ, το οποίο ήταν διαθέσιμο στον ΕΛΓΑ μόλις τον Οκτώβριο του 2023 για διασταυρωτικό έλεγχο. Ακολούθως έπρεπε να συνταχθούν πορίσματα και τον Φεβρουάριο του 2024 είχαμε ήδη την πρώτη πληρωμή για τις ζημιές στο 2023. Αυτός ήταν ένας λόγος που υπήρχε αυτή η μικρή καθυστέρηση πληρωμών αποζημιώσεων του ΕΛΓΑ σε σχέση με τα προηγούμενα χρόνια. Απλώς σας θυμίζω ότι προ των κυβερνήσεων της Νέας Δημοκρατίας οι αποζημιώσεις εξοφλούνταν έως και δεκαεπτά μήνες μετά την εκδήλωση του φαινομένου της ζημιάς και μάλιστα σε τρεις δόσεις: 70%, 20% και 10%.

Και να μην αφήσω αναπάντητο το σημείο των συνδεδεμένων ενισχύσεων το οποίο χρησιμοποιείται συχνά ως εργαλείο πολιτικού καιροσκοπισμού -όχι από εσάς, από άλλους που απαντώ σε ερωτήσεις τους στη Βουλή. Ξέρετε πάρα πολύ καλά τι ισχύει -το αναφέρατε κιόλας- όπως το ξέρουν και οι παραγωγοί. Τα προτεινόμενα προς συνδεδεμένη ενίσχυση είναι εθνική απόφαση, αλλά η τελική έγκριση δίνεται από την Ευρωπαϊκή Επιτροπή, όπως και το αναφέρατε. Η χώρα μας πρότεινε τη συνέχιση της συνδεδεμένης των μήλων στη νέα προγραμματική περίοδο, αλλά η επιτροπή το απέρριψε και μόνο χάρη στη διαπραγμάτευσή μας και στην πίεση που ασκήσαμε πετύχαμε και εντάχθηκαν στο καθεστώς ορισμένες ποικιλίες ΠΟΠ και ΠΓΕ. Επομένως ο δρόμος είναι αυτός.

Η καλλιέργεια μήλων έχαιρε πάντοτε της στήριξης της Κυβέρνησής μας και όποτε κρίθηκε εφικτό και απαραίτητο ενισχύθηκε. Ας μην ξεχνάμε ότι τα 16,5 εκατομμύρια ευρώ δόθηκαν για την ενίσχυση των μήλων μέσα στο 2023 και από αυτά τα 2,8 εκατομμύρια ευρώ πήγαν στην ΠΕ Λάρισας.

Όσον αφορά την επιστροφή του ειδικού φόρου κατανάλωσης πετρελαίου σάς θυμίζω ότι η δική μας Κυβέρνηση ήταν αυτή που το επανέφερε και μάλιστα με απόφαση του Πρωθυπουργού θα δοθεί προκαταβολή εντός του Απριλίου και φυσικά θα είναι ένα μόνιμο μέτρο και καλούμε φορείς, κόμματα και παραγωγούς να αξιολογήσουμε τον τρόπο επιστροφής.

Κλείνοντας να πω ότι οι ζημιές του 2023 από παγετό θα πληρωθούν άμεσα και, όπως σας είπα, αύριο, 2 Απριλίου, εφάπαξ. Οι παραγωγοί των μήλων της Αγιάς που είχαν αποζημιώσιμα ποσοστά από τα φαινόμενα Σεπτεμβρίου έλαβαν προκαταβολή. Τόσο η προκαταβολή, όσο και η τελική εξόφλησή τους υπάγεται στον ίδιο μηχανισμό ad hoc προγράμματος, με τους ίδιους ακριβώς όρους, όπως και των υπολοίπων πληγέντων από τα ίδια φαινόμενα, και η εξόφλησή τους θα γίνει μέχρι 30 Ιουνίου του 2024.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου, τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα μία μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο της Λέρου.

Σάς καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Επίσης, να ανακοινώσω στο Σώμα ότι δεν θα συζητηθούν σήμερα κατόπιν συνεννόησης οι εξής επίκαιρες ερωτήσεις:

Η πρώτη με αριθμό 868/21-3-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Υποδομών και Μεταφορών με θέμα: «Κομβικής σημασίας η οδική σύνδεση Πλατυγιαλίου - Αγρινίου - Καρπενησίου - Λαμίας».

Η πέμπτη με αριθμό 866/21-3-2024 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Υποδομών και Μεταφορών με θέμα: «Τέσσερα χρόνια κυβερνητικής αδράνειας για τα μεγάλα έργα της Μεσσηνίας».

Η δέκατη τρίτη με αριθμό 872/21-3-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Εκτός εγκεκριμένου χρονοδιαγράμματος το έργο Νεάπολη - Άγιος Νικόλαος του Βόρειου Οδικού Άξονα Κρήτης (ΒΟΑΚ)».

Η δέκατη έκτη με αριθμό 873/21-3-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Τι προτίθεται να κάνει η Κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσσαράς και του νέου αεροδρομίου Καστελίου;».

Η όγδοη με αριθμό 860/19-3-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Ψηφιακής Διακυβέρνησηςμε θέμα: «Παράταση της προθεσμίας υποβολής εκπρόθεσμων δηλώσεων και αιτήσεων διόρθωσης στο Κτηματολόγιο και άνιση αντιμετώπιση των πολιτών της Περιφερειακής Ενότητας (ΠΕ) Δράμας».

Η ενδέκατη με αριθμό 861/19-3-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Παιδείας, Θρησκευμάτων και Αθλητισμού με θέμα: «Ανάκληση διαγραφής φοιτητή από ανώτατο εκπαιδευτικό ίδρυμα».

Η εικοστή με αριθμό 871/21-3-2024 επίκαιρη ερώτηση δεύτερου κύκλου του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Αγροτικής Ανάπτυξης και Τροφίμων με θέμα: «Σε αδιέξοδο οι επαγγελματίες αλιείς της λίμνης Πολυφύτου».

Η δέκατη με αριθμό 870/21-3-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας με θέμα: «Η κατάσταση και η λειτουργία του Κέντρου Κοινωνικής Πρόνοιας Περιφέρειας Κεντρικής Μακεδονίας, των παραρτημάτων και των δομών του προκαλούν ιδιαίτερη ανησυχία».

Η πρώτη με αριθμό 2436/5-1-2024 ερώτηση εκ του κύκλου αναφορών και ερωτήσεων της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Παιδείας, Θρησκευμάτων και Αθλητισμού με θέμα: «Κτηριακά προβλήματα θέτουν στον αέρα τη λειτουργία του 1ου και του 2ου Εργαστηρίου Ειδικής Επαγγελματικής Εκπαίδευσης και Κατάρτισης (ΕΕΕΕΚ), καθώς και του Ειδικού Δημοτικού Σχολείου για παιδιά με αυτισμό, στον Δήμο Πυλαίας - Χορτιάτη».

Η δεύτερη με αριθμό 2730/22-1-2024 ερώτηση του κύκλου αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού με θέμα: «Αναγκαία η αντιμετώπιση με μόνιμο τρόπο των ελλείψεων σε σχολικούς νοσηλευτές και σε ειδικό βοηθητικό προσωπικό για να πάψει κάθε σχολικό έτος η αγωνία και η ταλαιπωρία των οικογενειών με μαθήτριες και μαθητές με αναπηρία ή και με χρόνια πάθηση».

Η τρίτη με αριθμό 2744/22-1-2024 ερώτηση του κύκλου αναφορών και ερωτήσεων του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να μην προχωρήσει η προτεινόμενη συγχώνευση του 4ου και 5ου Γενικού Ενιαίου Λυκείου (ΓΕΛ) στο Δήμο Καλαμαριάς της Περιφερειακής Ενότητας (Π.Ε.) Θεσσαλονίκης».

Και τέλος, η τέταρτη με αριθμό 2917/30-1-2024 ερώτηση του κύκλου αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού με θέμα: «Θα εξεταστεί η αξιοποίηση της μεθόδου «sliding in» για τα παιδιά με επιλεκτική αλαλία;».

Θα συζητηθεί τώρα η δεύτερη με αριθμό 855/15-3-2024 επίκαιρη ερώτηση πρώτου κύκλου του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ.Σταύρου Μιχαηλίδη προς τον Υπουργό Υγείας, με θέμα: «Η δημόσια υγεία στη Χίο».

Κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κυρία Πρόεδρε.

Κύριε Υπουργέ, καλό μήνα.

Το Υπουργείο Υγείας, για να ξεκινήσω με μια παρατήρηση, δεν είχε απαντήσει σε τέσσερις ερωτήσεις. Τέσσερις δηλαδή έχουμε υποβάλει και δεν έχει απαντήσει σε καμμία μέχρι σήμερα. Κι εγώ προσωπικά χαίρομαι ιδιαίτερα για το ότι σήμερα εσείς ο ίδιος ήρθατε να απαντήσετε στην επίκαιρη ερώτηση.

Πρόσφατα λοιπόν ανακοινώθηκε ότι το Υπουργείο Υγείας, με την από 28-2-2024 απόφασή του, ενέκρινε να προκηρυχθούν μόνο τρεις θέσεις γιατρών για το Νοσοκομείο της Χίου, ήτοι μία θέση διευθυντή για το Τμήμα Επειγόντων Περιστατικών, μία Νευρολόγου επιμελητή Β΄ και μία Ψυχιάτρου Επιμελητή Β΄.

Το Υπουργείο Υγείας αγνοεί το γεγονός ότι το Γενικό Νοσοκομείο Χίου «Σκυλίτσειο» είναι υποστελεχωμένο και δεν μπορεί να ανταποκριθεί στις υποχρεώσεις του. Ως εκ τούτου διακυβεύεται το επίπεδο ιατρικής φροντίδας των κατοίκων του νησιού, ο αριθμός των οποίων πολλαπλασιάζεται τους καλοκαιρινούς μήνες.

Επιπρόσθετα και οι γιατροί ξεπερνούν τα όρια τους, προκειμένου να ανταπεξέλθουν στην τόσο πιεστική άσκηση του λειτουργήματός τους.

Το Ακτινολογικό Τμήμα είναι πλέον αδύνατον να ανταπεξέλθει στοιχειωδώς στις ανάγκες του νοσοκομείου, καθώς τους τελευταίους μήνες λειτουργεί μόνο με έναν ακτινολόγο. Χαρακτηριστικό της κατάστασης είναι ότι έχει δημιουργηθεί μια τεράστια λίστα αναμονής, ο δε ακτινοδιαγνωστικός έλεγχος διενεργείται εξ αποστάσεως σε ιδιωτικό ιατρικό κέντρο.

Στο Οφθαλμολογικό Τμήμα εξαντλήθηκαν τα ραντεβού για το έτος 2024 και η αναμονή για τα οφθαλμολογικά χειρουργεία ξεπερνά κατά πολύ το ένα έτος.

Επιπλέον, η αναμονή για το Καρδιολογικό Τμήμα φτάνει τους τέσσερις και πλέον μήνες. Η Ψυχιατρική Κλινική εξακολουθεί να μη λειτουργεί παρά το γεγονός ότι έχει στελεχωθεί πλήρως από νοσηλευτικό προσωπικό.

Το Τμήμα Επειγόντων Περιστατικών της Χίου, μοναδικό στο νησί, λειτουργεί είκοσι τέσσερις ώρες το εικοσιτετράωρο φυσικά με μόνο δύο γιατρούς, ενώ σύμφωνα με τον νόμο και την υπουργική απόφαση προβλέπονται επτά θέσεις ειδικευμένων γιατρών. Ο φόρτος εργασίας έχει καταστεί δυσβάσταχτος και ενδεικτικά αναφέρεται ότι από 1-1-2024 μέχρι σήμερα τα περιστατικά που ήλεγξε το Τμήμα Επειγόντων Περιστατικών αγγίζουν τις τέσσερις χιλιάδες -από δύο άτομα, τονίζω.

Τούτων δοθέντων, κύριε Υπουργέ, προκαλεί έκπληξη η πρόσφατη απόφαση του Υπουργείου Υγείας για προκήρυξη μόνο τριών θέσεων ειδικευμένων ιατρών του κλάδου ΕΣΥ για τη Χίο έναντι χιλίων εκατόν ογδόντα θέσεων ιατρικού προσωπικού που προβλέπονται από την 31-10-2023 απόφαση του Υπουργικού Συμβουλίου.

Τέλος, παρά τις επανειλημμένες ανακοινώσεις, ολοκληρώνεται η μελέτη και ξεκινάει η αποκατάσταση της παλαιάς Παθολογικής Κλινικής. Περί τούτου δεσμεύτηκε και η πολιτική ηγεσία, σε σχετική επίκαιρη ερώτησή μου από τον Οκτώβρη του ’23, εν τούτοις η εν λόγω Παθολογική Κλινική παραμένει ερείπιο για επτά χρόνια.

Ερωτάσθε, κύριε Υπουργέ: Δεδομένου ότι για το Γενικό Νοσοκομείο «Σκυλίτσειο» δεν προβλέφθηκε στην πρόσφατη απόφαση θέση ιατρού ακτινολόγου και προβλέφθηκε μόνο μία θέση ιατρού στο Τμήμα Επειγόντων Περιστατικών, ποια είναι η πρόταση του Υπουργείου Υγείας, ώστε το Γενικό Νοσοκομείο «Σκυλίτσειο» να καλύψει επαρκώς και με ασφάλεια τις σοβαρές ανάγκες του πληθυσμού που καλείται να φροντίσει υγειονομικά;

Ποιες είναι οι θέσεις σας στις προαναφερόμενες αναπάντητες ερωτήσεις, καθώς και στην αδυναμία επί επτά χρόνια να αποκατασταθεί η ερειπωμένη πρώην Παθολογική Κλινική;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υπουργός Υγείας κ. Άδωνις Γεωργιάδης.

Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κυρία Πρόεδρε. Καλό μήνα, κιόλας.

**ΠΡΟΕΔΡΕΥΟΥΣΑ (Όλγα Γεροβασίλη):** Καλό μήνα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ήθελα να ξεκινήσω λέγοντας στον αγαπητό συνάδελφο, τον κ. Μιχαηλίδη, ότι χαίρομαι πάρα πολύ που συναντιόμαστε σε αυτή την Αίθουσα.

**ΣΤΑΥΡΟΣ ΜΙΧΑΗΛΙΔΗΣ:** Κι εγώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είχα την τύχη να σας γνωρίζω πολλά χρόνια, από την εποχή που ήμουν Υπουργός Εμπορικής Ναυτιλίας στην κυβέρνηση Παπαδήμου. Και οφείλω να πω ότι πάντα πίστευα ότι άξιζε μια θέση στο Κοινοβούλιο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και υπό την έννοια αυτή είναι η πρώτη φορά που συναντιέμαι μαζί σας κοινοβουλευτικά, γι’ αυτό ήθελα να το πω.

Πάμε τώρα στην ερώτηση. Αφήνουμε τα ευχάριστα και πάμε λίγο στα δυσάρεστα.

Για την προκήρυξη θέσεων ιατρών κλάδου ΕΣΥ απαιτείται προηγούμενη έγκριση του Υπουργού Υγείας, κατά τα οριζόμενα στις διατάξεις του νόμου. Συγκεκριμένα, για το Γενικό Νοσοκομείο Χίου «Σκυλίτσειο» με την πρώτη έγκριση του έτους 2023, πέρσι δηλαδή, προκηρύχθηκαν δύο θέσεις ακτινολογίας με εμπειρία στον μαγνητικό τομογράφο, με βαθμό διευθυντή και Επιμελητή Α΄ αντιστοίχως, οι οποίες κατέστησαν άγονες. Με την τρίτη έγκριση του έτους 2023 προκηρύχθηκε εκ νέου μία θέση ακτινολογίας με εμπειρία στον μαγνητικό τομογράφο με βαθμό διευθυντού, η οποία επίσης κατέστη άγονη.

Με την υπ’ αριθμόν 32-10-2023 διαδικασία προκήρυξης χιλίων εκατόν ογδόντα θέσεων ειδικευμένων ιατρών κλάδου ΕΣΥ -που είναι η γενική έγκριση- είχαμε στην αρχή του 2024 προκήρυξη μιας θέσης για Τμήμα Επειγόντων Περιστατικών, μία θέση Επιμελητή Β΄ Ψυχιατρικής και μία θέση του Επιμελητού Β΄ Νευρολογίας, για τις οποίες η κατάθεση των δικαιολογητικών είναι τώρα. Στις 15 Μαρτίου ξεκίνησαν οι καταθέσεις, και είναι μέχρι σήμερα.

Πρέπει να γίνει σαφές ότι η απομάκρυνση της Παθολογικής από το κτήριο 1 του νοσοκομείου τον Ιούλιο του 2017, επιβλήθηκε, αποκαταστάθηκε. Δεν ήταν μια προγραμματισμένη κίνηση. Οι συνθήκες ήταν ιδιαιτέρως ακατάλληλες, καθώς είχε ήδη δρομολογηθεί η διαδικασία αποκατάστασης των κτηρίων 3 και 4 και ήταν δύσκολο τόσο από άποψη χρηματοδότησης αλλά και από τεχνική άποψη να υπάρχουν ταυτόχρονα δύο εργοτάξια μέσα στον χώρο του νοσοκομείου. Το 2019 έγινε ανάθεση σε μελετητική ομάδα μέσω δωρεάς ιδιώτου.

Πρέπει να συνυπολογίσουμε ότι ακολούθησε και η περίοδος της πανδημίας που όριζε άλλη προτεραιοποίηση, όπως δημιουργία θαλάμων νοσηλείας αρνητικής πίεσης, θαλάμων εντατικής αρνητικής πίεσης κ.λπ., και μάλιστα με μειωμένους ρυθμούς σε όλους τους τομείς τόσο του ιδιωτικού όσο και του δημοσίου τομέα.

Στην παρούσα φάση, σήμερα, έχουν γίνει όλες οι απαραίτητες ενέργειες για τον καθορισμό των νέων χρήσεων του κτηρίου με αλλεπάλληλες συσκέψεις με το προσωπικό του νοσοκομείου, ιατρικό, διοικητικό, τεχνικό. Ως τον Αύγουστο του 2023 κατατέθηκαν τα τελικά αρχιτεκτονικά σχέδια αλλά και ηλεκτρομηχανολογικά σχέδια και εκκρεμεί η σύνταξη των φύλλων δημοπράτησης των σχετικών διαγωνισμών. Παράλληλα ολοκληρώθηκαν οι απαιτούμενες συμπληρωματικές μελέτες και συγκεκριμένα η γεωτεχνική μελέτη και τα εργαστηριακά, τοιχοποιία τα οποία δεν συμπεριλαμβάνονται στην δωρεά του ιδιώτου. Καθώς το νοσοκομείο δεν διαθέτει αρχιτέκτονα, πολιτικό μηχανικό, ούτε μηχανολόγο-μηχανικό, αυτή η μελέτη παρουσιάστηκε στη Διεύθυνση Τεχνικών Ελέγχων της Περιφερειακής Ενότητας Χίου, η οποία και θα αναλάβει την επίβλεψη του έργου μέσω προγραμματικής σύμβασης με το νοσοκομείο για τυχόν παρατηρήσεις, βελτιώσεις πριν αποσταλεί προς έλεγχο στην Ενιαία Διεύθυνση Νομικών Υπηρεσιών της 2ης ΥΠΕ.

Άρα βρισκόμαστε ακριβώς στο σημείο όπου προσπαθούμε να υπογράψουμε μεταξύ της Περιφερειακής Ενότητας Χίου και της Υγειονομικής Περιφέρειας την προγραμματική σύμβαση για να γίνει αυτό το έργο.

Κουνάτε το χέρι γι’ αυτό. Δεν θα διαφωνήσω μαζί σας, αγαπητέ συνάδελφε. Ό,τι σας διάβασα είναι η απάντηση της υπηρεσίας προφανώς. Δεν έχω λόγο να αντιδικήσω μαζί σας επί των ρυθμών του δημοσίου. Αλλά θέλω να σας πω ότι σε κάθε μου προσπάθεια να εισαγάγω μεταρρυθμίσεις ιδιωτικού τομέα στο ΕΣΥ για να φύγουμε λίγο από τους ρυθμούς του δημοσίου, είστε πάντα απέναντι ως κόμμα. Άρα εάν δεν σας αρέσουν οι ρυθμοί του δημοσίου, πείτε μας καμμιά καλή ιδέα. Γιατί το δημόσιο έτσι λειτουργεί, αγαπητέ συνάδελφε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μιχαηλίδη, έχετε τον λόγο για τη δευτερολογία σας.

**ΣΤΑΥΡΟΣ ΜΙΧΑΗΛΙΔΗΣ:** Κατ’ αρχάς να ανταποδώσω τις αβροφροσύνες, κύριε Γεωργιάδη, ειλικρινώς.

Ακούστε, γνωρίζετε τις ιδιαίτερες δυσκολίες του συγκεκριμένου νησιού και λόγω μεγέθους και λόγω του ανάγλυφου και όλα αυτά τα πράγματα. Χαίρομαι που -το περίμενα εξάλλου- αναγνωρίζετε τα προβλήματα και τις ελλείψεις. Προτρέχω λίγο να πω ότι αν εσείς ήσαστε τα προηγούμενα χρόνια που επί επτά χρόνια περιμένει αυτό το κτήριο -που έχει καταρρεύσει- να επισκευαστεί, θα είχαν εξαφανιστεί όλοι αυτοί που προσπαθούν επί επτά χρόνια και δεν το έχουν επιτύχει. Αισιοδοξώ ότι αυτό που είπε ο Άδωνις Γεωργιάδης -και το έχω ακούσει δυο τρεις φορές σε αυτή την Αίθουσα- θα υλοποιηθεί. Άρα όσον αφορά την παλιά παθολογική, με ειλικρίνεια λέω ότι περιμένουμε θετικά αποτελέσματα.

Ελλείψεις γιατρών: Η Χίος, κύριε Υπουργέ, των πενήντα πέντε χιλιάδων, με ένα νοσοκομείο διακοσίων πενήντα ετών, με τόσο σοβαρά προβλήματα, με ένα ακτινολογικό που στην ουσία δεν υφίσταται, με ένα ΤΕΠ, τμήμα επειγόντων περιστατικών, όπου εργάζονται δύο άτομα για να κάνουν την πρωινή, την απογευματινή και όλες τις εφημερίες και με τον αριθμό των τριών χιλιάδων οκτακοσίων ενενήντα περιστατικών που έληξαν το πρώτο τρίμηνο του 2004, αντιλαμβάνεστε ότι ή θα πέσουν κάτω οι άνθρωποι που εργάζονται εκεί ή και οι δύο που έχουν μείνει, θα σηκωθούν να φύγουν και να κάνουμε προκήρυξη πάλι και για γιατρούς του ΤΕΠ.

Για το ακτινολογικό τα είπατε. Μου είπαν -δεν ξέρω αν είναι ακριβές το νούμερο- ότι πριν λίγες ημέρες το διοικητικό συμβούλιο του νοσοκομείου ενέκρινε ένα κονδύλι εκατοντάδων χιλιάδων ευρώ για να καλύψει με εξωτερική ανάθεση σε ακτινοδιαγνωστικά κέντρα της Αθήνας τις ανάγκες του. Εγώ πιστεύω ότι αυτά τα πολύ μεγάλα ποσά μπορούσαν να δοθούν ως κίνητρα, τα οποία ζητούν οι γιατροί. Και πρόσφατα είδα και το χαρτί που σας έστειλε ο Πανελλήνιος Ιατρικός Σύλλογος. Στις δυσπρόσιτες περιοχές, στα νησιά, να βρούμε έναν τρόπο και να καλύψουμε το στεγαστικό πρόβλημα, να τους δώσουμε κάποιες άδειες -μεταφέρω το χαρτί που διάβασα- για να κάνουν κάποιες εκπαιδεύσεις στο κέντρο και να τους ξεκουράζουμε λίγο στις εφημερίες. Σκεφτείτε να είσαι σε ένα χωριό στη βόρεια Χίο και δεν έχει εφημερία, πού θα πάει, τι θα κάνει;

Είναι άπειρα τα προβλήματα. Δεν συζητάμε για το μισθολογικό. Δεν χρειάζεται να σας το πω. Εσείς το γνωρίζετε.

Πέραν όμως τούτου, πάμε και λίγο στα θέματα της διαχείρισης. Όταν ένα νοσοκομείο αναθέτει επανειλημμένως με απευθείας αναθέσεις σε εργολάβους τον τελευταίο χρόνο περίπου 2 εκατομμύρια για την καθαριότητα, αντιλαμβάνεστε ότι δημιουργούνται ερωτηματικά για τη διαχείριση και κατά πόσο μπορούμε να εξοικονομήσουμε και χρήματα να τα διαθέσουμε για να καλύψουμε και να κάνουμε πιο ελκυστικές τις κενές ιατρικές θέσεις που υπάρχουν.

Όσον αφορά το Κέντρο Υγείας Χίου, τον καιρό του ΙΚΑ, κύριε Υπουργέ, φτιάχτηκε στο κέντρο της Χίου ένα φανταστικό κτήριο και κάλυπτε ανάγκες για εξωτερικά ιατρεία τριών χιλιάδων πεντακοσίων τετραγωνικών μέτρων. Τότε που ήταν μόνο το ΙΚΑ, είχε είκοσι έξι γιατρούς με διάφορες ειδικότητες. Σήμερα που είναι ΙΚΑ, το δημόσιο, οι συνταξιούχοι, οι ΝΑΤ, όλα αυτά, έχει τρεις γιατρούς στη σύνταξη και φεύγουν και αυτοί. Το θέτω υπ’ όψιν σας διότι είναι πραγματικά αμαρτία και σπατάλη πόρων να έχουμε τέτοιες περιουσίες, τέτοιες δυνατότητες και να μην μπορούμε να εξυπηρετήσουμε τον ασφαλισμένο. Και στην ουσία θα ελαφρώσουμε και λίγο το νοσοκομείο, τη δευτεροβάθμια ιατρική φροντίδα, που δεν μπορεί πια να αντεπεξέλθει.

Όσο αφορά το κτηριακό, το είπαμε και θα επανέλθω. Αφήνω για το τέλος -γιατί πέρασα και αρκετά τον χρόνο- την περιουσία. Ξέρετε η Χίος έχει μια παράδοση στην ευποιία. Και τα χρόνια που πέρασαν, έχουν δοθεί στο νοσοκομείο της Χίου εκατοντάδες ακίνητα πολύ μεγάλης αξίας είτε στον κάμπο της Χίου -που τον ξέρετε- είτε επαύλεις, διαμερίσματα ακόμη και στο κέντρο της Αθήνας, εδώ δίπλα μας κοντά. Όλα αυτά δεν έχουμε καταφέρει -με αυτό που είπατε, τη λογική του δημοσίου- να δούμε πώς θα τα αξιοποιήσουμε, όχι μόνο να δίνουν περισσότερα χρήματα για να καλύψουμε ανάγκες, αλλά και να μην απαξιώνονται. Διότι δεν είναι μόνο ότι απαξιώνονται και χάνουμε πόρους, δίνουμε και ένα λάθος μήνυμα στους διαθέτες ή στους εν δυνάμει διαθέτες. Σου λέει ότι εάν τα δώσω, θα πάνε άχρηστα αυτά τα πράγματα και δεν θα έχουν το αποτέλεσμα που χρειαζόμαστε.

Εδώ θέλω να τελειώσω αναφέροντας μόνο κύριε Υπουργέ -γιατί είμαι βέβαιος ότι τα γνωρίζετε πολύ καλά τα θέματα και περιμένουμε πολλά από εσάς- έναν πίνακα, όπου αναφέρει τις δυνατότητες του βιοχημικού εργαστηρίου. Ξεκίνησε το 2019 με 400.000 ευρώ και εξακόσιες εξήντα επτά χιλιάδες εξετάσεις. Και σήμερα το 2024 είναι με 300.000 ευρώ ενώ έχει πραγματοποιήσει επτακόσιες τριάντα μία χιλιάδες εξετάσεις. Και το άλλο που καταθέτω στα Πρακτικά -να τα δείτε γιατί εσείς δεν τα ξέρετε- είναι η εικόνα της παθολογικής.

Ευχαριστώ πολύ.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, είμαι αισιόδοξος ότι αυτή τη φορά τα έργα για την παθολογική θα γίνουν. Η προγραμματική συμφωνία με την περιφέρεια θα γίνει. Ο Περιφερειάρχης κ. Μουτζούρης, ο ίδιος μηχανικός, καταλαβαίνει την αξία του έργου και είμαι βέβαιος ότι θα βοηθήσει και ο ίδιος προσωπικά να γίνει αυτό. Προσδοκώ σε μια πολύ καλή συνεργασία μαζί του γι’ αυτό το έργο. Και θα παρακολουθούμε μαζί την εξέλιξή του τους επόμενους μήνες. Όταν είμαστε έτοιμοι να υπογράψουμε, θα ενημερώσω και τους Βουλευτές Χίου, προφανώς, για να είναι παρόντες και να ξέρουν ακριβώς πώς πηγαίνει αυτό το έργο.

Όσον αφορά τα κίνητρα για τους γιατρούς στις άγονες περιοχές, είμαι ήδη σε συζήτηση με τον Πανελλήνιο Ιατρικό Σύλλογο, για να δούμε αν μπορούμε να αναμορφώσουμε τον νόμο και να βάλουμε περισσότερα κίνητρα.

Δεν είναι όλα στο Υπουργείο Υγείας. Παραδείγματος χάριν, δαπάνες, κύριε Λιβάνιε, των δήμων για τη διαμονή και τη στέγαση των γιατρών είναι στην αρμοδιότητα του Υπουργείου Εσωτερικών.

Εγώ εισηγούμαι ενθέρμως αυτή η διάταξη να επεκταθεί και να γίνει πολύ πιο ανοιχτή. Διότι πράγματι με την εξέλιξη των ενοικίων στα νησιά, ο μισθός ενός γιατρού στο Εθνικό Σύστημα Υγείας γίνεται ακόμα περισσότερο ασύμφορος και άρα δημιουργεί ακόμα μεγαλύτερο αντικίνητρο για να δεχθεί κάποιος να πάει. Και δεν είναι πια μόνο τα μικρά και τα άγονα νησιά, αλλά είναι και τα μεγάλα νησιά και τα γνωστά νησιά που έχουν το ίδιο ακριβώς πρόβλημα. Άρα εκεί πρέπει να κάνουμε μια συζήτηση διυπουργική και ξεκινάμε να την κάνουμε.

Όσον αφορά τη γενικότερη κατάσταση του ΕΣΥ, οφείλω να σας πω ότι όλες οι μεταρρυθμίσεις -αυτό θα συζητήσουμε σε λίγο στην αρμόδια επιτροπή επάνω- έχουν ως κεντρικό στόχο να γίνει η θέση του λειτουργού του ΕΣΥ περισσότερο ελκυστική. Εάν γίνει περισσότερο ελκυστική, οι διαγωνισμοί που προκηρύσσουμε, που είναι άγονοι, δεν θα είναι άγονοι. Εάν παραμείνει όπως είναι σήμερα, θα είναι συνεχώς άγονοι.

Όπως καταλαβαίνετε, εγώ, όσο καλές προθέσεις και να έχω, να έρθω να προσφέρω τις ιατρικές μου γνώσεις, που δεν έχω, ως υπηρετών στο Νοσοκομείο της Χίου δεν γίνεται. Πρέπει να πάνε γιατροί.

Όπως σας είπα, τέσσερις διαδοχικοί διαγωνισμοί έχουν βγει άγονοι για τη Χίο. Δηλαδή, οι πιστώσεις υπάρχουν, οι θέσεις εγκρίνονται από το Υπουργείο Εσωτερικών, οι διαδικασίες προκηρύσσονται, αλλά κανένας δεν πηγαίνει. Άρα πρέπει να ασχοληθούμε με το πραγματικό πρόβλημα: Γιατί δεν πηγαίνουν;

Καλώ τις πολιτικές δυνάμεις να αφήσουμε τις υποκρισίες του παρελθόντος και να μιλήσουμε σοβαρά για το γιατί δεν πηγαίνουν. Γιατί μέχρι στιγμής η μόνη πρόταση που έχω ακούσει είναι «διπλασιάστε τους μισθούς τους». Λες και αν μπορούσα εγώ να διπλασιάσω τους μισθούς τους, δεν θα τους διπλασίαζα, θα περίμενα να μου το πει η Αντιπολίτευση. Αν έχετε καμμιά άλλη ιδέα, εκτός από το να διπλασιάσουμε τους μισθούς τους, γιατί λεφτά για να διπλασιάσουμε τους μισθούς τους δεν έχουμε, ευχαρίστως να την ακούσω.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η τρίτη με αριθμό 877/22-3-2024 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας, με θέμα: «Σε κίνδυνο η ποιότητα ζωής, η ίδια η ζωή των παιδιών / ενηλίκων με μεσογειακή αναιμία εξαιτίας της υπομετάγγισης».

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Κύριε Υπουργέ, γνωρίζετε ότι πανελλαδικά υπάρχουν γύρω στους δυόμισι χιλιάδες πάσχοντες από μεσογειακή αναιμία και ότι στο συγκεκριμένο νοσοκομείο για το οποίο γίνεται και η ερώτηση, το Παίδων «Αγία Σοφία», εξυπηρετούνται περίπου οκτακόσιοι πάσχοντες. Αντίστοιχα, μονάδες μεσογειακής αναιμίας υπάρχουν και σε ορισμένες μεγάλες πόλεις της χώρας. Φυσικά, εδώ υπάρχουν και τα ζητήματα των πασχόντων από τη μεσογειακή αναιμία από την επαρχία και τη νησιωτική χώρα, που εξαναγκάζονται να κάνουν ολόκληρα ταξίδια προκειμένου να προσεγγίσουν αυτές τις μονάδες μεσογειακής αναιμίας.

Η μετάγγιση αποτελεί τη βασική θεραπεία της νόσου. Ωστόσο, οι διαχρονικές ελλείψεις σε αίμα και κατά συνέπεια η υπομετάγγιση αυτών των ασθενών έχει σοβαρές επιπτώσεις στην ποιότητα της καθημερινότητάς τους, αλλά ταυτόχρονα θέτει σε κίνδυνο και την ίδια τους τη ζωή.

Το πρόβλημα της έλλειψης αίματος είναι διαχρονικό. Οι λύσεις που δίνονται κατά καιρούς είναι προσωρινές και χωρίς μόνιμο χαρακτήρα. Είναι λύσεις που δεν αντιμετωπίζουν στην ουσία την ανεπαρκή στελέχωση των αιμοδοσιών των νοσοκομείων και το περιορισμένο τους ωράριο. Οι κινητές μονάδες παραμένουν ανεπαρκείς, χωρίς έτσι να μπορούν να εξασφαλιστούν αιμοδότες από απομακρυσμένες περιοχές. Επίσης, ελλιπείς παραμένουν και οι καμπάνιες εξοικείωσης και ενημέρωσης του πληθυσμού για την αξία της αιμοδοσίας, σε συνδυασμό με υποχρεωτικά μέτρα διευκόλυνσης των εργαζομένων ιδιαίτερα στον ιδιωτικό τομέα, ώστε να αιμοδοτούν.

Φυσικά, στα προβλήματα αυτά επιδρά και η αδυναμία του Εθνικού Κέντρου Αιμοδοσίας, του ΕΚΕΑ, να ανταποκριθεί στην αποστολή του λόγω της υποχρηματοδότησης και των ελλείψεων προσωπικού. Αποτέλεσμα, να καθυστερούν οι έλεγχοι και τα προγράμματα των μαζικών αιμοδοσιών και να υπάρχει δυσλειτουργία στην κεντρική διαχείριση αίματος. Συνολικότερα, επιδρά η έλλειψη από τη μεριά του κράτους ενός κεντρικού σχεδιασμού εξασφάλισης αίματος, με βάση τις καταγεγραμμένες ανάγκες του πληθυσμού.

Κατόπιν τούτου, ερωτάται ο Υπουργός, κυρία Πρόεδρε, τι μέτρα θα λάβει για να αντιμετωπιστούν τα προβλήματα των υπομεταγγίσεων και γενικότερα των μεταγγίσεων:

Πρώτον, σε ό,τι αφορά την αποφασιστική χρηματοδότηση και ενίσχυση με το απαραίτητο μόνιμο προσωπικό και για τον αναγκαίο ιατροτεχνολογικό εξοπλισμό των αιμοδοσιών των μονάδων μεσογειακής αναιμίας και γενικότερα των νοσοκομείων, για να μπορέσουν να στηριχθούν με ασφάλεια οι πάσχοντες από μεσογειακή αναιμία, ώστε να μπορούν να απολαμβάνουν ποιότητα ζωής.

Δεύτερον, σε ό,τι αφορά την αποφασιστική χρηματοδότηση και ενίσχυση με όλο το απαραίτητο προσωπικό και μέσα του ΕΚΕΑ, ώστε να μπορεί να ανταποκριθεί με πληρότητα στην αποστολή του, στην ασφαλή συλλογή, τον έλεγχο, την επεξεργασία, την αποθήκευση και τη διανομή αίματος, αλλά και των συστατικών αυτού.

**ΠΡΟΕΔΡΕΥΟΥΣΑ (Όλγα Γεροβασίλη):** ΚύριεΥπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κυρία Αντιπρόεδρε.

Κατ’ αρχάς, θα καταθέσω στα Πρακτικά το παράρτημα, όπως μου το έχει δώσει η υπηρεσία, με όλο το υπηρετούν προσωπικό της μονάδας αιμοδοσίας των διαφόρων νοσοκομείων, για να μην τα διαβάσω -δεν έχει νόημα, είναι πάρα πολλά, ώστε να ξέρετε ακριβώς τι προβλέπουν τα οργανογράμματα και τι συμβαίνει.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως προς το γενικό ζήτημα -θα έρθω μετά σε ένα-δύο ειδικά, τα οποία θέτετε στην ερώτησή σας-, υπάρχει στη διεθνή βιβλιογραφία για το θέμα διαχείρισης του αίματος μια φράση που λέγεται «το ελληνικό παράδοξο».

Ποιο είναι το ελληνικό παράδοξο; Μελετάται επιστημονικά διεθνώς. Έχουμε πολύ μεγάλη εθελοντική αιμοδοσία στην Ελλάδα. Ποσοστιαία για τον πληθυσμό μας έχουμε τη μεγαλύτερη συλλογή αίματος από εθελοντές σε όλον τον πλανήτη Γη. Είμαστε πρώτοι στον κόσμο σε αιμοδοσία οι Έλληνες. Πρώτοι στον κόσμο! Η νούμερο ένα χώρα σε εθελοντική αιμοδοσία αναλογικά με τον πληθυσμό μας είναι η Ελλάδα. Συλλέγουμε τον χρόνο περισσότερες φιάλες αίματος απ’ όσες χρειαζόμαστε. Και ενώ συμβαίνουν αυτά, αναγκαζόμαστε να εισάγουμε κάθε χρόνο δεκάδες χιλιάδες φιάλες αίματος. Αυτό είναι το ελληνικό παράδοξο.

Πώς γίνεται μια χώρα να έχει τον υψηλότερο ρυθμό εθελοντικής αιμοδοσίας στον πλανήτη, να καταφέρνει να συλλέγει τις περισσότερες φιάλες αίματος αναλογικά με τον πληθυσμό της στον πλανήτη, οι φιάλες που συλλέγει να είναι περισσότερες απ’ αυτές που χρειάζεται και τελικά να αναγκάζεται να εισάγει;

Έχω βαλθεί να λύσω το ελληνικό παράδοξο και τις επόμενες μέρες θα παρουσιάσουμε με τον κ. Θεμιστοκλέους ένα νέο σχέδιο, σύμφωνα με το οποίο το ΕΚΕΑ θα έχει ρόλο κεντρικής διαχείρισης στη διάθεση των φιαλών αίματος. Διότι η απάντηση στον γρίφο είναι ότι πάρα πολλές φιάλες αίματος που συλλέγονται στα διάφορα νοσοκομεία δεν χρησιμοποιούνται και τις πετάμε, ενώ αλλού τις χρειαζόμαστε.

Δεν θα πω περισσότερα, γιατί θα κάνουμε συνολική παρουσίαση. Γιατί το θέμα που θέτετε είναι πραγματικό και ειδικά οι άνθρωποι με μεσογειακή αναιμία, τους οποίους έχω συναντήσει δύο φορές, και την ομοσπονδία και τις ενώσεις τους, μου το έχουν θέσει, έχουν δίκιο και το ερώτημα είναι σωστό.

Θα πω μόνο ένα πράγμα, για να μην το αφήσω αναπάντητο. Δεν υπάρχει εξαναγκασμός στους συγγενείς για να δώσουν αίμα. Υπάρχει ευγενική σύσταση πράγματι, αλλά όχι εξαναγκασμός. Εάν μας λείπουν φιάλες αίματος, φέρνουμε φιάλες από το εξωτερικό. Όμως, όπως παρουσιάζεται ότι έχουμε θέμα εξαναγκασμού, όχι δεν υπάρχει ζήτημα εξαναγκασμού.

Για τα υπόλοιπα θα μιλήσω στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Λαμπρούλη, έχετε τα επόμενα τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Κύριε Υπουργέ, όντως εγώ δεν έχω κανέναν λόγο…

Δεν το έχω κοιτάξει, για να σας πω την αλήθεια.

Ούτως ή άλλως, ως χώρα είχαμε υψηλά ποσοστά αιμοδοτών χάρη σε όλες αυτές τις προσπάθειες διαχρονικά που γίνονται από τους τοπικούς φορείς, από τα νοσοκομεία, από τις αιμοδοσίες. Γιατί υπήρχαν και πρωτοπόροι στην αιμοδοσία γιατροί, οι οποίοι συνέβαλαν τα μάλα σε αυτή την κατεύθυνση. Όμως, το παράδοξο παραμένει και το πρόβλημα οξύνεται σε ό,τι αφορά την υπομετάγγιση των ασθενών με μεσογειακή αναιμία.

Φυσικά δεν είναι κεραυνός εν αιθρία. Οφείλεται, πέρα από τις ελλείψεις αίματος κατά περιόδους, στο ότι δεν έχει αναπτυχθεί με αποκλειστική χρηματοδότηση από τον κρατικό προϋπολογισμό ο απαιτούμενος αριθμός υποδομών, μονάδων αιμοδοσίας, τμημάτων μεσογειακής αναιμίας, για να καλύπτει το σύνολο των αναγκών πανελλαδικά, γιατί ακόμα και τα υπάρχοντα τμήματα παραμένουν βαριά υποστελεχωμένα με κατάκοπο προσωπικό.

Και, φυσικά, οι ευθύνες που απορρέουν από τις ελλείψεις του συστήματος σε ό,τι αφορά πιο στενά στο ζήτημα των μεταγγίσεων μεταφέρονται στους ασθενείς και στους συγγενείς τους.

Αυτό που είπατε ότι τους εξαναγκάζουν μπορεί να ακούγεται όντως ως λέξη βαριά ενδεχομένως ή να έχει μια ηθική βαριά σημειολογία, όμως, κύριε Υπουργέ, αυτό γίνεται. Όταν δεν έχεις αίμα και έχεις το παιδί σου ή τον άνθρωπό σου που πάσχει, τι θα κάνεις; Δεν σε εξαναγκάζουν να τρέχεις, να παρακαλάς, να βρεις, μέχρι και να πληρώσεις;

Δεν τα ξέρετε αυτά; Τα ξέρετε.

Εγώ δεν το λέω αυτό για να αντιπαρατεθούμε σε αυτό, αλλά το λένε οι ίδιοι. Εφόσον έχετε βρεθεί και με τους συλλόγους των μεταγγιζόμενων πασχόντων από μεσογειακή αναιμία, νομίζω πως σας τα έχουν θέσει και τα ξέρετε.

Επίσης, αναφορικά με το προσωπικό πιο συγκεκριμένα στο «Αγία Σοφία», έχουν μείνει τέσσερις γιατροί. Δεν ξέρω αν στο μεσοδιάστημα που μεσολάβησε μπορεί να μπήκε κανένας επικουρικός, αλλά είναι επιφορτισμένοι αυτοί οι τέσσερις συνάδελφοι με τις ανάγκες για τις εξωτερικές αιμοληψίες, για αιμοληψίες στην αίθουσα του νοσοκομείου, για το εργαστηριακό κομμάτι του τμήματος. Αντίστοιχη είναι και η υποστελέχωση στο Τμήμα Μεσογειακής Αναιμίας με το λιγοστό προσωπικό που έχει που κάνει μαραθώνιους στην ουσία για να ανταποκριθεί στις περισσότερες από ογδόντα μεταγγίσεις την ημέρα.

Και επανέρχομαι πάλι στο ζήτημα των υπομεταγγίσεων. Ανεξάρτητα του αν υπάρχει ή δεν υπάρχει επάρκεια αίματος, υπάρχει υπομετάγγιση. Είναι χρόνιο ζήτημα αυτό. Μιλάμε ότι οι ασθένειες βρίσκονται στο όριο. Βιώνουν μια ζωή στο όριο. Και δεν το λέω τώρα για να υπερθεματίσω. Είναι έτσι. Αυτή η κατάσταση είναι. Δεν μπορεί να φεύγει ο άλλος με αιματοκρίτη 28 και 29 μετά από μετάγγιση. Δεν μπορεί η μετάγγιση να γίνεται με μία φιάλη -λέω ένα παράδειγμα- ενώ έπρεπε να γίνουν δύο ανά δεκαπενθήμερο και ακριβώς τις μέρες τις συγκεκριμένες. Όλα αυτά επιφέρουν τεράστιες βλάβες στον οργανισμό και φυσικά σε μικρότερα παιδιά έχει αντανάκλαση στην ανάπτυξή τους και στην ίδια ενδεχομένως την πορεία ανάπτυξης ενδεχόμενων ασθενειών.

Άρα, λοιπόν, επανέρχομαι σε αυτό και σε αυτά τα ερωτήματα που βάζουμε. Πέραν της στελέχωσης ή του αντίστοιχου εξοπλισμού, εμείς λέμε ότι θα πρέπει να καλυφθούν και τα αναλώσιμα, ειδικά στους ανασφάλιστους, που είναι για την αποσιδήρωση. Είναι κόστη αυτά που δεν μπορούν να τα σηκώσουν. Φυσικά χρειάζονται και άμεσες προσλήψεις προσωπικού για τα νοσοκομεία σε όλες τις περιοχές της χώρας που υπάρχουν αντίστοιχες μονάδες μεσογειακής αναιμίας.

Και, φυσικά, πρέπει να υπάρξει και η αύξηση της χρηματοδότησης των νοσοκομείων, εν προκειμένω του «Αγία Σοφία» αλλά και όλων των νοσοκομείων, στο ύψος των αναγκών για να καλύπτονται οι ανάγκες του νοσοκομείου ή των νοσοκομείων γενικότερα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Υγείας για τη δευτερολογία του.

Ορίστε, κύριε Γεωργιάδη, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ξεκινήσω από το τελευταίο.

Είπε ο κ. Λαμπρούλης, ο αγαπητός κύριος συνάδελφος, για την αύξηση της χρηματοδότησης των νοσοκομείων για να ανταποκρίνονται στις ανάγκες.

Έφυγα από το Υπουργείο Υγείας, κυρίες και κύριοι συνάδελφοι, τον Ιούνιο του 2014. Ο ετήσιος προϋπολογισμός όλων των νοσοκομείων του Εθνικού Συστήματος Υγείας, εξαιρουμένης της μισθοδοσίας, ήταν 1.400.000.000 ευρώ. Ήρθα στο ίδιο Υπουργείο δέκα χρόνια μετά. Τα νοσοκομεία είναι τα ίδια. Δεν έχουμε χτίσει καινούργια νοσοκομεία. Αυτά είναι. Ο ετήσιος προϋπολογισμός των νοσοκομείων, εξαιρουμένης της μισθοδοσίας, είναι 3.000.000.000 ευρώ, δηλαδή 100% πάνω. Ο μεσολαβήσας πληθωρισμός δεν είναι ούτε το 25%. Άρα έχουμε 75% καθαρή αύξηση δαπάνης τη δεκαετία σε ετήσια βάση.

Ακούστε, το να λέμε να δώσουμε λεφτά στα νοσοκομεία ωραίο είναι. Πόσα λεφτά και από πού; Στο σύστημα υγείας, να ξέρετε, όσα λεφτά και να βάλεις, θα χρειαστείς και άλλα. Δεν υπάρχει τρόπος, ούτε υπάρχει σύστημα υγείας στον κόσμο που λέει «Έχω αρκετά λεφτά, δεν θέλω άλλα, πάρτε μερικά πίσω». Δεν ξέρω εγώ κανένα.

Άρα μια τέτοια απλή λύση δεν υπάρχει. Εγώ το ακούω σαν να λέμε κοινοτοπία. Αν μου πείτε ότι από τα νοσοκομεία λείπουν τόσα εκατομμύρια, με εξοικονόμηση μένουν τόσα εκατομμύρια και φόρους να βάλετε εκεί έχουμε τόσα εκατομμύρια, να κάνω σοβαρή συζήτηση και με το ΚΚΕ. Καμμία αντίρρηση, να τα βάλουμε κάτω με χαρτί και με μολύβι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Άμα βάλετε κάτω τις ανάγκες, θα δείτε και τα ποσά που χρειάζονται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό θα έχει πολύ μεγάλο ενδιαφέρον, διότι σε αυτή την ενδιαφέρουσα συζήτηση θα έπρεπε και οι δυνάμεις της Αντιπολιτεύσεως να πάρουν και δυσάρεστες αποφάσεις. Αλλιώς, βάλτε παραπάνω λεφτά, δηλαδή να είμαστε όλοι πολύ ευχαριστημένοι. Αυτό δεν λέει απολύτως τίποτα.

Θα κλείσω μόνο με τη συζήτηση για το «Αγία Σοφία» και την υποστελέχωση. Η υφιστάμενη στελέχωση του Γενικού Παιδιατρικού Νοσοκομείου «Αγία Σοφία» είναι η εξής: Λειτουργούν δύο ειδικά τμήματα μεσογειακής αναιμίας. Το μεν πρώτο στην Α΄ Παιδιατρική Κλινική στο οποίο υπηρετούν τέσσερις παιδίατροι και το δεύτερο στη Μονάδα Μεσογειακής Αναιμίας ΕΣΥ, στο οποίο υπηρετούν τρεις παιδίατροι. Περαιτέρω υπηρετούν δεκαοκτώ νοσηλευτές των κατηγοριών ΤΕ και ΔΕ, καθώς και σειρά ειδικοτήτων που πλαισιώνουν τα ανωτέρω τμήματα, όπως τεχνολόγοι ιατρικών και βιολογικών εργαστηρίων, διοικητικό προσωπικό, κ.λπ..

Κι επειδή είπατε ότι έχει μείνει ένας γιατρός, κύριε Αντιπρόεδρε, το ποσοστό κάλυψης των οργανικών θέσεων ιατρικού προσωπικού παιδιατρικής στα δύο κέντρα αιμοδοσίας είναι 126%, δηλαδή 26% πάνω από το οργανόγραμμα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το οργανόγραμμα, επειδή ήσασταν και Υπουργός τότε, προέκυψε ότι είναι το κουτσουρεμένο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είστε Αντιπρόεδρος. Δεν κάνει να διακόπτετε τη διαδικασία, γιατί ξέρετε ότι δεν προβλέπεται. Εγώ δεν έχω αντίρρηση, αν το επιτρέψει η Πρόεδρος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Έτσι έβγαζαν τα νοσοκομεία με το πετσόκομμα…

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Λαμπρούλη. Αυτά είναι και στην επόμενη ερώτηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είπατε ότι υπηρετεί ένας γιατρός. Δεν υπηρετεί ένας γιατρός. Το ποσοστό κάλυψης των οργανικών θέσεων ιατρικού προσωπικού είναι 126%. Το ποσοστό κάλυψης των οργανικών θέσεων νοσηλευτικού προσωπικού είναι 73%.

Γιατί, όμως, είμαστε λιγότεροι στο νοσηλευτικό; Πάλι βλέπω τον κ. Λιβάνιο εδώ και του έχω μεγάλη αδυναμία πραγματική.

Κύριε Υπουργέ, περιμένω να έρθουν νοσηλευτές από το ΑΣΕΠ με την 7/Κ πριν από δυόμισι χρόνια και ακόμα δεν έχουν έρθει. Με συγχωρείτε πάρα πολύ, αλλά εγώ θέλω να έρθουν νοσηλευτές στα νοσοκομεία. Δεν ξέρω τι θα κάνετε, εγώ τους περιμένω πάντως.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Την ερώτηση την έκανε το ΚΚΕ, όχι ο κ. Λιβάνιος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λέω κι εγώ τον πόνο μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, δεν μπορώ να υποχρεωθώ να απαντούν δύο Υπουργοί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Οι νοσηλευτές έχουν εγκριθεί, οι πιστώσεις έχουν εγκριθεί, νοσηλευτές ψάχνει ο Υπουργός Υγείας και νοσηλευτές δεν βρίσκει! Πρέπει να βρούμε μία άκρη εδώ, δεν γίνεται!

Και, βεβαίως, το ποσοστό κάλυψης του λοιπού προσωπικού είναι 45%.

Άρα δεν είναι τα πράγματα ιδανικά, δεν είναι και τόσο τραγικά όσο παρουσιάζονται.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η ένατη με αριθμό 878/22-3-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας, με θέμα: «Για την ασφαλή και απρόσκοπτη λειτουργία των Νοσοκομείων, του Κέντρου Υγείας, των Περιφερειακών Ιατρείων και του ΕΚΑΒ της Περιφερειακής Ενότητας (Π.Ε.) Λασιθίου Κρήτης».

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, η κατάσταση στα νοσοκομεία και στην πρωτοβάθμια φροντίδα υγείας στον Νομό Λασιθίου έχει χειροτερέψει και φτάνει σε οριακά επίπεδα, με ευθύνη προφανώς της Κυβέρνησης και ως αποτέλεσμα της στρατηγικής της εμπορευματοποίησης της υγείας.

Την περασμένη Πέμπτη έγινε ένα δυναμικό πανλασιθιώτικο συλλαλητήριο και χιλιάδες Λασιθιώτες έστειλαν στην Κυβέρνηση ένα δυνατό ξεκάθαρο μήνυμα υπεράσπισης της υγείας του λαού, με την άμεση στελέχωση όλων των νοσοκομείων για αποκλειστικά δημόσια δωρεάν υγεία για όλους, χωρίς όρους και προϋποθέσεις, για υγεία δημόσιο κοινωνικό αγαθό και όχι εμπόρευμα.

Θα καταθέσω και στα Πρακτικά το ψήφισμα των Συντονιστικών επιτροπών αγώνα και τον κατάλογο των εκατόν πενήντα δύο φορέων του Νομού Λασιθίου που το συνυπογράφουν.

Όλα τα νοσοκομεία, Αγίου Νικολάου, Ιεράπετρας, Σητείας και Νεάπολης, το Κέντρο Υγείας Οροπεδίου, τα περιφερειακά ιατρεία, το ΕΚΑΒ, είναι υποστελεχωμένα από ιατρικό, νοσηλευτικό, διοικητικό, τεχνικό και άλλο προσωπικό. Για την τελευταία προκήρυξη δεκαοκτώ θέσεων μόνιμων γιατρών στα νοσοκομεία του Λασιθίου έγιναν μόλις επτά αιτήσεις. Οι γιατροί αρνούνται να εργαστούν με μισθούς καθηλωμένους, μέσα σε δύσκολες συνθήκες λόγω ελλείψεων υγειονομικών σε όλες τις ειδικότητες, χωρίς τον αναγκαίο εξοπλισμό, σε προβληματικές κτιριακές εγκαταστάσεις.

Στον Άγιο Νικόλαο είναι υποστελεχωμένα το αναισθησιολογικό, με υπολειτουργία του χειρουργικού τομέα και ορατό το ενδεχόμενο αναστολής των τακτικών χειρουργείων, όπως έγινε και πρόσφατα μάλιστα. Υποστελεχωμένες είναι η καρδιολογική, η παθολογική κλινική, η ΜΕΘ, η ουρολογική, η ΩΡΛ, η ογκολογική, η δερματολογική, η γαστρεντερολογική. Έχουν μόνο έναν γιατρό. Δεν υπάρχει νευρολόγος και ψυχίατρος. Φανταστείτε τώρα τι νοσοκομείο, ε; Στα ΤΕΠ υπάρχει μόνο ένας ειδικευόμενος γιατρός και μετακινούνται γενικοί γιατροί από το κέντρο υγείας από τη Νεάπολη για να βγαίνουν οι εφημερίες.

Μετά το κλείσιμο της ιδιωτικής μονάδας τεχνητού νεφρού, οι είκοσι έξι από τους σαράντα νεφροπαθείς απορροφήθηκαν από τη μονάδα τεχνητού νεφρού του Νοσοκομείου Αγίου Νικολάου, με αποτέλεσμα τον διπλασιασμό των νεφροπαθών χωρίς την αντίστοιχη ενίσχυση της κλινικής σε γιατρούς και νοσηλευτές.

Στην Ιεράπετρα η παθολογική κλινική υπολειτουργεί. Οι εφημερίες γίνονται στα όρια της ασφάλειας των ασθενών. Με τις ίδιες επικίνδυνες συνθήκες για ασθενείς και γιατρούς γίνονται οι εφημερίες των ΤΕΠ, όπου εφημερεύει μόνο ένας γιατρός υπαίθρου χωρίς ειδικότητα.

Στη Σητεία η παιδιατρική κλινική υπολειτουργεί με έναν παιδίατρο που έρχεται από άλλο νοσοκομείο. Το ίδιο η παθολογική με έναν παθολόγο που δεν μπορεί να καλύψει τις εφημερίες. Το αναισθησιολογικό παραμένει με έναν αναισθησιολόγο, το ακτινολογικό με έναν ακτινολόγο και η καρδιολογική κλινική έχει παραμείνει με δύο ειδικευμένους καρδιολόγους.

Τα παραπάνω προφανώς δυσχεραίνουν τη λειτουργία και των υπόλοιπων κλινικών, χειρουργικής, ορθοπεδικής, μαιευτικής, και κάνουν αδύνατη τη μηνιαία κάλυψη των εφημεριών, όπως και τη νοσηλεία ασθενών στην παθολογική και παιδιατρική κλινική, με συνέπειες για τους ίδιους τους Σητειακούς.

Τα ίδια ακριβώς προβλήματα αντιμετωπίζει και το Νοσοκομείο Νεάπολης, όπως και το Κέντρο Υγείας Οροπεδίου. Το ίδιο φυσικά τα περιφερειακά ιατρεία, που υπολειτουργούν λόγω των αποσπάσεων γιατρών για την κάλυψη αναγκών των νοσοκομείων και των κενών θέσεων γιατρών υπαίθρου, με πολύ χαρακτηριστικά παραδείγματα την Ιεράπετρα, όπου ήδη τα Περιφερειακά Ιατρεία Ανατολής, Μαλλών, Χριστού, Μεταξοχωρίου και Στομίου Ιεράπετρας είναι χωρίς αγροτικό γιατρό και οι ασθενείς μεταφέρονται στο νοσοκομείο της πόλης για εξετάσεις και συνταγογραφήσεις.

Σας ρωτάμε, λοιπόν, κύριε Υπουργέ, ποια είναι τα μέτρα που προτίθεται να πάρει η Κυβέρνηση για τη στελέχωση όλων των νοσοκομείων, του κέντρου υγείας, των περιφερειακών ιατρείων και του ΕΚΑΒ Λασιθίου, με ταυτόχρονη προκήρυξη όλων των κενών οργανικών θέσεων με το απαραίτητο μόνιμο υγειονομικό και λοιπό προσωπικό όλων των κλάδων και ειδικοτήτων πλήρους και αποκλειστικής απασχόλησης, αύξηση μισθών και πρόβλεψη για τη στήριξη βασικών οικογενειακών και κοινωνικών αναγκών από το κράτος. Την άμεση μονιμοποίηση χωρίς όρους και προϋποθέσεις όλων των συμβασιούχων όλων των σχέσεων εργασίας. Την επικαιροποίηση του απαρχαιωμένου οργανισμού των νοσοκομείων με βάση τις πραγματικές σύγχρονες ανάγκες. Να σταματήσουν οι μετακινήσεις γιατρών και να αυξηθεί η χρηματοδότηση από τον κρατικό προϋπολογισμό -βασική προϋπόθεση για όλα τα προηγούμενα- και φυσικά να μην προχωρήσει η εμπορευματοποίηση, η εμπορευματική λειτουργία των νοσοκομείων με τα απογευματινά χειρουργεία και τους εργολάβους.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υπουργός Υγείας κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έρχομαι κατευθείαν στην απάντηση.

Στοιχεία ΕΚΑΒ, Περιφερειακή Ενότητα Λασιθίου. Καλύπτεται από τέσσερις τομείς του ΕΚΑΒ.

Στον τομέα ΕΚΑΒ Αγίου Νικολάου υπηρετούν είκοσι ένας ενεργοί διασώστες και πληρώματα ασθενοφόρου και έχουμε ασθενοφόρα, δύο το απόγευμα και ένα τη νύχτα.

Στον τομέα ΕΚΑΒ Ιεράπετρας είκοσι δύο ενεργοί διασώστες - πληρώματα. Έχουμε δύο ασθενοφόρα το πρωί, δύο το απόγευμα και δύο τη νύχτα.

Στον τομέα ΕΚΑΒ Σητείας δεκαπέντε ενεργοί διασώστες - πληρώματα ασθενοφόρου. Έχει δύο ασθενοφόρα το πρωί, ένα το απόγευμα και ένα τη νύχτα.

Στον τομέα ΕΚΑΒ Τζερμιάδου δεκαπέντε ενεργοί διασώστες, ένα ασθενοφόρο το πρωί, δύο το απόγευμα, ένα τη νύχτα.

Επομένως ολόκληρη η Περιφερειακή Ενότητα Λασιθίου καλύπτεται από επτά ασθενοφόρα το πρωί, επτά ασθενοφόρα το απόγευμα και πέντε ασθενοφόρα τη νύχτα. Κρίνεται επαρκές το προσωπικό και η κάλυψη.

Πάμε τώρα στο Γενικό Νοσοκομείο Λασιθίου «Άγιος Νικόλαος». Όσον αφορά το ιατρικό προσωπικό, κατά την περίοδο Ιουλίου 2019 ως σήμερα, στη δύναμη του φορέα προστέθηκαν τριάντα γιατροί, είκοσι ένας μόνιμοι και εννέα επικουρικό προσωπικό, ενώ παράλληλα προσέφεραν τις υπηρεσίες τους και δύο ιδιώτες γιατροί. Για τις ανάγκες του εν λόγω φορέα σε ιατρικό προσωπικό προκηρύχθηκαν την περίοδο 2020 ως σήμερα πενήντα μία συνολικά θέσεις, οκτώ θέσεις το 2020, δεκατρείς το 2021, δέκα το 2022, έντεκα το 2023 και εννέα θέσεις το 2024. Το νοσηλευτικό προσωπικό ενισχύθηκε με ογδόντα οκτώ εργαζόμενους, είκοσι ένας μόνιμοι και εξήντα επτά επικουρικό προσωπικό, ενώ αναμένεται από την 7Κ και ο διορισμός δεκαεπτά ακόμα νοσηλευτών. Όσον αφορά το λοιπό διοικητικό και παραϊατρικό προσωπικό, η προσθήκη ανέρχεται σε πενήντα άτομα, έντεκα μόνιμοι, τριάντα εννέα επικουρικό προσωπικό.

Τέλος, ως προς τη ενίσχυση των νοσοκομείων με προκηρύξεις του ΑΣΕΠ, τονίζονται τα ακόλουθα: Από την προκήρυξη 7Κ του ’22 το νοσοκομείο αναμένεται να ενισχυθεί με δεκαεπτά άτομα νοσηλευτικό προσωπικό. Είναι αυτό που έλεγα πριν στον κύριο Υπουργό.

Από την προκήρυξη 6Κ έχει γίνει ανάληψη υπηρεσίας δεκαοκτώ εργαζομένων, ενώ αναμένονται να έρθουν άλλα δέκα άτομα.

Από την προκήρυξη 2Κ του 2019 έχει γίνει ανάληψη υπηρεσίας δέκα εργαζόμενων και αναμένονται άλλοι τέσσερις.

Στην προκήρυξη 5Κ του 2023 έχουν προκηρυχθεί έξι θέσεις προσωπικού κατηγορίας ΔΕ και πανεπιστημιακής εκπαίδευσης, ενώ εντός του προσεχούς διαστήματος αναμένεται η προκήρυξη τριών εργαζομένων κατηγορίας ΠΕ, ΤΕ και επτά νοσηλευτικού προσωπικού. Τώρα, μην πάρω ένα-ένα τα νοσοκομεία. Θα καταθέσω υπηρεσιακά την απάντηση.

Γενικά, να το ξεκαθαρίσουμε αυτό. Σήμερα υπηρετούν περισσότεροι γιατροί και περισσότεροι νοσηλευτές απ’ ό,τι το 2019 στον Νομό Λασιθίου. Είναι η κατάσταση ιδανική; Όχι. Βγαίνουν εύκολα οι εφημερίες; Όχι. Αν με ρωτάτε «ποιο νοσοκομείο στην Κρήτη έχει το μεγαλύτερο πρόβλημα», δεν είναι το Νοσοκομείο του Αγίου Νικολάου ούτε το Νοσοκομείο της Ιεράπετρας. Θα έλεγα, μακράν το νοσοκομείο που έχει τα μεγάλα προβλήματα είναι το Νοσοκομείο του Ρεθύμνου.

Άρα προκηρύξεις κάνουμε. Κάποιες προχωρούν, κάποιες όχι. Επαναλαμβάνω, για να μη λέω τα ίδια, θα ήταν χρήσιμη μία συζήτηση τι στα αλήθεια μπορεί να γίνει, ώστε από τις προκηρύξεις που κάνουμε να μην έχουμε τόσες πολλές άγονες προκηρύξεις, γιατί πράγματι και στον Νομό Λασιθίου, όπως έλεγα πριν για τη Χίο, έχουμε σειρά προκηρύξεων που εμείς τις βγάλαμε σαν Υπουργείο Υγείας, αλλά κανένας δεν ήρθε.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, ξέρετε, έχει μία αδυναμία πάντα η τοποθέτησή σας. Ποια είναι αυτή η αδυναμία; Θα σας πω μία, δεν θα σας πω πολλές. Πολλές είναι, αλλά θα σας πω τη μία, την κυρίαρχη, ότι το κριτήριο για εσάς, όταν λέτε «κάναμε αυτό, κάναμε εκείνο, υπάρχει εκείνο, υπάρχει το άλλο» κ.λπ., δεν είναι οι πραγματικές, αυξημένες ανάγκες που έχουν προκύψει στην πάροδο των χρόνων. Αν, λοιπόν, τα βάλετε κάτω και δείτε ποιες είναι οι πραγματικές ανάγκες, εκεί θα φανούν οι πραγματικές αδυναμίες και η ανθυγιεινή, αντιλαϊκή πολιτική που εφαρμόζει η Κυβέρνηση.

Άρα, λοιπόν, οι όποιες εξαγγελίες, τα όποια μέτρα τα οποία λέτε ότι παίρνετε για να βελτιώσουν την κατάσταση, τα οποία είπατε και κάποια στην πρωτολογία σας, είναι στην κυριολεξία στον αέρα. Είναι στον αέρα! Και ξέρετε γιατί; Διότι με το ελάχιστο δυνατό κόστος, στα όρια των δημοσιονομικών αντοχών της οικονομίας, σε μία λογική κόστους - οφέλους, η Κυβέρνηση επιδιώκει με μπαλώματα, με μετακινήσεις από το ένα νοσοκομείο στο άλλο και με τα «εντέλλεσθε» να κλείσετε τις τεράστιες τρύπες που η πολιτική σας έχει προκαλέσει και να σκεπάσετε βέβαια, θα έλεγα, τις εγκληματικές ευθύνες για την κατάσταση που έχει διαμορφωθεί στην υγεία και την υγεία του λαού.

Ξέρετε, ο λαός του Λασιθίου την προηγούμενη Πέμπτη, που κατά χιλιάδες κατέβηκε στον δρόμο, δεν κατέβηκε γιατί έτσι του ήρθε κάποια στιγμή, γιατί είδε στον ύπνο του ότι πρέπει κάποια στιγμή να κινητοποιηθεί, αλλά γιατί έχει υπαρκτά ζητήματα, υπαρκτά προβλήματα.

Απειλούνται τα νοσοκομεία, απειλείται το ένα κέντρο υγείας που υπάρχει, απειλούνται τα περιφερειακά ιατρεία, εφόσον υπολειτουργούν. Και έδωσαν αποστομωτική απάντηση, κύριε Υπουργέ, στους σχεδιασμούς της Κυβέρνησής σας στην 7η ΥΠΕ ενάντια στην επιχειρούμενη προσπάθεια ιδιωτικοποίησης και εμπορευματοποίησης της υγείας, αποστομωτική απάντηση στις επιχειρούμενες προσπάθειες της Κυβέρνησης να διχάσετε τις πόλεις του Λασιθίου, τις τρεις διαφορετικές πόλεις Αγίου Νικολάου, Ιεράπετρας και Σητείας, με στόχο το «διαίρει και βασίλευε», αυτός ο κοινωνικός αυτοματισμός.

Αυτό, λοιπόν, το συλλαλητήριο να ξέρετε ότι ήταν το αποτέλεσμα της ενότητας της συμμαχίας των υγειονομικών, εργαζομένων, μαθητών, του λαού του Νομού Λασιθίου, κάτι που σας τρομάζει, τρομάζει όλες τις αστικές κυβερνήσεις. Και αυτές οι κινητοποιήσεις θα είναι η συνέχεια όλων των προηγούμενων. Εκτιμάται ότι είναι πάνω από τριάντα πέντε χιλιάδες λαού στην Κρήτη που έχει διαδηλώσει μέχρι σήμερα για τα νοσοκομεία, για να μπορέσει να κρατήσει τα νοσοκομεία όρθια.

Ο σχεδιασμός, λοιπόν, της Κυβέρνησης να μετατρέψει τα δημόσια νοσοκομεία σε επιχειρήσεις, με την υποχρηματοδότησή τους και την υποβάθμισή τους, δεν είναι απλά ένα θέμα ανικανότητας ή έλλειψη ευαισθησίας. Εμείς δεν σας καταλογίζουμε κάτι τέτοιο. Θεωρούμε ότι είναι μέρος ενός οργανωμένου σχεδίου, για να απαλλαχθεί το κεντρικό κράτος από δαπάνες που αφορούν τον λαό, ώστε να αυξάνονται τα κονδύλια που πάνε για τις ανάγκες των επιχειρηματικών ομίλων και τις ανάγκες του ΝΑΤΟ. Και σας το έχω ξαναπεί πάρα πολλές φορές. Κόψτε από τα F-35 των εννέα δισεκατομμυρίων. Κόψτε αυτά που κάνει να πάρετε με τον μεταβαλλόμενο φόρο στους τραπεζίτες, πάρτε τα από τους τραπεζίτες, σταματήστε την εθελοντική φορολογία προς τους εφοπλιστές, αυτό το άθλιο καθεστώς που υπάρχει σήμερα, για να δείτε πού θα βρεθούν τα χρήματα για να δώσετε στα νοσοκομεία και στα κέντρα υγείας. Μια πολιτική, βέβαια, που την υπηρέτησαν διαχρονικά όλες οι κυβερνήσεις.

Η κατάσταση, λοιπόν, στα νοσοκομεία του Λασιθίου είναι μέρος αυτού του σχεδιασμού της Κυβέρνησης, στο πλαίσιο της στρατηγικής της Ευρωπαϊκής Ένωσης για την εμπορευματοποίηση. Λύση δεν είναι να μοιραστεί η φτώχεια της έλλειψης προσωπικού μεταξύ των τεσσάρων νοσοκομείων του Λασιθίου. Η άποψή μας είναι ότι προϋπόθεση για τη σωτηρία καθενός νοσοκομείου είναι η σωτηρία όλων, με ταυτόχρονη προκήρυξη του συνόλου των κενών οργανικών θέσεων, με προσλήψεις μόνιμου προσωπικού, με μονιμοποίηση των συμβασιούχων, με γενναία αύξηση μισθών και της χρηματοδότησης των νοσοκομείων.

Προκηρύξτε, λοιπόν, τις κενές οργανικές θέσεις και δώστε κίνητρα -κίνητρα επιστημονικά, κίνητρα μισθολογικά- να σταματήσει αυτό το άθλιο εργασιακό καθεστώς, που έχει τσακίσει πραγματικά τους υγειονομικούς.

Να είστε σίγουρος πάντως ότι αυτός ο κοινός αγώνας του λαού σ’ όλη την Κρήτη, αλλά και σε όλη την Ελλάδα, θα συνεχιστεί και θα κλιμακωθεί και το ΚΚΕ καταθέτει όλες του τις δυνάμεις σε αυτόν τον αγώνα.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, ως προς το αν θα επισημάνετε μία αδυναμία μου, θέλω να ξεκαθαρίσω είμαι και δηλώνω αμαρτωλός. Η αμαρτία είναι η έννοια του σφάλματος, δηλαδή της αδυναμίας. Άρα έχω πολλές αμαρτίες και πολλές αδυναμίες. Σας ευχαριστώ που επισημαίνετε μία από αυτές.

Ως προς τη συζήτηση που κάνουμε και τη σύγκριση με το 2019, δεν το θεωρώ κατ’ ανάγκην αμαρτία και να σας πω γιατί. Διότι είναι λογικό μια Κυβέρνηση, για να μπορεί να βάζει ένα θέμα στην πραγματική του διάσταση, να συγκρίνεται με την αμέσως προηγούμενη. Διότι μόνο με αυτόν τον τρόπο μπορούμε να καταλάβουμε αν η χώρα πηγαίνει προς τα μπρος ή προς τα πίσω. Εγώ δεν σας μέτρησα στα στοιχεία που σας καταθέτω τώρα στη Βουλή ούτε τα «εντέλλεσθε» ούτε τις μετακινήσεις.

Παρακαλώ πολύ να παραλάβει η αρμόδια υπάλληλος την επίσημη απάντηση της υπηρεσίας.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας είπα τους απόλυτους αριθμούς του μόνιμου και επικουρικού προσωπικού που υπηρετεί στον Νομό Λασιθίου. Σε απόλυτους αριθμούς το μόνιμο προσωπικό και επικουρικό που υπηρετεί στους τομείς υγείας του Νομού Λασιθίου είναι το έτος 2024 σημαντικά αυξημένο σε σχέση με το έτος 2019.

Τώρα εσείς μπορεί να μου πείτε ότι αυτή η αύξηση δεν συμβαδίζει με την αύξηση των αναγκών. Πιθανόν να είναι αυτή η απάντησή σας. Καμμία αντίρρηση. Από την άλλη, θα σας αντιλέξω εγώ ότι η αύξηση αποδεικνύει το πραγματικό ενδιαφέρον της Κυβερνήσεως, γιατί, εάν δεν είχαμε ενδιαφέρον, δεν θα γινόταν αυτή η σχετική αύξηση.

Τώρα, ως προς τον αριθμό που αναφέρατε των διαδηλωτών, σε σύνολο διαδηλώσεων στην Κρήτη, αν κατάλαβα καλά, είπατε ότι πάνω από τριάντα πέντε χιλιάδες άνθρωποι έχουν διαδηλώσει κατά καιρούς σε διάφορα συλλαλητήρια για τα θέματα των νοσοκομείων.

**ΕΜΜΑΝΟΥΗΛ ΣΥΝΤΥΧΑΚΗΣ:** Το 2023.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τώρα έχουμε 2024. Δεν ξέρω πώς τον μετρήσατε ακριβώς τον αριθμό, εγώ δέχομαι ότι ο αριθμός είναι αληθής. Δεν ξέρω πώς μετράει το ΚΚΕ τον αριθμό των διαδηλωτών. Δεν έχω καταλάβει ότι υπάρχει κάποιου είδους στατιστικό, πώς γίνεται; Δίνετε κάποιο barcode στους διαδηλωτές και μετά μετράτε πόσοι μπαίνουν στη διαδήλωση; Παραδείγματος χάριν, είναι οι ίδιοι σε κάθε διαδήλωση ή είναι διαφορετικοί; Γιατί, αν τους είχαμε με barcode, φοβάμαι ότι θα βλέπαμε ότι θα υπάρχει μια ταύτιση σε διαδηλώσεις. Αλλά εγώ να το ξεπεράσω κι αυτό και να πω είναι τριάντα πέντε χιλιάδες πραγματικοί και ξεχωριστοί. Η Κρήτη έχει εξακόσιες σαράντα χιλιάδες πληθυσμό, άρα κάτω από το 5% έχει διαδηλώσει. Άρα το 95% δεν έχει διαδηλώσει. Άρα ο κόσμος είναι ευχαριστημένος. Κανένα πρόβλημα. Πού είναι το πρόβλημα; Αν είναι ο αριθμός αληθής. Αν έχουμε ένα ζέον κοινωνικό πρόβλημα της υγείας το οποίο αφορά τους πάντες και τελικά διαδήλωσε μόνο το 5% του πληθυσμού, μάλλον κάτι δεν κάνετε καλά ως επαγγελματίες διαδηλωτές. Χρειάζεται κάποια αναμόρφωση το σύστημα, αλλά το προσπερνάμε κι αυτό.

Εγώ αφήνω τώρα τους αριθμούς, γιατί μπαίνω στην ουσία. Έχει προβλήματα το σύστημα υγείας και στην Κρήτη; Για να μιλήσουμε σοβαρά. Ναι, είναι η απάντηση. Πολλά προβλήματα. Αν με ρωτάτε, το νούμερο ένα πρόβλημα για μένα ως Υπουργό Υγείας είναι η έλλειψη αναισθησιολόγων γενικά στο νησί και ειδικότερα στον Νομό Ηρακλείου. Πρόσφατα είχαμε και δύο παραιτήσεις επιπλέον αναισθησιολόγων, το οποίο μας δημιουργεί σοβαρό πρόβλημα στελέχωσης των χειρουργείων στην Κρήτη. Αυτό είναι πραγματικό πρόβλημα και δεν σηκώνει εξυπνάδες, γιατί παίζονται πραγματικές ζωές ανθρώπων σε αυτό και θέλω να το ξεκαθαρίσω και να πω ότι εργάζεται το Υπουργείο πολύ για να βρούμε λύση σε αυτό το πραγματικά μεγάλο και ζέον πρόβλημα που έχει η Περιφέρεια Κρήτης και που αναλαμβάνω την ευθύνη να βρούμε λύση.

Από την άλλη, όμως, δεν είναι όλα τόσο μαύρα όσο θέλετε να τα παρουσιάσετε. Όσον αφορά, για να κλείσω, το κόμματι του κοινωνικού αυτοματισμού, εγώ δεν έθεσα κανένα τέτοιο ζήτημα. Έχω ακούσει για κάτι προτάσεις να κλείσουμε ένα από τα δυο νοσοκομεία ή της Ιεράπετρας ή του Αγίου Νικολάου. Υπάρχει από αρκετούς επιστήμονες και τεχνοκράτες η ρήση ότι είναι μια περιοχή που η απόσταση μεταξύ των δύο πόλεων είναι είκοσι πέντε λεπτά με το αυτοκίνητο, άρα είναι πολύ μικρή η απόσταση για να διατηρεί δύο νοσοκομεία. Θέλω να σας διαβεβαιώσω ότι εγώ δεν έχω πει ποτέ κάτι τέτοιο ούτε έχει μπει στον σχεδιασμό μας κάτι τέτοιο. Άρα δεν καταλαβαίνω γιατί μου λέτε για κοινωνικό αυτοματισμό. Πραγματικά, δεν το καταλαβαίνω.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η συζήτηση της έκτης με αριθμό 884/22-3-2024 επίκαιρης ερώτησης πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς την Υπουργό Εσωτερικών, με θέμα: «Η διαρροή προσωπικών δεδομένων πολιτών από το Υπουργείο Εσωτερικών προς την Ευρωβουλευτή κ. Άννα - Μισέλ Ασημακοπούλου».

Στην ερώτηση θα απαντήσει ο Αναπληρωτής Υπουργός Εσωτερικών κ. Θεόδωρος Λιβάνιος.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Κύριε Υπουργέ, μετά την περάτωση της εσωτερικής έρευνας που διεξήχθη στο Υπουργείο Εσωτερικών για την υπόθεση της διαρροής προσωπικών δεδομένων προς την Ευρωβουλευτή Άννα - Μισέλ Ασημακοπούλου, υπέβαλαν παραιτήσεις ο Γενικός Γραμματέας του Υπουργείου Εσωτερικών, ο κ. Σταυριανουδάκης, και ο Γραμματέας του Τμήματος Αποδήμων της Νέας Δημοκρατίας, ενώ η κ. Ασημακοπούλου δήλωσε ότι θα αποσύρει την υποψηφιότητά της από τις επόμενες ευρωεκλογές.

Η έρευνα αυτή που διεξήχθη και τα αποτελέσματα τα οποία είχαμε στις 15 Μαρτίου, που είναι αυτά που σας είπα, οι παραιτήσεις, επιβεβαίωσαν κατ’ αρχάς αυτό που σας είχα πει σε προηγούμενη επίκαιρη ερώτηση που είχαμε συζητήσει στις 11 Μαρτίου εδώ στην Ολομέλεια, ότι η υπόθεση αυτή μυρίζει άσχημα και ότι, ενδεχομένως, όχι μόνο μία, αλλά και οι δύο πλευρές, δηλαδή το Υπουργείο Εσωτερικών και η κ. Ασημακοπούλου, να μην έχουν πει όλη την αλήθεια.

Οι απαντήσεις, όμως, που έχουν δοθεί μέχρι τώρα, με βάση τα αποτελέσματα αυτής της έρευνας, δεν μας ικανοποιούν. Ειδικότερα, δεν είναι σαφές -και σας είχα ρωτήσει γι’ αυτό πριν τρεις εβδομάδες, όταν είχαμε τη συζήτηση εδώ- ποιος διεξήγαγε αυτή την εσωτερική έρευνα στο Υπουργείο Εσωτερικών, με ποια μεθοδολογία και τι πόρισμα έβγαλε;

Αυτό είναι ουσιαστικό, διότι η κ. Κεραμέως δήλωσε πως με βάση τα αποτελέσματα αυτής της έρευνας προκύπτει ότι τα στοιχεία διέρρευσαν μεταξύ της υπουργίας του κ. Βορίδη και της κ. Κεραμέως, δηλαδή ανάμεσα στις δύο εθνικές εκλογές που είχαμε πέρυσι. Θα θέλαμε, λοιπόν, να γνωρίζουμε με βάση ποια αποδεικτικά στοιχεία προκύπτει αυτό το συμπέρασμα.

Επίσης, ενδιαφέρον ζήτημα είναι ότι μας είναι ακατανόητο με ποιον τρόπο η κ. Ασημακοπούλου επικοινώνησε κυρίως με Έλληνες της Διασποράς, μέσω e-mail, έχοντας απ’ ό,τι φαίνεται τα στοιχεία τους με τρόπο που εκείνοι δεν συναίνεσαν σε αυτόν, την ίδια μέρα, με διαφορά μερικών ωρών ή και κάποιων λεπτών από την αποστολή σχετικών e-mail και από το Υπουργείο Εσωτερικών. Δηλαδή, πώς εξηγείτε αυτή τη σύμπτωση; Και πάνω σε αυτό δεν έχουμε πάρει, νομίζω, σαφή εξήγηση.

Οπότε, σας ερωτώ κατ’ αρχάς, γιατί η εσωτερική έρευνα δεν δημοσιοποίησε γραπτό πόρισμα, ώστε να φανεί πώς ακριβώς συνάγει το συμπέρασμα ότι η διαρροή των διευθύνσεων e-mail από το Υπουργείο Εσωτερικών πράγματι έλαβε χώρα ανάμεσα στις εκλογές του Μαΐου και του Ιουνίου του 2023, όταν δηλαδή υπήρχε υπηρεσιακή ηγεσία; Και, δεύτερον, εξαιτίας ποιας σύμπτωσης πολλοί Έλληνες του εξωτερικού την 1η Μαρτίου έλαβαν στο ηλεκτρονικό ταχυδρομείο τους, εντός ολίγων ωρών, μηνύματα και από το Υπουργείο Εσωτερικών και από την Ευρωβουλευτή της Νέας Δημοκρατίας κ. Ασημακοπούλου;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κυρία Πρόεδρε.

Αγαπητέ κύριε Καζαμία, για το δεύτερο σκέλος -αρχίζουμε ανάποδα- νομίζω ότι στην απάντηση που σας είχα δώσει και στις 11 Μαρτίου -και θυμάμαι ότι είχατε μια υποχρέωση, το έχουμε συζητήσει και άλλες φορές ότι αναγκάζεστε να είστε πασπαρτού πολλές φορές σε διάφορες επιτροπές και έτσι είχατε αναγκαστεί να φύγετε λίγο νωρίτερα- είχα εξηγήσει τι ακριβώς ήταν το ένα e-mail και τι ακριβώς ήταν το άλλο e-mail.

Η κ. Ασημακοπούλου, απ’ ό,τι δήλωσε, έστειλε ένα e-mail με αφορμή τις εκατό ημέρες πριν τις ευρωεκλογές. Εντελώς παράλληλα και χωρίς να έχουν σχέση οι δύο λίστες μεταξύ τους -διότι είχα εξηγήσει αναλυτικά τι περιέχει η μία λίστα και τι περιέχει η άλλη λίστα-, έφυγαν και τα υπενθυμιστικά στους εκλογείς που είχαν εγγραφεί το 2023 και δεν είχαν κάνει αίτηση εγγραφής στην επιστολική ψήφο μέχρι τώρα, για να τους ενημερώσει ότι δεν υπάρχουν πλέον τμήματα με φυσική παρουσία, άρα θα πρέπει, εφόσον θέλουν να ασκήσουν το εκλογικό τους δικαίωμα από τον τόπο κατοικίας τους, να το κάνουν με επιστολική ψήφο, άρα πρέπει να μπουν στο site για να κάνουν αίτηση.

Άρα, λοιπόν, ήταν δύο διαφορετικά πράγματα. Νομίζω ότι τα είχα εξηγήσει αναλυτικά. Και το ξαναλέω σαν παράδειγμα, άτομο το οποίο είχε εγγραφεί στην επιστολική ψήφο πριν από την 1η Μαρτίου -πριν δηλαδή από τις 27, 28 ή 29 Μαρτίου, τότε που ολοκληρώθηκε ο έλεγχος- δεν πήρε υπενθυμιστικό e-mail από το Υπουργείο Εσωτερικών, γιατί είχε κάνει ήδη την ενέργεια που τον προτρέπαμε να κάνει, πήρε όμως e-mail από την κ. Ασημακοπούλου.

Σχετικά με το πρώτο κομμάτι, σας είχα πει ότι είναι τρεις έρευνες σε εξέλιξη. Είναι η έρευνα της εισαγγελίας, η έρευνα της Αρχής Προστασίας Δεδομένων Προσωπικού Χαρακτήρα και ο εσωτερικός έλεγχος του Υπουργείου Εσωτερικών, ο οποίος γίνεται από τη Μονάδα Εσωτερικού Ελέγχου, η οποία έχει θεσπιστεί με τον ν.4622 και προΐσταται μόνιμος δημόσιος υπάλληλος.

Ο έλεγχος αυτός δεν έχει ολοκληρωθεί. Μάλιστα, αυτό που έγινε είναι ότι μετά τις ανακοινώσεις των παραιτήσεων στις 15 Μαρτίου η διενεργούσα τον σχετικό έλεγχο ζήτησε άλλες δύο εβδομάδες προθεσμία, προκειμένου να ολοκληρώσει την έρευνά της. Έχει καλέσει γενικούς διευθυντές, προϊσταμένους διευθύνσεων, προϊσταμένους τμημάτων, υπαλλήλους που εργάζονται στις αρμόδιες διευθύνσεις. Και περιμένουμε από μέρα σε μέρα να βγάλει το σχετικό πόρισμα. Επισημαίνω, για να είναι ξεκάθαρο, ότι τον έλεγχο τον κάνει η Μονάδα Εσωτερικού Ελέγχου, που είναι δημόσια υπηρεσία.

Από εκεί και πέρα, δύο πράγματα υπάρχουν. Η έρευνα της Αρχής Προστασίας είναι σε πλήρη εξέλιξη. Το Υπουργείο, προφανώς, συνεργάζεται πλήρως. Μάλιστα, πριν από κάποιες μέρες ήρθε και κλιμάκιο της αρχής στις αρμόδιες διευθύνσεις και είχε ζητήσει και η αρχή την παρουσία της προϊσταμένης της Μονάδας Εσωτερικού Ελέγχου, να είναι και αυτή μαζί τους στον έλεγχο. Σε κανέναν από τους τρεις ελέγχους δεν γνωρίζω το πόρισμά του, για τον απλό λόγο ότι είναι ανεξάρτητος έλεγχος και δεν θα μπορούσα και δεν θα έπρεπε να γνωρίζω. Φαντάζομαι ότι και η κ. Κωνσταντοπούλου, η αγαπητή Πρόεδρος, μπορεί να διαβεβαιώσει πως αν γνωρίζαμε θα ήταν μεμπτό, ενώ είναι σε εξέλιξη ένας έλεγχος.

Περιμένουμε το πόρισμα με μεγάλο ενδιαφέρον. Από εκεί και πέρα, είμαι στη διάθεσή σας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Κύριε Υπουργέ, στις απαντήσεις που μου δώσατε, πάλι δεν έχω λάβει ικανοποιητική εξήγηση για τα ερωτήματα που έχω θέσει. Κατ’ αρχάς, δεν μου είπατε για την εσωτερική έρευνα. Και το λέω αυτό για όσους μάς παρακολουθούν. Υπάρχουν πράγματι τρεις έρευνες, όπως πολύ σωστά είπατε. Αναφέρομαι στην πρώτη, η οποία υποτίθεται πως έχει περατωθεί. Η εσωτερική έρευνα αυτή δεν έχει περατωθεί. Άρα έγιναν παραιτήσεις προτού περατωθεί η έρευνα. Ωστόσο, θα πρέπει να υπήρξαν κάποια συμπεράσματα τα οποία θα κυκλοφόρησαν για να μπορούν να προκύψουν παραιτήσεις βάσει αυτής της έρευνας. Και θα ήθελα να σας ρωτήσω ξανά να μου πείτε πότε αναμένεται να περατωθεί.

Θέλω να σας πω και κάτι, και να το πω και στους πολίτες που μας παρακολουθούν, ότι σε πάρα πολλές άλλες δημοκρατίες υπάρχει ένα συγκεκριμένο καθεστώς διεξαγωγής -ας πούμε στον Καναδά, στην Ιρλανδία, στη Βρετανία- των εσωτερικών ερευνών. Αυτές είναι δημόσιες έρευνες, γνωρίζουμε ποιος τις διεξάγει. Συνήθως υπάρχει διορισμός ανθρώπων εμπειρογνωμόνων ή ατόμων από τη δικαιοσύνη για να τις διεξαγάγουν. Τα πορίσματά τους μετά δημοσιοποιούνται. Επίσης, η ημερομηνία στην οποία θα εκδοθεί το πόρισμα γνωστοποιείται και η μέθοδος με την οποία πραγματοποιείται η έρευνα επίσης γνωστοποιείται. Και τίποτα από όλα αυτά, απ’ όσο έχω καταλάβει τις απαντήσεις σας, δεν έχει γίνει σαφές.

Και σας ξαναρωτώ; Πότε θα ολοκληρωθεί αυτή η έρευνα; Ποιος διεξάγει αυτή την εσωτερική έρευνα; Τι ακριβώς ερευνά; Και δεν αναφέρομαι ούτε στην εισαγγελική έρευνα ούτε στην έρευνα της ανεξάρτητης αρχής, τις οποίες βεβαίως περιμένουμε και περιμένουμε τα αποτελέσματά τους.

Με βάση αυτό που λέτε τώρα, απ’ ό,τι φαίνεται, παραιτήθηκαν δύο άνθρωποι και απέσυρε την υποψηφιότητά της η Ευρωβουλευτής προτού ολοκληρωθεί η έρευνα; Παραιτήθηκαν οικειοθελώς ή ζητήθηκαν οι παραιτήσεις τους;

Και έρχομαι τέλος στο θέμα των e-mail που εστάλησαν την 1η Μαρτίου. Και πάλι σας άκουσα προσεκτικά. Είναι γεγονός ότι έπρεπε να βρίσκομαι σε μια επιτροπή όταν δώσατε την απάντησή σας στο σχετικό ερώτημα στις 11 Μαρτίου, ωστόσο διάβασα τα Πρακτικά και σας άκουσα πάλι τώρα.

Αυτό που λέτε -και παρακαλώ διαψεύστε το αν δεν είναι αλήθεια- είναι ότι υπήρξε μια σύμπτωση. Εκατό μέρες πριν τις ευρωεκλογές η κ. Ασημακοπούλου έστειλε αυτά τα e-mail και έτυχε το Υπουργείο Εσωτερικών να στείλει e-mail την ίδια μέρα. Αυτό μού λέτε; Ότι πρόκειται για καθαρή σύμπτωση; Δεν υπάρχει, δηλαδή, καμμία σύνδεση ανάμεσα στην αποστολή των e-mail από το Υπουργείο Εσωτερικών και στην αποστολή των e-mail από την κ. Ασημακοπούλου; Αν ναι, παρακαλώ να πείτε ότι είναι σύμπτωση.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Λιβάνιε, έχετε τρία λεπτά για να ολοκληρώσετε την απάντησή σας.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Σας είπα για το e-mail της 1ης Μαρτίου ότι εστάλησαν υπενθυμιστικά e-mail από το Υπουργείο Εσωτερικών για να εγγραφούν. Δεν μπορώ να καταλάβω. Αν ήταν κοινή η λίστα, θα ήταν κοινή λίστα. Όποιος πήρε στη μεν λίστα θα πήρε και στη δε. Αυτό δεν έχει προκύψει.

Επισημαίνω ότι είναι με βάση όσα έχουν αναρτηθεί κυρίως σε μέσα κοινωνικής δικτύωσης από αναφορές πολιτών που έγιναν, γιατί δεν έχουμε πρόσβαση στην έρευνα της Αρχής Προστασίας, όπως και της εισαγγελίας. Άρα δεν υπήρξε, και θα ήταν και παράλογο, να υπήρξε συνεννόηση που να έλεγε: «Τώρα στέλνει το Υπουργείο Εσωτερικών e-mail, στείλτε κι εσείς». Νομίζω ότι θα ήταν εντελώς παράλογο και δεν έχει καμμία στέρεα βάση αυτό.

Το άλλο που θέλω να σας πω είναι ότι υπάρχουν δύο κυρίως έρευνες, οι οποίες είναι πολύ σοβαρές. Υπάρχει η έρευνα της Αρχής Προστασίας Δεδομένων, η οποία έχει τη δυνατότητα να επιβάλλει πολύ σοβαρά πρόστιμα και σοβαρές κυρώσεις έτσι κι αλλιώς σε όποιον παραβιάζει τη νομοθεσία για τα προσωπικά δεδομένα, και υπάρχει και η έρευνα της εισαγγελίας, η οποία ερευνά και το ποινικό σκέλος της υπόθεσης.

Άρα αυτές οι δύο έρευνες είναι οι κυρίως έρευνες και υπάρχει ασφαλώς και η έρευνα την οποία είχαμε ζητήσει με την Υπουργό στις 4 Μαρτίου. Ήταν Παρασκευή, αν θυμάμαι καλά, το θέμα δηλαδή 1η Μαρτίου και στις 4 Μαρτίου είχε ζητηθεί έρευνα. Είχαμε ζητήσει δύο εβδομάδες προθεσμία. Και ζήτησε η διενεργήσασα τον έλεγχο προϊστάμενη της Μονάδας Εσωτερικού Ελέγχου ακόμα δύο εβδομάδες προθεσμία.

Οπότε θεωρητικά περιμένουμε από μέρα σε μέρα το σχετικό πόρισμα, που έχει να κάνει κυρίως με την ασφάλεια των διαδικασιών που γίνεται η τήρηση των σχετικών αρχείων και τους λόγους που αν χρειάζεται αναβάθμιση ή να διερευνηθούν οι συγκεκριμένες συνθήκες.

Από όλες τις έρευνες αυτές θα προκύψουν τα ζητήματα τα οποία αναμένουμε με πολύ μεγάλο ενδιαφέρον, τα πορίσματα που θα υπάρχουν και από τις τρεις έρευνες.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη είναι η τρίτη με αριθμό 876/22-3-2024 επίκαιρη ερώτηση πρώτου κύκλου του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς την Υπουργό Εργασίας και Κοινωνικής Ασφάλισης, με θέμα: «Για την ιατροφαρμακευτική κάλυψη των μη μισθωτών».

Θα απαντήσει ο Υφυπουργός Εργασίας και Κοινωνικής Ασφάλισης, ο κ. Παναγιώτης Τσακλόγλου.

Κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Καλησπέρα και καλό μήνα. Ελπίζω να πάρουμε πραγματικές απαντήσεις σε προβλήματα που αυτή τη στιγμή καίνε στην κυριολεξία τους μικρούς αυτοαπασχολούμενους και βιοπαλαιστές αγρότες.

Από την 1η Μαρτίου του 2024, χιλιάδες αυτοαπασχολούμενοι και βιοπαλαιστές αγρότες, οι οποίοι μέσα στον κυκεώνα των οικονομικών, φορολογικών και ασφαλιστικών υποχρεώσεων έχουν απλήρωτες ή αρρύθμιστες ή καθυστερούμενες οφειλές προς τον ΕΦΚΑ μη μισθωτών, έμειναν χωρίς ιατροφαρμακευτική κάλυψη από τον ΕΟΠΥΥ, χωρίς δωρεάν φάρμακα και εξετάσεις, μαζί με τα προστατευόμενα μέλη των οικογενειών τους.

Η Κυβέρνηση της Νέας Δημοκρατίας και το Υπουργείο αρνήθηκαν να παράσχουν τη δυνατότητα -που δόθηκε τα προηγούμενα χρόνια- διατήρησης της ασφαλιστικής ικανότητας μέσω μαζικής καταβολής εισφορών, αυτών του κλάδου υγείας, με το επιχείρημα ότι «επιστρέφουμε στην κανονικότητα μετά την COVID εποχή». Επιβεβαιώθηκε, όμως, ότι τα μέτρα που πάρθηκαν εκείνη την περίοδο δεν έδωσαν λύση στο πρόβλημα, απλά το μετέθεσαν χρονικά.

Η αύξηση των οφειλετών προκύπτει ως συνέπεια της συσσώρευσης χρεών από την περίοδο της πανδημίας και των ανεπαρκών μέτρων που πήρε η Κυβέρνηση, σε συνδυασμό με την αύξηση κατά 9,6% των ασφαλιστικών εισφορών το 2023 και μάλιστα σε ένα περιβάλλον που χαρακτηρίζεται από γενικευμένη ακρίβεια, όπως σε πρώτες ύλες, κόστος λειτουργίας, οικογενειακές ανάγκες, από αύξηση φόρων, επιτοκίων δανεισμού, ενοικίων, από εκτόξευση του κόστους ενέργειας ως αποτέλεσμα της πράσινης μετάβασης, της κερδοφορίας των επιχειρηματικών ομίλων της ενέργειας και του ανταγωνισμού των ιμπεριαλιστικών δυνάμεων μέσα σε ένα περιβάλλον οξυμένου ανταγωνισμού και μονοπώλησης.

Παίρνοντας υπ’ όψιν την κρίσιμη και απαράδεκτη κατάσταση που έχει διαμορφωθεί, με τη μεγάλη πλειοψηφία των ελεύθερων επαγγελματιών και αγροτών να μένουν χωρίς πρόσβαση σε όλο το δημόσιο πλέγμα δωρεάν ιατροφαρμακευτικής και νοσοκομειακής περίθαλψης, θεωρούμε αναγκαία τα εξής:

Πρώτον, να μη χαθεί για κανέναν αυτοαπασχολούμενο και αγρότη η δωρεάν ιατροφαρμακευτική κάλυψη, όπως και στα προστατευόμενα μέλη των οικογενειών τους.

Δεύτερον, να καταργηθεί η εισφορά του κλάδου υγείας στις εισφορές. Η υγεία είναι κοινωνικό αγαθό και επιβάλλεται να προσφέρεται σήμερα δωρεάν, χωρίς όρους και προϋποθέσεις.

Τρίτον, να υπάρξει διαγραφή τόκων και προστίμων για παλαιότερα χρέη των ασφαλιστικών εισφορών, όπως και να υπάρξει κούρεμα των αρχικών οφειλών κατά 30%, ώστε να διαμορφωθεί ευνοϊκή ρύθμιση για την αποπληρωμή τους με δόσεις που δεν θα ξεπερνούν το 10% του εισοδήματός τους, ώστε να μπορούν να ζουν αξιοπρεπώς.

Ερωτάται ο κύριος Υπουργός και το Υπουργείο τι προτίθεται να κάνει για την υλοποίηση όλων των ανωτέρω.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για την απάντησή σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Αξιότιμε κ. Τσοκάνη, να ξεκινήσω και εγώ με ευχές για καλό μήνα.

Θα ήθελα να διευκρινίσω ότι πριν από ακριβώς μήνα, την 1η Μαρτίου, συζητήθηκε στο Σώμα, παρόμοια ερώτηση του Βουλευτή του ΠΑΣΟΚ κ. Μουλκιώτη. Προφανώς η απάντησή μου στην ερώτησή σας δεν διαφέρει ουσιαστικά από την απάντηση που είχα δώσει τότε στον κ. Μουλιώτη.

Για να μη μείνουν λανθασμένες εντυπώσεις, θα ήθελα να ξεκαθαριστεί σε όλους τους τόνους -και θα το επαναλάβω και πάλι-, πως κανένας άνθρωπος που κατοικεί νόμιμα στη χώρα μας και, συνεπώς, είναι κάτοχος ενεργού ΑΜΚΑ δεν χάνει την ελεύθερη και δωρεάν πρόσβαση στο δημόσιο σύστημα υγείας για ιατροφαρμακευτική περίθαλψη, ακόμα και αν έχει χάσει την ασφαλιστική του ικανότητα. Άρα όλοι είναι καλυμμένοι. Επομένως το πρώτο ζητούμενο στην επίκαιρη ερώτησή σας ισχύει απόλυτα ήδη.

Το δημόσιο σύστημα υγείας, τόσο τα νοσοκομείο όσο και οι πρωτοβάθμιες δομές υγείας, είναι ανοικτό σε όλους όσους έχουν ΑΜΚΑ και παρέχει κανονικά όλες τις υπηρεσίες υγείας σε ασφαλισμένους που έχασαν την ασφαλιστική τους ικανότητα λόγω οφειλών προς τον e-ΕΦΚΑ.

Να υπενθυμίσω πως για πολλά χρόνια οι ανασφάλιστοι πολίτες δεν είχαν πρόσβαση στο δημόσιο σύστημα υγείας, παρά μόνο σε ορισμένες υπηρεσίες υγείας, όπως τα επείγοντα περιστατικά. Αυτό άλλαξε το 2014 επί υπουργίας Άδωνι Γεωργιάδη που ήταν και προηγουμένως παρών εδώ στη Βουλή. Από τότε οι ανασφάλιστοι απέκτησαν πλήρη και ελεύθερη πρόσβαση, τόσο στη νοσοκομειακή όσο και στην πρωτοβάθμια φροντίδα υγείας, καθώς και σε φαρμακευτική κάλυψη στο δημόσιο σύστημα υγείας.

Στα χρόνια της πανδημίας, όπως το επισημάνατε κι εσείς, δόθηκε κατ’ εξαίρεση η δυνατότητα σε ορισμένες κατηγορίες ανασφάλιστων πολιτών να έχουν πρόσβαση και σε ιδιώτες παρόχους υγείας για προφανείς λόγους προστασίας της δημόσιας υγείας, καθώς και για την αποσυμφόρηση των δημόσιων νοσοκομείων. Δηλαδή το μέτρο δεν έγινε για λόγους οικονομικούς, έγινε για λόγους υγείας.

Παρεμπιπτόντως, αναφέρατε προηγουμένως την αύξηση στις εισφορές των ελευθέρων επαγγελματιών. Θα ήθελα να σας θυμίσω ότι οι εισφορές των ελεύθερων επαγγελματιών και των αγροτών -της συντριπτικής πλειονότητας των ελεύθερων επαγγελματιών πιο συγκεκριμένα- είναι πιο χαμηλές ακόμη και από την εισφορά του εργάτη, του μισθωτού, ο οποίος αμείβεται με τον κατώτατο μισθό. Άρα δεν μιλάμε για κάτι το οποίο είναι αβάσταχτο, όπως το περιγράψατε κατά την πρωτολογία σας.

Στη φάση που είμαστε τώρα οι έκτακτες υγειονομικές συνθήκες βρίσκονται πίσω μας, και, προφανώς, επανέρχεται η κανονικότητα και στο ζήτημα της ασφαλιστικής ικανότητας. Παράλληλα, έχουμε ήδη λάβει μέτρα για κατηγορίες ασφαλισμένων που δεν μπορούν να ανανεώσουν την ασφαλιστική τους ικανότητα λόγω αντικειμενικών δυσκολιών. Συγκεκριμένα, στο άρθρο 57 του ν.5092/24 προβλέπεται παράταση της ασφαλιστικής ικανότητας για ένα χρόνο για τους πληγέντες από φυσικές καταστροφές την προηγούμενη χρονιά ελεύθερους επαγγελματίες, μισθωτούς, αγρότες και ανέργους, για τους πληγέντες από τις πυρκαγιές του 2015, καθώς και για τους εργαζόμενους στα ναυπηγεία Σκαραμαγκά στην ναυπηγοεπισκευαστική ζώνη Περάματος και στα ναυπηγεία Ελευσίνας.

Κυρία Πρόεδρε, θα πάρω ένα λεπτό από τη δευτερολογία μου.

Όσο για τις ευάλωτες ομάδες και τα έμμεσα μέλη, εκτός από την πλήρη πρόσβαση στο δημόσιο σύστημα υγείας, ήδη από το 2022 καλύπτονται για συνταγογράφηση φαρμάκων, θεραπειών και διαγνωστικών εξετάσεων και σε ιδιώτες γιατρούς. Στη ρύθμιση αυτή εμπίπτουν τα παιδιά και οι νέοι έως δεκαοκτώ ετών, άτομα με αναπηρία 80% και άνω, άτομα με αναπηρία σε ποσοστό 67% και άνω με συγκεκριμένες παθήσεις, καθώς και ασθενείς με ειδικές παθήσεις τα φάρμακα των οποίων χορηγούνται με μηδενική συμμετοχή.

Τέλος, έχει εισαχθεί στην Ολομέλεια της Βουλής διάταξη του Υπουργείου Εργασίας και Κοινωνικής Ασφάλισης με την οποία τυχόν οφειλές προς τον e-ΕΦΚΑ μέχρι του ποσού των 100 ευρώ δεν εμποδίζουν την ανανέωση της ασφαλιστικής ικανότητας, εναρμονίζοντας τη νομοθεσία της ασφαλιστικής ικανότητας με εκείνη της ασφαλιστικής, αλλά και της φορολογικής ενημερότητας. Με τον τρόπο αυτό καλύπτονται οι μικροοφειλέτες που είναι πιθανόν να μη γνώριζαν καν την ύπαρξη της οφειλής τους και ταυτόχρονα αποσυμφορίζονται οι υπηρεσίες του e-ΕΦΚΑ από τις περιπτώσεις αυτές. Θα ήθελα να επισημάνω ότι αυτή η ευνοϊκή διάταξη σε καμμία περίπτωση δεν σημαίνει ότι αυτές οι οφειλές δεν πρέπει να εξοφληθούν.

Από τα παραπάνω είναι προφανές ότι κανένας ασφαλισμένος δεν μένει ακάλυπτος υγειονομικά λόγω οφειλών. Παράλληλα με την ελεύθερη πρόσβαση στο δημόσιο σύστημα υγείας, η Κυβέρνηση έχει φροντίσει, ώστε όσο το δυνατόν περισσότερες κατηγορίες ασφαλισμένων, ιδίως ευάλωτες, να έχουν την απαραίτητη πρόσβαση σε υπηρεσίες υγείας και στον ιδιωτικό τομέα.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσοκάνη, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΤΣΟΚΑΝΗΣ:** Σας ευχαριστώ πολύ, κυρία Πρόεδρε.

Ξέρετε, προσπάθησα να είμαι αρκετά εγκρατής και ευγενικός, όχι ότι υπάρχει τίποτα προσωπικό με τον κύριο Υπουργό, αλλά γιατί τυχαίνει να γνωρίζει το θέμα από πρώτο χέρι ως αυτοαπασχολούμενος επαγγελματίας λογιστής. Ακούω στα αυτιά μου να βουίζει ακόμα το χτύπημα του τηλεφώνου, από την συντριπτική πλειοψηφία, άνω του 80% των αυτοαπασχολούμενων, που είναι ανασφάλιστοι. Δεν μιλάμε για την επίσκεψη στο νοσοκομείο. Μιλάμε για επίσκεψη σε έναν γιατρό, για μία έκτακτη ή τακτική εξέταση και περίθαλψη ιατροφαρμακευτική. Και επειδή τυχαίνει και το βλέπω με τα μάτια μου, στη σελίδα του ΕΦΚΑ γράφει «ανασφάλιστοι» και για τα μέλη των οικογενειών τους και για τους ίδιους.

Και όχι μόνο αυτό -γιατί πολλοί υπερηφανεύονται και για το ψηφιακό κράτος- αλλά μετά την πληρωμή εξακολουθούν να μένουν ανασφάλιστοι για τουλάχιστον δεκαπέντε μέρες, με αποτέλεσμα να καθυστερούν σοβαρά να έρθουν σε επαφή λόγω των προβλημάτων υγείας που έχουν είτε με τον ιατρό τον δικό τους είτε με το φαρμακείο.

Τυχαίνει πολλοί εδώ μέσα να μας μεταφέρουν κάποια πράγματα. Τυχαίνει, όμως, και κάποιοι να τα γνωρίζουμε από πρώτο χέρι και θα ήθελα να μη μου το αμφισβητήσετε αυτό.

Σήμερα, λοιπόν, σύμφωνα με το Κέντρο Είσπραξης Ασφαλιστικών Οφειλών μόνο τα πρώτα τρία τρίμηνα του 2023 προστέθηκαν πενήντα έξι χιλιάδες νέοι οφειλέτες μη μισθωτοί στους ήδη υπάρχοντες, ενώ ο συνολικός αριθμός των μη μισθωτών οφειλετών ξεπερνά σήμερα τους οκτακόσιους εξήντα χιλιάδες εκ των οποίων μόνο ένα μέρος βρίσκεται σε κάποια ρύθμιση. Από το σύνολο των οφειλετών μόνο το ένα τέταρτο περίπου οφείλει ποσά έως 500 ευρώ.

Μετά την αύξηση από 1-1-2024 των ασφαλιστικών εισφορών στο ύψος του πληθωρισμού κατ’ εφαρμογή του νόμου Κατρούγκαλου για το ασφαλιστικό θα δημιουργηθούν νέα χρέη σε χιλιάδες αυτοαπασχολούμενους και νέους αγρότες. Αυτή η κατάσταση θα επιδεινωθεί ακόμα περισσότερο για εκατοντάδες χιλιάδες μη μισθωτούς, οι οποίοι θα επιβαρυνθούν περαιτέρω από τον νέο φορολογικό νόμο της τεκμαρτής φοροληστείας σε βάρος τους. Το ίδιο ισχύει και για τους εκατοντάδες χιλιάδες αγρότες που βρίσκονται αντιμέτωποι με την τεράστια αύξηση του κόστους παραγωγής τους, των χαμηλών τιμών που τους αναγκάζουν οι εμποροβιομήχανοι να πουλάνε και τις επιπτώσεις από την εφαρμογή της νέας Κοινής Αγροτικής Πολιτικής.

Την περίοδο που διανύουμε, έχουμε και τη νέα επιβάρυνση των μικρών αυτοαπασχολούμενων από το κόστος αγοράς, αναβάθμισης και διασύνδεσης των ταμειακών με τα POS, όπως και τη δαπάνη, για όσους απασχολούν προσωπικό, της αγοράς λογισμικού για την εφαρμογή του μέρους της ψηφιακής κάρτας εργασίας. Πληρώνουν και ξαναπληρώνουν και ξαναπληρώνουν!

Είναι ξεκάθαρο πως η Κυβέρνηση δεν προχώρησε τυχαία στην de facto κατάργηση της δωρεάν ιατροφαρμακευτικής και νοσοκομειακής περίθαλψης από το πρώτο ευρώ οφειλών ή και από την καθυστέρηση καταβολής μιας δόσης ρύθμισης ή μηνιαίας εισφοράς. Σκοπός και στόχος είναι η τρομοκράτηση των μικρών αυτοαπασχολούμενων επαγγελματιών και βιοπαλαιστών αγροτών. Η μη ψήφιση ευνοϊκής ρύθμισης σκοπό έχει την ολική χρεοκοπία και το ξεκλήρισμα των μικρών αυτοαπασχολούμενων και αγροτών. Οι επιλογές σας επιβεβαιώνουν καθημερινά ότι, τόσο για την Κυβέρνηση, όσο και για τα κόμματα του ευρωμονόδρομου και την Ευρωπαϊκή Ένωση, οι μικροί αυτοαπασχολούμενοι και οι νέοι αγρότες αποτελούν διαρθρωτικό πρόβλημα της ελληνικής οικονομίας και πρέπει να βγουν βίαια από τον στίβο του ανταγωνισμού με τους ομίλους και τα μονοπώλια.

Εμείς σας λέμε ότι αυτό δεν θα περάσει. Ο οργανωμένος συλλογικός αγώνας των επαγγελματιών, των μικρών αυτοαπασχολούμενων και των βιοπαλαιστών αγροτών θα μπει φραγμός.

Εδώ και τώρα, λοιπόν, επιβάλλεται η Κυβέρνηση να προχωρήσει από αύριο σε άμεση ασφαλιστική κάλυψη όλων των συναδέλφων αυτοαπασχολούμενων, σε ευνοϊκή ρύθμιση, όπως προείπα, με κατάργηση των τόκων και των προστίμων και κούρεμα 30%, στην κατάργηση του κλάδου υγείας και την επαναφορά των εισφορών στο ποσό της 31ης Δεκεμβρίου του 2023.

Είναι γεγονός πως το ψηφιακό κράτος είναι μια απάτη για τον λαό, αφού είναι κομμένο και ραμμένο για το ηλεκτρονικό φακέλωμα του λαού μας, τους ηλεκτρονικούς πλειστηριασμούς, τις άμεσες κατασχέσεις λογαριασμών, τα μέιλ οφειλών τρομοκρατίας και πανικού, τη φοροαφαίμαξη και την εξυπηρέτηση των συμφερόντων των ομίλων και των πολυεθνικών. Όταν, όμως, πρόκειται για την εξυπηρέτηση των λαϊκών αναγκών, σέρνεται, είτε για την ασφαλιστική κάλυψη είτε για τις ενημερότητες των αυτοαπασχολουμένων και αγροτών είτε για τις αποζημιώσεις πλημμυροπαθών και πυρόπληκτων είτε για την πρόληψη και προστασία στην κατεύθυνση ικανοποίησης των σύγχρονων λαϊκών αναγκών.

Γι’ αυτό ο λαός μας, οι αυτοαπασχολούμενοι και οι μικροί βιοπαλαιστές αγρότες δεν έχουν άλλο δρόμο, παρά μόνο τον δρόμο του αγώνα, της ανατροπής και της ρήξης, με την κυβέρνηση, με τα κόμματα του ευρωμονόδρομου και την Ευρωπαϊκή Ένωση που τους έχει κάνει τη ζωή κόλαση, γιατί μπορεί και επιβάλλεται να ανοίξει ο δρόμος για γενικότερες αλλαγές στην κοινωνία και την οικονομία.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Αξιότιμε, κύριε Τσοκάνη, θα μου επιτρέψετε να υπενθυμίσω σε όλους ότι τα έσοδα του ΕΦΚΑ αποτελούνται, κυρίως, από εισφορές που καταβάλλουν οι ασφαλισμένοι. Από τις εισφορές αυτές ο φορέας εκπληρώνει τις οικονομικές του υποχρεώσεις προς τους ασφαλισμένους και τους συνταξιούχους. Η πληρωμή εισφορών κοινωνικής ασφάλισης δεν είναι σε καμμία περίπτωση μία εθελοντική διαδικασία. Από το Σύνταγμά μας είναι υποχρεωτική. Το ασφαλιστικό πακέτο είναι ενιαίο για να εξασφαλίζεται, τόσο το δικαίωμα στην ασφάλιση και τη συνταξιοδότηση, όσο και το δικαίωμα στην υγεία και τις επιπλέον παροχές του ΕΟΠΥΥ προς τους ασφαλισμένους.

Η μη πληρωμή των οφειλών απειλεί την ίδια τη βιωσιμότητα του ασφαλιστικού μας συστήματος, επηρεάζοντας άμεσα τις σημερινές συντάξεις, δεδομένου ότι το σύστημά μας είναι διανεμητικό, αλλά και το μελλοντικό ποσό της σύνταξης του ασφαλισμένου που σήμερα δεν πληρώνει. Ένα σύστημα στο οποίο ο ασφαλισμένος επιλέγει ποιες εισφορές θα πληρώνει κάθε φορά, απλώς χάνει τον υποχρεωτικό του χαρακτήρα.

Η ρύθμιση που αναφέρατε για την πληρωμή μόνο των εισφορών υγείας ήταν εξαιρετικού χαρακτήρα -λόγω των ιδιαίτερων οικονομικών συνθηκών- μέτρο. Σε καμμία περίπτωση δεν μπορεί να αποτελεί τον γενικό κανόνα από δω και πέρα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Πήγατε, όμως, και ένα βήμα παραπέρα. Λέτε ότι πρέπει να καταργηθεί η εισφορά υγείας του κλάδου. Όπως γνωρίζετε, η εισφορά του κλάδου υγείας χρηματοδοτεί τον ΕΟΠΥΥ, ο οποίος με τη σειρά του συμβάλλεται με ιδιώτες παρόχους υγείας. Όμως, εκτός των ιδιωτών παρόχων, ο κορμός του συστήματος υγείας μας είναι το Εθνικό Σύστημα Υγείας, στο οποίο, όπως ήδη τόνισα έχουν πρόσβαση όλοι οι κάτοχοι ΑΜΚΑ, ανεξάρτητα από το αν έχουν οφειλές προς τον e-EΦΚΑ ή έχουν χάσει την ασφαλιστική τους ικανότητα. Όσον αφορά στο θέμα των οφειλών υπάρχουν επιλογές ρύθμισης μέσω του ΚΕΑΟ, καθώς και ο εξωδικαστικός μηχανισμός ρύθμισης οφειλών.

Θα ήθελα, όμως, να δούμε λίγο και τα στοιχεία. Σύμφωνα με τα δεδομένα του ΕΦΚΑ, πριν από λίγες μέρες υπήρχαν περίπου εκατό χιλιάδες ασφαλισμένοι με οφειλές μεταξύ 100 και 500 ευρώ, ενώ συνολικά περίπου διακόσιες χιλιάδες ασφαλισμένοι χωρίς ασφαλιστική ικανότητα οφείλουν μέχρι 2.000 ευρώ. Τα ποσά αυτά μπορούν να υπαχθούν στην πάγια ρύθμιση των είκοσι τεσσάρων δόσεων με σχετικά χαμηλή μηνιαία επιβάρυνση. Ο e-ΕΦΚΑ έχει ειδοποιήσει όσους οφειλέτες έχουν οφειλές έως 2.000 ευρώ για να πληρώσουν ή να ρυθμίσουν την οφειλή τους. Επίσης έχουν ληφθεί και άλλα μέτρα διευκόλυνσης, όπως η εξυπηρέτηση από τις τοπικές διευθύνσεις χωρίς ραντεβού, ώστε άμεσα με την εξόφληση να λαμβάνεται και η ασφαλιστική τους ικανότητα. Αναφερθήκατε σε αυτό προηγουμένως. Είπατε περί δεκαπέντε ημερών. Όντως αυτό ισχύει αν πληρώσει κάποιος σε τράπεζα και περιμένει η τράπεζα να ενημερώσει τον ΕΦΚΑ. Αν θελήσει να το κάνει ο ίδιος ψηφιακά, μέσα σε δύο εργάσιμες μέρες παίρνει την ασφαλιστική ικανότητα. Αν τυχόν θελήσει να πάει με το απόκομμα της πληρωμής στο γραφείο του ΕΦΚΑ γίνεται εκείνη τη στιγμή.

**ΧΡΗΣΤΟΣ ΤΣΟΚΑΝΗΣ:** Δεν ισχύει, κύριε Υπουργέ. Το γνωρίζω λόγω επαγγέλματος.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Θα μου επιτρέψετε να σας πω ότι το διαπίστωσα ιδίοις όμμασι.

**ΧΡΗΣΤΟΣ ΤΣΟΚΑΝΗΣ:** Μπορούμε να κάνουμε μία περιοδεία σε όλα τα υποκαταστήματα του ΕΦΚΑ στην περιοχή μου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ήμουν σε περιοδεία αυτές τις ημέρες και το είδα με τα μάτια μου.

Κλείνοντας, θα ήθελα και πάλι να καλέσω τους ασφαλισμένους και ιδίως τους μικροοφειλέτες να προχωρήσουν στην εξόφληση ή έστω στη ρύθμιση των οφειλών τους, για να απολαμβάνουν τις επιπλέον υπηρεσίες που παρέχει ο ΕΟΠΥΥ. Τονίζω, όμως, και πάλι ότι κανένας δεν στερείται την ιατροφαρμακευτική περίθαλψη λόγω οφειλών. Αντίθετα όλοι οι νόμιμα διαμένοντες στη χώρα με ενεργό ΑΜΚΑ έχουν ανεμπόδιστη και δωρεάν πρόσβαση νοσηλείας και ιατροφαρμακευτικής περίθαλψης στο δημόσιο σύστημα υγείας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Συνεχίζουμε με την τέταρτη με αριθμό 863/20-3-2024 επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Δικαιοσύνης με θέμα: «Κατάργηση της δικαστικής δομής του Ειρηνοδικείου της Νιγρίτας του Δήμου Βισαλτίας στον Νομό Σερρών».

Θα απαντήσει ο Υφυπουργός Δικαιοσύνης, ο κ. Μπούγας.

Κύριε Μπούμπα, έχετε τον λόγο για δύο λεπτά για την πρωτολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υφυπουργέ, είναι ένα ζήτημα που αφορά τον νέο δικαστικό χάρτη όπως τον έχετε σχεδιάσει μαζί με τον Υπουργό, τον κ. Φλωρίδη, που δημιουργεί τεράστιες κοινωνικές και οικονομικές ανισότητες και επιπτώσεις σε περιοχές ύψιστης γεωγραφικής σημασίας και ιστορικές περιοχές, αλλά κυρίως υποβαθμίζει τον οικονομικό και κοινωνικό ιστό.

Θα πάμε, λοιπόν, στη Βισαλτία. Έχετε λάβει ένα υπόμνημα από την νεοεκλεγείσα δήμαρχο, την κ. Βάνα Πλιάκου, μαζί και ο Δικηγορικός Σύλλογος Σερρών, συνάδελφοί σας, ο κ. Καρίπογλου και οι λοιποί και ο εφημέριος, γιατί είναι ένα κοινωνικό ζήτημα. Στο υπόμνημα η νέα δήμαρχος Βισαλτίας σάς εξηγεί την ιστορική σημασία που έχει το ειρηνοδικείο για την πρωτεύουσα της Βισαλτίας, την ιστορική πόλη της Νιγρίτας. Και το λέω αυτό, διότι πέρα από νομικός παρ’ Αρείω Πάγω, πέρα από το Συμβούλιο Επικρατείας -έχετε αυτές τις πλούσιες νομικές γνώσεις- περάσατε και από την αυτοδιοίκηση και από τον Α΄ και από τον Β΄ βαθμό στη Φωκίδα και γνωρίζετε πόσο σημαντικό είναι αυτό για την οικονομική ανάσα αυτοδιοικητικά.

Σύμφωνα με το υπόμνημα, λοιπόν, εδώ λειτουργεί ένα ειρηνοδικείο από την απελευθέρωση της Νιγρίτας από τον βουλγαρικό ζυγό του 1913 που εξυπηρετεί μια ολόκληρη περιοχή και αν δείτε το εμβαδόν που καταλαμβάνει, θα διαπιστώσετε ότι ισοδυναμεί με τον Νομό Ημαθίας, ενώ είναι μία επαρχία του Νομού Σερρών. Έχει τέσσερις δημοτικές κοινότητες και είκοσι επτά τοπικές κοινότητες, κάτι που σημαίνει ότι το συγκοινωνιακό οδικό δίκτυο κινείται μακράν από την πρωτεύουσα του νομού, τις Σέρρες. Οι άνθρωποι, δηλαδή, πρέπει να διανύσουν εβδομήντα με ογδόντα χιλιόμετρα για να διεκπεραιώνουν δικαστικές υποθέσεις. Εάν το ειρηνοδικείο δεν γίνεται περιφερειακό πρωτοδικείο με βάση τον χάρτη, όπως τον έχετε οραματιστεί και τον έχετε σχεδιάσει, αυτό θα είναι κάτι πάρα πολύ επίπονο.

Εδώ στο υπόμνημα σάς θέτουν κάποια δικόγραφα, σας θέτουν διαθήκες που έχουν δημοσιευθεί και μία σειρά αριθμών, όπως βλέπω, από πρακτικά εξώδικης επίλυσης διαφορών -που είστε και ειδικός και σε αυτό-, αποδοχές κληρονομιάς, έκδοση πιστοποιητικών, δημοσίευση διαθηκών, δικογραφίες προανάκρισης. Και όπως βλέπω εδώ από το υπόμνημα, ο αριθμός είναι καλός, γιατί νομίζω ότι τους δεχθήκατε εκ του σύνεγγυς. Άρα, λοιπόν, η περιοχή το έχει ανάγκη.

Και μιλάμε για μία ιστορική πόλη που στη δικαιοδοσία της, στον δήμο, είναι ακόμη και τα μαρτυρικά Κερδύλια, όπου έγινε η πρώτη ομαδική εκτέλεση, ως γνωστόν, από τη Βέρμαχτ και τους Ναζί. Η μορφολογία του εδάφους, αλλά και η χιλιομετρική απόσταση από την πόλη αντιλαμβάνεστε ότι θα δημιουργήσουν ένα μεγάλο κοινωνικό και οικονομικό ζήτημα. Εκεί υπάρχουν συνάδελφοί σας νομικοί, δικηγόροι, δικαστικοί επιμελητές, οι οποίοι τώρα πρέπει να μετακομίσουν, χώρια από το γεγονός ότι αυτό έχει μεγάλες επιπτώσεις και στην οικονομική άνθηση της πρωτεύουσας της Βισαλτίας, της Νιγρίτας με ό,τι αυτό συνεπάγεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η ύπαιθρος, δυστυχώς, είναι εγκαταλελειμμένη τα τελευταία χρόνια. Όμως, δεν πρέπει, όταν οραματίζεστε τον νέο δικαστικό χάρτη, να βάλετε κερδοσκοπικά ή καιροσκοπικά -δεν θέλω να χρησιμοποιήσω αυτή τη λέξη- κριτήρια για να μειώσετε το κόστος, να μειώσετε τα έξοδα, υποβαθμίζοντας τις τοπικές κοινωνίες που είναι συνυφασμένες και άρρηκτα συνδεδεμένες κοινωνικά με το ειρηνοδικείο.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε, σας παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Κλείνει, επίσης, ο ΟΤΕ, κλείνουν υποθηκοφυλακεία, κλείνουν πολλά και στην ουσία η πόλη αυτή θα μαραζώσει οικονομικά και κοινωνικά. Πρέπει να δείτε το ζήτημα στον νέο χάρτη, όπως τον σχεδιάζετε, για να δείτε ότι υπάρχουν περιοχές, μεταξύ αυτών η Βισαλτία και η πρωτεύουσά της η Νιγρίτα, που είναι μεγάλη, αδήριτη ανάγκη, όπως θα λέγαμε, να μείνει το ειρηνοδικείο στην πόλη της Νιγρίτας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπούμπα.

Ορίστε, κύριε Υφυπουργέ, έχετε τον λόγο για τρία λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε, όπως ευχαριστώ και τον αξιότιμο συνάδελφο για την υποβολή της ερώτησης.

Πράγματι, κύριε συνάδελφε, εντός των επόμενων ημερών θα αναρτηθεί σε δημόσια διαβούλευση το σχέδιο για τον δικαστικό χάρτη της χώρας. Το σχέδιο νόμου για τον δικαστικό χάρτη κινείται σε τρεις άξονες. Ο πρώτος άξονας είναι η ενοποίηση του πρώτου βαθμού της δικαιοδοσίας, έτσι ώστε να αποφευχθεί το δικαστικό παράδοξο το οποίο υπάρχει και απαντάται στη χώρα μας, να έχουμε δύο κατηγοριών δικαστήρια και δικαστές, πρωτοδίκες και ειρηνοδίκες στον πρώτο βαθμό. Με τον τρόπο αυτό θα αναβαθμιστεί και ο ρόλος των ειρηνοδικών, καθώς εννιακόσιοι εξήντα περίπου δικαστές ειρηνοδίκες θα γίνουν δικαστές πρωτοδίκες, δικαστές πρώτου βαθμού και με τη σταδιακή ενημέρωση και επιμόρφωση στην οποία θα υποβληθούν, θα μπορούν να δικάζουν σταδιακά, επαναλαμβάνω, όλες τις υποθέσεις πρώτου βαθμού που δικάζουν σήμερα και οι συνάδελφοί τους πρωτοδίκες.

Ταυτόχρονα με την ενοποίηση του πρώτου βαθμού, ο δεύτερος άξονας αφορά την πρόβλεψη για το νέο χωροταξικό. Κάθε πρωτοδικειακή περιφέρεια θα έχει το κεντρικό πρωτοδικείο και θα υπάρχουν και οι περιφερειακές έδρες εκεί όπου καταργούνται ειρηνοδικεία. Θα πω περισσότερα αμέσως πιο κάτω γι’ αυτό το ζήτημα το οποίο σας αφορά.

Ο τρίτος άξονας είναι το γεγονός ότι επιχειρείται ο διαχωρισμός μεταξύ των διοικητικών και υπηρεσιακών καθηκόντων που σήμερα ασκούν οι δικαστές, οι προϊστάμενοι των δικαστηρίων, με τις διαχειριστικές αρμοδιότητες οι οποίες τους επιβαρύνουν και τους αποσπούν από το δικαιοδοτικό και υπηρεσιακό τους έργο. Τις διαχειριστικές αρμοδιότητες θα τις αναλάβει το ΤΑΧΔΙΚ και θα μπορεί να διεκπεραιώνει όλες αυτές τις υποθέσεις, όπως προμήθειες, επισκευές δικαστηρίων και ούτω καθεξής με έναν τρόπο ο οποίος δεν θα επιβαρύνει τους δικαστές, όπως γίνεται σήμερα.

Ας δούμε τώρα τι συμβαίνει στις Σέρρες. Επιτρέψτε μου να απαντήσω συνολικά για τον Νομό Σερρών, διότι νομίζω ότι είναι χρήσιμο και εσείς και οι συμπολίτες σας στις Σέρρες να γνωρίζουν ποια κατάσταση απονομής επικρατεί σήμερα σε ό,τι αφορά την απονομή της δικαιοσύνης.

Στις Σέρρες λοιπόν, κύριε συνάδελφε, λειτουργούν σήμερα πέντε δικαστικοί σχηματισμοί. Συγκεκριμένα, για την απονομή της πολιτικής και ποινικής δικαιοσύνης λειτουργούν το Πρωτοδικείο Σερρών με έδρα τις Σέρρες, όπου υπηρετούν δώδεκα δικαστές και είκοσι ένας δικαστικοί υπάλληλοι, το Ειρηνοδικείο Σερρών με οκτώ ειρηνοδίκες και δώδεκα δικαστικούς υπαλλήλους, το Ειρηνοδικείο Ροδολίβους με δύο ειρηνοδίκες και τρεις δικαστικούς υπαλλήλους, το Ειρηνοδικείο Νιγρίτας με έναν ειρηνοδίκη και τρεις δικαστικούς υπαλλήλους και το Ειρηνοδικείο Σιντικής Σιδηροκάστρου με τρεις ειρηνοδίκες και τρεις δικαστικούς υπαλλήλους.

Με βάση τον σχεδιασμό του δικαστικού χάρτη, οι έδρες, οι οργανικές θέσεις τόσο των δικαστών όσο και των δικαστικών υπαλλήλων ενώνονται στο κεντρικό πρωτοδικείο. Εν προκειμένω, για να γίνεται καλύτερη κατανομή των υποθέσεων και να μπορούν να διεκπεραιώνουν ισομερώς τον όγκο των δικογραφιών οι δικαστές συνεπικουρούμενοι από τους δικαστικούς υπαλλήλους, όλες οι οργανικές θέσεις δικαστών και δικαστικών υπαλλήλων θα κατανέμονται με τη μέριμνα του προέδρου από το κεντρικό πρωτοδικείο.

Επίσης, πρέπει να σας πω ότι όπου υπάρχει ειρηνοδικείο και κρίνεται ότι ο όγκος των υποθέσεων είναι μεγάλος και το επιτρέπουν οι κτηριακές υποδομές, λαμβάνοντας υπ’ όψιν κι άλλα κριτήρια, όπως είναι η εγγύτητα με την κεντρική έδρα, αλλά και το ανάγλυφο του εδάφους, εκεί πλέον μετά την κατάργηση των ειρηνοδικείων, έχουμε τις περιφερειακές έδρες, οι οποίες θα δικάζουν πολύ περισσότερες υποθέσεις από αυτές που δικάζονται σήμερα στο ειρηνοδικείο. Θα δικάζουν το σύνολο των υποθέσεων του μονομελούς πρωτοδικείου και το σύνολο των υποθέσεων του μονομελούς πλημμελειοδικείου σε ότι αφορά τις ποινικές υποθέσεις.

Τώρα για να απαντήσω συγκεκριμένα, όσον αφορά την Περιφερειακή Ενότητα Σερρών και λαμβάνοντας υπ’ όψιν τα κριτήρια τα οποία σας προανέφερα, όπως είναι ο αριθμός των υποθέσεων, η απόσταση από το κεντρικό πρωτοδικείο, αλλά και άλλα χαρακτηριστικά, εξετάζουμε και θα εισηγηθούμε την αναβάθμιση δύο εκ των τριών ειρηνοδικείων σε περιφερειακές έδρες. Επομένως η απάντησή μου είναι ότι δύο από τις τρεις έδρες των ειρηνοδικείων που καταργούνται θα αναβαθμιστούν σε περιφερειακές.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κύριε Μπούμπα, έχετε τον λόγο για τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Θα υποθέσω, κύριε Υπουργέ, ότι θα δείτε το θέμα κάτω από κοινωνικές και οικονομικές παραμέτρους, αλλά κυρίως κοινωνικές. Διότι εγώ θα επιμείνω στα επιχειρήματα της τοπικής αυτοδιοίκησης και της τοπικής κοινωνίας. Εσείς, δηλαδή, λέτε να αναβαθμίσουμε τον δικαστικό χάρτη για μια πιο εύρυθμη λειτουργία της δικαιοσύνης. Αυτό είναι κάτι που θα μπορούσε να το δεχθεί κάποιος. Πάμε, όμως, τώρα να κρίνουμε εκ του αποτελέσματος. Όταν αυτή τη στιγμή η Δήμαρχος Νιγρίτας, η κ. Πλιάκου, λύνει το στεγαστικό πρόβλημα, δηλαδή υπάρχει κτήριο που μπορεί να φιλοξενήσει το ειρηνοδικείο, δίνει σε εσάς τα εχέγγυα, αν θέλετε, το πρώτο κίνητρο για να το σκεφτείτε καλύτερα. Μάλιστα, πρόκειται για το πρώην ξενοδοχείο «Gerakina», το οποίο τελεί υπό εκκαθάριση και απ’ ό,τι γνωρίζω είναι θέμα χρόνου να παραδοθεί.

Κύριε Υπουργέ, θέσατε κι εσείς σωστά τα νούμερα. Εγώ είμαι από το Ροδολίβος, όπου υπάρχει κι άλλο ένα ειρηνοδικείο και στη Σιντική. Όμως, όσον αφορά τους δορυφόρους ενός νομού, όπως είναι η πατρίδα του καραμανλισμού, για να το πάμε και ιδεολογικά, με βάση την ιδεολογική πλεύση του κόμματος που εκπροσωπείτε, ο Νομός Σερρών είναι πέμπτος γεωγραφικά, αν θυμάμαι καλά, εν Ελλάδι. Είναι ένας μεγάλος νομός. Και επειδή κατάγεστε από τη Φωκίδα, ο Νομός Σερρών έχει πεδινές, ημιορεινές και ορεινές περιοχές. Αν δείτε τώρα τα χωριά της Βισαλτίας μορφολογικά και εδαφολογικά, θα διαπιστώσετε ότι είναι δύσβατα. Ο πολίτης, δηλαδή, για να διεκπεραιώσει ένα δικαστικό έγγραφο, μια απλή δημοσιοποίηση διαθήκης, ένα πιστοποιητικό, μία απλή δικαστική πράξη, πρέπει να διανύσει έναν ορεινό όγκο ογδόντα χιλιομέτρων για να πάει στον πυρήνα, δηλαδή στο Πρωτοδικείο Σερρών και να μπορέσει να ικανοποιηθεί. Αυτό, λοιπόν, είναι κάτι επίπονο και αντικοινωνικό. Ο άνθρωπος, δηλαδή, αισθάνεται ότι είναι στο περιθώριο, αισθάνεται παραμελημένος ως πολίτης, αισθάνεται πολίτης β΄ κατηγορίας.

Εδώ, λοιπόν, στο σχέδιο που κάνετε με τον ομοϊδεάτη σας Υπουργό, τον κ. Φλωρίδη, πρέπει να λάβετε υπ’ όψιν σας παραμέτρους, όπως το κατά πόσο θα εγκαταλειφθεί μία τοπική κοινωνία από τέτοιου είδους πράξεις. Διότι, ξέρετε, αυτό που ευαγγελίζεστε, το «επιτελικό κράτος», από το 2019 δεν επέρχεται έτσι με το να αλλάξουμε απλά τον χάρτη και να κάνουμε τα πρωτοδικεία, όπως λέτε, να αλλάξουμε δηλαδή τη θέση και τις αρμοδιότητες του ειρηνοδίκη, να τα συρρικνώσουμε.

Έχουμε, δυστυχώς, οδυνηρά αποτελέσματα.

Και μιας και αναφερθήκατε επί συνόλου της εκλογικής μου περιφέρειας και γενέτειρας των Σερρών, εμείς έχουμε -το ξέρετε πολύ καλά- και το τεράστιο στεγαστικό πρόβλημα με τα δικαστήρια των Σερρών στην πατρίδα του Πολυζωίδη -να το πούμε και έτσι- που είναι και το έμβλημα της αδέκαστης δικαιοσύνης μαζί με τον Τερτσέτη, τον γνωστό δικαστή στην υπόθεση Κολοκοτρώνη.

Εδώ τώρα πάρτε το χάρτη γεωγραφικά. Πείτε, λοιπόν, και στον έτερο Υπουργό ότι δεν μπορεί σε μία πόλη ιστορική με τόσες δημοτικές κοινότητες, με δύσβατες περιοχές, με γεωγραφική έκταση που σχεδόν καλύπτει το Νομό Ημαθίας να καταργήσουμε τους δορυφόρους. Νομοτελειακά να το δείτε, χωρίς δορυφόρους ο πυρήνας δεν λειτουργεί. Είναι ο νόμος της φύσης. Και δικαστικά να το δείτε. Μην τα κλείνετε τα ειρηνοδικεία a priori στο σχέδιο του νέου χάρτη.

Μελετήστε το, γιατί αυτή την ώρα οι κάτοικοι της περιοχής σάς ακούνε με μεγάλη προσοχή και στεναχωριούνται, κύριε Υπουργέ. Τους πήραμε πολλά από εκεί. Η πόλη έχει εγκαταλειφθεί τελείως. Δεν γίνεται μία πόλη νευραλγικής σημασίας σε μία γεωργοκτηνοτροφική περιοχή –εκεί έχουμε και τη σπιρουλίνα, να ξέρετε- να την υποβαθμίσουμε.

Εξάλλου, υπάρχει, εν κατακλείδι, και το σωφρονιστικό κατάστημα φυλακών της Νιγρίτας, που έγινε τα τελευταία χρόνια πλησίον της πόλης. Άρα, λοιπόν, με βάση τα δικηγορικά γραφεία και τους δικαστικούς επιμελητές, υπάρχει ένας νομικός «οργασμός» -να χρησιμοποιήσω την έννοια-, μια πανσπερμία δηλαδή δικηγορικών νομικών υποθέσεων, για να πείτε ότι αυτό είναι επιχείρημα, προκειμένου το Ειρηνοδικείο της Νιγρίτας να μη βάλει λουκέτο.

Πρέπει να το δείτε, πέρα από τη νομική σας επιστήμη, πέρα από την υπουργική σας ιδιότητα, και ανθρωποκεντρικά το ζήτημα αυτό σε μία περιοχή με μεγάλη ιστορική σημασία, γιατί αυτό θα έχει επιπτώσεις κοινωνικές και οικονομικές, μιας και ήδη η περιοχή έχει πάρει την κατιούσα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπούμπα. Υπέρμαχος των Σερρών μέχρι εκεί που δεν παίρνει.

Παρακαλώ πολύ, κύριε Υπουργέ, έχετε το λόγο για τρία λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Έτσι οφείλει να κάνει κάθε Βουλευτής.

Πρέπει να σας απαντήσω, κύριε συνάδελφε, επειδή πράγματι, θέλω και ενώπιόν σας να είμαι ειλικρινής, αλλά και με τους συμπατριώτες σας στις Σέρρες, ότι έχω μιλήσει με όλους τους φορείς και προσωπικά και ο Υπουργός στο Υπουργείο, τους έχουμε δεχθεί, έχουμε ακούσει. Νομίζω ότι συγκλίνουν άπαντες ότι στον Νομό Σερρών δύο από τις τρεις έδρες των καταργημένων πρωτοδικείων μπορούν να αναβαθμιστούν.

Πρέπει, όμως να σας πω, απαντώντας στα όσα είπατε, πρώτον ότι σήμερα στην περιοχή της Νιγρίτας μόνο ένας μικρός αριθμός υποθέσεων εξυπηρετείται από αυτές που δικάζουν στο Ειρηνοδικείο. Όλες οι υπόλοιπες και σήμερα δικάζονται από το Πρωτοδικείο Σερρών. Αναφέρομαι σε όλες τις ποινικές υποθέσεις και σε όλες τις αστικές υποθέσεις πάνω από είκοσι χιλιάδες. Αυτό προκύπτει και από τα στοιχεία, από την έκδοση των αποφάσεων. Τα έχω τα στοιχεία. Δεν χρειάζεται να μου τα υπενθυμίσετε. Τα γνωρίζω πολύ καλά, όπως γνωρίζω και τα στοιχεία από το σύνολο των δικαστικών σχηματισμών στη χώρα. Ένα δεύτερο το οποίο πρέπει να σας πω είναι ότι η ύπαρξη φυλακών κοντά στη Νιγρίτα δεν θα εξυπηρετείται -ακόμη και να αναβαθμιστεί το Ειρηνοδικείο σε περιφερειακή έδρα- από την περιφερειακή έδρα αλλά από την κεντρική έδρα, διότι έτσι είναι η δομή του νέου δικαστικού χάρτη.

Σε κάθε περίπτωση, όμως, αντιλαμβάνεστε ότι συνεκτιμάμε όλα τα στοιχεία και αυτά τα οποία είπατε σήμερα και όσα μας έχουν εισφέρει οι τοπικοί φορείς. Θα έχουμε τη δυνατότητα και κατά τη διάρκεια της διαβούλευσης αλλά και κατά τον διάλογο ενώπιον της Εθνικής Αντιπροσωπείας τόσο στις αρμόδιες κοινοβουλευτικές επιτροπές όσο και στην ολομέλεια να τα συζητήσουμε. Έχουμε αποδείξει ότι στο Υπουργείο Δικαιοσύνης δεν είμαστε δογματικοί. Μπορούμε να τα δούμε στο πλαίσιο, επαναλαμβάνω, της διαβούλευσης και του διαλόγου όλα αυτά και αν πειστούμε, να αναθεωρήσουμε την άποψη και τη θέση μας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό. Ελπίζω να ικανοποιηθεί και ο συνάδελφος για τις Σέρρες.

Θα συνεχίσουμε με τη δέκατη τέταρτη με αριθμό 862/19-3-2024 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Μιχαήλ Κατρίνη προς τον Υπουργό Κλιματικής Κρίσης και Πολιτικής Προστασίας, με θέμα: «Αγνοείται η τύχη του σχεδίου για την ανασυγκρότηση της Ηλείας».

Θα απαντήσει ο Υφυπουργός κ. Τριαντόπουλος.

Παρακαλώ πολύ, κύριε συνάδελφε, έχετε τον λόγο για δύο λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ο Πρωθυπουργός πρόσφατα σε μια σύσκεψη που έγινε για την ανασυγκρότηση της Θεσσαλίας μίλησε για την ανάγκη να μετατρέψουμε τη μεγάλη καταστροφή σε ευκαιρία και πραγματικά του ευχόμαστε όλοι εδώ σε αυτή την Αίθουσα η με πρωτοφανή τρόπο πληγείσα από Θεσσαλία να βρει το βηματισμό της και να στηριχθεί στον βαθμό και στο μέγεθος που αναλογεί σε μια τόσο μεγάλη φυσική καταστροφή.

Επιτρέψτε, όμως, να είμαστε λίγο καχύποπτοι, γιατί παρόμοια εξαγγελία είχε κάνει ο κ. Μητσοτάκης το φθινόπωρο του 2021 έξω από το δημαρχείο της Αρχαίας Ολυμπίας, όταν είχε επισκεφθεί την για δεύτερη φορά πυρόπληκτη Ηλεία, η οποία βεβαίως είχε πολύ μεγάλες καταστροφές. Δεν θα μιλήσω μόνο για το γεγονός ότι δυόμισι χρόνια μετά εκκρεμούν ακόμα αποζημιώσεις σε φυτικό κεφάλαιο ή δεν υπάρχει καμμία μέριμνα για την απώλεια εισοδήματος όλων όσων έχασαν τις περιουσίες τους. Θα σας πω μόνο το εξής, ότι ένα χρόνο πριν ακριβώς και έξι μήνες πριν από τις πρωτοφανείς καταστροφές σε Έβρο και Θεσσαλία η «ΔΙΑΝΕΟΣΙΣ» έδωσε στην Κυβέρνηση μια ολιστική μελέτη για την ανασυγκρότηση της Ηλείας με επίκεντρο την Αρχαία Ολυμπία με συνολικό κόστος 1,87 δισεκατομμύριο.

Τι έχει γίνει εδώ και ένα χρόνο; Να σας πω εγώ. Δεν έχει γίνει απολύτως τίποτα. Δεν έχει ανακοινωθεί συγκεκριμένο χρονοδιάγραμμα υλοποίησης των έργων που περιλαμβάνονται στη μελέτη της «ΔΙΑΝΕΟΣΙΣ». Δεν έχουν εξασφαλιστεί ή δεν έχουν δεσμευτεί -να το πω καλύτερα- πόροι για την υλοποίηση του σχεδίου. Και όλα αυτά, ενώ η ίδια η μελέτη που σας παραδόθηκε -το ξαναλέω- ένα χρόνο πριν έκρουε τον κώδωνα του κινδύνου επισημαίνοντας ότι ο Νομός Ηλείας κινδυνεύει να απαξιωθεί πλήρως -το μεταφέρω ακριβώς όπως το γράφει μελέτη- αν δεν ληφθούν άμεσα και δραστικά μέτρα και δεν υπάρξει μακροχρόνιος σχεδιασμός.

Δύο ερωτήματα, κύριε Πρόεδρε: Πρώτον, ποιο είναι το ακριβές χρονοδιάγραμμα υλοποίησης του σχεδίου που βασίζεται στην μελέτη της «ΔΙΑΝΕΟΣΙΣ»; Και δεύτερον, από ποιες πηγές συγκεκριμένα -να μας απαντήσετε- θα χρηματοδοτηθούν οι δράσεις και τα έργα που περιλαμβάνονται σε αυτό το σχέδιο;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πάρα πολύ, κύριε Πρόεδρε, και ευχαριστώ για την ερώτηση. Είναι γνωστό το ενδιαφέρον σας, κύριε συνάδελφε, για την πατρίδα σας. Άλλωστε, σε αρκετές των εκδηλώσεων ή των συναντήσεων ήμασταν από κοινού.

Θα μου επιτρέψετε στην πρωτολογία να σας αναλύσω τι έχουμε κάνει μέχρι τώρα αλλά και όλες αυτές τις ενέργειες, το χρονοδιάγραμμα που τρέχει έως τώρα και να απαντήσω στη δευτερολογία όσον αφορά το κομμάτι της χρηματοδότησης. Γιατί; Γιατί έχουν γίνει πράγματα και θέλουμε λίγο χρόνο να τα περιγράψουμε.

Από την πρώτη μέρα μετά τις πυρκαγιές του 2021 τέθηκε σε εφαρμογή το σχέδιο της Κυβέρνησης, το οποίο είχε τρεις άξονες: τη στήριξη των πληγέντων, την αποκατάσταση των ζημιών και τη μακρόπνοη ανάπτυξη της περιοχής μέσα από ένα συγκεκριμένο και συγκροτημένο σχεδιασμό, όπως ανακοίνωσε και ο ίδιος ο Πρωθυπουργός. Για την υλοποίηση των δύο πρώτων αξόνων ελήφθησαν στο πλαίσιο της κρατικής αρωγής μέτρα, όπως η χορήγηση της πρώτης αρωγής. Η πρώτη αρωγή ξεπερνά συνολικά τα 3,5 εκατομμύρια ευρώ, 1,1 εκατομμύριο ευρώ έναντι στεγαστικής συνδρομής, 310.000 ευρώ για την αποζημίωση της οικοσκευής, 2,1 εκατομμύρια ευρώ έναντι της επιχορήγησης προς επιχειρήσεις. Πέραν της πρώτης αρωγής η εγκριθείσα επιχορήγηση προς επιχειρήσεις και αγροτικές εκμεταλλεύσεις φθάνει τα 2 εκατομμύρια ευρώ.

Παράλληλα, υλοποιήθηκαν δύο ειδικά σχήματα και αυτά είναι σχήματα που αφορούσαν την απώλεια εισοδήματος: Το πρώτο σχήμα για τη στήριξη των επιχειρήσεων σε συνεργασία με το Υπουργείο Ανάπτυξης, όπου εκατόν σαράντα πέντε δικαιούχοι στην Αρχαία Ολυμπία έλαβαν περίπου 1,5 εκατομμύριο ευρώ. Και ένα μικρότερο σχήμα, συγκεκριμένο, στοχευμένο, για τα ελαιοτριβεία της περιοχής στο οποίο εντάχθηκαν έξι δικαιούχοι και το ποσό άγγιξε τις 100.000 ευρώ. Αυτά δεν είχαν ξαναγίνει ποτέ στο παρελθόν, να στηρίζουμε το εισόδημα. Επιπρόσθετα, δόθηκε, όπως αναφέρεται, η προκαταβολή για τα φυτικά μέσα παραγωγής και την απώλεια στα φυτικά μέσα παραγωγής και σε κατ’ επάγγελμα και σε μη κατ’ επάγγελμα αγρότες η οποία ανήλθε σε 11,7 εκατομμύρια ευρώ και βρίσκεται σε στάδιο επεξεργασίας η κοινή υπουργική απόφαση για τη χορήγηση της τελικής ενίσχυσης στις εν λόγω ζημιές σε φυτικά μέσα βάσει των τελικών πορισμάτων του ΕΛΓΑ.

Αθροιστικά, δηλαδή, τα δύο αυτά μέχρι τώρα που σας ανέφερα αθροίζουν σε 19 εκατομμύρια ευρώ, η κρατική αρωγή και η άμεση στήριξη προς την Ηλεία και ιδιαίτερα την περιοχή της Αρχαίας Ολυμπίας.

Πάμε τώρα στον τρίτο άξονα, όπως αναλύσατε και εσείς. Με την υλοποίηση του σχεδίου ανάπτυξης και ανασυγκρότησης της περιοχής υπογράψαμε ένα μνημόνιο συνεργασίας με τη «ΔΙΑΝΕΟΣΙΣ», όπως αναφέρεται.

Αντικείμενο του μνημονίου ήταν η εκπόνηση αυτής της μελέτης για την ανασυγκρότηση της Ηλείας με επίκεντρο την Αρχαία Ολυμπία. Στις 20 Ιουλίου του 2022 διοργανώθηκε στην Αρχαία Ολυμπία σχετικό αναπτυξιακό συνέδριο. Ήμασταν εκεί, ήσασταν και εσείς εκεί. Το γνωρίζετε καλά. Ξεκίνησε η διαβούλευση και οι προτάσεις που τέθηκαν.

Για τον αποτελεσματικότερο συντονισμό των ενεργειών η Κυβερνητική Επιτροπή Κρατικής Αρωγής προχώρησε σε σύσταση υποεπιτροπής για την Ηλεία τον Φεβρουάριο του 2023. Η αναπτυξιακή μελέτη της «ΔΙΑΝΕΟΣΙΣ» με τίτλο «Ηλεία 2030: Ανασυγκρότηση με επίκεντρο την Αρχαία Ολυμπία» παραδόθηκε στις 15 Φεβρουαρίου του 2023, όπως σωστά αναφέρετε, ένα χρόνο πριν.

Θέλω σε αυτό το σημείο να ευχαριστήσω τη «ΔΙΑΝΕΟΣΙΣ» και τον κ. Νικολάου για την πρωτοβουλία, τη συνεισφορά και το έργο, το οποίο ενσωματώνεται μέσα σε αυτή τη σημαντική μελέτη.

Στη συνέχεια πραγματοποιήθηκαν συναντήσεις εργασίας για την παρουσίαση των ευρημάτων της μελέτης και τον καθορισμό της στρατηγικής υλοποίησης και των προτεραιοτήτων της μελέτης αυτής.

Από την πλευρά μας, τον Απρίλιο του 2023 ζητήθηκε από την περιφέρεια και από τους Δήμους Ηλείας η προτεραιοποίηση των προτεινόμενων από την έρευνα αυτή έργων, να κάνουν δηλαδή μια προτεραιοποίηση. Η προθεσμία αποστολής των προτάσεών τους ήταν Ιούνιος του 2023, η οποία παρατάθηκε για ένα μήνα ακόμα λόγω των δύο εκλογικών αναμετρήσεων που μεσολάβησαν.

Ακολούθησε, λοιπόν, η διαδικασία αποστολής των έργων που ορίστηκαν ως προτεραιότητες από τους Οργανισμούς Τοπικής Αυτοδιοίκησης. Ωστόσο, οι αυτοδιοικητικές εκλογές και οι επαναληπτικές αυτών ανέδειξαν νέες δημοτικές αρχές στην Ηλεία. Πέντε από τους επτά δήμους άλλαξαν δημοτική αρχή. Επομένως, όπως γίνεται αντιληπτό, εξαιτίας της αλλαγής των δημοτικών αρχών ζητήθηκε εκ νέου η προτεραιοποίηση των έργων, όπως ήθελαν και οι ίδιοι οι δήμαρχοι να κάνουν. Αυτό αποτυπώθηκε και σε μια νέα εκδήλωση ενημέρωσης και συντονισμού που έγινε τον Ιανουάριο του 2024 και πραγματοποιήθηκε και αυτή στην Αρχαία Ολυμπία.

Άρα, είμαστε σε συνεχή συνεργασία και επικοινωνία μαζί τους. Περιμένουμε τις προτάσεις τους, τις συλλέγουμε όσοι τις στέλνουν και συνεχίζουμε να δουλεύουμε εντατικά για την ολοκλήρωση των απαραίτητων βημάτων και την επιτάχυνση των διαδικασιών ως προς την προώθηση του σχεδίου ανάπτυξης της περιοχής.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, 1,87 δισεκατομμύριο δεν τα βλέπω. Παρακαλώ πολύ έχετε τον λόγο για τρία λεπτά.

**ΜΙΧΑΗΛ ΚΑΤΡΙΝΗΣ:** Δεν ξέρω, κύριε Πρόεδρε, αν είναι να γελάει κανείς ή να κλαίει με αυτή την εξέλιξη.

Κύριε Υπουργέ, τα λεφτά που έχουν δοθεί για την αποζημίωση είναι γνωστά και δεν ήταν αυτό το περιεχόμενο της ερώτησης. Παρ’ όλα αυτά, μια και το αναφέρατε, να θέσω υπ’ όψιν σας ότι δυόμισι χρόνια μετά την καταστροφή δεν έχουν αποζημιωθεί ακόμα οι αγρότες για το φυτικό κεφάλαιο, δεν έχουν πάρει πορίσματα του ΕΛΓΑ.

Προσέξτε: Οι αγρότες που έπαθαν τη ζημιά δεν έχουν καμμία μέριμνα για απώλεια εισοδήματος. Ναι, οι επιχειρήσεις πήραν μέσα από ένα πρόγραμμα του Υπουργείου Ανάπτυξης, αλλά οι αγρότες που έχουν καταστραφεί και δεν θα έχουν εισόδημα απολάβει πέντε έως επτά χρόνια για αυτούς δεν έχει ενδιαφερθεί κανένας από την Κυβέρνηση. Και όχι μόνο αυτό. Δεν έχουν πάρει ούτε την πλήρη αποζημίωση από το φυτικό κεφάλαιο. Και όχι μόνο αυτό. Δεν έχουν πάρει καν τα πορίσματα του ΕΛΓΑ για να δουν αν οι εκτιμήσεις είναι σωστές ή αυθαίρετες.

Επίσης, αυτοί που δεν είχαν κάνει δήλωση ΟΣΔΕ -το είχα θέσει ξανά στον προκάτοχό σας- να τους δοθεί η δυνατότητα να κάνουν διορθωτική δήλωση γιατί και αυτοί έπαθαν ζημιά και θα πάρουν ένα απόλυτο μηδενικό, ενώ έπαθαν και αυτοί ζημιά επαναλαμβάνω.

Τώρα εγώ δεν περίμενα -πραγματικά δεν περίμενα- να μου πείτε ότι δυόμισι χρόνια και περισσότερο -σε τρεις μήνες συμπληρώνουμε τρία χρόνια από τις καταστροφές- μετά τη δέσμευση του Πρωθυπουργού ότι θα υπάρχει συγκεκριμένο σχέδιο ανασυγκρότησης της Ηλείας ο λόγος που αυτό δεν έχει γίνει είναι οι εκλογές της αυτοδιοίκησης και ότι περιμένετε τις προτάσεις των δήμων.

Γιατί δεν μας λέτε ευθέως ότι αυτή τη στιγμή δεν έχετε καμμία προτεραιότητα την Ηλεία όσον αφορά το σχέδιο ανασυγκρότησης που σας έχει παραδοθεί από τη «ΔΙΑΝΕΟΣΙΣ»; Γιατί δεν μας λέτε ότι δεν έχετε ούτε χρονοδιάγραμμα ούτε προφανώς -και αυτό καταλαβαίνω από την απάντησή σας- δεν έχετε τη βούληση να έχετε συγκεκριμένους πόρους που θα στηρίξουν αυτό το πρόγραμμα;

Προσέξτε τώρα: Η ίδια η «ΔΙΑΝΕΟΣΙΣ» έβαζε τα βήματα και έλεγε: Διαβούλευση, να ενταχθούν οι δράσεις σε ΣΑΕ του Εθνικού Προγράμματος Ανάπτυξης 2020-2025, να συστήσετε επιτροπή παρακολούθησης του έργου, στην οποία θα συμμετέχει ο αρμόδιος Υφυπουργός, οι δράσεις να ενταχθούν στο Εθνικό Πρόγραμμα Ανάπτυξης, στο εθνικό σκέλος του ΠΔΕ μέχρι να βρεθούν τα κατάλληλα εργαλεία χρηματοδότησης στο ΕΣΠΑ, στο ΠΕΠ Δυτικής Ελλάδος, στο Πρόγραμμα Αγροτικής Ανάπτυξης, στο Πράσινο Ταμείο, στα Διευρωπαϊκά Δίκτυα Υποδομών, στο Ταμείο Ανάκαμψης, στο πρόγραμμα «Αντώνης Τρίτσης», σε άλλα χρηματοδοτικά εργαλεία, όπως ΣΔΙΤ, συμβάσεις παραχώρησης, δάνεια από Ευρωπαϊκή Τράπεζα Επενδύσεων και άλλα και άλλα και άλλα.

Τι έχει γίνει από όλα αυτά μέχρι σήμερα; Απολύτως τίποτα. Και τι λέει η Κυβέρνηση; Τι μας λέτε τώρα εσείς; Ότι δεν θα γίνει τίποτα γιατί έγιναν εκλογές στην αυτοδιοίκηση και άλλαξαν οι πέντε από τους επτά δήμους. Δεν υπάρχει συνέχεια στη διοίκηση; Δεν υπάρχει μια περιοχή που περιμένει εδώ και δυόμισι χρόνια τη δέσμευση του κ. Μητσοτάκη ότι θα υπάρχει σχέδιο ανασυγκρότησης της Ηλείας; Υπάρχει χρονοδιάγραμμα; Δεν υπάρχει. Υπάρχει επιτροπή παρακολούθησης; Δεν υπάρχει. Υπάρχει έκθεση προόδου; Δεν υπάρχει. Το μόνο που μας λέτε είναι ότι υπάρχουν έργα που δύνανται να χρηματοδοτηθούν από διάφορες πηγές, αλλά όχι ότι θα χρηματοδοτηθούν ή έργα τα οποία είχαν ήδη ξεκινήσει πριν από τη μελέτη της «ΔΙΑΝΕΟΣΙΣ».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Περιμένω, κύριε Υφυπουργέ, στη δευτερολογία σας να μου δώσετε συγκεκριμένες απαντήσεις: Ερώτημα πρώτο: Ισχύει ή δεν ισχύει η δέσμευση του κ. Μητσοτάκη ότι θα υλοποιηθεί σχέδιο ανασυγκρότησης στην Ηλεία; Ερώτημα δεύτερο: Ποιο είναι το ακριβές χρονοδιάγραμμα; Πότε ξεκινάει; Πότε ολοκληρώνεται; Τρίτη ερώτηση: Ποιες είναι οι πηγές χρηματοδότησης αυτού του σχεδίου;

Σας παρακαλώ πολύ ένεκα της ημέρας, επειδή είναι πρωταπριλιά, να είστε πολύ προσεκτικός στις απαντήσεις σας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Παρακαλώ πολύ, κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Αφήσατε το καλύτερο σχόλιο για το τέλος. Θα μπορούσατε να ξεκινήσετε με αυτό. Άλλωστε, η παράταξή σας μας έχει χορτάσει ψέματα όλα αυτά τα χρόνια.

Λοιπόν, ισχύει. Ό,τι έχει πει ο Πρωθυπουργός ισχύει στο ακέραιο. Γι’ αυτό και έχει γίνει η Επιτροπή Παρακολούθησης από κυβερνητικά στελέχη που παρέλαβε τη μελέτη της «ΔΙΑΝΕΟΣΙΣ», όπως και σας ανέφερα στην πρωτολογία μου. Γι’ αυτό και εμείς εργαζόμαστε εντατικά με όλους. Να μη συνεργαστούμε με την τοπική αυτοδιοίκηση;

Πέντε στους επτά δήμους ανέλαβαν εκ νέου. Δεν έχουν λόγο στην προτεραιοποίηση των έργων που θέλουν στους δήμους τους για τα επόμενα χρόνια για την Ηλεία, για την ανασυγκρότηση της Ηλείας; Δεν θα πρέπει να ρωτήσουμε τους νέους δημάρχους; Πέντε στους επτά είναι. Δεν είναι ένας, είναι πέντε στους επτά. Δεν πρέπει να τους ρωτήσουμε αν συμφωνούν με τους προκατόχους τους, αν έχουν διαφορετική φιλοσοφία, αν θέλουν άλλα έργα;

Εμείς όλη αυτή την περίοδο έχουμε αναδείξει τη σημασία της τοπικής αυτοδιοίκησης και για αυτό συνεργαζόμαστε μαζί τους. Άρα, περιμένουμε να μας δώσουν όλες τους τις προτάσεις, να τις ενσωματώσουμε και μετά, όπως λέει και η μελέτη, οι προτάσεις αυτές, η προτεραιοποίηση αυτή θα έρθει να «κουμπώσει» με τα χρηματοδοτικά εργαλεία.

Αυτό το εγχείρημα γίνεται για πρώτη φορά στην Ηλεία. Είναι μια περιοχή που έχει πληγεί, δυστυχώς, και τα προηγούμενα χρόνια αρκετά από φυσικές καταστροφές. Όμως, για πρώτη φορά με εντολή του Πρωθυπουργού και με την εμπλοκή του ιδιωτικού τομέα υλοποιείται όλο αυτό το κομμάτι της μελέτης και του σχεδίου που θα βασιστεί στη μελέτη για την ανάπτυξη της περιοχής. Είναι σημαντικό, λοιπόν, ότι βρισκόμαστε και σε μια ευνοϊκή συγκυρία.

Τώρα πάω και στο τρίτο κομμάτι, από όπου θα αντληθούν οι πόροι. Έχουμε αρκετούς διαθέσιμους οικονομικούς πόρους από το ΕΣΠΑ της περιόδου 2021-2027.

Τα προτεινόμενα έργα, όπως αυτά θα προκύψουν από την προτεραιοποίηση των δήμων και των Οργανισμών Τοπικής Αυτοδιοίκησης, θα τύχουν χρηματοδότησης από τα διαρθρωτικά ταμεία της Ευρωπαϊκής Ένωσης και, πέραν αυτών, να είστε σίγουρος ότι θα αξιοποιήσουμε πόρους από όλα τα διαθέσιμα εργαλεία, όπως έχουμε κάνει και σε άλλες περιοχές, όπως κάνουμε και στη βόρεια Εύβοια, από το Πράσινο Ταμείο, από τους πόρους του Υπουργείου Εσωτερικών, δηλαδή από το Πρόγραμμα Δημοσίων Επενδύσεων, που ήδη θα σας αναλύσω και στη συνέχεια ότι έχει χρηματοδοτήσει την περιοχή, αλλά και όλα τα χρηματοδοτικά εργαλεία ανάλογα με τη φύση των προτεινόμενων έργων.

Ανέφερα και πριν ότι βρισκόμαστε, λοιπόν, σε αυτό το στάδιο, στο στάδιο συγκέντρωσης των προτεινόμενων έργων. Άρα, μόλις τα μαζέψουμε, προχωράμε στο επόμενο βήμα σύμφωνα και με τη δική τους προτεραιοποίηση και αυτό θα ολοκληρωθεί το αμέσως επόμενο διάστημα.

Με την ολοκλήρωση, λοιπόν, της αποστολής των ζητούμενων από τους δήμους ακολουθεί η ιεράρχηση, ακολουθεί η χρηματοδοτική αξιολόγηση των έργων από την Υποεπιτροπή της Κυβερνητικής Επιτροπής Κρατικής Αρωγής όπου έχει παραλάβει τη μελέτη. Άρα η διαδικασία είναι σε εξέλιξη.

Συνεχίζουμε να στηρίζουμε την Ηλεία, στηρίζουμε ήδη τους Οργανισμούς Τοπικής Αυτοδιοίκησης για να κάνουν έργα και παρεμβάσεις μέχρι τώρα. Η εγκριθείσα έκτακτη χρηματοδότηση προς τους ΟΤΑ της Ηλείας έχει φτάσει από το 2021 ως τώρα όσον αφορά τις αποκαταστάσεις τα 22 εκατομμύρια ευρώ. Μέχρι τώρα τα μέτρα και οι παρεμβάσεις για τη στήριξη και την αποκατάσταση της περιοχής μετά από φυσικές καταστροφές καταλήγουν σε μια αθροιστική δημοσιονομική επίπτωση που ξεπερνά αρκετά τα 45 εκατομμύρια ευρώ.

Άρα στηρίζουμε την Ηλεία. Προχωράμε το σχέδιο ανασυγκρότησης της περιοχής, το οποίο θα αυξήσει κατά πολύ τη δημοσιονομική επίπτωση, πέραν αυτών των σαράντα πέντε που σας ανέφερα. Και σε ένα πλαίσιο στενής συνεργασίας συνεχίζουμε το σχεδιασμό των επόμενων βημάτων. Σε αυτό το πλαίσιο, με χαρά να έχουμε και τις δικές σας προτάσεις.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με τη δέκατη πέμπτη με αριθμό 880/22-3-2024 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Κλιματικής Κρίσης και Πολιτικής Προστασίας, με θέμα: «Για την αποκατάσταση των σεισμοπαθών πληγέντων στον Δήμο Τυρνάβου».

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Στις 3 του Μάρτη φέτος συμπληρώθηκαν τρία χρόνια από τους καταστροφικούς σεισμούς στη Θεσσαλία, που είχαν ως αποτέλεσμα, ειδικά στις περιοχές του Δήμου Τυρνάβου - Ελασσόνας, αλλά και στη μεριά του ανατολικού κομματιού του Νομού Τρικάλων, να δημιουργήσουν τεράστιες ζημιές σε σπίτια, σχολεία, σε υποδομές.

Όμως τι διαπιστώνει όλος αυτός ο κόσμος, που έχει πληγεί, με τραγικό τρόπο; Ότι οι υποσχέσεις της Κυβέρνησης για άμεση επισκευή και κατασκευή καινούργιων σπιτιών, για πλήρη αποκατάσταση των πληγέντων ήταν λόγια του αέρα. Έγιναν καπνός στην ουσία.

Η Κυβέρνηση τι είχε ανακοινώσει; Πως τα σπίτια που θα χτίζονταν θα καλύπτονταν κατά 80% του κόστους από το κράτος και το υπόλοιπο από άτοκο δάνειο. Ταυτόχρονα ορίστηκε και αποζημίωση 1.000 ευρώ το τετραγωνικό μέτρο. Όμως μετά από ένα, δύο χρόνια και βέβαια μέσα στην περίοδο του 2021, με την άνοδο των τιμών όλων των απαραίτητων υλικών και πάει λέγοντας για την κατασκευή των σπιτιών, το κόστος εκτοξεύτηκε και μάλιστα με υπολογισμούς ειδικών, όχι των ιδίων ή άλλων, έχει φτάσει περίπου τα 1.600 ευρώ το τετραγωνικό.

Εδώ να πούμε ότι μετά από μήνες -από το 2021, με το σεισμό- μετά από αρκετούς μήνες δόθηκε μια προκαταβολή 14.000 ευρώ για τα κόκκινα σπίτια και 8.000 για τα κίτρινα. Όμως, με τις ανατιμήσεις που έχουν σημειωθεί στα οικοδομικά υλικά δεν επαρκούν. Αυτό είναι το ένα.

Δεύτερον, σε αρκετές περιπτώσεις οι τράπεζες στις οποίες απευθύνθηκε ένα μέρος των πληγέντων για να λάβει δάνειο, δεν αναγνωρίζουν τα άτοκα δάνεια που είχε υποσχεθεί η Κυβέρνηση και βεβαίως σε πολλές περιπτώσεις θέτουν και αυστηρά κριτήρια. Οι ίδιοι το λένε, το καταγγέλλουν. Βάζουν δηλαδή ηλικιακά και εισοδηματικά κριτήρια, αποκλείοντας φυσικά πολλούς από αυτούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Και σε αυτά, το κερασάκι στην τούρτα είναι οι καθυστερήσεις που σημειώνονται στην έκδοση των αδειών και προφανώς και στην οικοδόμηση των νέων σπιτιών, αφού η Διεύθυνση Αποκατάστασης Επιπτώσεων Φυσικών Καταστροφών διαθέτει ελάχιστο προσωπικό, το οποίο ειδικά το τελευταίο εξάμηνο, επτάμηνο, οκτάμηνο πλέον ασχολείται και με τις ζημιές που προκάλεσαν οι πλημμύρες του Σεπτέμβρη στη Θεσσαλία.

Ίδια είναι η κατάσταση όχι μόνο στο Τύρναβο, στο Δαμάσι κυρίως, όπου εκεί εκατό και πλέον κατοικίες είναι ακατάλληλες και θα πρέπει να φτιαχτούν καινούργια σπίτια, αλλά και στα άλλα χωριά, το Μεσοχώρι, το Αμούρι, το Βλαχογιάννη, όπου εκεί δεν έχουν μαζευτεί ούτε τα μπάζα -φαντάζεστε τρία χρόνια μετά;- που είναι και εστία μόλυνσης. Δηλαδή υγειονομικός να πάει εκεί δεν χρειάζεται να έχει πολλές γνώσεις.

Τι ζητούν και μάλιστα σε μαζικό συλλαλητήριο πριν από λίγες μέρες, πριν από λίγο διάστημα στον Τύρναβο; Διεκδικούν μια σειρά από μέτρα, αυτά που είχε πει η Κυβέρνηση ότι θα κάνει.

Σας άκουσα προηγουμένως να λέτε ότι ισχύει στο ακέραιο ό,τι είπε ο Πρωθυπουργός. Θυμάστε τι είχε πει ο Πρωθυπουργός στον Τύρναβο, στο Δαμάσι, όπως και η υπόλοιπη κουστωδία –μην το παρεξηγείτε ως λέξη- Υπουργοί, διάφοροι και ο τότε περιφερειάρχης; «Σε ένα χρόνο θα είστε στα σπίτια σας». Τρία χρόνια λιθαράκι δεν έχει μπει.

Άρα, λοιπόν, τι διεκδικούν; Εμείς αυτό μεταφέρουμε. Να επιδοτηθεί κατά 100% με κρατική αρωγή η επισκευή και ανακατασκευή των σεισμόπληκτων σπιτιών, σύμφωνα με τις τρέχουσες τιμές, αυτό που είπα προηγουμένως, δηλαδή 1.600 ευρώ. Να αποζημιωθούν όσοι αποκλείστηκαν και λόγω γραφειοκρατικών και νομικών ερμηνειών. Να παραταθούν προφανώς τα μέτρα στήριξης των πληγέντων, απαλλαγή ΕΝΦΙΑ, απαγόρευση πλειστηριασμών και πάει λέγοντας. Να προσληφθεί φυσικά όλο το απαραίτητο, το αναγκαίο προσωπικό στη Διεύθυνση Αποκατάστασης Επιπτώσεων Φυσικών Καταστροφών και βέβαια να εξασφαλιστεί η κρατική χρηματοδότηση, προκειμένου να προχωρήσουν…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω, κλείνω.

…οι αντισεισμικοί έλεγχοι των δημόσιων κτηρίων στον Δήμο Τυρνάβου- Ελασσόνας και πάει λέγοντας και ένα πλήρες ολοκληρωμένο σύγχρονο σχέδιο αντισεισμικής θωράκισης. Αυτά είναι που ζητάει ο κόσμος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Κύριε Υφυπουργέ, έχετε τον λόγο για τρία λεπτά.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Κύριε Πρόεδρε, ευχαριστώ. Σας ευχαριστώ, κύριε Πρόεδρε, κύριε συνάδελφε και για την ερώτηση.

Από την πρώτη στιγμή, όπως σωστά είπατε και με παρουσία στο πεδίο κληθήκαμε να αντιμετωπίσουμε τις καταστροφές που προκλήθηκαν στον Δήμο Τυρνάβου, στο Δαμάσι εν προκειμένω και στην ευρύτερη περιοχή, έχοντας ως στόχο η στήριξή μας να φτάσει όσο πιο γρήγορα γίνεται σε όσους την έχουν ανάγκη.

Συνεργαστήκαμε και εξακολουθούμε να συνεργαζόμαστε στενά με όλους τους εμπλεκόμενους φορείς για την υλοποίηση του σχεδίου στήριξης και αποκατάστασης στις υποδομές, τα κτίρια, τις επιχειρήσεις, την τοπική κοινωνία και οικονομία γενικότερα, με την περιφέρεια και με το δήμο.

Εμπλουτίσαμε το σχέδιο με κάθε νέο εργαλείο, ακόμα και όταν διαμορφώθηκε μετά τον σεισμό, όπως η πρώτη αρωγή, που αναφέρατε και εσείς. Ήταν κάτι που διαμορφώθηκε, δηλαδή η πλατφόρμα της αρωγής, arogi.gov.gr μετέπειτα του σεισμού, όταν είχαμε τις περιπτώσεις των πυρκαγιών του καλοκαιριού του 2021 και εκεί εντάξαμε και τον σεισμό.

Έτσι ξεκινήσαμε τη χορήγηση της πρώτης αρωγής μέσα από την πλατφόρμα arogi.gov.gr και ειδικά της πρώτης αρωγής έναντι της στεγαστικής συνδρομής. Θα πρέπει να σημειώσουμε πως η πρώτη αρωγή ουσιαστικά έναντι της στεγαστικής συνδρομής για τους πληγέντες της Θεσσαλίας έφτασε τα 6 εκατομμύρια ευρώ και ο αριθμός των δικαιούχων σχεδόν τους εννιακόσιους. Δόθηκε λοιπόν έτσι μία πρώτη στήριξη στους πληγέντες της περιοχής έναντι της στεγαστικής συνδρομής και το σχήμα της στεγαστικής συνδρομής υλοποιείται.

Μέχρι τώρα, όσον αφορά τα επισκευάσιμα κτήρια που επλήγησαν από τον σεισμό έχουν υποβληθεί διακόσιες εξήντα μια αιτήσεις για έκδοση άδειας, εκ των οποίων έχουν εκδοθεί οι τριάντα οκτώ άδειες. Είκοσι μία αιτήσεις τέθηκαν στο αρχείο της αρμόδιας υπηρεσίας για μια σειρά από λόγους, ενώ οι υπόλοιποι φάκελοι παρουσιάζουν ελλείψεις και λάθη ως προς τα απαιτούμενα δικαιολογητικά, για τα οποία οι αρμόδιοι μηχανικοί έχουν ενημερώσει τους ιδιοκτήτες εγγράφως.

Σχετικά με τα κατεδαφιστέα κτήρια, στα οποία έχουμε χρηματοδοτήσει τον δήμο για να τα κατεδαφίσει και να μαζέψει τα υπολείμματα αυτών, ενώ κανονικά θα ήταν αρμοδιότητα άλλων και όχι του κράτους -έχει επωμιστεί και το κράτος αυτό τον φόρτο και αυτή την αρμοδιότητα- έχουν υποβληθεί εκατόν πενήντα δύο αιτήσεις για ανακατασκευή και έχουν προχωρήσει οι ενενήντα επτά. Και σε αυτή την περίπτωση οι υπόλοιπες αιτήσεις παρουσιάζουν ελλείψεις, για τις οποίες έχουν ενημερωθεί οι αιτούντες.

Παρατηρείται λοιπόν πως υπάρχει ακόμη ως ένα βαθμό ζήτημα όσον αφορά τις ελλείψεις και τα λάθη στους φακέλους. Επομένως, το σημαντικότερο τη δεδομένη στιγμή είναι να προχωρήσουν οι δικαιούχοι άμεσα στην υποβολή των δικαιολογητικών που λείπουν από τους φακέλους τους. Όταν οι φάκελοι είναι πλήρεις και είναι ορθοί εκδίδονται οι σχετικές άδειες από την αρμόδια υπηρεσία όπως είπατε, την ΔΑΕΦΚ.

Τώρα σχετικά με τα οριζόμενα ποσοστά της δωρεάν κρατικής αρωγής και του άτοκου δανείου, που συνιστούν τη στεγαστική συνδρομή, είναι αυτά που ισχύουν γενικά σε όλες τις φυσικές καταστροφές. Γνωρίζουμε όμως -και εδώ θα συγκλίνω στην παρατήρησή σας- τα ζητήματα που έχουν ανακύψει όσον αφορά τη χορήγηση του άτοκου δανείου.

Παρ’ όλο που το κράτος επιχορηγεί το επιτόκιο, παρ’ όλο που παρέχει εγγύηση του ελληνικού δημοσίου, δεν προχωράει η στήριξη από τις τράπεζες. Δεν είναι κάτι που αφορά μόνο το Δαμάσι, αφορά και τις άλλες περιοχές, όλες τις περιοχές και όλο το σχήμα της στεγαστικής συνδρομής.

Ανέλαβα το χαρτοφυλάκιο πριν από λίγους μήνες και εντόπισα ότι οι τράπεζες, το τραπεζικό σύστημα δεν ανταποκρίνεται στον ρόλο που έχουμε και προβλέπει το σχήμα, όπως αναφέρατε και εσείς. Και επεξεργαζόμαστε λύσεις και σχετικές κινήσεις.

Παράλληλα, βέβαια, με τη στεγαστική συνδρομή ενεργοποιήθηκε και η κρατική αρωγή προς επιχειρήσεις και αγροτικές εκμεταλλεύσεις. Εκδόθηκε απόφαση έγκρισης χρηματοδότησης και καταβλήθηκε η προκαταβολή κρατικής αρωγής ύψους 318.000 ευρώ σε εκατόν εβδομήντα επτά δικαιούχους του Νομού Λάρισας για το σεισμό. Εκδόθηκε και η απόφαση για την επιχορήγηση ύψους 800.000 ευρώ σε επιχειρήσεις και αγροτικές εκμεταλλεύσεις επιπλέον.

Και έχουν χορηγηθεί από αυτά 570.000 ευρώ προς περίπου εκατό δικαιούχους. Η αρμόδια υπηρεσία αναμένει στοιχεία από την Περιφέρεια Θεσσαλίας για να προχωρήσουν και τα υπόλοιπα.

Επίσης, το Δαμάσι το εντάξαμε εκ των υστέρων και στο ειδικό σχήμα του Υπουργείου Ανάπτυξης για τη στήριξη των απωλειών που είχαν στο εισόδημά τους οι επιχειρήσεις. Τριάντα τρεις επιχειρήσεις έλαβαν 184.000 χιλιάδες ευρώ, όχι μόνο στο Δαμάσι, αλλά στην ευρύτερη περιοχή.

Φυσικά το μεγάλο ζητούμενο, όπως σωστά λέτε, είναι η ολοκλήρωση της υλοποίησης του σχήματος της στεγαστικής συνδρομής που θίγετε κι εσείς με την ερώτησή σας, ώστε να καταφέρουν οι πολίτες να επισκευάσουν τα σπίτια τους και προς αυτήν την κατεύθυνση θα συνεχίσουμε όλοι να εργαζόμαστε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Αντιπρόεδρε, έχετε τον λόγο για τη δευτερολογία σας. Μάλλον για τις ανατιμήσεις των υλικών δεν πήρατε απάντηση, αν μου επιτρέπετε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι, δεν υπάρχει θέμα.

Τρία κομβικά ζητήματα θέτει η ερώτηση. Από εκεί και πέρα, φυσικά και τα αιτήματα των κατοίκων της περιοχής του Δήμου Τυρνάβου και όχι μόνο, αλλά και της ευρύτερης περιοχής των άλλων χωριών στην Ελασσόνα που υπέστησαν ζημιές.

Κοιτάξτε, κύριε Υπουργέ, τρία χρόνια ούτε εγώ ούτε εσείς μπορούμε να ζήσουμε σε κοντέινερ. Ελάτε να τα δείτε. Τα είδατε προφανώς στο Δαμάσι, για παράδειγμα που είναι καλύτερο. Για να πάτε στη Μεταμόρφωση ή να πάτε στα άλλα χωριά. Δεν είναι ζωή στο κοντέινερ. Δεν ζεις. Δεν μπορείς να ζήσεις.

Και πληρούνται όλες οι προϋποθέσεις τεχνολογικά, επιστημονικά, υπάρχει το αντίστοιχο εργατικό δυναμικό που θα μπορούσαν όντως σε έναν χρόνο να γίνουν τα ενενήντα έξι σπίτια. Διότι από τα εκατό και κάτι, τα τέσσερα ξεκίνησαν να γίνονται. Τόσα είναι. Μπορεί να διαφωνούμε σε ένα-δύο. Είναι ενενήντα έξι, αυτά που πρέπει να γκρεμιστούν, άλλα γκρεμίστηκαν, άλλα πρέπει να γκρεμιστούν και να γίνουν καινούργια σπίτια. Σε έναν χρόνο μπορούσαν άνετα να γίνουν, όπως έγινε το γυμνάσιο. Να αναλάβει λοιπόν το κράτος και να φτιάξει αυτά τα σπίτια.

Έτσι είναι και όχι να τρέχει τώρα κάθε ηλικιωμένος από τα Δαμάσι να βρίσκει στον Τύρναβο και από τον Τύρνβο να τον τρέχουν στη Λάρισα να φτιάξει τον φάκελο, να βρει μηχανικό. Πού είναι το κράτος; Το κράτος τότε το θες, σε μια τέτοια περίπτωση, στην πλημμύρα, στην πυρκαγιά. Δεν λέω για τα μέτρα που θα έπρεπε να παρθούν όπως η αντισεισμική θωράκιση εν προκειμένω και πάει λέγοντας. Αλλά έγινε το κακό. Πού είναι το κράτος; Αυτή είναι η φωνή και η αγανάκτηση, η οργή που εκφράζουν οι κάτοικοι της περιοχής, τρία χρόνια μετά. Τρία χρόνια. Παιδιά μικρά, ζευγάρια δεν μπορούν να οργανώσουν τη ζωή τους.

Άρα, τα ζητήματα που βάλαμε στην επίκαιρη ερώτηση είναι συγκεκριμένα. Θα παρέμβει κεντρικά το κράτος, το Υπουργείο, ούτως ώστε να διεκπεραιώνονται και, ενδεχομένως, όποιες ελλείψεις υπάρχουν να παρακαμφθούν –εντός κι εκτός εισαγωγικών η λέξη-, προκειμένου οι φάκελοι να προχωρήσουν και ο κόσμος να ξεκινήσει να φτιάχνει τα σπίτια του, ναι ή όχι;

Οι δήμοι είναι διαλυμένοι. Δεν υπάρχουν οι τεχνικές υπηρεσίες. Δεν υπάρχει προσωπικό για να βοηθήσει. Να μην πούμε για την περιφέρεια. Τα ίδια χάλια είναι και εκεί.

Πάμε στην τιμή των οικοδομικών υλικών που σας λέω. Θα γίνει αναπροσαρμογή αυτών των 1.000 ευρώ στα 1.600 ευρώ; Δεν το λέω εγώ, δεν το λέμε εμείς, δεν το λένε οι κάτοικοι, το λένε οι μηχανικοί, αυτοί που ασχολούνται, τέλος πάντων, με την οικοδομή. Τι θα γίνει γι’ αυτά; Τι θα γίνει και για όλα αυτά που σας είπα, που μπαίνουν και στην ερώτηση; Τίποτα δεν έχει γίνει, κύριε Υπουργέ, με συγχωρείτε.

Δηλαδή, ατομική ευθύνη. Σου έδωσα εγώ 4.000 ευρώ, σου έδωσα και τις 8.000 ευρώ, αυτά που αναφέρθηκαν προηγουμένως, και γαία πυρί μιχθήτω, βρες τον τρόπο μόνος σου να τα λύσεις τα ζητήματα. Αυτό είναι η ατομική ευθύνη, όπως γίνεται με τις πλημμύρες, όπως γίνεται με τις πυρκαγιές, όπως γίνεται με τους σεισμούς.

Δεν πάει άλλο αυτή η κατάσταση. Το καταλαβαίνετε; Είναι κόσμος, μιλάμε για ζωές, δεν μιλάμε… για να μην πω τώρα τίποτε άλλο. Και συγγνώμη για το ύφος, κύριε Πρόεδρε. Αλλά ελάτε, σας λέω, μια βόλτα να πάμε και στους σεισμόπληκτους εκεί που μένουν στα κοντέινερ, να δείτε σε τι συνθήκες μένουν.

Όσες προσπάθειες και να γίνονται, όσο κι αν ο λαός ο ίδιος -από το πενιχρό του εισόδημα- συνεισφέρει και βοηθάει στη βελτίωση των συνθηκών των σεισμοπλήκτων, δεν φτάνει αυτό. Πώς να το κάνουμε; Και δεν περιποιεί τιμή τον 21ο αιώνα, εν έτει 2024, με τεχνητή νοημοσύνη και να έχεις τρία χρόνια μερικές εκατοντάδες κόσμου στα κοντέινερ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Κύριε συνάδελφε, σε καμμία των περιπτώσεων δεν θέλουμε οι πολίτες να μένουν σε κοντέινερ, γι’ αυτό και έχουμε προβεί σε μια σειρά από παρεμβάσεις που έχουν αλλάξει το θεσμικό πλαίσιο. Τι παραλάβαμε;

Υπήρχε κάποια πρόνοια για να χορηγούνται πόροι εμπροσθοβαρώς στους πολίτες για να μπορούν να απευθύνονται σε μηχανικούς να κάνουν τους φακέλους τους; Όχι. Τώρα εδώ χορηγούνται πόροι που καμμία σχέση δεν έχουν με ό,τι γινόταν στο παρελθόν. Άρα, δίνουμε πόρους για να μπορέσουν όλοι οι πολίτες να πάνε εγκαίρως να κάνουν τους φακέλους τους, να χτίσουν το σπίτι τους όπως θέλουν, να το επισκευάσουν όπως θέλουν οι ίδιοι με την κρατική αρωγή, με τους πόρους του κράτους. Γι’ αυτό και θα πρέπει να υποβάλουν τους φακέλους…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Οι τράπεζες δεν δίνουν δάνειο…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τα είπατε αυτά, τα ξέρει.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Θα πρέπει να υποβάλουν τους φακέλους. Γι’ αυτό και σας ανέφερα ότι στην περίπτωση του Δαμασίου υπάρχει αρκετά σημαντικός αριθμός φακέλων και δικαιολογητικών σε εκκρεμότητα, καθώς υπάρχουν ζητήματα ελλείψεων.

Επομένως, μόλις προσκομιστούν τα απαιτούμενα δικαιολογητικά, θα εκδοθούν άμεσα και οι άδειες επισκευής. Και φυσικά, δεν στεκόμαστε στα ζητήματα που έχουν προκύψει. Επειδή μιλάμε για το Δαμάσι δεν σημαίνει πως το σχήμα της στεγαστικής συνδρομής -αυτό που παραλάβαμε όπως το βρήκαμε, γιατί βασίζεται σε παλαιότερους των εποχών μας νόμους- δεν χρήζει βελτίωσης και εκσυγχρονισμού. Σίγουρα θέλει και είναι και κάτι που το επεξεργαζόμαστε. Ήδη οι πρώτες παρεμβάσεις είχαν ξεκινήσει από την προηγούμενη κυβερνητική θητεία.

Τώρα το σχήμα και η αρμόδια υπηρεσία μετακινήθηκαν από το Υπουργείο Υποδομών σε εμάς στο Υπουργείο Κλιματικής Κρίσης και Πολιτικής Προστασίας και έχουμε ήδη ξεκινήσει μια συνεργασία με το Τεχνικό Επιμελητήριο Ελλάδας, ώστε να μεταρρυθμίσουμε και να αναμορφώσουμε ριζικά το σχήμα της στεγαστικής συνδρομής. Άμεσα θα υπάρχουν νεότερα και σχετικές ανακοινώσεις.

Σε αυτό το πλαίσιο, λοιπόν, όμως, θα συνεχίσουμε να συνεργαζόμαστε με όλους για να προχωρήσει το σχέδιο στήριξης του Δαμασίου και της ευρύτερης περιοχής. Πιστεύω άλλωστε πως στόχος όλων μας είναι η στήριξη των συμπολιτών μας και να φτάνει όσο πιο γρήγορα γίνεται σε αυτούς που το αξίζουν. Και προς αυτή την κατεύθυνση θα συνεχίσουμε να δουλεύουμε εντατικά.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υφυπουργό.

Πριν συνεχίσουμε, δύο αιτήσεις άδειες απουσίας.

Ο Βουλευτής Μεσσηνίας και Πρόεδρος της Κοινοβουλευτικής Ομάδας της Νέας Αριστεράς κ. Αλέξανδρος Χαρίτσης ζητεί άδεια ολιγοήμερης απουσίας στο εξωτερικό από 4-4-2024 ως 6-4-2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Ο Βουλευτής Μεσσηνίας κ. Μίλτος Χρυσομάλλης ζητεί άδεια για τη μετάβασή του στο εξωτερικό και δη στην Κωνσταντινούπολη της Τουρκίας κατά το χρονικό διάστημα από 5-4-2024 έως 7-4-2024, στο πλαίσιο ιδιωτικής επίσκεψής του στο Πατριαρχείο Κωνσταντινουπόλεως.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε με την εικοστή τρίτη με αριθμό 883/22-3-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίαςμε θέμα: «Να σταματήσει η ομηρία των πληγέντων από τον σεισμό στο Αρκαλοχώρι τον Σεπτέμβριο 2021».

Παρακαλώ πολύ, κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι πληγέντες των δύο δήμων Μινώα - Πεδιάδας και Αρχανών - Αστερουσίων από τον σεισμό του Σεπτέμβρη του 2021 συνεχίζουν να είναι σε ομηρία. Ζουν είτε μέσα στα κοντέινερ είτε μέσα σε επικίνδυνα σπίτια που είναι χαρακτηρισμένα κόκκινα και κίτρινα, κυριολεκτικά στα συντρίμμια, είτε ενοικιάζουν χωρίς να έχουν πάρει επιδότηση ενοικίου. Καλούνται να πληρώσουν ΕΝΦΙΑ για τα κατεστραμμένα σπίτια, ενώ από το 2021 έως και τον Νοέμβρη του 2023 επιδόθηκαν παρακαλώ πενήντα πέντε κατασχετήρια, πλειστηριασμοί δηλαδή, με βάση τα στοιχεία του Υποθηκοφυλακείου Καστελλίου, δηλαδή η εξάμηνη αναστολή πλειστηριασμών αποδείχθηκε ότι ήταν για τα μάτια του κόσμου.

Πού είναι, λοιπόν, η γρήγορη αποκατάσταση των ζημιών, όπως είχε εξαγγείλει ο ίδιος ο Πρωθυπουργός και εσείς, βέβαια, από τις 28-9-2021; Έχουν περάσει δυόμισι χρόνια. Από τους τρεις χιλιάδες φακέλους έχουν εγκριθεί ενενήντα άδειες για επισκευή ή ανοικοδόμηση, οι οποίες δεν προχωρούν λόγω μεγάλης υποστελέχωσης του ΤΑΕΦΚ και είκοσι σπίτια έχουν ανακατασκευαστεί, ενώ κανένα δεν έχει αποζημιωθεί πλήρως. Αυτή είναι η πραγματική εικόνα. Και πρέπει να σταματήσει το παραμύθι ότι υπάρχουν ιδιοκτησιακά και κληρονομικά ζητήματα και γι’ αυτό καθυστερείτε.

Τα κίτρινα κτήρια, που είναι εκατόν πενήντα στο σύνολο, στα οποία μένει κόσμος, είναι ευάλωτα σε σεισμούς πολύ μικρότερης έντασης από τον σεισμό του 2021 και άρα τα καθιστά άκρως επικίνδυνα για τους ιδιοκτήτες και τους φιλοξενούμενους. Σας το έχει επισημάνει με επιστολή του ο σύλλογος η «ΕΛΠΙΔΑ» από τις 17-1-2024, κρούοντας τον κώδωνα του κινδύνου για έναν μελλοντικό σεισμό, που θα έχει συνέπειες για τις οικογένειες που διαμένουν στα σπίτια που είναι χαρακτηρισμένα ως κίτρινα, ακατάλληλα προς χρήση.

Με ευθύνη της Κυβέρνησης οι πιο πολλοί σεισμόπληκτοι δεν θα φτάσουν ποτέ στις εργασίες αποκατάστασης, αφού μόνο η διαδικασία σύνταξης φακέλου έχει κόστος περίπου 1.500 ευρώ, που θα πληρωθεί από την τσέπη τους στους ιδιώτες μηχανικούς, χωρίς το κόστος για τις επιπλέον μελέτες που ενδεχομένως θα χρειαστούν. Στην καλύτερη περίπτωση ένα σεισμόπληκτο κτήριο αν καταφέρει να περάσει από όλες τις δαιδαλώδεις, χρονοβόρες και κοστοβόρες διαδικασίες, χρειάζεται τουλάχιστον τρία χρόνια προκειμένου να επιχορηγηθεί το ποσό της αρωγής, αρωγή που αφορά μόνο στο 80% από το κράτος και φτάνει με βάση τις τιμές των τιμολογίων μόλις στο 45% με 50% του κόστους. Πριν από λίγο εσείς ο ίδιος ομολογήσατε για την ασυνέπεια των τραπεζών –σιγά!- να ανταποκρίνονται στο 20% του επιπλέον της αρωγής.

Από τα οκτακόσια κτήρια στον Δήμο Μινώα που έχουν χαρακτηριστεί κατεδαφιστέα, μόνο τα τετρακόσια εβδομήντα πέντε έχουν πάρει έγκριση για κατεδάφιση, ενώ έχουν κατεδαφιστεί μόνο εκατόν πενήντα. Προσθέστε και τα τετρακόσια που είναι προς κατεδάφιση στον Δήμο Αχαρνών - Αστερουσίων. Και αντί να δοθεί γενναία χρηματοδότηση στους δήμους για την κατεδάφιση, ακούμε για κάτι ποσά εξευτελιστικά της τάξεως των 300.000 ευρώ μόνο για τον Δήμο Μινώα - Πεδιάδας.

Έχει σταματήσει η επιδότηση ενοικίου, ενώ με στοιχεία του ΤΑΕΦΚ Ηρακλείου, μόλις εκατόν εβδομήντα έξι αιτήσεις επιδότησης ενοικίου έχουν εγκριθεί επί συνόλου τριακοσίων σαράντα έξι αιτούντων. Για την υποστελέχωση του ΤΑΕΦΚ και ενώ είχατε υποσχεθεί για διπλασιασμό του προσωπικού -που και πάλι δεν επαρκεί, απαιτείται πολλαπλάσιο και μόνιμο προσωπικό για ένα τόσο μεγάλο όγκο φακέλων- δεν έχετε κάνει τίποτα μέχρι τώρα.

Είναι και τα σχολεία που θα το πω στη δευτερολογία μου.

Σας ρωτάμε, λοιπόν, κύριε Υπουργέ: Τα έχουμε ξαναπεί. Είναι τα ίδια, αλλά είναι επείγοντα όλα όσα λέμε.

Τι μέτρα θα πάρει η Κυβέρνηση για την απλούστευση και επιτάχυνση των διαδικασιών ως προϋπόθεση προώθησης των φακέλων των δικαιούχων; Θα απαλλάξετε από τη γραφειοκρατία των ΤΑΕΦΚ για να επιταχυνθούν οι διαδικασίες εγκρίσεων και αποκαταστάσεων, ιδίως των κόκκινων και κίτρινων κτηρίων για να ξεμπλοκαριστούν οι τραπεζικοί λογαριασμοί;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κάνετε προσλήψεις όλου του απαραίτητου μόνιμου προσωπικού μηχανικών του ΤΑΕΦΚ Ηρακλείου και της πολεοδομίας, που είναι η δεύτερη προϋπόθεση για την επιτάχυνση εξέτασης των φακέλων ώστε να προχωράει η ανοικοδόμηση χωρίς καθυστερήσεις, για να επιδοτηθούν στο σύνολο 100% -και κλείνω με αυτό, κύριε Πρόεδρε- της πραγματικής ζημιάς με κρατική αρωγή ή επισκευή και ανακατασκευή των σεισμόπληκτων σπιτιών, σύμφωνα με τις τρέχουσες τιμές αγοράς, να μην επιβαρύνονται οικονομικά για μηχανικούς, παράβολα ή αν θέλετε για όσους επιλέξουν προκάτ κατασκευές -γιατί υπάρχουν και αυτές οι περιπτώσεις- ιδίως ηλικιωμένων ανθρώπων που είναι λιγότερο κοστοβόρες -και για τους υπερήλικες πιθανά είναι καλύτερα- και που λογικά δεν θα προλάβουν να μπουν σε όλη αυτή τη χρονοβόρα διαδικασία της αποκατάστασης;

Για όλα αυτά, λοιπόν, πρέπει να κάνετε κάτι. Και να απαλλαγούν και από τον ΕΝΦΙΑ, να απαγορευτούν οι πλειστηριασμοί, να χρηματοδοτήσετε τους δήμους για τις κατεδαφίσεις.

Να, λοιπόν, ένα σωρό ζητήματα που έχουν μείνει όλο αυτό το χρονικό διάστημα, δυόμισι χρόνια, χωρίς να τα έχετε εκπληρώσει!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Συντυχάκη.

Τον λόγο έχει ο κύριος Υφυπουργός για την πρωτολογία του.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε συνάδελφε. Κύριε Πρόεδρε, ευχαριστώ για τον λόγο.

Για τον σεισμό, λοιπόν, στο Αρκαλοχώρι, είχαμε συζητήσει και πριν από λίγους μήνες. Οπότε είναι καλό για να επικαιροποιούμε και τα στοιχεία που έχουμε στη διάθεσή μας. Και τότε σας είχα αναφέρει ότι από την πρώτη στιγμή ενεργοποιήσαμε ένα σχέδιο στήριξης και αποκατάστασης με μια δημοσιονομική επίπτωση κοντά στα 300 εκατομμύρια ευρώ. Μόνο η πρώτη αρωγή ανήλθε συνολικά -την οποία υποτιμάτε, «ψίχουλα», γνωρίζω ποια είναι η προσέγγισή σας- στα 66 εκατομμύρια ευρώ, τα οποία και καταβλήθηκαν σε χρόνους που δεν έχουν καμμία σχέση με το παρελθόν.

Πρόκειται για μία σημαντική πρώτη ενίσχυση στους πληγέντες στο Αρκαλοχώρι, με τους αιτούντες στην πλατφόρμα της πρώτης αρωγής να ξεπερνούν τις επτάμισι χιλιάδες. Πρόκειται για ένα σχήμα στήριξης των νοικοκυριών που περιελάμβανε την υψηλότερη μέχρι τότε ενίσχυση πρώτης αρωγής, η οποία έφτανε τις 20.000 ευρώ ανά κόκκινο σπίτι. Και κάθε πολίτης μπορούσε να λάβει πρώτη αρωγή και για περισσότερα από ένα κατεστραμμένα σπίτια, ασχέτως αν είναι κύρια ή δευτερεύουσα κατοικία. Δηλαδή, κάποιος που έχει δύο σπίτια θα έπαιρνε 40.000 ευρώ. Και είπατε ότι πού θα βρει να δώσει τα 1.500 ευρώ για να κάνει τον φάκελό του! Το κράτος του είχε δώσει εμπροσθοβαρώς 20.000 ευρώ για το σπίτι αυτό, πέραν των άλλων μέτρων στήριξης. Και ξεκίνησε, λοιπόν, άμεσα το κράτος και η αρμόδια υπηρεσία της αυτοψίας και μετά συνέχισε η υλοποίηση του σχήματος της στεγαστικής συνδρομής.

Και ας δούμε τώρα ποια είναι η εικόνα υλοποίησης του σχήματος. Έχετε αναφέρει ορισμένα στοιχεία, αλλά να τα επικαιροποιήσουμε. Για την αποκατάσταση, λοιπόν, των πληγέντων κτηρίων έχουν υποβληθεί μέχρι σήμερα δύο χιλιάδες εξακόσιες δεκατρείς αιτήσεις για έκδοση άδειας επισκευής και από αυτές έχουν προχωρήσει και έχουν εκδοθεί εκατόν έξι άδειες. Στην απάντηση που σας έδωσα πριν από πέντε μήνες, τα μεγέθη είναι διαφορετικά. Οι τότε εκδοθείσες άδειες ήταν τριάντα οκτώ και τώρα ανέρχονται σε εκατόν έξι. Υπάρχει, λοιπόν, μία αύξηση και θα πρέπει να το σημειώσουμε. Αυτό έγινε μέσα σε λίγους, μέσα σε τρεις-τέσσερις μήνες που αλλάξαμε την υπηρεσία στο Υπουργείο μας. Και αυτό γιατί έγινε; Γιατί καλέσαμε τους πολίτες να προχωρήσουν στη συμπλήρωση των φακέλων τους με τα απαραίτητα δικαιολογητικά και αυτοί προχώρησαν. Άρα αυτή η αύξηση θα συνεχιστεί όσο έρχονται στην αρμόδια υπηρεσία, στη ΓΔΑΕΦΚ, ολοκληρωμένοι φάκελοι. Προς διευκόλυνσή τους επεκτείναμε τον χρονικό ορίζοντα για την υποβολή από δύο σε τρία έτη και έχουν προθεσμία μέχρι τις 27 Σεπτεμβρίου του 2024. Με την ορθή υποβολή, λοιπόν, των φακέλων θα λάβουν οι πολίτες την ενίσχυση που προβλέπεται.

Δυστυχώς, παραμένουν ελλείψεις στους φακέλους. Παράλληλα υπάρχουν και ζητήματα με θέματα που αφορούν στο ιδιοκτησιακό καθεστώς των κτηρίων και ανοικτές κληρονομικές υποθέσεις, παράγοντες που επηρεάζουν την πορεία εξέτασης του φακέλου. Το γνωρίζετε. Μου κάνει μεγάλη εντύπωση που λέτε ότι δεν υπάρχουν ζητήματα ιδιοκτησιακά στην Κρήτη και στο Αρκαλοχώρι. Επομένως, το σημαντικότερο τη δεδομένη στιγμή είναι να προχωρήσουν οι πολίτες στην -κατά το δυνατόν συντομότερο- υποβολή των σχετικών φακέλων.

Παράλληλα, όμως, και εκεί όπου δεν υπάρχουν τέτοια ζητήματα ιδιοκτησιακή φύσεως προχώρησε η στήριξη των επιχειρήσεων. Δεν αναφέρετε κάτι για τις επιχειρήσεις τώρα. Εκεί δεν υπάρχουν ζητήματα ιδιοκτησιακά. Άρα προχώρησε κανονικά το σχήμα της κρατικής αρωγής. Και αναφέρω κωδικοποιημένα: Από το πλαίσιο της κρατικής αρωγής είτε μέσω προκαταβολής είτε μέσω της τελικής επιχορήγησης, έχει καταβληθεί κάτι περισσότερο από 1 εκατομμύριο ευρώ. Από το ειδικό σχήμα του Υπουργείου Ανάπτυξης έχει καταβληθεί επιπλέον 1 εκατομμύριο ευρώ προς επιχειρήσεις της περιοχής και από το ειδικό σχήμα του Υπουργείου Οικονομικών έχει καταβληθεί περίπου ακόμα 1 εκατομμύριο ευρώ προς τις επιχειρήσεις του Αρκαλοχωρίου. Αθροιστικά, στοχευμένα, έχουν χορηγηθεί 3 εκατομμύρια ευρώ προς τις επιχειρήσεις του Αρκαλοχωρίου με έμμεσες αλλά και άμεσες επιπτώσεις. Φυσικά και το ζητούμενο είναι να υλοποιηθεί το σχήμα της στεγαστικής συνδρομής, ώστε να καταφέρουν όλοι οι πολίτες να επισκευάσουν τα σπίτια τους.

Από την πλευρά μας, αν και σας ανέφερα πού βρίσκονται τα προβλήματα, θα προχωρήσουμε σε μία σειρά από βελτιωτικές κινήσεις την επόμενη περίοδο. Ωστόσο, για να βελτιωθεί η κατάσταση επί της ουσίας, αυτό που απαιτείται είναι να βελτιωθεί η κατάσταση των υποβληθέντων φακέλων και να διευθετηθούν οι χρόνιες παθογένειες ως προς την ιδιοκτησιακή κατάσταση των κτηρίων.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τριαντόπουλο.

Τον λόγο έχει ο κ. Συντυχάκης για τρία λεπτά για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Λίγο-πολύ, κύριε Υπουργέ, μας παρουσιάσατε μια εξιδανικευμένη εικόνα για την πορεία των κυβερνητικών παρεμβάσεων για τους σεισμόπληκτους της περιοχής. Να ζητήσουμε και συγγνώμη που ήρθαμε να καταθέσουμε επίκαιρη ερώτηση προς εσάς; Περιμένετε λίγο και θα δείτε τις αντιδράσεις των κατοίκων. Γιατί αυτά τα οποία λέμε αφορούν στους κατοίκους. Ερχόμαστε εξ ονόματι κατοίκων που αντιμετωπίζουν αυτά τα προβλήματα.

Μα, το ότι καθυστερεί η εξέταση των φακέλων και είναι λίγες οι άδειες –είναι ενενήντα οι άδειες από τους τρεις χιλιάδες φακέλους- δείχνει το μέγεθος του προβλήματος και την κυβερνητική αναλγησία, που είναι συνειδητή επιλογή! Είναι συνειδητό σχέδιο έτσι ώστε οι σεισμόπληκτοι να αποθαρρυνθούν, να εγκαταλείψουν με εγκατάλειψη και ό,τι μπορέσει ο καθένας να κάνει.

Διότι περί αυτού πρόκειται. Απλοποιήστε τις διαδικασίες. Σας έχουμε καταθέσει προτάσεις. Γιατί δεν τις λαμβάνετε υπ’ όψιν σας; Για την απλοποίηση των διαδικασιών και ο σύλλογος και ο δήμος και το τεχνικό επιμελητήριο σάς έχουν καταθέσει προτάσεις.

Πείτε, λοιπόν, γι’ αυτές τις προτάσεις κάτι, όχι «τα κάναμε όλα ωραία». Δεν αντιλαμβάνεστε ότι οι κοινωνικές και οικονομικές επιπτώσεις είναι τραγικές και είναι το αποτέλεσμα ακριβώς αυτής της κυβερνητικής αδιαφορίας, των καθυστερήσεων, της γραφειοκρατίας; Δηλαδή, συνειδητά ροκανίζετε τον χρόνο, επιδιώκοντας να φορτώσετε τις συνέπειες του σεισμού και της αποκατάστασης των ζημιών στους πληγέντες και στο σύνολο των δημοτών. Διότι εκεί θα μετακυλιστεί το κόστος.

Μάλιστα, ειρωνευτήκατε κιόλας, λέγοντας: «Μα, δεν υπάρχουν ιδιοκτησιακά ζητήματα στο Αρκαλοχώρι;». Δηλαδή, τα ενενήντα που δώσατε την άδεια δεν έχουν ιδιοκτησιακό πρόβλημα και έχουν όλοι οι υπόλοιποι;

Έχουν όλοι οι υπόλοιποι, κύριε Υπουργέ; Τι είναι αυτά που λέτε; Δηλαδή, στα πενήντα δύο δημόσια κτήρια που είναι ναοί, τα τρία σχολεία, που δεν προχωρά η αποκατάσταση των ζημιών, υπάρχει ιδιοκτησιακό πρόβλημα;

Λοιπόν, αφήστε τα αυτά. Κατανοήστε αυτό που σας λέμε. Πολλοί μένουν σε ετοιμόρροπα χαρακτηρισμένα κόκκινα και κίτρινα. Εδώ μιλάμε για πενταμελή οικογένεια στον Γαλατά που διαμένει σε κίτρινο σπίτι. Ογδονταδυάχρονη στο Αρχοντικό μένει σε ένα εναπομείναν δωμάτιο του σπιτιού της. Το υπόλοιπο έχει καταρρεύσει. Ογδονταπεντάχρονη στο Θραψανό, εκ γενετής με κινητικά προβλήματα και διαμένει σε κίτρινο σπίτι. Εδώ θα έχουμε Τέμπη, θα έχουμε νέα Τέμπη!

Άλλοι είναι ακόμη στους οικίσκους. Πολλοί, επίσης, δεν μπόρεσαν δυστυχώς, να εξασφαλίσουν μια προσωρινή λύση στέγασης ούτε στους οικίσκους ούτε βέβαια μπορούν να φιλοξενούνται εσαεί και επ’ αόριστον σε συγγενικά ή φιλικά τους σπίτια.

Ως προς τα σχολεία -και θα κλείσω με αυτό- υπάρχει σοβαρό πρόβλημα για τρία σχολεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι κάνετε δυόμισι χρόνια- πείτε μου- για τρία σχολεία με επτακόσιους μαθητές, που επτακόσιοι μαθητές κάνουν μάθημα σε κοντέινερ; Αναφέρομαι στο διατηρητέο Δημοτικό Σχολείο Θραψανού, στο οποίο το κράτος είναι απόν, δεν υπάρχει εξασφαλισμένη χρηματοδότηση για το έργο της αποκατάστασης. Είναι το 1ο Δημοτικό Σχολείο και το Γυμνάσιο Αρκαλοχωρίου. Η μελέτη, χρηματοδότηση, κατασκευή των νέων σχολικών μονάδων που απαιτούνται δεν έχει προχωρήσει και το 1ο Δημοτικό Σχολείο είναι να πάει σε νέο οικόπεδο, αλλά πρέπει να αγοραστεί. Πού είναι η χρηματοδότηση; Πείτε μου: Έχετε εξασφαλίσει χρηματοδότηση;

Άρα, λοιπόν, αυτά είναι σοβαρά ζητήματα. Προκύπτουν θέματα παράλληλα και για τους Δήμους Μινώα - Πεδιάδας και Αρχανών-Αστερουσίων. Περιμένουν ακόμη τη χρηματοδότηση για το ρεύμα στους οικισμούς. Το προσωπικό δεν επαρκεί. Οι εργαζόμενοι με το πρόγραμμα εκτάκτου ανάγκης έφυγαν -όπως, για παράδειγμα, είκοσι εργαζόμενοι στον Δήμο Μινώα- και πρέπει να αναπληρωθούν. Χρειάζονται μηχανικοί, οικονομολόγοι, διοικητικοί για να προχωρήσουν οι αποκαταστάσεις από τον σεισμό.

Θα σας καταθέσω ολόκληρο φάκελο εδώ, στα Πρακτικά της Βουλής, του συλλόγου «Η ΕΛΠΙΔΑ», του δήμου, του τεχνικού επιμελητηρίου. Είναι όλα τα έγγραφα μέσα και δεν δίνετε καμμιά απολύτως σημασία.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τον προαναφερθέντα φάκελο, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Και κλείνω με αυτό: Οι συγκεκριμένοι δύο δήμοι και ειδικά, ο Δήμος Μινώα - Πεδιάδας έχουν ανάγκη από αντιπλημμυρικά έργα με το νέο αεροδρόμιο. Με την αλλαγή των εδαφολογικών συνθηκών υπάρχει κίνδυνος μελλοντικών πλημμυρικών φαινομένων, ακόμα και πιο επικίνδυνων από αυτούς που ζήσαμε το 2021. Χρειάζονται υποδομές, χρειάζεται αγροτική οδοποιία και απαιτούνται γενναίες χρηματοδοτήσεις.

Σας έχουν υποβληθεί συγκεκριμένα δελτία για την αναγκαία χρηματοδότηση γι’ αυτά τα έργα. Εσείς τι κάνετε;

Και κλείνω με αυτό, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κύριε Πρόεδρε.

Το οξύμωρο και συνάμα αντιφατικό είναι ότι ακριβώς δίπλα στον Δήμο Μινώα, σε αυτή τη σεισμόπληκτη ταλαιπωρημένη περιοχή, που τραβούν τα χίλια μύρια οι άνθρωποι, υπάρχει κυβερνητική αδιαφορία. Κατασκευάζετε με πακτωλό δημόσιου χρήματος, δώρο στους κατασκευαστικούς ομίλους το νέο αεροδρόμιο, που τα δίνετε πραγματικά δωράκια στην «ΤΕΡΝΑ» και στους Ινδούς και έχει καταστρέψει περιβαλλοντικά, οικονομικά και κοινωνικά όλη την περιοχή. Έχει αλλάξει όλο το ανάγλυφο και έχει τσιμεντοποιήσει την περιοχή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θα πάμε και στο αεροδρόμιο τώρα; Τι άλλο θα πούμε;

**ΕΜΜΑΝΟΥΗΛ ΣΥΝΤΥΧΑΚΗΣ:** Εκεί ξέρετε να δίνετε λεφτά, αλλά δεν ξέρετε να δίνετε για τους σεισμόπληκτους. Αυτά είναι τα προβλήματα.

Θα επανέλθουμε, όμως, με νέα επίκαιρη ερώτηση, κύριε Πρόεδρε…

**ΠΡΟΕΔΡΕΥΩΝ (Βασίλειος Βιλιάρδος):** Με νέα επίκαιρη ερώτηση…

**ΕΜΜΑΝΟΥΗΛ ΣΥΝΤΥΧΑΚΗΣ:** …που θα αφορά στα αντιπλημμυρικά έργα στον Δήμο Μινώα - Πεδιάδας και στο ειδικό πολεοδομικό σχέδιο, όπου εκκρεμούν ζητήματα εκεί.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

Κύριε Υφυπουργέ, έχετε τον λόγο για τρία λεπτά.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Κύριε συνάδελφε, η πολιτική αντιπαράθεση, το σχόλιο έχει ένα όριο. Έρχεστε και αναφέρετε ότι υπάρχει συνειδητό σχέδιο της Κυβέρνησης να μένουν οι πολίτες σε κοντέινερ! Για ποιον λόγο; Δεν απαντήσατε. Το πετάτε έτσι στον ανεμιστήρα, συνειδητό σχέδιο της Κυβέρνησης να μένουν οι πολίτες στα κοντέινερ.

Μάλλον δεν έχετε πάει όσες φορές έχω πάει εγώ στο Αρκαλοχώρι, οπότε την επόμενη φορά -σας το είχα πει και στην προηγούμενη ερώτηση- να έρθετε να πάμε μαζί. Και πώς επιβεβαιώνεται το γεγονός ότι δεν έχετε πάει; Μου λέτε για το σχολείο, όταν γνωρίζετε ότι ήταν αντικείμενο πολιτικής αντιπαράθεσης της προηγούμενης δημοτικής αρχής με την επόμενη δημοτική αρχή πού θα χωροθετηθεί το σχολείο στο Αρκαλοχώρι και σε ποιο οικόπεδο. Έλειπε η κρατική χρηματοδότηση ή έλειπε η απόφαση της τοπικής κοινωνίας, για να καταλήξει που θα χτιστεί το νέο σχολείο; Το δεύτερο και το γνωρίζετε πάρα πολύ καλά.

Εγώ αντιπαρέρχομαι τα σχόλιά σας, γιατί έχουμε διαφορετική και ιδεολογική, αλλά και πολιτική κουλτούρα και λέω ότι, όπως και εσείς, έτσι και η Κυβέρνηση θέλουμε όσο πιο γρήγορα όλοι οι δικαιούχοι να λάβουν αυτό που δικαιούνται από το κράτος. Σε αυτό θεωρώ ότι συμφωνούμε, επί της αρχής, τουλάχιστον.

Όσοι το δικαιούνται -το υπογραμμίζω- με σεβασμό στα χρήματα του Έλληνα φορολογούμενου. Αυτό προϋποθέτει διαδικασίες, όρους και προϋποθέσεις για τη στεγαστική συνδρομή, αλλά και για την προσωρινή στέγαση, με το πόρισμα της Εθνικής Αρχής Διαφάνειας -δεν με ρωτήσατε για αυτό- να ολοκληρώνεται σε λίγο, αναφορικά με την αξιοποίηση των οικίσκων στο Αρκαλοχώρι. Αν, δηλαδή, εκεί διαμένουν μόνο όσοι έχουν ανάγκη και πρέπει να μένουν. Δηλαδή, αν υλοποιήθηκε το σχήμα σύμφωνα με τις προβλεπόμενες διαδικασίες και προϋποθέσεις. Υπάρχουν όροι και προϋποθέσεις. Σε αυτό δεν συμφωνούμε, διότι πάντα σημειώνετε ότι πρέπει να δίνονται οι πόροι χωρίς όρους, χωρίς προϋποθέσεις. Δεν θα σταθούμε, όμως, εδώ.

Ας σταθούμε σε αυτό που συμφωνούμε. Γι’ αυτό και φτιάξαμε το πλαίσιο της κρατικής αρωγής για επιχειρήσεις και αγροτικές εκμεταλλεύσεις. Γι’ αυτό και θα αλλάξουμε, όπως ανέφερα και στην προηγούμενη ερώτηση, το πλαίσιο της στεγαστικής αρωγής που παραλάβαμε σε σχέση με αυτό που παραλάβαμε.

Γνωρίζετε ότι από το Υπουργείο Υποδομών και Μεταφορών, το αρμόδιο σχήμα ήρθε τώρα σε εμάς, όπως και η υπηρεσία ΔΑΕΦΚ στο Υπουργείο Κλιματικής Κρίσης και Πολιτικής Προστασίας, ένα σχήμα που εδράζεται σε ένα πλαίσιο αρκετών προηγούμενων δεκαετιών που κανείς δεν πήγε να το αλλάξει, παρά την εικονική ευαισθησία του.

Να το αλλάξουμε, λοιπόν. Η πρωτοβουλία ξεκίνησε από την προηγούμενη κυβερνητική θητεία. Ήδη βρισκόμαστε σε συνεργασία με το Τεχνικό Επιμελητήριο Ελλάδας για τη μεταρρύθμιση και αναμόρφωση του πλαισίου της στεγαστικής συνδρομής και τις επόμενες ημέρες θα έχετε και νεότερα. Αυτό δεν σημαίνει ότι δεν θα προχωρήσουμε και σε κινήσεις για να βελτιωθεί η κατάσταση στο Αρκαλοχώρι, να βελτιωθεί περαιτέρω η κατάσταση στο Αρκαλοχώρι, τουλάχιστον να κάνουμε από την πλευρά μας ό,τι μπορούμε, ό,τι γίνεται.

Προς αυτή την κατεύθυνση ενδυναμώνεται περαιτέρω το τοπικό γραφείο της ΔΑΕΦΚ του Ηρακλείου με νέους μηχανικούς. Αυξάνεται η συνεισφορά του γραφείου των Χανίων προς το τοπικό γραφείο του Ηρακλείου. Προχωράμε σε τροπολογία τις επόμενες ημέρες, ώστε να διευθετηθεί ένας σημαντικός φόρτος όσον αφορά στα χαρακτηρισμένα ως πράσινα κτήρια. Σημειώνω εδώ ότι τα χαρακτηρισμένα ως κίτρινα κτήρια είναι ακατάλληλα προς χρήση από τους κατοίκους και από τους ιδιοκτήτες. Και τέλος, συνεργαζόμαστε με τη δημοτική αρχή για μια σειρά από σημειακές παρεμβάσεις.

Προχωράμε σε αλλαγές και παρεμβάσεις, αλλά το ζητούμενο είναι αλλού, όπως σας ανέφερα. Μεγάλος αριθμός φακέλων βρίσκεται σε εκκρεμότητα λόγω ελλείψεων των απαιτούμενων δικαιολογητικών. Επομένως, μόλις προσκομιστούν τα απαραίτητα δικαιολογητικά, θα εκδοθούν άμεσα και οι άδειες επισκευής και παράλληλα, προχωράμε τις επόμενες εβδομάδες στην έναρξη ενός νέου σχήματος στήριξης των επιχειρήσεων της περιοχής, σε συνέχεια των τριών σχημάτων που σας ανέφερα στην πρωτολογία μου.

Είναι ένα νέο σχήμα σε συνεργασία με τον τοπικό εμπορικό σύλλογο, τον σύλλογο Αρκαλοχωρίου, ο οποίος είναι ιδιαίτερα δημιουργικός και κινητικός και φυσικά, δεν φεύγει η προσοχή μας από την επόμενη ημέρα, από την ανάπτυξη της περιοχής, που θίξατε στο τέλος της ομιλίας σας. Ήδη το Οικονομικό Επιμελητήριο Ελλάδας ολοκλήρωσε τη μελέτη για την ανάπτυξη του Αρκαλοχωρίου, όπως είχαμε δεσμευτεί και βέβαια, προχωρά και το έργο για τον χωροταξικό σχεδιασμό υπό το Υπουργείο Περιβάλλοντος και Ενέργειας.

Ποτέ δεν έχει φύγει η προσοχή μας από το Αρκαλοχώρι. Αντιθέτως, παραμένει στις προτεραιότητές μας και συνεχίζουμε, σε συνεργασία με όλους, την υλοποίηση του σχεδίου στήριξης, αποκατάστασης και ανάπτυξης της περιοχής.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Πριν συνεχίσουμε θα ήθελα να κάνω μία ανακοίνωση προς το Σώμα.

Έχω την τιμή να ανακοινώσω στο Σώμα ότι ο Υπουργός Δικαιοσύνης επέστρεψε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 29-03-2024 και την 1-4-2024, τα αντίγραφα των πορισμάτων που κατατέθηκαν ενώπιον της εισαγγελίας του Αρείου Πάγου από Βουλευτές των Κοινοβουλευτικών Ομάδων ΣΥΡΙΖΑ - Προοδευτική Συμμαχία, ΚΚΕ και τον Ανεξάρτητο Βουλευτή Κωνσταντίνο Φλώρο, για «τη διερεύνηση του εγκλήματος των Τεμπών και όλων των πτυχών που σχετίζονται με αυτό», τα πρωτότυπα των οποίων βρίσκονται στο αρχείο της αρμόδιας εξεταστικής επιτροπής.

Θα συνεχίσουμε με την πέμπτη με αριθμό 865/21-3-2024 επίκαιρη ερώτηση πρώτου κύκλου της Βουλευτού Φλώρινας της Κοινοβουλευτικής Ομάδας «Νέα Αριστερά» κ. Θεοπίστης Πέρκα προς τον Υπουργό Περιβάλλοντος και Ενέργειας με θέμα: «Θα αυξήσει τα τιμολόγια νερού η Κυβέρνηση;». Στην ερώτηση θα απαντήσει ο Υπουργός κ. Σκυλακάκης.

Ορίστε, κυρία συνάδελφε, έχετε τον λόγο για δύο λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, σύμφωνα με δημοσιεύματα, η Εταιρεία Ύδρευσης και Αποχέτευσης Θεσσαλονίκης – η ΕΥΑΘ- έχει καταθέσει πρόταση για αύξηση των τιμολογίων της προς τη Ρυθμιστική Αρχή Αποβλήτων, Ενέργειας και Υδάτων, τη ΡΑΑΕΥ. Ανοιχτό, βεβαίως, έχει αφήσει το θέμα της αύξησης των τιμολογίων και η διοίκηση της ΕΥΔΑΠ ήδη εδώ και έναν χρόνο.

Οι αυξήσεις στα τιμολόγια νερού για τους καταναλωτές έρχεται, δυστυχώς -ήταν κάτι που μάλλον αναμενόταν- ως μία λογική συνέπεια πολιτικών επιλογών της Κυβέρνησης της Νέας Δημοκρατίας. Πρώτο βήμα ήταν ο ορισμός Ρυθμιστικής Αρχής για τη διαχείριση του νερού και των αποβλήτων με τον ν.5037/2023. Συγκεκριμένα με το άρθρο 6 του εν λόγω νόμου η έως τότε Ρυθμιστική Αρχή Ενέργειας μετονομάστηκε σε Ρυθμιστική Αρχή Αποβλήτων, Ενέργειας και Υδάτων. Είναι σαφές ότι ο ν.5037 έστρωσε τον δρόμο στις αυξήσεις των τιμολογίων νερού καθώς και μακροπρόθεσμα -εμείς λέμε- στην ιδιωτικοποίηση της διαχείρισης του αγαθού του νερού πιθανότατα και μέσω σύμπραξης δημόσιου και ιδιωτικού τομέα. Άλλωστε, δεν έχει νόημα η θέσπιση μιας ρυθμιστικής αρχής σε έναν μονοπωλιακό κλάδο, παρά μόνο αν ο τελικός στόχος είναι η ιδιωτικοποίηση του συγκεκριμένου αγαθού, εν προκειμένω του νερού.

Με βάση το νέο ρυθμιστικό πλαίσιο, η έγκριση των τιμολογίων έχει περάσει στη δικαιοδοσία της ΡΑΑΕΥ και πιο συγκεκριμένα στον κλάδο υδάτων της αρχής.

Διαβάζουμε, επίσης, ότι οι αυξήσεις θα κινηθούν στα όρια του πληθωρισμού. Πηγές της διοίκησης της ΕΥΑΘ σε μια προσπάθεια να δικαιολογήσουν τις προαποφασισμένες αυξήσεις διαρρέουν ότι το ύψος των αυξήσεων δεν θα είναι μεγάλο για καμμία κατηγορία και ότι υπάρχει η πιθανότητα να επιμεριστούν μέσα στην επόμενη τριετία. Όπως σημειώνουν οι ίδιες πηγές, υπό εξέταση βρίσκεται επίσης και το μοντέλο που θα ακολουθηθεί ως προς την τιμολόγηση, ώστε για παράδειγμα οι επιβαρύνσεις να είναι κλιμακωτές ανάλογα με το ύψος της κατανάλωσης. Εδώ έχουμε πληροφορίες για αυξήσεις σε λογαριασμούς νοικοκυριών που εκκινούν από το 4,3% για καταναλώσεις έως δέκα κυβικά μέτρα, συνεχίζουν στο 6,1% από έντεκα έως σαράντα κυβικά μέτρα, 8% για μέχρι εξήντα κυβικά μέτρα –για το τετράμηνο είναι όλα αυτά- και το επαγγελματικό τιμολόγιο αυξάνεται κατά 10%, ενώ το πάγιο ζητείται να αυξηθεί από τα 8 στα 10 ευρώ.

Άρα, το πρώτο ερώτημα είναι αν θα προχωρήσει σε αυξήσεις στα τιμολόγια του νερού η ΕΥΑΘ, αν δηλαδή έχει καταθέσει σχετική εισήγηση στην αρμόδια πλέον Αρχή, τη ΡΑΑΕΥ και αν υπάρχει αντίστοιχη εισήγηση της ΕΥΔΑΠ.

Και δεύτερον, πώς δικαιολογούνται αυτές οι αυξήσεις;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Παρακαλώ πολύ, κύριε Υπουργέ, έχετε τον λόγο για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ευχαριστώ, κυρία συνάδελφε, για το θέμα το οποίο φέρνετε στη Βουλή.

Το ερώτημα των τιμολογίων του νερού απαντιέται με συγκεκριμένο πλαίσιο που υπάρχει ήδη. Έχουμε ένα θεσμικό πλαίσιο με βάση την οδηγία 2060 του Ευρωπαϊκού Κοινοβουλίου που κατοχυρώνει τον δημόσιο χαρακτήρα του νερού ως κοινωνικό αγαθό και από το 2001 έχουμε μία ειδική διάταξη που λέει ότι η έγκριση των τιμολογίων γίνεται από την Υπηρεσία Υδάτων του ΥΠΕΝ.

Μέχρις ότου αναλάβει η ΡΑΑΕΥ, το οποίο υπολογίζουμε ότι θα γίνει στο επόμενο δίμηνο με τρίμηνο, εμείς έχουμε την αρμοδιότητα ως Υπουργείο Υδάτων να εξετάζουμε τέτοιου είδους αιτήματα και τέτοιο αίτημα για την ώρα δεν έχει έρθει. Προφανώς εκ παραδρομής πήγε το σχετικό αίτημα της ΕΥΑΘ στη ΡΑΑΕΥ.

Όταν έρθει σε εμάς θα το αξιολογήσουμε στη βάση όμως και της κοινής υπουργικής απόφασης για την κοστολόγηση του νερού, η οποία θα βγει στο αμέσως επόμενο διάστημα -από εμάς έχει φύγει προς τα Υπουργεία- και θέτει αρκετά αυστηρές προϋποθέσεις για οποιαδήποτε επιδίωξη αύξησης τιμολογίων, έτσι ώστε να προϋπάρχει μία πλήρης δικαιολόγηση από πλευράς κόστους, διότι, όπως ξέρετε, η τιμολόγηση του νερού γίνεται στη βάση της ανάκτησης του κόστους. Και εκεί έχει μεγάλη σημασία να υπάρχει αποτελεσματική λειτουργία των φορέων -που είναι πλέον όλοι στη γενική κυβέρνηση και θεσμικά θα παραμείνουν στη γενική κυβέρνηση- που διαχειρίζονται το νερό. Διότι εάν δεν υπάρχει αποτελεσματική λειτουργία των φορέων, αν δηλαδή δεν κάνουν καλά τη δουλειά τους, αν δεν εισπράττουν τους λογαριασμούς αυτών που χρωστάνε και έχουν μέσα διάφορους οι οποίοι για κάποιους λόγους δεν πληρώνουν τους λογαριασμούς και λοιπά, αυτό δημιουργεί μία πίεση στα οικονομικά του νερού.

Σε σχέση τώρα με αυτό που λέτε, ότι επειδή είναι μονοπωλιακός ο κλάδος δεν χρειάζεται ρυθμιστική αρχή, θα σας έλεγα ότι ισχύει το εντελώς ανάποδο, δηλαδή σε έναν μονοπωλιακό κλάδο είναι ακριβώς που χρειάζεσαι ρυθμιστική αρχή, διότι κάποιος που έχει ένα φυσικό μονοπώλιο -είτε δημόσιος είτε ιδιωτικός τομέας- υπάρχει η πιθανότητα να εκμεταλλευθεί αυτή τη μονοπωλιακή θέση εις βάρος του καταναλωτή, ή εναλλακτικά μπορεί να είναι και εις βάρος του φορολογούμενου, δηλαδή τι να κάνει; Να κάνει κακά τη δουλειά του παράδειγμα να μη στέλνει λογαριασμούς. Θα μου πείτε είναι δυνατόν να μη στέλνεις λογαριασμούς; Σας διαβεβαιώ ότι είναι απολύτως δυνατόν να μη στέλνεις λογαριασμούς και θα έρθουμε να το συζητήσουμε αυτό σε μεταγενέστερη φάση. Παράδειγμα, να αφήνει τα δίκτυα να χάνουν το νερό, να μην εισπράττει τους λογαριασμούς που στέλνει, να κάνει υπερσχεδιασμό έργων. Όλα αυτά πρέπει να παρακολουθούνται και γι’ αυτό ακριβώς θέλουμε μία ανεξάρτητη ρυθμιστική αρχή της οποίας την ίδρυση και ολοκληρώνουμε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Σωστά, όλα αυτά είναι παράγοντες κόστους.

Παρακαλώ πολύ, κυρία συνάδελφε, έχετε τον λόγο για τη δευτερολογία σας για τρία λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, δεν μας ησύχασε ο κύριος Υπουργός. Εγώ δεν κατάλαβα ότι δεν θα γίνουν αυξήσεις.

Θα απαντήσω, όμως, λίγο σε αυτά που είπατε. Η ΕΥΑΘ και η ΕΥΔΑΠ δεν ήταν ανεξέλεγκτες. Υπήρχε εποπτεύον Υπουργείο.

Το ότι πάει ένα αγαθό να ρυθμιστεί από ρυθμιστική αρχή σημαίνει εν μέρει ιδιωτικοποίηση, κύριε Υπουργέ. Είναι εμπόρευμα, δηλαδή, από εκεί και πέρα και θέλει ρύθμιση. Δεν ήταν ανεξέλεγκτες. Προφανώς, υπάρχουν όλες αυτές οι κακοτοπιές, θα μπορούσαν να υπάρχουν. Κοιτάξτε τώρα: Εδώ έχει θορυβηθεί ο κόσμος, γιατί έρχονται οι αυξήσεις από το ένα αγαθό στο άλλο κάθε μέρα, σήμερα είχαμε και την Εγνατία και τα διόδια.

Είναι γεγονός ότι τα τελευταία δύο χρόνια η ΕΥΑΘ έχει υποστεί ενεργειακό σοκ. Έφτασε να πληρώνει 80% παραπάνω σε λογαριασμούς ρεύματος από ό,τι την προηγούμενη χρήση, δηλαδή 30,9 εκατομμύρια ευρώ το δωδεκάμηνο του 2022 έναντι 17,2 εκατομμύρια ευρώ της προηγούμενης χρήσης, μία αύξηση, δηλαδή, 79,11%. Όμως, αυτό το επιχείρημα του υψηλού ενεργειακού κόστους -γιατί μπορεί να το ακούσουμε αυτό σε επόμενη ερώτηση- δεν μπορεί να χρησιμοποιηθεί ως δικαιολογία, πρώτον, γιατί οι τιμές του ρεύματος βαίνουν μειούμενες και δεύτερον, γιατί είναι και αυτό ευθύνη μιας κυβέρνησης. Ήδη η μέση τιμή της χονδρεμπορικής ηλεκτρικής ενέργειας –αγορά επόμενης μέρας- για τον μήνα Μάρτιο έκλεισε στα 67,5 ευρώ η μεγαβατώρα από 73,61.

Δεύτερον, η ΕΥΔΑΠ, η ΕΥΑΘ και η ΔΕΥΑΝ, οι οποίες και αυτές συγχωνεύονται και υπάρχει μία μεγάλη αναστάτωση στον χώρο -θα το πούμε άλλη φορά- με τη βοήθεια της πολιτείας θα μπορούσαν να καλύψουν εδώ και χρόνια τις ενεργειακές τους ανάγκες, είτε με δική τους αυτοπαραγωγή και μέσω συμμετοχής σε ενεργειακές κοινότητες είτε με τα διμερή συμβόλαια τα οποία έχουν καθυστερήσει απαράδεκτα πολύ.

Αυτό έκανε μάλιστα η ΕΥΑΘ. Υπέγραψε μια σύμβαση ούτως ώστε έχει εξασφαλίσει για οκτώ χρόνια και με δικαίωμα προέγκρισης χαμηλότερες τιμές.

Οι εργαζόμενοι της ΕΥΑΘ αντιδρούν σε όλες αυτές τις σχεδιαζόμενες αυξήσεις. Από εκεί πήραμε και την πληροφορία. Ο Πρόεδρος του σωματείου, ο Γιώργος Αρχοντόπουλος, έχει δηλώσει στην «Εφημερίδα των Συντακτών» ότι οι εργαζόμενοι προτείνουν ότι αλλιώς θα πρέπει να τιμολογείται το νερό για οικιακή χρήση και αλλιώς για εμπορική. Άλλο είναι οι μεγάλες υδροβόρες βιομηχανίες -ζυθοποιεία, βιομηχανία πετρελαιοειδών- και δεν μπορούν να έχουν το ίδιο τιμολόγιο. Επίσης προτείνουν δωρεάν νερό -και αυτό έχει ένα ενδιαφέρον- για κατανάλωση από πενήντα μέχρι εβδομήντα λίτρα την ημέρα, γιατί αυτό είναι το νερό που χρειαζόμαστε για να πιούμε, να μαγειρέψουμε, για την τουαλέτα, δηλαδή είναι το νερό που χρειάζεται για να ζήσει μια οικογένεια. Οι εργαζόμενοι, δηλαδή, αυτό λένε, το νερό πρέπει να είναι φτηνό γι’ αυτούς που το θέλουν για να ζουν.

Μαθαίνουμε επιπλέον πως η Κυβέρνηση είναι σε τέτοιο βαθμό αποφασισμένη -τώρα μου είπατε μια δικαιολογία- να παρακάμψει την ΡΑΑΕΥ που εσείς δημιουργήσατε, αλλά έχει έναν χρόνο που ψηφίστηκε. Αλλά το έχουμε ξαναδεί έχει παρακαμφθεί στο παρελθόν η Ρυθμιστική Αρχή Ενέργειας τότε όταν ήταν -νομίζω- η πώληση του ΔΕΔΔΗΕ. Κάτι δεν βόλευε και έγινε μια παράκαμψη. Τώρα γίνεται το ίδιο. Οι αυξήσεις σύμφωνα με τον νόμο που ψηφίστηκε το 2023 τελούν υπό την έγκριση της ΡΑΑΕΥ. Και εδώ λέμε ότι θα βγάλετε κοινή υπουργική απόφαση για ορισμένο ύψος αυξήσεων γιατί δεν υπάρχει στελέχωση. Αλλά και η στελέχωση είναι πάλι ευθύνη της Κυβέρνησης. Νομίζω ότι πλέον δεν κρατιούνται ούτε τα προσχήματα.

Εγώ συμπεραίνω ότι θα προχωρήσετε σε αυξήσεις, παρακάμπτοντας ακόμη και τη ρυθμιστική αρχή που εσείς οι ίδιοι θεσπίσατε και θα ήθελα να μου το επιβεβαιώσετε, δηλαδή τη δική σας νομοθέτηση, γιατί όπως και σε άλλες περιπτώσεις και σε αυτήν την περίπτωση δεν σας συμφέρει.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Εμένα μου έκανε εντύπωση που οι εργαζόμενοι προτείνουν τιμολογιακή πολιτική.

Κύριε Υπουργέ, έχετε τον λόγο για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ναι, κοιτάξτε ο καθένας μπορεί να προτείνει ό,τι θέλει ιδίως όταν είναι με τα λεφτά κάποιου άλλου. Αυτό είναι κάτι που συνήθως γίνεται στη χώρα μας, όλοι προτείνουμε πράγματα.

Τώρα για να επιστρέψουμε στα ουσιαστικά πολιτικά θέματα που τίθενται από πλευράς σας να σας δώσω μια πολύ καθαρή απάντηση. Όχι, δεν προτιθέμεθα να εγκρίνουμε κάποια αύξηση μέχρι τη σύσταση της ΡΑΑΕΥ. Άλλωστε έχουμε φτάσει τόσο κοντά, ώστε δεν υπάρχει κανένας λόγος να εγκρίνουμε καμμία αύξηση μέχρι τότε. Αυτό είναι η βασική τοποθέτηση διότι είναι πολύ λίγος ο χρόνος. Δεν υπάρχει λόγος να υποκαταστήσουμε την αρχή η οποία έχει ήδη ψηφιστεί, και τελειώνει η στελέχωσή της. Το αν χρειάζεται ένας χρόνος για να στελεχωθεί κάτι στην Ελλάδα αυτό είναι ένα γενικότερο πρόβλημα που έχει να κάνει με τη διαφάνεια των προσλήψεων και τις διαδικασίες που ακολουθούμε.

Χαίρομαι που διαπιστώνετε ότι οι τιμές του ρεύματος μειώνονται. Είναι αλήθεια ότι μειώνονται για πολλούς λόγους. Περιλαμβάνεται και η μεγάλη διείσδυση που επιτυγχάνουν οι ανανεώσιμες πηγές ενέργειας αλλά περιλαμβάνεται και κάτι ακόμη το οποίο δεν το έχουμε λάβει υπ’ όψιν μας επαρκώς. Η κλιματική κρίση σε συγκεκριμένους μήνες μπορεί να λειτουργεί ευνοϊκά για τις τιμές του ρεύματος. Δηλαδή, θυμάστε την παλιά έκφραση «Μάρτης γδάρτης και κακός παλουκοκαύτης»; Ε, αυτός ο Μάρτιος δεν είχε καμμία σχέση με την παλιά έκφραση. Έχουμε ζέστη τον Μάρτιο. Σαφέστατα είναι κλιματική κρίση που σημαίνει ότι έχουμε μειωμένη ζήτηση και πολλές μέρες ηλιοφάνειας τον Μάρτιο,το οποίο δημιούργησε μια απρόσμενη εξέλιξη στις τιμές. Θα έχουμε τέτοια σκαμπανεβάσματα και θέλω να είναι σαφές προς όλους. Διότι τώρα βλέπουμε ότι έχουμε μειωμένη ζήτηση και πολλές μέρες ηλιοφάνειας, αλλά μπορεί να έρθει ένας μήνας που να έχει συννεφιά και ζέστη ταυτόχρονα και να έχουμε το ανάποδο φαινόμενο.

Συνεπώς πρέπει να βλέπουμε τις τιμές μεσομακροπρόθεσμα. Κατά τη γνώμη μου θα κινούνται πτωτικά γιατί δεν βλέπω δυναμική στην αγορά του αερίου. Συνεπώς, οι πιέσεις που υπέστησαν οι εταιρείες ύδατος από πλευράς ενεργειακού κόστους θα περιοριστούν. Το κλειδί, όμως, είναι -ξαναλέω- να βλέπουμε προσεκτικά το κόστος. Διότι καλώς ή κακώς εάν υπάρχει αυξημένο κόστος σε μια δραστηριότητα κάποιος θα το πληρώσει. Είτε θα το πληρώσει ο οικιακός καταναλωτής που θέλουμε να το αποφύγουμε ή θα το πληρώσει ο επιχειρηματικός καταναλωτής μειώνοντας την ανταγωνιστικότητά του με ό,τι επίπτωση έχει αυτό στο ΑΕΠ και σε όλα τα υπόλοιπα, είτε θα το πληρώσει ο φορολογούμενος. Δεν υπάρχει περίπτωση το αυξημένο κόστος να αναληφθεί στους ουρανούς.

Συνεπώς, έχει αξία να υπάρχει αυτή η αρχή και να ελέγχει προσεκτικά το κόστος ειδικά σε ένα μονοπωλιακό τομέα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Σωστά. Δωρεάν γεύμα δεν υπάρχει.

Θα ολοκληρώσουμε με την έβδομη με αριθμό 869/21-3-2024 επίκαιρη ερώτηση δεύτερου κύκλου της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Περιβάλλοντος και Ενέργειας με θέμα: «Η εγκατάσταση πλωτών φωτοβολταϊκών στη λίμνη Πολυφύτου ναρκοθετεί το περιβάλλον, τις παραγωγικές δραστηριότητες και τις προοπτικές της».

Παρακαλώ πολύ, κυρία συνάδελφε, έχετε τον λόγο για δύο λεπτά. Ενδιαφέρουσα ερώτηση.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κύριε Υπουργέ, το θέμα που συζητάμε σήμερα έχει πολύ μεγάλη σημασία για τους κατοίκους της Περιφερειακής Ενότητας Κοζάνης και ιδιαίτερα για αυτούς που ζουν και βιοπορίζονται στην περιοχή των Σερβίων, του Βελβεντού και της Κοζάνης. Πρόκειται για δημοσιεύματα που αναφέρουν ότι κατατέθηκαν αιτήσεις αδειοδότησης για εγκατάσταση πλωτών φωτοβολταϊκών στη λίμνη Πολυφύτου, οκτώ συγκεκριμένα.

Να πω χαρακτηριστικά ότι η προσπάθεια για εγκατάσταση πλωτών φωτοβολταϊκών δεν είναι τωρινό. Έχει ξεκινήσει αυτή η προσπάθεια από το 2020 - 2021. Τότε,, βέβαια με ομόθυμη αντίδραση ματαιώσαμε αυτά τα σχέδια και υπαναχώρησε και η ΔΕΗ. Μάλιστα τότε υπήρξε ένα κοινό δελτίο Τύπου των τριών όμορων δήμων που αναφέρει χαρακτηριστικά ότι δεν είναι δυνατόν να σχεδιάζονται τέτοιου είδους επενδύσεις χωρίς να έχει προηγηθεί περιβαλλοντική αξιολόγηση χωρίς λήψη μέτρων προστασίας για το φυσικό περιβάλλον και χωρίς να έχουν ληφθεί υπ’ όψιν οι κάτοικοι της περιοχής, οι ανάγκες τους καθώς και οι δραστηριότητες που αναπτύσσονται στη λίμνη, που είναι αλιεία, αθλητισμός, αναψυχή, τουρισμός. Μιλάμε, δηλαδή, για την αναπτυξιακή προοπτική της περιοχής.

Πριν λίγες βδομάδες, όμως, το θέμα επανήλθε στην επικαιρότητα με την κατάθεση των αιτήσεων στη Ρυθμιστική Αρχή Αποβλήτων Ενέργειας και Υδάτων, προκαλώντας, βέβαια, πάρα πολύ μεγάλη αντίδραση στους φορείς, στους πολίτες, στην περιοχή. Επανέρχονται, λοιπόν, με νέο δελτίο Τύπου οι δήμαρχοι και μιλάνε γι’ αυτά που βιώνουν ουσιαστικά τα τελευταία χρόνια όλοι μας. Δηλαδή, γράφουν συγκεκριμένα: «Γινόμαστε καθημερινά μάρτυρες επενδύσεων φωτοβολταϊκών στην περιοχή πέριξ της λίμνης Πολυφύτου, οι οποίες,, δυστυχώς, παρουσιάζονται ως εναλλακτικές βιώσιμες λύσεις για τους κατοίκους, ενώ η αλήθεια για τα οικονομικά οφέλη στις τοπικές κοινωνίες είναι εντελώς αντίθετη, ιδιαίτερα σε μια στιγμή που η περιοχή προσπαθεί να βγει από την μονοκαλλιέργεια του λιγνίτη και να αντιμετωπίσει τα προβλήματα της ανεργίας και του πληθυσμιακού μαρασμού». Και, βέβαια, τονίζουν με έντονο ύφος ότι είναι κάθετα αντίθετοι στη δημιουργία πλωτών φωτοβολταϊκών, καθώς -λέει- δεν είναι επενδύσεις που μπορεί να συμβάλλουν στην ανάπτυξη της περιοχής. Θα καταθέσω αυτά τα δελτία Τύπου.

Την ίδια ώρα πρέπει να σας πω ότι υπάρχουν έτοιμες αναπτυξιακές μελέτες που μπορούν να ανατάξουν την εικόνα της περιοχής. Αναφέρομαι και σε μελέτες των ίδιων των δήμων για ήπια ανάπτυξη και μια άλλη προοπτική για την περιοχή, αλλά και ειδικότερα στο επιχειρησιακό σχέδιο ολοκληρωμένης χωρικής επένδυσης για την αξιοποίηση των λιμνών της δυτικής Μακεδονίας όπου εκπονήθηκε το 2018 και αποτελεί ένα στέρεο οδικό χάρτη για την ήπια αξιοποίηση και της λίμνης Πολυφύτου.

Κύριε Υπουργέ, το ζήτημα πρέπει να κλείσει οριστικά με μια δεσμευτική δήλωση από τη μεριά σας, ότι δεν πρόκειται να επιτραπεί η αλλοίωση του φυσικού περιβάλλοντος, ότι δεν θα ναρκοθετηθεί η αναπτυξιακή προοπτική της λίμνης με την εγκατάσταση πλωτών φωτοβολταϊκών.

Αυτό ζητάμε, αυτό ζητά η περιοχή, αυτό ζητούν οι κάτοικοι. Και, βέβαια, δεν μας αρκούν οι καθησυχαστικές διαρροές από τρίτους, σχετικά με το ότι δεν θα εγκατασταθούν. Θέλουμε από εσάς μια οριστική δέσμευση, ενώ παράλληλα ζητούμε να πληροφορηθούμε δύο πράγματα: Ποιες είναι οι ενέργειές σας για την αξιοποίηση και τη διαφύλαξη της λίμνης αλλά και για την προστασία του περιβάλλοντος.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

Ορίστε, κύριε Υπουργέ, έχετε τον λόγο για τρία λεπτά για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Ας ξεκινήσουμε από κάποιες βασικές διαπιστώσεις. Όταν μιλάτε για το φυσικό περιβάλλον, περιλαμβάνετε, υποθέτω, και την κλιματική κρίση την οποία βιώνουμε. Εδώ πέρα έχουμε το εξής παράδοξο: Όλοι είμαστε κατά της κλιματικής κρίσης τα αποτελέσματα της οποίας είναι ορατά σήμερα που μιλάμε, αλλά θα γίνουν πολύ περισσότερο ορατά τα επόμενα χρόνια και θα απαιτήσουν και πάρα πολύ μεγάλες δαπάνες τόσο για την προσαρμογή σε αυτήν όσο και για τη λεγόμενη «πράσινη» μετάβαση, δηλαδή για τις δαπάνες μείωσης των αερίων του θερμοκηπίου. Όμως, όταν έρχεται η ώρα να μειώσουμε τα αέρια του θερμοκηπίου, δεν υπάρχει κανένας που να έχω γνωρίσει και ο οποίος να λέει «να έρθει εδώ να εγκατασταθεί ένα φωτοβολταϊκό» εκτός αν είναι το δικό του φωτοβολταϊκό. Οπότε, αν είναι το δικό τους, λένε «ναι, αν είναι το δικό μας πολύ ωραία». Όμως, αν είναι του άλλου,δεν μας αρέσει. Αυτό το λέω ως μία γενική παρατήρηση, η οποία, δυστυχώς, υφίσταται.

Όλα τα έργα που είναι αυτού του είδους, -δηλαδή οι επενδύσεις για τις ανανεώσιμες πηγές ενέργειας- είναι με βάση την ευρωπαϊκή νομοθεσία υπέρ του δημοσίου συμφέροντος. Συνεπώς, το πώς θα προχωρήσουν έχει μια συγκεκριμένη διαδρομή. Όσον αφορά το αν θα δώσει η ΡΑΑΕΥ μία άδεια έχει μικρή σημασία. Είναι και αυτό ένα κομμάτι της διαδικασίας. Αυτό που χρειάζεται για να προχωρήσουν είναι να έχουν πλήρη περιβαλλοντική αδειοδότηση. Εφόσον έχουν πλήρη περιβαλλοντική αδειοδότηση προχωρούν, εκτός εάν υπάρχει κάποιος λόγος σε κάποιες ειδικές περιοχές πολύ υψηλού κατά τα άλλα ενδιαφέροντος. Για παράδειγμα, έχετε ένα μεγάλο πολιτιστικό μνημείο και θέλετε αυτό να μην περιβάλλεται από φωτοβολταϊκά ή έχετε αυτό που ονομάζουμε «απάτητα βουνά». Όμως, στο τέλος με αυτές τις μικρές εξαιρέσεις -αν τις αφαιρέσουμε αυτές- στις υπόλοιπες περιοχές πρέπει να επικρατεί η περιβαλλοντική αδειοδότηση. Αυτή είναι που θα μας καθορίσει. Αυτό, λοιπόν, σημαίνει ότι θα έρθουμε να δούμε την περιβαλλοντική αδειοδότηση και θα κρίνουμε κατά περίπτωση με επιστημονικούς όρους τι είναι σωστό να γίνει και τι όχι.

Και στο σημείο αυτό συμπληρώνω το εξής: Θα πρέπει να ακολουθούμε παντού κατά το δυνατόν την πολιτική του μέτρου, έτσι ώστε καμμία περιοχή, κανένα υδάτινο σώμα κ.λπ., να μην έχει υπέρμετρες επιβαρύνσεις ή μονομερή εξέλιξη σε σχέση με την υπόλοιπη χώρα. Θα πρέπει, δηλαδή, να αποφύγουμε να έχουμε σε κάποια περιοχή μια υπέρμετρη επιβάρυνση. Αυτό, όμως, δεν μπορεί να σημαίνει ότι όλοι θα λέμε όχι σε όλα. Αυτό και η «πράσινη» μετάβαση δεν περπατούν μαζί.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κυρία συνάδελφε, έχετε τον λόγο για τρία λεπτά.

**ΚΑΛΛΙΟΠΗ ΒΕΤΤΑ:** Κύριε Υπουργέ, όχι μόνο δεν μας καθησύχασε η απάντησή σας, η οποία δεν ήταν καν συγκεκριμένη αφού μιλήσατε γενικόλογα, αλλά μας δημιουργεί και περισσότερες ανησυχίες. Σας μίλησα συγκεκριμένα για τη λίμνη Πολυφύτου. Σαφώς και ξέρω ότι στη Συμφωνία των Παρισίων ήμασταν οι πρώτοι ως κόμμα που ήμασταν υπέρ των ΑΠΕ. Όμως με τον τρόπο που γίνεται αυτή τη στιγμή; Έτσι; Με αυτόν τον τρόπο; Σαν Ελντοράντο; Και φτάνει, άραγε, μόνο η περιβαλλοντική αδειοδότηση; Ήδη στη δυτική Μακεδονία είμαστε υπερκορεσμένοι και υπάρχει πολύ μεγάλη αβεβαιότητα στην περιοχή μου γιατί δεν υπάρχει το ειδικό χωροταξικό σχέδιο για τις ΑΠΕ, το οποίο αρνείστε εδώ και πέντε χρόνια παρά τις υποσχέσεις σας.

Και για να σας δώσω ένα παράδειγμα αφερεγγυότητας, ο προηγούμενος ο προκάτοχός σας, κ. Σκρέκας, σε μία επίκαιρη ερώτηση που είχα υποβάλει πάλι για τη λίμνη Πολυφύτου τον Μάρτιο του 2021, μου είχε πει ότι το Υπουργείο Περιβάλλοντος και Ενέργειας μεριμνά για τον συνεχή εκσυγχρονισμό και ήδη έχουν ξεκινήσει οι διαδικασίες για την αναθεώρηση του υφιστάμενου ειδικού χωροταξικού. Έχουν περάσει ήδη τρία χρόνια -τρία χρόνια!- και μηδέν εις το πηλίκο! Δεν έχετε κάνει τίποτα. Αντίθετα η άτακτη, η άναρχη ανάπτυξη των ΑΠΕ δημιουργεί μια τεράστια ασυδοσία στη δυτική Μακεδονία, με αποτέλεσμα και να ρημάζει η πρωτογενής παραγωγή αλλά και να αλλοιώνεται το οικοσύστημα της περιοχής. Και, βέβαια, με τη βίαιη και πρόχειρη απολιγνιτοποίηση, έτσι όπως την έχετε κάνει, έχει υποστεί δραματική μείωση πρώτα απ’ όλα το ΑΕΠ της περιοχής, έχουμε φυγή πληθυσμού, μεγάλη ανεργία, μετανάστευση, στασιμότητα και υποβάθμιση όλων των ποιοτικών και ποσοτικών δεικτών.

Δεν είμαστε ενάντια στις ΑΠΕ. Και το επαναλαμβάνω για να μην επιχειρηματολογήσετε πάλι πάνω σε αυτό. Όχι, όμως, με αυτόν τον τρόπο. Θα έπρεπε να υπάρχει ήδη μια ειδική προνομιακή μεταχείριση της περιοχής λόγω του κλεισίματος των εργοστασίων, λόγω της βίαιης και άδικης απολιγνιτοποίησης και λόγω των συνεπειών που έχει προκαλέσει η Κυβέρνησή σας. Και, βέβαια, εδώ και πέντε χρόνια ακούμε μόνο για επενδύσεις.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ειδικότερα, όσον αφορά τη λίμνη Πολυφύτου -και επιτρέψτε μου να συνεχίσω, κύριε Πρόεδρε, αφού είμαι και η τελευταία που μιλάω- πάλι με επίκαιρη ερώτηση που είχα κάνει πριν δέκα μέρες είχα καταθέσει στοιχεία που αφορούσαν την έλλειψη αποζημιώσεων και ενισχύσεων για τους επαγγελματίες αλιείς που είχαν σταματήσει τις δραστηριότητες χωρίς αυτό να είναι δική τους ευθύνη. Και, δυστυχώς, η Κυβέρνηση έδειξε πάλι άγνοια και αδιαφορία όπως είχε δείξει και για το κλείσιμο της υψηλής γέφυρας στη λίμνη Πολυφύτου, όπου είχαν υποστεί πολύ μεγάλες οικονομικές ζημιές άνθρωποι, φορείς και όλοι οι επαγγελματίες για σχεδόν τρεις μήνες χωρίς καμμία αποζημίωση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος, θα ήθελα να πω και το πιο σημαντικό απ’ όλα. Κάθε φορά που μεγάλα συμφέροντα της χώρας ή η ίδια η ΔΕΗ αξιώνουν χώρο -εννοώ για τις ΑΠΕ- στο ηλεκτρικό σύστημα, προτεραιοποιούνται οι αιτήσεις τους μέσω νομοθετικών διατάξεων που έχετε κάνει. Μάλιστα, θυμάμαι ότι αυτό έγινε μία φορά Δεκαπενταύγουστο και άλλη φορά τον προηγούμενο Φλεβάρη κ.λπ.. Αντίθετα οι δημοτικές επιχειρήσεις, οι ΤΟΕΒ, οι ενεργειακές κοινότητες και οι μικροί επενδυτές δεν μπορούν να ενταχθούν στον ηλεκτρικό χώρο, ενώ αποτελεί άπιαστο όνειρο το να συνδεθούν.

Το συμπέρασμα είναι ένα, κύριε Υπουργέ. Έχετε τεράστια αδιαφορία και άγνοια για την περιοχή της δυτικής Μακεδονίας και σκοπός σας είναι μόνο η εξυπηρέτηση μεγάλων συμφερόντων, ενώ για τους πολίτες αφήνετε μόνο την υποβάθμιση της ποιότητας ζωής τους και του περιβάλλοντος και υποσχέσεις και ματαιωμένα σχέδια.

Επομένως, παρακαλώ πολύ στη δευτερολογία σας να αποκλείσετε άπαξ και διά παντός τη δημιουργία πλωτών φωτοβολταϊκών στη λίμνη Πολυφύτου, για να δώσουμε μια άλλη προοπτική στην περιοχή η οποία πλήττεται ποικιλοτρόπως. Πρέπει να έρθετε μια φορά να δείτε την περιοχή και να συζητήσετε με τους κατοίκους.

Επίσης, θα πρέπει να αναφερθείτε διεξοδικά στην αξιοποίηση του επιχειρησιακού σχεδίου του 2018, και να μας αναφέρετε πότε θα κατατεθεί επιτέλους το ειδικό χωροταξικό αν και η ζημιά στην περιοχή έχει ήδη γίνει και είναι τεράστια. Περιμένουμε απαντήσεις. Οι πολίτες της δυτικής Μακεδονίας περιμένουν υπεύθυνες απαντήσεις και όχι παραπομπές στο μέλλον και ευχολόγια. Ξέρουμε την κλιματική αλλαγή, αλλά εδώ πρέπει να μιλήσετε για το συγκεκριμένο.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

Βαριές κατηγορίες, κύριε Υπουργέ. Ορίστε, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αυτό που αντιλαμβάνομαι εγώ, κυρία συνάδελφε, είναι ότι είστε υπέρ των ΑΠΕ θεωρητικά και εναντίον των ΑΠΕ πρακτικά.

**ΚΑΛΛΙΟΠΗ ΒΕΤΤΑ:** Με ειδικό χωροταξικό!

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Διότι δεν έχω δει πουθενά το κόμμα σας -και το κόμμα που ήσασταν πριν, από την ώρα που είστε στην Αντιπολίτευση- να στηρίζει μία τέτοια επένδυση. Καμμία! Δεν έχω δει καμμία! Μόνο ερωτήσεις για το τι δεν μπορεί να γίνει.

**ΚΑΛΛΙΟΠΗ ΒΕΤΤΑ:** Γιατί δεν κάνετε ειδικό χωροταξικό;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, είχατε αρκετό χρόνο να αναπτύξετε την ερώτησή σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Δεν έχετε έρθει ούτε μία φορά να μας πείτε πότε και πού μπορούν να γίνουν επενδύσεις ΑΠΕ. Κάθε φορά τις θεωρείτε καταστροφικές για το περιβάλλον. Για παράδειγμα, όσον αφορά το μαζούτ ή αυτά που βγάζει ο λιγνίτης θεωρείτε ότι η απολιγνιτοποίηση ήταν βίαιη.

Να σας πω τι βίαιο υπήρξε; Το βίαιο που υπήρξε στην απολιγνιτοποίηση είναι ότι ενώ την ξέραμε όλοι από το 2010 –το 2010 ψηφίστηκαν τα όρια όχι για το διοξείδιο του άνθρακα αλλά για τα μικροσωματίδια και τους άλλους ρυπαντές των εργοστασίων που απέκλειαν τη λειτουργία τους μετά το ’18 - ’19 και ήμουν στο Ευρωκοινοβούλιο και έδωσα μάχη για να κερδίσουμε δεκαοκτώ μήνες επιπλέον εκείνη την εποχή- από το 2010 μέχρι το 2019 δεν έγινε καμμία προετοιμασία ουσιαστική για την απολιγνιτοποίηση. Και ξέραμε όλοι ότι έρχεται με μαθηματική βεβαιότητα για τον απλούστατο λόγο ότι οι επενδύσεις σε φίλτρα στα παλιά εργοστάσια τα οποία είχαν ήδη πολύ χαμηλή απόδοση, δεν υπήρχε καμμία περίπτωση να πραγματοποιηθούν. Παραλάβαμε μία κατάσταση με το φυσικό αέριο -που είναι εισαγόμενο καύσιμο- να μπαίνει μαζικά για να υποκαταστήσει τον λιγνίτη, και μετά ήρθε και αποτελείωσε όλη αυτή την υπόθεση η αύξηση του κόστους των δικαιωμάτων ρύπων που έκανε το λιγνίτη το πιο αντιοικονομικό για τον καταναλωτή ηλεκτρικής ενέργειας καύσιμο.

**ΚΑΛΛΙΟΠΗ ΒΕΤΤΑ:** Το 2014 δεν πήρατε…

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Το 2010 είχε κλειδώσει η υπόθεση.

Τώρα αυτό που προσπαθούμε να κάνουμε είναι να προωθήσουμε τις ΑΠΕ με βάση την επιστημονική λογική και ένα μέτρο. Διότι αν δεν υπάρξει αυτό το μέτρο και υπάρξει γενική λογική, σε κανένα δεν αρέσουν οι ΑΠΕ αν δεν είναι δικές του, δηλαδή αν δεν έχει επενδύσει αυτός…

**ΚΑΛΛΙΟΠΗ ΒΕΤΤΑ:** Ειδικό χωροταξικό πότε;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν σας διέκοψε κανείς.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Κυρία συνάδελφε, δεν είναι η μαγική λύση. Υπάρχει πλήρης νομοθεσία αυτήν τη στιγμή. Θα τελειώσει και το ειδικό χωροταξικό. Δεν θα αλλάξει κάτι δραματικό. Διότι αυτό που εσείς κατά βάθος θα θέλατε ως Αντιπολίτευση, είναι να παίρνετε το πολιτικό όφελος από όλες τις αντιδράσεις λογικές ή λιγότερο λογικές για τις ΑΠΕ και να μην καταβάλλετε καμμία προσπάθεια, απολύτως καμία, για να εγκατασταθεί οποιαδήποτε ΑΠΕ στη χώρα και μετά να έρθετε στο τέλος να μας κατηγορήσετε ότι και βάζουμε ΑΠΕ που βλάπτουν το περιβάλλον θεωρητικώς -γιατί το «πρακτικώς» το λέει η περιβαλλοντική μελέτη- και δεν πετυχαίνουμε τους στόχους της πράσινης ανάπτυξης. Ε, δεν γίνεται. Δεν γίνεται να είστε και υπέρ των ΑΠΕ και εναντίον των ΑΠΕ την ίδια στιγμή.

**ΚΑΛΛΙΟΠΗ ΒΕΤΤΑ:** Για τα πλωτά να μας πείτε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα ήθελα να ανακοινώσω στο Σώμα ότι δεν θα συζητηθούν λόγω κωλύματος Βουλευτών πρώτον, η με αριθμό 881/22-3-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη, προς την Υπουργό Εσωτερικών με θέμα: «Για τους παιδικούς σταθμούς του Δήμου Θερμαϊκού στην Περιφερειακή Ενότητα (Π.Ε.) Θεσσαλονίκης» και δεύτερον, η με αριθμό 875/21-3-2024 επίκαιρη ερώτηση δεύτερου κύκλου της Βουλευτού Τρικάλων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μαρίνας Κοντοτόλη προς την Υπουργό Εσωτερικών με θέμα: «Να κηρυχθεί η 28η Φεβρουαρίου στα Τρίκαλα και σε όλη τη Θεσσαλία ως ημέρα τιμής και μνήμης των πενήντα επτά νεκρών συμπολιτών μας στο δυστύχημα των Τεμπών».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18.44΄ λύεται η συνεδρίαση για αύριο, ημέρα Τρίτη 2 Απριλίου και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**